
PRATARMĖ 


„Dalyvaujant Onora Grapazi, Pamperigusto miesto 
notarui, ponas Gasparas Mitifio, Vivetės Kornil vyras, 
fermeris iš gyvenvietės, vadinamos Sigaljerais, ten pat 
ir gyvenąs, šiuo parduoda ir perleidžia juridiškai bei 
faktiškai valdyti ponui Alfonsui Dodė, poetui, gyvenan- 
čiam Paryžiuje, čia esančiam ir su tuo sutinkančiam, 
laisvą nuo skolų, mokesčių ir ipotekų vėjinį malūną 
grūdams malti, stovintį Ronos slėnyje, pačioje Provanso 
širdyje, kalvos šlaite, apaugusiame pušimis ir amžinai 
žaliuojančiais ąžuolais, jau daugiau kaip dvidešimt metų 
apleistą ir nebetinkamą darbui, ką rodo laukinės vynuo- 
gės, samanos, rozmarinai ir kitos piktžolės, apraizgiu- 
sios jį ligi pat sparnų galų. 

To nepaisydamas, ponas Dodė pareiškia, kad minė- 
tasis malūnas, toks, koks jis yra, su nulūžusiu didžiuoju 
ratu, su aikštele, kur tarp plytų želia žolė, jam esąs tin- 
kamas ir derąs jo poetiniam darbui, dėl to jis ir perkąs 
jį savo rizika bei atsakomybe ir įsipareigojąs nereika- 
lauti iš pardavėjo atlyginti jokių išlaidų, kurių galėtų 
prireikti jo remontui. 

Šis pardavimas atliktas iš karto, ir ponas Dodė, poe- 
tas, padėjo iš anksto sutartą sumą ant biuro, įteikdamas 
ją apyvartoj esančiais grynais pinigais, kuriuos visus 
ponas Mitifio gavo ir priėmė žemiau pasirašiusių notaro 
ir liudininkų akivaizdoje, kas čia ir paliudijama. 

Aktas surašytas Pamperiguste, notaro Onora konto- 
roje, dalyvaujant Fransė Mamaji, fleitistui, ir Luizė, 
pramintam Kiku, baltųjų atgailautojų vėliavnešiui, ku- 
rie, perskaičius aktą, pasirašė kartu su abiem šalimis ir 
notaru... 

ĮSIKŪRIMAS 


Labiausiai nustebo triušiai!.. Tiek jau metų matydami 
malūno duris uždarytas, aikštelę ir sienas žolių užgož- 
tas, jie pagaliau nusprendė, kad malūnininkų giminė 
bus išnykusi, ir, kadangi ši vieta jiems pasirodė tinkama, 
įkūrė čia lyg ir vyriausiąjį štabą, strateginių operacijų 
"centrą: triušių Žemapą!... Tą naktį, kai aš atvykau, ko- 
kios dvi dešimtys jų — nė kiek neperdedu — tupėjo 
ratu aikštelėje ir šildėsi letenėles mėnulio spinduliuo- 
se... Vos spėjau praverti langutį — žrrr! visa stovykla 
pakriko, ir balti pasturgaliukai su užriestomis uodegai- 
tėmis dingo tankumyne. Tikiuosi, jie dar sugrįš. 

Didžiai nustebo, mane pamačiusi, ir antrojo aukšto 
gyventoja — sena niūri pelėda su mąstytojo galva, įsi- 
kūrusi malūne daugiau kaip prieš dvidešimt metų. Ją 
radau aukštutiniame kambaryje, kur ji tupėjo nejudėda- 
ma ant veleno tarp tinko gabalų ir nukritusių stiegių. 
Valandėlę ji spoksojo į mane savo apskritom akim; pas- 
kui, nepažinusi manęs, labai išsigando, suūbavo: „U! ū!“ 
ir ėmė sunkiai plasnoti pilkais nuo dulkių sparnais. Ak, 
tie vargšai mąstytojai! Jie niekad nenaudoja šepečio 
Na, tiek to! Kad ir koks jis yra, šis tylus, susiraukęs, 
mirkčiojantis įnamys man patinka labiau nei kuris kitas, 
ir aš skubu atnaujinti su juo nuomos sutartį. Kaip ir ligi 
šiol, jam lieka visa malūno palėpė su įėjimu pro stogą, 
O aš pasiimu kambarį apačioje — kalkėmis baltintą kam- 
barėlį, žemą ir skliautuotą it vienuolyno refektoriumas. 

Iš čia aš jums ir rašau, plačiai atsidaręs duris, saulei 
maloniai šviečiant. 

Prieš mano akis gražus pušynėlis, visas tviskąs nuo 
šviesos, leidžiasi šlaitu iki pat kalvos papėdės. Horizon- 
te dailiai vingiuoja Priešalpių keteros... Tyla... Tik ret- 
karčiais atskrieja fleitos garsai, tilvikas sutirlena levan- 
dose, keliu sudinda mulo varpelis... Visas šis nuostabus 
Provanso peizažas liete užlietas saulės. 

Tai kaip aš galiu, pasakykite man, gailėtis jūsų Pary- 
žiaus, triukšmingo ir paniurusio! Man taip gera savo 


Žemapas — kaimas Belgijoj, kur 1792 m. prancūzų kariuomenė 
Sumušė austrus. Prancūzų vado štabas buvo tada malūne. 


malūne! Tai čia tas kampelis, kurio aš ieškojau: kvaps- 
ningas ir šiltas, už tūkstančio mylių nuo laikraščių, fia- 
krų ir miglų!.. Ir kaip žavu viskas aplinkui! Tik savaitė, 
kai aš čia įsikūriau, o galva jau pilna įspūdžių ir prisimi- 
nimų... Štai, sakysim, tik vakar vakare, ne anksčiau, aš 
stebėjau bandas, grįžtančias į masą — fermą, įsikūrusią 
šlaito papėdėje, ir, prisiekiu jums, šito vaizdo nekeis- 
čiau į visas premjeras, kurias jūs matėte šią savaitę Pa- 
ryžiuje. Spręskite patys. 

Turiu jums pasakyti, kad, prasidėjus karščiams, pro- 
vansiečiai paprastai išgena galvijus į Alpes. Galvijai 
ir žmonės penkis šešis mėnesius praleidžia kalnuose, po 
plynu dangum, žolėje iki juosmens; paskui, vos dvelk- 
telėjus rudeniui, vėl nusileidžia į fermą, ir čia galvijai 
ramiai rupšnoja žolę pilkose, rozmarinais kvepiančiose 
kalvelėse... Taigi vakar vakarė bandos grįžo prie namų. 
Čia nuo pat ryto jų laukė: vartai iki galo atkili, tvartai 
pakreikti šviežiais šiaudais. Namiškiai kas valandą kal- 
bėjo: „Dabar jie Egjere, dabar Paradu . Paskui, jau va- 
karop, ūmai garsus riksmas: „Štai jie!“ Ir tolumoj iš- 
vydome bandą, artėjančią dulkių debesy. Atrodė, lyg 
visas kelias slinktų drauge su ja... Priešaky — seni 
avinai, atstatę ragus it laukiniai, o jiems iš paskos visa 
kaimenė; senos avys kiek pavargusios, žindukliai 
glaustosi palei jų kojas, mulai, papuošti raudonais 
spurgeliais, sūpuodami neša pintinėse vienadienius 
ėriukus; užpakaly — šunys, suplukę, iki pat žemės nu- 
korę liežuvius, ir du augaloti šaunūs piemenys, apsi- 
gobę rudais vilnoniais apsiaustais — tarsi mantijom, 
nudrykusiom ligi pat kulnų. 

Visi jie linksmi pražygiuoja pro mus, trypdami taip, 
jog atrodo, lyg staiga būtų siūbtelėjusi liūtis, ir išnyksta 
tarpuvartėse... O būtumėt matę, koks sujudimas namuo- 
se! Žali, auksu žvilgantys didžiuliai povai su tiulio kuo- 
dais nuo savo aukštų lūktų pažįsta atvykusius ir sveikina 
juos, garsiai trimituodami. Vištidė jau buvo beužmie- 
ganti, bet dabar ūmai nubunda. Visi pakirdo: balandžiai, 
antys, kalakutai, patarškos. Visas paukštynas tartum 
pamišo; vištos — ir tos ketina ištisą naktį nemigti! Saky- 
tum kiekviena avis kartu su laukinių Alpių gėlių kva- 
pais atsinešė savo gauruose bent kiek to gaivaus kalnų 
oro, kuris taip svaigina, jog norisi šokti. 

Tokiame tad sąmyšyje banda pasiekia savo laidarą. 
Nėra nieko žavingesnio už tą įsikūrimą. Seni avinai susi- 
graudina, vėl išvydę savo ėdžias. Ėriukai, patys mažieji, 
tie, kurie gimė kelyje ir dar nėra matę fermos, nustebę 
dairosi aplink. 

Bet pats mieliausias reginys — tai šunys, tie uolūs 
aviganiai, kurie niekuo daugiau nesirūpina, tik savo 
avinais, ir nieko fermoje nemato. Veltui šaukia juos 
kiemo šuo iš savo būdos; veltui masina kibiras prie 
šulinio, sklidinas šalto vandens: jie nieko nenori matyti 
nei girdėti, kol nesuėjusi banda, kol neužšauta didžiulė 
grotuotų vartelių sklendė ir kol piemens nesusėdę prie 
stalo šeimyninėj. Tik tada jie bėga į šunidę ir ten, lap- 
nodami iš dubens putrą, pasakoja draugams iš fermos, 
ką jie veikė aukštai kalnuose, atšiaurioj šaly, kur yra 
vilkų ir auga didelės purpurinės rusmenės, iki kraštų 
sklidinos rasos. 


BOKERO DILIŽANAS 


Tai atsitiko mano atvykimo dieną. Aš įsėdau į Bokero 
diližan;, garbingas senas vežėčias; prieš grįžtant į na- 
mus, joms tenka atlikti ne dievažin kokią kelionę, bet 
jos tik tik velkasi keliu ir vakare atrodo tarsi parvyku- 
sios iš kažkur labai toli. Imperiale, be vežėjo, mes bu- 
vome penkiese. 

Visų pirma — arkliaganys iš Kamargo, žemas, kresnas 
žmogelis, apžėlęs, panašus į laukinį, su didelėm krauju 
pasruvusiom akim ir sidabriniais žiedais ausyse. Paskui 
du bokeriečiai — pyragius ir jo gizelis: abu raudoni, 
abu sunkiai pūkščia, bet užtat kokie didingi profiliai — 
sakytum romėnų medaliai su Vitelijaus atvaizdu! Paga- 
liau ant priekinės sėdynės, šalia vežėjo, žmogus... ne! — 
kepurė, didžiulė zuikinė kepurė, beveik visą laiką tylinti 
ir liūdnai žiūrinti į kelią. 

Visi šie keleiviai vienas kitą pažino ir nesivaržydami 
kalbėjosi apie savo reikalus. Kamargietis pasakojo grįž- 
tąs iš Nimo, kur jį buvo iškvietęs teismo tardytojas, nes 
jis bakstelėjęs šakėmis piemeniui. Kamarge žmonės 
staigaus būdo... O Bokere, sakysit — ne? Juk du mūsų 
bokeriečiai vos nekibo viens antram už gerklės dėl pa- 
nelės švenčiausios! Pasirodo, pyragius buvo parapijietis 

tos bažnyčios, kuri nuo seniausių laikų pastatyta mado- 
nai, provansiečių vadinamai „maloningąja motina“ ir 
savo rankose laikančiai kūdikėlį Jėzų; o gizelis, prie- 
šingai, giedojo ką tik pastatytoje Nekalto prasidėjimo 
bažnyčioje, kur nuostabiai šypsanti dievo motina at- 
vaizduota su nuleistomis rankomis ir iš delnų trykštan- 
čiais spinduliais. Iš to ir kilo kivirčas. Kad būtumėt 
girdėję, kaip šie du geri katalikai vainojo kits kitą ir 
savo Madonas! 

— Na, ir graži tavo nekaltoji! 

— Eik tu po paraliais su savo maloningąja! 

— Tavoji, nemanyk, matė Palestinoje šilto ir šalto! 

— O tavoji šlykštynė!.. Galai žino, ko tik ji nedarė... 
Reiktų paklausti šventą Juozapą. 

Trūko tik, kad sušvytruotų peiliai, ir būtum pamanęs, 
jog esi Neapolio uoste. Ši puiki teologinė dvikova būtų, 
man regis, iš tikro tuo pasibaigusi, jei ne vežėjas. 

— Dievai jų nematė, tų jūsų madonų,— tarė jis juok- 
damasis bokeriečiams.— Čia bobų plepalai — vyrams 
nedera į juos kištis. 

Jis pliaukštelėjo botagu ir skeptiškai šyptelėjo, tuo 
visus palenkdamas savo pusėn. 

Ginčas buvo baigtas, bet pyragius įsismaginęs būtinai 
norėjo išlieti savo tulžies likučius ir, atsigręžęs į nelai- 
mingąją kepurę, tyliai ir liūdnai kiūtančią kampe, pa- 
šaipiai tarė: 

— O tavo žmona, galąstojau?.. Kuriai parapijai pri- 
klauso? 

Reikia manyti, kad šiam sakiny buvo labai juokinga 
užuomina, nes visas imperialas taip ir prapliupo kvato- 
ti... Tik galąstojas nesijuokė, tarsi būtų nieko negirdė- 
jęs. Tai matydamas, pyragius kreipėsi į mane: 

— Jūs, pone, nepažįstat jo žmonos? Čia tai bent para- 
pijietė! Visam Bokere kitos tokios nerasi. 

Visi dar garsiau nusikvatojo. Galąstojas nė nekruste- 
lėjo, tik tyliai pasakė, nepakeldamas galvos: 

— Nutilk, pyragiau. 

Bet nelabasis pyragius visai neketino nutilti — jis 
porino toliau: 

— Mulki! Kas turi tokią žmoną, tam nėra ko skųstis! 
Su ja niekad nebus nuobodu... Tik pagalvokit! Gražuolė, 
kuri kas pusmetį pabėga nuo savo vyro, sugrįžusi visa- 

dos turi ką jam papasakoti... Šiaip sakysi ar taip — 
linksmas gyvenimėlis tokioj šeimoj!.. Įsivaizduokit, 
pone, dar nė metams nepraėjus nuo sutuoktuvių — 
braukšt! žmona išvažiuoja Ispanijon su šokolado parda- 
vėju. Vyras lieka vienas, verkia, geria... Vos iš proto 
neišsikraustė. Po kurio laiko gražuolė grįžo į tėviškę, 
apsirengusi ispaniškai, su barškančiu būgneliu. Mes visi 
jai sakėme: „Slėpkis, jis tave užmuš“. Bet kur tau!.. Už- 
muš... Juodu vėl susigerino, ir jinai išmokė jį mušti 
baskišką būgnelį. 

Pliūptelėjo nauja juoko banga. Galąstojas, nepakelda- 
mas galvos, vėl sumurmėjo savo kamputyje: 

— Nutilk, pyragiau. 

Pyragius, nekreipdamas dėmesio, varė toliau: 

— Gal, pone, jūs manote, kad sražuolė, grįžus iš Ispa- 
nijos, nurimo?.. Nieko panašaus! Vyras taip maloniai ją 
priėmė! Greitai ji vėl pakėlė sparnus... Po ispano atsira- 
do karininkas, paskui Ronos upeivis, paskui muzikantas, 
paskui... Ar visus atsiminsi? Įdomiausia tas, kad kiekvie- 
ną sykį — ta pati komedija. Žmona pabėga, vyras ver- 
kia; ji sugrįžta, jis džiaugiasi. Ji vėl ir vėl jį pameta, 
jis vėl ir vėl jai dovanoja. Na, ir kantrybė vyro! Bet kas 
tiesa, tai tiesa: pašėlusiai graži galąstojo žmonelė... 
tikrai gardus kąsnelis: guvi, meili, gražiai nuaugusi; 
odą baltutėlė, o akys, rudos kaip kaštonai, tik žiūri į 
vyrus ir juokiasi... Dievaži, paryžieti, jeigu jums kada 
pasitaikys vykti pro Bokerą... 

— Ak pyragiau, nutilk gi, meldžiamasis...— dar sykį 
tarė vargšas galąstojas širdį veriančiu balsu. 

Tuo metu diližanas sustojo. Mes pasiekėme Anglorų 
fermą. Čia išlipo abudu bokeriečiai, ir aš, prisiekiu, nė 
kiek negailestavau... Na ir juokdarys tas pyragius! Jis 
buvo jau fermos kieme, o vis dar kvatojo. 


Jiems išlipus, imperialas, regis, paliko tuščias... Arle 
išlipo ir kamargietis. Vežėjas žingsniavo keliu šalia savo 
arklių... Viršuje mes tebuvome dviese: galąstojas ir aš; 
kiekvienas sėdėjome savo kampe ir tylėjome. Buvo 
karšta; odinis diližano viršus įkaito. Retkarčiais jutau, 
kad mano akys merkiasi ir galva svyra, bet užmigti ne- 
galėjau. Ausyse vis skambėjo žodžiai: „Nutilk gi, mel- 
džiamasis“ — tokie gailūs ir švelnūs... Jis, vargšas, taip 

pat nemiegojo. Iš užpakalio mačiau, kaip krūpsi jo pla- 
tūs pečiai, o ranka — ilga, nubalusi senio ranka — kvai- 
lai kreta ant suolo atlošo. Jis verkė... 

— Štai, paryžieti, jūs ir namie! — staiga šūktelėjo 
man vežėjas ir botkočiu parodė žalią kalvą su malūnu, 
prismeigtu iš viršaus lyg didžiulė peteliškė. 

Aš skubiai išlipau... Eidamas pro galąsioją, mečiau 
žvilgsnį po jo kepurės snapeliu -—— labai panorau jį pa- 
matyti. Tarsi įspėjęs mano mintį, nelaimingasis staiga 
pakėlė galvą ir, žiūrėdamas man tiesiai į akis, tarė dus- 
liu balsu: 

— (Gerai įsižiūrėkit į mane, bičiuli, ir jei šiomis die- 
nomis išgirsite, kad Bokere atsitiko nelaimė, galėsit pa- 
sakyti, jog žinote, kas čia kaltas. 

Veidas jo buvo suvytęs ir liūdnas, mažos akutės 
užgesusios ir pilnos ašarų, tačiau balse skambėjo 
neapykanta. Neapykanta — silpnųjų pyktis!.. Jeigu 
būčiau galąstojo žmona, aš pasisaugočiau. 


DĖDĖS KORNILIO PASLAPTIS 


Fransė Mamaji, senas fleitistas, retkarčiais užeinąs 
pas mane pavakaroti, aną dieną, gurkšnodamas vy- 
ną, papasakojo man vieną mažą kaimo gyvenimo 
dramą, kurios liudininku maždaug prieš dvidešimt 
metų teko būti mano malūnui. Žmogelio pasakojimas 
mane sujaudino, ir aš pasistengsiu jį perteikti jums 
taip, kaip pats girdėjau. 

Valandėlę įsivaizduokite, brangūs skaitytojai, kad 
sėdite prie ąsočio kvapnaus vyno ir kad jums kalba 
pats senis fleitistas: 

— Mūsų kraštas, mano mielas pone, ne visados 
buvo toks nykus ir gūdus kaip šiandien. Kadaise 
malūnininkystė čia klestėte klestėjo ir visi fermeriai 
per dešimtį mylių aplinkui veždavo malti pas mus 
savo grūdus... Visos kalvos apie kaimą buvo nusė- 
tos vėjiniais malūnais. Kur tik pažvelgei, dešinėj ir 
kairėj, matei, kaip viršum pušynų -sukasi vėjy spar- 
nai, O vilkstinės asiliukų, apkrautų maišais, kyla ir 
leidžiasi keliais; ir kiaurą savaitę širdis džiaugdavos, 
girdint, kaip ten aukštai pliaukši botagai, braška žėg- 
liai sparnuose ir malūno darbininkai šūkčioja: „Naa! 

Naa!.. Sekmadienį mes būriais traukdavome į malū- 
nus. Malūnininkai vaišindavo visus muskatu. Malū- 
nininkės su mezginiuotom skarelėm ir auksiniais kryže- 
liais ant kaklo buvo gražios kaip karalienės. Aš 
atsinešdavau fleitą, ir iki vėlybos nakties visi šok- 
davo farandolą. Malūnai, matot, buvo mūsų krašto 
džiaugsmas ir turtas. 

Nelaimė, paryžiečiai sumanė prie Taraskono kelio 
pastatyti garinį malūną. Kas nauja, tas gražu! Na, 
ir ėmė žmonės vežti grūdus į garinius, o mūsų varg- 
šai vėjiniai liko be darbo. Kurį laiką jie mėgino grum- 
tis, bet garas buvo stipresnis, ir vienas po kito visi 
jie, bėdžiai, buvo priversti užsidaryti... Nebematei 
daugiau keliuose asiliukų... Gražuolės malūnininkės 
pardavė aukso kryželius... Nei muskato, nei faran- 
dolos!.. Kad ir kiek pūtė mistralis, sparnai nejudėjo... 
Ir štai vieną gražią dieną bendruomenė nutarė nu- 
griauti visus tuos laužus ir jų vietoj pasodino vynuo- 
ges ir alyvmedžius. 

Tačiau vienas malūnas, išlikęs sveikas per tą su- 
maištį, drąsiai sukosi ir toliau ant kalvos, tarsi šaipy- 
damasis iš garinių. Tai buvo dėdės Kornilio malūnas, 
tas pats, kuriame dabar vakarojame. 


Dėdė Kornilis buvo senas malūnininkas, šešiasde- 
šimt metų praleidęs tarp miltų maišų ir aistringai mė- 
gęs savo amatą. Kai pastatė garinį malūną, jis vos 
neišėjo iš proto. Visą savaitę bėgiojo po kaimą, kurs- 
tydamas žmones ir plyšodamas visa gerkle, kad Pro- 
vansą ketina užnuodyti garinių malūnų miltais. „Nei- 
kite ten,— kalbėjo jis,— tie banditai grūdams malti 
įkinkė garą, tą velnio išradimą, tuo tarpų man suka 
malūną mistralis ir tramontana — paties dievulio 
alsavimas...“ Ir daug dar gražių žodžių jis rasdavo 
vėjo malūnams šlovinti, bet niekas jo neklausė. 

Tada, baisaus įtūžimo pagautas, senis užsidarė sa- 
vo malūne ir paliko ten gyventi visiškai vienas kaip 
laukinis žvėris. Nepriėmė kartu gyventi net savo 
dukraitės Vivetės, penkiolikos metų mergaitės, kuri, 
tėvams mirus, neturėjo nieko daugiau, tik savo sene- 
lį. Vargšelei teko pačiai užsidirbti duoną, ir ji eidavo 
į Termas už samdinę — padėdavo kirsti javus, rink- 

davo kokonus, skindavo alyvas. O betgi senelis, atro- 
dė, labai mylėjo mergaitę. Jis dažnai ją lankydavo: 
saulei kepinant, eidavo ketvertą mylių pėsčias į fermą, 
kur ji dirbdavo, ir čia ištisas valandas verkdavo, ne- 
nuleisdamas nuo jos akių... 

Žmonės manė, kad senasis malūnininkas išsiuntė 
Vivetę tarnauti iš šykštumo, ir smerkė jį, kad leidžia 
dukraitei bastytis iš vienos fermos į kitą, kur jai tenka 
kęsti bernų šiurkštybes ir patirti skurdžią jaunos sam- 
dinės dalią. Visiems kliuvo ir tai, kad toks gerbiamas 
žmogus kaip dėdė Kornilis, anksčiau taip pūtęsis, 
dabar,slankioja gatvėmis kaip tikras valkata, basas, 
kiaura kepure, suplyšusia juosta... Tr iš tiesų, sekma- 
dieniais, kai pamatydavom jį einantį į bažnyčią klau- 
sytis Mišių, mums, seniams, būdavo gėda dėl jo; Kor- 
nilis tą gerai jautė ir nedrįsdavo sėstis į suolą. Visados 
pasilikdavo prie bažnyčios durų, šalia indo su švęstu 
vandeniu, kartu su elgetomis. 

Dėdės Kornilio gyvenimas buvo visiems mįslė. 
Jau seniai niekas iš kaimo jam negabeno grūdų, tačiau 
jo malūno sparnai be paliovos sukosi, kaip ir anks- 
čiau... Vakarais praeiviai sutikdavo senį malūnininką, 
genantį savo asilą, apkrautą sunkiais miltų maišais. 

— Labas vakaras, dėde Kornili! — šaukdavo jam 
kaimiečiai.— Tai ką, malūnas dirba kaip dirbęs? 

— Dirba, vaikeliai, — atsakydavo senis linksmai.— 
Ko ko, bet jau darbo, dievui dėkui, netrūksta. 

O kai jį paklausdavo, iš kur, po šimts, gali rastis 
tiek darbo, jis prisidėdavo prie lūpų pirštą ir rimtai 
atsakydavo: „Tss! Aš malu eksportui...“ Daugiau nieko 
iš jo negalėdavo iškvosti. 

O kad gautum įkišti į malūną nosį — apie tai ne- 
buvo ko nė svajoti. Net Vivetė tenai nepatekdavo... 

Kada tik eisi pro malūną — durys visados uždary- 
tos, didžiuliai sparnai visados sukasi, senas asilas 
rupšnoja žolę aikštelėje, o didelis liesas katinas šil- 
dosi saulutėje ant palangės ir piktai šnairuoja į pra- 
eivius. 

Viskas buvo labai paslaptinga, tad nėra ko stebė- 
tis, kad žmonės laidė liežuvius. Kiekvienas savaip 
aiškino dėdės Kornilio paslaptį, bet visi buvo linkę 
manyti, kad malūne daugiau maišų su auksu negu 
su miltais. 

Tačiau ilgainiui viskas iškilo aikštėn, ir štai kuriuo 
būdu. 

Savo fleita šokindamas jaunimą, vieną gražią die- 
ną pastebėjau, kad vyresnysis mano sūnus ir Vivetė 
pamilo vienas antrą. Širdies gelmėse aš dėl to nė kiek 
nepykau, nes, šiaip ar taip, Korniliai turėjo 
gerą vardą, o be to, ir man būtų buvę malonu matyti 
straksint namuose tokį mielą žvirbliuką kaip Vivetė. 
Kadangi mūsų porelė dažnai matydavosi, aš pribi- 
jojau, kad ko neatsitiktų, tad nusprendžiau greitai 
viską sutvarkyti ir nuėjau į malūną pašnekėti su sene- 
liu... Ak, raganius! Būtumėt matę, kaip jis mane pri- 
ėmė! Niekaip negalėjau prisiprašyti, kad atidarytų 
duris. Kaip mokėdamas išdėsčiau jam reikalą pro 
rakto skylutę, ir visą laiką, kol šnekėjau, virš mano 
galvos lyg koks velnias murkė tas prakeiktas liesas 
katinas. 

Senis neleido man baigti ir labai nepagarbiai rik- 
telėjo, kad nešdinčiaus, iš kur atėjęs; o jei aš taip sku- 
bąs apvesdinti savo sūnų, tai galįs pasidairyti nuotakų 
gariniuose malūnuose... Galite suprasti, kaip man už- 
virė kraujas, išgirdus tokius bjaurius žodžius; bet man 
dar užteko proto susivaldyti, ir, palikęs pakvaišusį 
senį prie jo girnų, grįžau pranešti vaikams apie savo 
nesėkmę... Vargšeliai nenorėjo tikėti; jie melste mel- 
dė mane leisti jiems patiems užkopti į malūną ir pasi- 
kalbėti su seneliu... Nedrįsau uždrausti, ir šit mano 
porelė išskrido. 

Kai jie pasikėlė į kalną, dėdė Kornilis buvo ką 
tik išėjęs. Durys gerai užrakintos, bet išeinant senio 
palikta lauke kopėčios, ir vaikams iš karto šovė į gal- 
vą mintis įlįsti vidun pro langą ir nors viena akimi 
pažvelgti, kas gi dedasi tame garsiame malūne... 

Keistas dalykas! Toj patalpoj, kur girnos, — tuščia... 
Nė vieno maišo, nė vieno grūdelio; jokios miltų dul- 
kelės ant sienų ir voratinklių... Net nesijaučia to malo- 
naus šilto sutrintų kviečių kvapo, kuriuo dvelkia visi 
malūnai... Ant apdulkėjusio veleno miegojo tas pats 
liesasis katinas. 

Apačioje taip pat viskas atrodė nyku ir apleista: 
prasta lova, keletas skarmalų, duonos gabalas ant 
pakopos, o kampe — trys ar keturi prakiurę maišai, 
iš kurių byrėjo žvirgždas ir kalkės. 

Tad štai ir visa dėdės Kornilio paslaptis! Tai šitą 
balastą jis gabendavo keliu vakarais, gelbėdamas 
malūno garbę — dumdamas žmonėms akis, kad jis 
maląs grūdus... Vargšas malūnas! Vargšas Kornilis! 
Jau seniai garo malūnai paveržė iš jo paskutinius 
klientus. Sparnai tebesisuko, bet girnos ėjo tuščiomis. 

Vaikai verkdami grįžo namo ir papasakojo, ką bu- 
vo matę. Man širdis plyšo, jų beklausant... Negaiš- 
damas nubėgau pas kaimynus, keliais žodžiais viską 
išdėsčiau, ir mes nusprendėme, kad reikia tuojau nu- 
gabenti į Kornilio malūną visus kviečius, kiek jų turi- 
me namuose... Pasakyta — padaryta. Visas kaimas 
leidos į kelionę, ir mes pakilome į kalvą su vilkstine 
asilų, apkrautų grūdais — šį sykį tikrais grūdais! 

Malūno durys buvo plačiai atvertos... Prie slenksčio 
ant maišo su balastu sėdėjo dėdė Kornilis ir verkė, 
užsidengęs rankomis veidą. Grįžęs jis tuoj pastebėjo, 
kad, jam nesant, kažkieno įsibrauta į vidų ir liūdna 
jo paslaptis atskleista. 

— Aiman! — dejavo jis.— Dabar belieka tik mir- 
ti... Malūno šlovė nuplėšta. 

Jis taip raudojo, kad mums net širdį vėrė, kalbėjo 
su malūnu lyg su gyvu žmogum, vadino jį maloniau- 
siais vardais. 

Tuo metu asilai pasiekė aikštelę ir mes ėmėm balsiai 
šaukti kaip anais malūnų klestėjimo laikais: 

— Ei, ar kas yra malūneė?.. Ei dėde Kornili! 

Šit maišai suversti į krūvą ties durimis, ir iš visų 
pusių žemėn byra gražūs geltoni grūdai... 

Dėdė Kornilis išplėtė akis. Jis pasisėmė grūdų 
savo sena ranka ir ėmė lementi, pro ašaras juokda- 
masis: 

— Grūdai!.. Viešpatie dieve!.. Tikri grūdai! Leis- 
kit man pasižiūrėti. 

Paskui atsigręžė į mus: 

— O, aš puikiai žinojau, kad jūs grįšit pas mane... 
Ten, gariniuose,— visi vagys. į 

Mes norėjome iškilmingai jį nusivesti į kaimą. 

— Ne, ne, vaikeliai; pirmiausia pavalgydinsiu 
savo malūną... Tik pagalvokit — šitiek laiko jis nė 
kruopelės neturėjo burnoj! 

Vargšas senis lakstė šen ir ten, tuštino maišus, ste- 


14 


bėjo girnas, o miltai byrėjo ir smulkutės kviečių dul- 
kelės kilo į palubę. Mes žiūrėjom pilnomis ašarų akimis. 

Galime pasigirti; nuo tos dienos seno malūnininko 
niekados nepalikome be darbo. Paskui vieną rytą 
dėdė Kornilis pasimirė, ir paskutinio mūsų malūno 
sparnai paliovė sukęsi, šį kartą visam laikui... Kor- 
niliui mirus, nebeatsirado, kas jį užvaduotų. Nieko 
nepadarysi, pone!.. Viskam šiame pasaulyje ateina 
galas. Vėjiniams malūnams bus atėjęs laikas išnykti, 
kaip kad išnyko arklių traukiami laivai Ronos upėje, 
karališkieji teismai ir gėlėti švarkai. 


PONO SEGENO OŽKUTĖ 


Pjerui Grenguarui, 
poetui lyrikui, Paryžiuje 


Tu visad liksi toks pat, vargšas mano Grenguarai! 

Kaip? Tau siūlo kronikininko vietą solidžiam Pa- 
ryžiaus laikrašty, o tu toks išdidus, jog atsisakai?.. 
Bet pažvelk į save, nelaimingas jaunuoli! Pažvelk į 
savo skylėtą švarką, į pabrizgusias kelnes ir sulysusį 
veidą, taip aiškiai bylojantį apie badą. Štai kur tave 
atvedė aistra skambiems rimams! Štai ką pelnei per 
dešimtį metų, ištikimai tarnaudamas pažu jo dide- 
nybei Apolonui... Ar tau ne gėda galų gale? 

Eik už kronikininką, paikše! Eik už kronikininką! 
Užsidirbsi gražaus pinigo, valgysi pas Brebaną, o 
premjerose galėsi pasirodyti su nauja plunksna prie 
beretės... 

Ne? Nenori? Trokšti iki galo likti laisvas, niekieno 
nevaržomas... Na, tai klausyk, aš tau papasakosiu 
apie pono Segeno ožkutę. Pamatysi, kas laukia to, 


kas trokšta laisvės. 


Ponui Segenui niekad nesisekė su ožkomis. 

Visos jos dingdavo, ir visos vienaip: vieną gražų 
rytą nusitraukia virvę, išbėga į kalnus, o ten jas suėda 
vilkas. Nei šeimininko glamonės, nei vilko baimė — 
niekas jų nesulaikydavo. Labai jau nenuolankios buvo 
ožkos — negalėjo gyventi be erdvės ir laisvės. 

Gerasis ponas Segenas, niekaip neperprasdamas savo 
ožkų būdo, didžiai stebėjosi. Jis sakė: 

— Kas daryti? Ožkoms nuobodu pas mane, aš nė 
vienos neišlaikysiu. 

Tačiau jis neprarado vilties ir, šitaip netekęs šešių 
ožkų, nusipirko septintą; tik šį kartą paėmė visiškai 
jaunutę, kad jai lengviau būtų pas jį apsiprasti. 

Ak Grenguarai, kokia graži buvo pono Segeno 0ž- 
kutė! Meilios akytės, puskarininkio barzdelė, juo- 
dos, blizgančios nagutės, dryži ragučiai ir ilga balta 
vilna, kuri ją dengė tartum dukslus apsiaustas... Ji 
buvo beveik tokia pat žavi, kaip ir Esmeraldos ožiu- 
kas — prisimeni, Grenguaraiė Klusni, lipšni, ramiai 
leidosi melžiama, nekišdavo kojos į milžtuvę. Auk- 
sas — ne ožka... 

Už pono Segeno namų buvo laidaras, apsodintas 
gudobelėm. Ten jis ir apgyvendino savo naująją au- 
gintinę. Pririšo ją prie kuolelio gražiausioje pievos 
vietoje, pasirūpinęs, kad virvė būtų pakankamai ilga, 
ir kartkartėmis ateidavo pažiūrėti, ar gera jo ožkutei. 
Ožkutė jautėsi laiminga ir taip uoliai skabė žolę, jog 
ponas Segenas buvo sužavėtas. 

„Pagaliau,— mąstė žmogelis,— radau ožką, kuriai 
pas mane nenusibos!' 

Ponas Segenas klydo: ožkutė ėmė nuobodžiauti. 


Vieną dieną, žiūrėdama į kalnus, ji tarė sau: 

— Kaip turėtų būti gera ten, aukštai! Kaip smagu 
šokinėti viržiuose be tos prakeiktos virvės, smau- 
giančios kaklą!.. Tik asilui ar jaučiui tinka ganytis 
laidare!.. Ožkoms reikia erdvės... 

Ir laidaro žolė jai iškart pasidarė šlykšti. Ją paga- 
vo nuobodulys. Ji suliesėjo, mažiau bedavė pieno. 
Gaila buvo į ją žiūrėti: ištisą dieną ji tampė virvę, 
atgręžusį galvą į kalnus, išplėtusi šnerves, graudžiai 
bliaudama: „Meee... 

Ponas Segenas pastebėjo, kad jo ožkai kažkas pa- 
sidarė, tik nežinojo kas... Vieną rytą, baigus melžti, 
ožka atsigrįžo į jį ir tarė savo šnekta: 

— Klausykite, ponas Segenai, man labai prailgo pas 
jus, leiskit mane į kalnus. 

— Ak dieve manol.. Ir ji taip pat! — sušuko nu- 

stebęs ponas Segenas, išmesdamas iš rankų milžtuvę; 
paskui atsisėdo žolėje šalia savo ožkutės. 

— Nejaugi, Blankete, tu nori mane palikti? 

Ir Blanketė atsakė: 

— Taip, ponas Segenai. 

— Ar tau žolės čia maža? 

— O ne, ponas Segenai! 

— Gal tu per trumpai pririšta? Gal nori, kad pa- 
ilginčiau virvę? 

— Neverta, ponas Segenai. 

— Tai ko gi tau reikia? Ko tu nori? 

— Noriu į kalnus, ponas Segenai. 

— Benprote, argi tu nežinai, kad kalnuose yra vil- 
kas... Ką tu darysi, jį sutikusiė.. 

— Aš jį ragais subadysiu, ponas Segenai. 

— Tavo ragai — vilkui juokai. Jis man sudraskė 
ožkas su ilgesniais ragais... Prisimeni vargšę senąją 
Renodę, kur čia gyveno percitais metais? Tai buvo 
ožkų ožka, stipri ir pikta kaip ožys. Ji grūmėsi su vil- 
ku visą naktį... o rytą vilkas ją sudraskė. 

— Ajajai! Vargšė Renodė!.. Tai niekis, ponas Sege- 
nai, leiskite man pabėgioti po kalnus. 

— Dieve gailestingasis! — tarė ponas Segenas.— 
Kas gi pasidarė toms mano ožkoms? Štai dar vieną 
vilkas man suės... Na ne... aš tave išgelbėsiu, nenau- 
dėle, nors tu ir nenori! Kad nenutrauktum virvės, aš 
tave uždarysiu tvarte, ir ten tu gyvensi visą laiką. 

Tai taręs, ponas Segenas nutempė ožką į tamsų tvar- 
tą ir gerai užrakino duris. Deja, pamiršo uždaryti 
langą, ir, vos tik atgręžė nugarą, jo ožkutė pabėgo... 

Tu juokies, Grenguarai? Dievaži, ne kitaip — tu pri- 
tari ožkoms, o ne gerajam ponui Segenui... Pažiūrėsim, 
ar tu ilgai juoksies. 

Kai baltoji ožkytė atbėgo į kalnus, visi čia ja susi- 
žavėjo. Niekad senos pušys nebuvo mačiusios tokios 
gražuolės. Ją sutiko tartum karalaitę. Kaštonai lenkė- 
si iki pat žemės, siekdami paglostyti ją savo šakomis. 
Jai artinantis, auksiniai prožirniai pražysdavo ir 
skleisdavo kuo maloniausią kvapą. Visi kalnai ją pa- 
gerbė. 

Tu numanai, Grenguarai, kokia laiminga buvo mūsų 
ožkutė! Nei virvės, nei kuolelio... nieko, kas truk- 

dytų šokinėti ir rupšnoti žolę, kiek širdis geidžia... 
O kiek čia žolės! Aukščiau ragų, brangusis!.. Ir kokia 
žolė! Sultinga, švelni, karpyta, įvairių įvairiausių rūšių... 
Tai tau ne laidaro veja. O jau gėlės!.. Dideli, mėlyni 
varpeliai, purpurinės rusmenės su pailgomis taurelėmis, 
visas miškas lauko gėlių, sklidinų nektaro!.. 

Baltajai ožkelei sukosi galva, ji raičiojosi šlaitais, 
versdama kojas aukštyn, voliojosi tarp nukritusių 
lapų ir kaštonų... Paskui vėl staiga pašokdavo ant 
visų keturių. Op! Štai jau ji skrieja, ištiesus kaklą, 
per brūzgynus ir krūmokšnius, štai jau aukštai viršū- 
nėje, Oo štai ir vėl griovos dugne, viršuj, apačioj, vi- 
sur... Galėjai pamanyti, kad po kalnus laigo dešimt: 
pono Segeno ožkučių. 

Tai todėl, kad Blanketė nieko nebijojo. 

Vienu šuoliu ji peršokdavo sraunius kalnų upelius, 
kurie ją aptėkšdavo drėgnais purslais ir putomis. Visa 
šlapia, ji išsitiesdavo kur nors ant plokščios uolos ir 
džiovindavosi saulėje... Kartą ji pribėgo prie uolos 
krašto su žilvičio žiedu dantyse ir apačioj, pačiame 
slėnio dugne, išvydo pono Segeno namus su laidaru. 
Šis reginys prajuokino ją iki ašarų. 

— Oi, kaip viskas ten maža! — tarė ji. — Kaip aš ten 
galėjau išsitekti? 

Kvailutė! Stovėdama aukštybėse, ji tarėsi esanti tokia 
pat didelė kaip visas pasaulis... 

Žodžiu sakant, pono Segeno ožkutei tai buvo puiki 
diena. Apie vidurdienį, lakstydama šen ir ten, ji prikly- 
do prie kalnų ožių, godžiai skabančių laukines vynuo- 
ges. Mūsų išdykėlė su baltais kailinukais padarė jiems 
nepaprastą įspūdį. Ji gavo geriausią vietą prie vynuo- 
gių, ir visi kavalieriai elgėsi labai galantiškai... Atro- 
do, — bet tai, Grenguarai, turi likti tarp mūsų, — kad 
jaunam juodo plauko ožiui teko laimė patikti Blanketei. 
Įsimylėjėlių porelė valandai kitai nuklydo į girią, o jei 
nori sužinoti, ką jie ten kalbėjosi, pasiklausk plepių 
šaltinėlių, kurie nematomi čiurlena per samanas. 


Staiga papūtė šaltesnis vėjas. Kalnai pamėlo; atėjo 
vakaras. 

— Jau! — tarė ožkutė ir nustebusi sustojo. 

Apačioje laukus gaubė rūkas. Pono Segeno laidarą 

dengė ūkanos, o namelio tebuvo matyti vien stogas ir 
dūmelisvirš jo. Ožkutė pasiklausė, kaip žvangina varpe- 
liais į namus genama banda, ir jai pasidarė be galo liūd- 
na. Sakalas, skrisdamas į savo lizdą, užkliudė ją sparnu. 
Ji krūptelėjo... Paskui kalnuose kažkas sustaugė: 

— Uūl!.. Uūl!.. 

Ji pagalvojo apie vilką; visą dieną išdykėlė nebuvo 
jo prisiminusi... Tą pat akimirką toli slėnyje sugaudė 
ragas... Tai ponas Segenas paskutinįkart bandė ją susi- 
grąžinti. 

— Uū!.. Ūū! — staugė vilkas. 

— Sugrįžk, sugrįžk! — šaukė ragas. 

Blanketė jau norėjo grįžti, bet, prisiminusi kuolelį, 
virvę, laidaro tvorą, pagalvojo, kad dabar nebegalė- 
sianti priprasti prie tokio gyvenimo ir kad verčiau pasi- 
likti Čia. 

Ragas nutilo... 

Ožkutė išgirdo užpakaly šlamant lapus. Atsigrįžo ir 
prieblandoje pamatė dvi trumpas, stačias ausis ir dvi 
žibančias akis... Tai buvo vilkas. 


Didžiulis vilkas tupėjo nejudėdamas ant užpakalinių 
kojų, žiūrėjo į baltąją ožkutę ir iš anksto ja gardžiavosi. 
Vilkas neskubėjo, nes gerai žinojo, kad visčda suspės 
ją suėsti. Bet kai ji atsigręžė, jis piktai nusikvatojo: 

— Cha cha! Pono Segeno ožkutė,— ir ilgu raudonu 
liežuviu apsilaižė sausas it kempė lūpas. 

Blanketė pasijuto pražuvusi... Prisiminė, kaip senoji 
Renodė visą naktį kovėsi su vilku ir rytą vis dėlto buvo 
suėsta, ir tarė sau, ar ne geriau būtų, kad vilkas dabar 
pat ją sudraskytų. Paskui, apsigalvojusi, pasiruošė gin- 
tis — palenkė galvą ir atstatė ragus, kaip ir derėjo nar- 
siai pono Segeno ožkutei... Ne, ji nesitikėjo nudursianti 
vilką — ne ožkai vilką nudurti, — o tik norėjo pažiūrėti, 
ar atsilaikys tiek ilgai kaip Renodė... 

Baisusis žvėris prislinko artyn, ir tada ragučiai pradė- 
jo savo šokį. 

Ak, kaip grūmėsi narsioji ožkutė! Daugiau kaip de- 
šimtį kartų, — aš neperdedu, Grenguarai,— ji privertė 
vilką trauktis ir ilsėtis. Per šias trumpas paliaubas smali- 
žė dar skubiai peštelėdavo kuokštą skanios žolės ir pilna 
burna vėl grįždavo į kovą. Taip tęsėsi visą naktį. Ret- 

karčiais pono Segeno ožkutė pažvelgdavo į žvaigždes, 
šokančias danguje, ir tardavo sau: 

— Ak, kad išsilaikyčiau iki aušros... 

Viena po kitos užgeso žvaigždės. Blanketė dar smar- 
kiau ėmė švytruoti ragais, o vilkas — dantimis... Toli 
fermoje užkimusiu balsu pragydo gaidys. 

— Pagaliau! — tarė vargšelė, tenorėjusi vieno daly- 
ko — mirti jau dienai išaušus; ji išsitiesė ant žemės, ir 
gražūs balti jos kailinukai buvo visi kruvini. 

Tada vilkas puolė ožkutę ir ją suėdė. 


Sudie, Grenguarai! 

Ši istorija, kurią čia išgirdai, nėra mano pramanyta. 
Jei kada nors atvyksi į Provansą, mūsų fermeriai tik- 
riausiai tau papasakos apie pono Segeno ožkutę, kuri 
visą naktį kovėsi su vilku, o rytą vilkas ją suėdė. 

Įsidėmėk, Grenguarai: 

„O rytą vilkas ją suėdė. 


ŽVAIGŽDĖS 
Provanso piemens pasakojimas 


Tuo metu, kai ganiau gyvulius Liuberono kalnuos, 
ištisas savaites nematydavau nė gyvos dvasios ir būda- 
vau vienų vienas ganyklose su savo avelėmis ir šuneliu 
Labri. Retkarčiais pro šalį praeidavo atsiskyrėlis iš 
Mondeliuro, ieškodamas gydomųjų žolių, arba pasiro- 
dydavo koks pajuodęs anglininkas iš Pjemonto, bet tai 
buvo paprasti žmonės, vieniši, tylūs, netekę noro kalbė- 
tis ir nieko nežiną, kas šnekama slėnyje, kaimuose ir 
miestuose. Todėl labai apsidžiaugdavau, kai take, kylan- 
čiame į kalną, išgirsdavau Žvangant varpelį ir už kalve- 
lės pamatydavau mulą, kas dvi savaites atgabenantį iš 
mūsų fermos maistą, o taip pat guvią miaro (fermos 
pusbernio) šypseną arba rudą senutės tetos Noradės 
kyką. Jie man turėdavo išpasakoti visas slėnio naujie- 
nas: ką krikštijo, kas tuokėsi; bet ypač man rūpėjo suži- 
noti, ką veikia šeimininkų duktė, mūsų panelė Stefanetė, 
už kurią gražesnės nebuvo per dešimtį mylių aplinkui. 
Nutaisęs abejingą miną, aš teiraudavausi, ar dažnai ji 
eina į pasilinksminimus, į vakarotuves, ar pas ją vis at- 


20 


važiuoja nauji jaunikiai. O jei paklaustumėt, kodėl man, 
vargšui kalnų piemeniui, tai rūpėjo, atsakyčiau, kad 
man buvo dvidešimt metų ir kad už Stefanetę nieko gra- 
žesnio savo gyvenime nebuvau matęs. 

Ir šit vieną sekmadienį, man belaukiant mulo su mais- 
tu, pasitaikė, kad jis labai susivėlino. Rytą pamaniau: 
„Tai dėl sumos“ Paskui, apie vidurdienį, pakilo smarki 
audra, ir aš pamaniau, kad mulas negali išbristi pabju- 
rusiu keliu. Pagaliau trečią valandą išsigiedrijo, nulyti 
kalnai sutvisko saulėje, ir pro lašų tekšėjimą, pro patvi- 
nusių upelių šniokštimą išgirdau mulo skambalėlį, tilin- 
džiuojantį taip džiugiai ir gyvai, lyg tai būtų Velykų 
ryto varpas. Bet ant mulo jojo ne mažasis miaro ir ne 
senutė Noradė. Tai buvo... įspėkite kas!.. mūsų panelė, 
vaikučiai! Pati mūsų panelė, įraudusi nuo kalnų oro, 
atvėsusio po audros, oriai sėdėjo tarp žilvitinių krepšių. 

Berniokas susirgęs, teta Noradė išsiprašiusi pas vai- 
kus. Gražuolė Stefanetė visa tai papasakojo, lipdama 
nuo mulo. O pasivėlinusi ji todėl, kad buvo paklydusi. 
Tačiau, matydamas ją išsipuošusią, mezginiuotą, su spal- 
votu kaspinu, su puikiu sijonu, aš pagalvojau, kad ji 
veikiau bus užtrukusi kur nors šokiuose, o ne ieškojusi 
kelio per krūmus. Koks mielas padarėlis! Mano akys 
negalėjo atsižiūrėti. Tiesa, niekad jos iš taip arti nebu- 
vau matęs. Žiemą, kai bandos būdavo jau žemai, slėnyje, 
ir aš vakarais ateidavau į fermą vakarieniauti, ji kartais 
skubiai pereidavo per kambarį, visados išsidabinus ir 
bent kiek išdidi, bet su tarnais niekad nesikalbėdavo... 
O dabar ji stovėjo čia pat ir buvo atvykusi tiktai pas 
mane! Kaip aš galėjau nepamesti galvos? 

Išėmus iš krepšių maistą, Stefanetė smalsiai apsidai- 
rė. Truputį pasikėlė, kad nesusiteptų, savo gražų šventi- 
nį sijoną, įžengė į žardį ir panoro žvilgtelėti į kampą, kur 
aš miegojau, į šiaudų guolį su avike'liu, į mano platų 
apsiaustą, kabantį ant sienos, į piemens lazdą, į titnaginį 
šautuvą. Jai viskas buvo įdomu. 

— Tai čia tu gyveni, vargšas mano piemenėliė Kaip 
tau acOpoSU visados vienam! Ką tu veiki? Apie ką gal- 
voji?.. 

Norėjau atsakyti: „Apie jus, šeimininke“ ir būčiau 
nesumelavęs; bet buvau taip sujaudintas, jog negalėjau 
nė žodžio ištarti. Manau, kad šelmė tai pastebėjo, bet 

jai, matyt, buvo smagu vylingais klausimais dar labiau 
mane sugluminti. 

— O tavo mylimoji, piemenėli, ar atklysta čia ret- 
karčiais tavęs aplankyti?.. Tai turbūt auksinė ožkelė 
arba fėja Estrelė, lakstanti kalnų viršūnėmis... 

O jinai pati buvo tiek panaši į fėją Estrelę, taip skam- 
biai juokėsi, atmetusi galvą, ir taip skubėjo grįžti namo, 
jog Man vaidenosi, kad jos apsilankymas tėra tik sapnas. 

— Sudie, piemenėli. 

— Sudie, šeimininke. 

Ir štai ji iškeliavo, pasiėmusi tuščias pintines. 

Kai ji išnyko už tako posūkio, man pasirodė, kad ak- 
menėliai, riedą iš po mulo kanopų, vienas po kito krinta 
į Mano širdį. Aš ilgai ilgai juos girdėjau ir iki vakaro 
sėdėjau lyg pakerėtas, nedrįsdamas krustelėti, nes bijo- 
jau nubaidyti savo svajonę. 

Pavakare, kai slėniai ėmė mėlynuoti ir avys, bliau- 
damos ir glaustydamosi viena prie kitos, grįžo į Žardį, 
išgirdau mane šaukiant iš apačios ir pamačiau mūsų pa- 
nelę,— tik ji dabar nesijuokė kaip anksčiau, bet visa 
drebėjo iš baimės, šalčio ir drėgmės. Pasirodo, nusilei- 
dusi nuo kalno, ji rado Sorgą patvinusią nuo liūties ir, 
žūt būt mėgindama ją perbristi, vos neprigėrė. Baisiau- 
sia, kad tokiu vėliu metu nebuvo ko nė svajoti sugrįžti 
į iermą: panelė viena nieku gyvu nebūtų radusi aplinki- 
nio kelio, o aš negalėjau palikti bandos. Mintis, kad teks 
praleisti naktį kalnuose, ją baisiai gąsdino: juk labai 
rūpinsis namiškiai. Aš ją raminau kaip išmanydamas: 

— Liepos mėnesį, šeimininke, naktys trumpos... Tai 
tik viena nemaloni valandėlė. 

Aš greitai užkūriau didelį laužą, kad ji galėtų išsidžio- 
vinti kojas ir sijoną, permirkusį upelyje. Paskui atnešiau 
jai pieno, sūrio; bet vargšelė negalvojo nei šildytis, nei 
valgyti; ir, matydamas stambias ašaras, sušvitusias jos 
akyse, aš pats vos nepravirkau. 

Tuo tarpu visiškai sutemo. Tik ant kalnų viršūnių 
dar degė žara — tirpstanti pašvaistė nuo vakarų pusės. 
Aš norejau pataisyti panelei guolį žardyje. Ant šviežių 
šiaudų patiesiau gražų, naujintelį avikailį, palinkėjau 
jai labos nakties, 0 pats atsisėdau lauke prie vartų... 
Dievas gali paliudyti, kad jokia bloga mintis neatėjo 
man į galvą, nors kraujas ir liepsnojo meilės ugnimi; 

vien tik didžiavausi, galvodamas, kad šeimininkų duktė, 
mano saugoma, ilsisi čia, žardžio kampe, prie avių, smal- 
siai žiūrinčių į ją miegančią, — pati kaip avelė, tik daug 
brangesnė ir baltesnė už jas visas. Niekados dangus man 
neatrodė toks gilus, o žvaigždės — tokios šviesios... 
Staiga žardžio varteliai atsidarė ir pasirodė gražioji 
Stefanetė. Ji negalinti užmigti. Avys bruzdėdamos 
šiurgždena šiaudus, blicuna per miegus. Ji geriau pasė- 
dėsianti prie ugnies. Aš užmečiau jai ant pečių savo ož- 
kenų kailinius, pakursčiau ugnį, ir mes sėdėjome vienas 
šalia kito, nieko nekalbėdami. Jei jums teko praleisti 
naktį po plynu dangumi, tai jūs žinote, kad tuo metu, 
kai Mes miegame, vienumoj ir tyloj pabunda slėpin- 
ingasis pasaulis. Tada šaltiniai daug garsiau čiurlena ir 
kūdrose įsižiebia mažytės ugnelės. Visos kalnų dvasios 
laisvai klajoja ore, pilname šnibždesio ir nesuvokiamo 
šlamėjimo. Tartum girdėte girdi, kaip auga šakos, kaip 
želia žolė. Diena — gyvų padarų metas, o naktį gyvena 
daiktai. Nepratusiam tada baugu... Todėl ir mūsų panelė 
visa drebėjo ir glaudėsi prie manęs, vos užgirdusi ma- 
žiausią garsą. Kartą tvenkinyje, blizgančiame žemiau 
mūsų, pasigirdo pratisas graudus riksmas. Tą pačią aki- 
mirką virš mūsų galvų švystelėjo graži žvaigždė, kris- 
dama ta pačia kryptimi, tarsi tik ką girdėta aimana būtų 
patraukusi savo pusėn ir šviesą. 

— Kas tai? — tyliai paklausė Stefanetė. 

— Tai vėlė kyla į dangų, šeimininke.— Ir aš persi- 
žegnojau. 

Ji irgi persižegnojo ir valandėlę kažką galvojo neju- 
dėdama, pakėlusi galvą. Paskui tarė man: 

— Ar teisybė, piemenėli, kad jūs visi raganiai? 

— Visai ne, panele. Bet čia mes gyvenam arčiau 
žvaigždžių ir geriau už slėnio gyventojus žinom, kas 
dedasi ten aukštai. 

Ji vis dar žiūrėjo į dangų, ranka parėmusi galvą, ap- 
sisiautusi avikailiu lyg dangaus piemenėlis. 

— Kiek jų daug! Kaip gražu! Niekad nesu jų tiek ma- 
čiusi... Ar tu žinai jų vardus? 

— O kaipgi, šeimininke... Žiūrėkit, štai lygiai virš 
mūsų — švento Jokūbo kelias (Paukščių takas). Jis eina 
iš Prancūzijos tiesiai į Ispaniją. Tai šventas Jokūbas 
Galicijietis jį nutiesė, norėdamas parodyti kelią narsia- 

jam Karoliui Didžiajam, kai tas kariavo su saracėnais“. 
Toliau jūs matote Vėlių karietą (Didieji Grįžulo ratai) 
su keturiomis spindinčiomis ašimis... Trys žvaigždės 
jos priešaky — tai Trys žirgai, — o ta mažutėlė šalia 
trečiosios — Vežėjas. Matote aplinkui krintantį žŽvaigž- 
džių lietų? Tai sielos, kurių dievulis nenori priimti... 
Kiek žemiau — Grėblys, arba Trys karaliai (Šienpjo- 
viai). Iš jo mes, piemenys, sužinome laiką... Štai pažiūriu 
į jį ir Žinau, kad jau po vidurnakčio. Dar žemėliau, taip 
pat pietų pusėje, tviska lyg deglas tarp žvaigždžių Jonas 
Milanietis (Sirijus). Apie šią žvaigždę piemenys štai ką 
pasakoja. Vieną naktį Jonas Milanietis, Trys karaliai ir 
Perykla (Plejada) buvę pakviesti į vienos žvaigždės, jų 
draugės, sutuoktuves. Perykla pirmoji greitai išskridusi 
aukštutiniu keliu. Va kur ji — aukštai aukštai danguje. 
Trys karaliai patraukę žemutiniu keliu ir ją paviję; o 
tinginys Jonas Milanietis pramiegojęs ir smarkiai atsili- 
kęs; jis perpykęs ir, norėdamas anuos sustabdyti, metęs 
į juos lazda. Štai kodėl Trys karaliai dar vadinami Jono 
Milaniečio lazda... Bet gražiausia iš visų Žvaigždžių, šei- 
mininke, tai mūsiškė — Piemenų žvaigždė, kuri mums 
šviečia auštant, kai išgename bandą, ir vakare, kai grįž- 
tame namo. Mes ją dar vadiname Mageliona, Gražiąja 
Mageliona. Ji vejasi Petrą Provansietį (Saturnas) ir kas 
septyneri metai su juo susituokia. 

— Kaip, piemenėli, argi Žvaigždės tuokiasi? 

— Žinoma, šeimininke. 

Ir, įsileidęs aiškinti jai, kas tai per sutuoktuvės, paju- 
tau ant savo peties kažką vėsaus ir švelnaus. Tai jos gal- 
vutė su maloniai šnarančiais kaspinais, mezginiais ir 
banguotais plaukais, apsunkusi nuo snaudulio, lengvai 
pasviro į mane. Ji taip ir sėdėjo nejudėdama, kol dan- 
gaus žvaigždės išblėso auštančios dienos šviesoje. O aš 
žiūrėjau į ją miegančią, bent kiek sujaudintas savo sie- 
los gelmėse, bet šventai saugomas nuo viso pikto švie- 
sios nakties, kuri visad man įkvepia tiktai kilnias mintis. 
Žvaigždės aplinkui mus tyliai skriejo savais keliais, 
klusnios kaip didelė kaimenė, ir tarpais man dingojos, 


Visos šitos liaudies astronomijos smulkmenos paimtos iš „Pro- 
vanso kalendoriaus“, leidžiamo Avinjone. (Aut. past.) 

kad viena tų Žvaigždžių, pati gražiausia ir skaisčiausia, 
paklydo ir nusileido pailsėti ant mano peties... 


ARLIETĖ 


Kai leidžiuos iš savo malūno į kaimą, turiu eiti pro 
fermą, stovinčią prie kelio, gale didelio kiemo, apsodin- 
to guobomis. Tai tikras provansietiškas namas: raudo- 
nos stiegės, platus rudas fasadas su nelygiomis tarpu- 
langėmis, vėtrungė ant stogo, skrystis javams kelti ir 
kelios parudusio šieno kuokštės, kyšančios iš palėpės... 

Kodėl šitas namas taip mane jaudina? Kodėl, išvydus 
šituos užkeltus vartus, man suspaudžia širdį? Negalėčiau 
to pasakyti, ir vis dėlto šita sodyba man dvelkia šalčiu. 
Per daug jau tylu aplinkui... Šunys neloja praeivių, pa- 
tarškos be riksmo sprunka šalin... Viduje — nė balso... 
Negirdėti nieko — net mulo varpelio... Jei ne baltos 
užuolaidos ant langų ir dūmai viršum stogo, galėtum 
pamanyti, kad namas negyvenamas. 

Vakar, pačiam vidurdieny, grįžau iš kaimo ir, veng- 
damas kaitrių spindulių, žingsniavau guobų pavėsyje 
palei fermos tvorą... Ant kelio prieš sodybą bernai tylo- 
mis baigė krauti šieno vežimą... Vartai buvo atdari. Ei- 
damas pro šalį, žvilgtelėjau vidun ir kiemo gale pama- 
čiau aukštą, žilutėlį senį su pernelyg striuku švarkeliu 
ir nuplyšusiomis kelnėmis, kuris rymojo prie plataus 
akmeninio stalo, susiėmęs rankomis galvą... Stabtelėjau. 
Vienas vyrų tyliai tarė man: 

— Tss! Tai šeimininkas... Jis nuolat šitaip sėdi nuo to 
laiko, kai jo sūnų ištiko nelaimė. 

Tuo metu pro mus praėjo ir dingo sodyboje moteris ir 
berniukas, abu juodai apsirengę, su didelėmis paauk- 
suotomis maldaknygėmis. 

Bernas pridūrė: 

— Šeimininkė su jaunėliu grįžta iš bažnyčios po mi- 
šių. Kai nusižudė vyresnysis sūnus, jie kasdien ten 
eina... Ak pone, koks sielvartas!.. Tėvas vis dar tebene- 
šioja velionio drabužius, niekaip negalima priversti 
jų nusivilkti... Naa! Naa! 

Vežimas pajudėjo. Panorau sužinoti viską iki galo, 
todėl įsiprašiau ant vežimo šalia berno ir ten, ant šieno, 
išgirdau visą tą šiurpią istoriją... 

Jis buvo vardu Žanas. Tai buvo gražus dvidešimties 
metų kaimo vaikinas, kuklus kaip mergaitė, atviro veido 
ir tvirto sudėjimo. Jo grožis traukė daugelio moterų 
akis, bet jo mintyse buvo tik viena — gražutė arlietė, 
išsidabinus aksomais ir nėriniais, kurią jis kartą sutiko 
Arlio amfiteatre. Iš pradžių namiškiai nepritarė šioms 
sutuoktuvėms. Mergaitė garsėjo kaip vėjavaikė, ir jos 
tėvai buvo nevietiniai. Bet Žanas žūt būt geidė arlietės. 
Jis sakė: 

— Aš mirsiu, jeigu man ji neteks. 

Nieko nepadarysi, reikėjo sutikti. Buvo sutarta po 
javapjūtės kelti vestuves. 

Vieną sekmadienio vakarą šeima pietavo fermos kie- 
me. Tai buvo beveik vestuvių pokylis. Nuotaka, tiesa, 
nedalyvavo, tačiau ne vienas tostas buvo pakeltas už 
ją... Bet štai vartuose pasirodė kažin koks vyriškis ir 
sako drebančiu balsu, jog norįs pasikalbėti su šeiminin- 
ku Estevu. Estevas pakyla ir išeina į gatvę. 

— Šeimininke,— sako vyriškis,— jūs rengiatės su- 
tuokdinti savo vaiką su palaidūne, kuri porą metų buvo 
mano meilužė. Galiu savo žodžius įrodyti: šit laiškai!.. 
Tėvai viską žino ir buvo man ją pažadėjeę, bet dabar, 
kai pasipiršo jūsų sūnus, nei gražuolė, nei tėvai nebe- 
nori Manęs matyti... Vis dėlto aš manyčiau, kad po to, 
kas buvo, ji negali tapti kito žmona. 

— Gerai! — sako Estevas, peržiūrėjęs laiškus.— Už- 
eikite, išgersime taurę muskato. 

Žmogus atsako: 

— Dėkui! Mane kankina ne troškulys, o širdies skaus- 
mas. 

Ir nueina. 

Tėvas sugrįžta lyg niekur nieko, atsisėda į savo vietą 
prie stalo, ir pietūs linksmai baigiasi... 

Tą patį vakarą Estevas kartu su savo sūnum išėjo į 
laukus. Jie ilgokai užtruko; grįžę namo, motiną rado 
tebelaukiančią. 

— Žmonele,— tarė šeimininkas, vesdamas sūnų ar- 
tyn,— apkabink jį, jis nelaimingas... 


Žanas daugiau nebekalbėjo apie arlietę. Tačiau įą 
tebemylėjo ir dabar, kai patyrė ją buvus kito glėbyje, 
ir net labiau nei pirma. Tik jis buvo per daug išdidus 

ir tylėjo, o tas ir pražudė vargšą vaikiną!.. Kartais jis, 
būdavo, tūno per dieną vienas kampe, nė nekrustelda- 
mas. Kartais su įniršiu kimba į darbą ir vienas nudirba 
už dešimtį padienių... Vakarais išeina į Arlio kelią ir 
žygiuoja tol, kol saulėlydy pamato grakščias miesto var- 
pines. Tada grįžta atgal. Toliau niekad nebeina. 

Namiškiai, matydami jį visados tokį liūdną ir vienišą, 
nežinojo, kas daryti. Bijojo nelaimės... Kartą prie stalo 
motina, pažvelgusi į sūnų pilnomis ašarų akimis, tarė: 

— Klausyk, Žanai, jei tu vis dar jos ilgies, tai mes 
sutinkame, kad ją vestum... 

Tėvas, paraudęs iš gėdos, nuleido akis... 

Žanas papurtė galvą ir išėjo... 

Nuo tos dienos jo laikysena pasikeitė. Norėdamas 
nuraminti tėvus, visados rodėsi linksmas. Vėl žmonės 
matė jį šokiuose, smuklėse, šventėse. Per rinkimus Fon- 
vjeilyje jis vedė farandolą. 

Tėvas sakė: „Jis pasveiko" Bet motina vis dar baimi- 
nosi ir dar atidžiau stebėjo sūnų... 

Žanas miegojo su jaunėliu šalia patalpos, kur buvo 
auginami šilkaverpiai; vargšė senutė pasistatė lovą prie 
jų kambario... Gal jai naktį prireiks pažiūrėti šilka- 
verpių? 

Atėjo švento Eligijaus, ūkininkų globėjo, diena. 

Fermoje — didelė šventė... Visi vaišinosi šatonefu, 
vynas liejosi kaip vanduo. Paskui raketos, laužai, spal- 
voti žibintai guobose... Tegyvuoja šventas Eligijus! Fa- 
randolą šoko, kiek tik turėjo kvapo. Jaunėlis pradegino 
naujus savo marškinius... Net Žanas atrodė patenkintas; 
jis įprašė ir motiną šokti; vargšė moteris verkė iš 
džiaugsmo. 

Vidurnaktį sugulė. Visiems reikėjo išsimiegoti... Bet 
Žanas nemigo. Jaunėlis paskui pasakojo, kad jis visą 
naktį raudojęs... Ak, tikėkit manim, labai jau buvo jam 
skaudu... 


Rytą, auštant, motina išgirdo. kažką bėgant per jos 
kambarį. Baisus nujautimas persmelkė jai širdį: 

— Žanai, ar tai tu? 

Žanas neatsako, jis jau ant laiptų. 

Motina beregint atsikelia. 

— Žanai, kur eini? 

Jis į palėpę; jinai paskui. 

— Sūnau, dėl dievo! 

Jis užtrenkia duris ir užstumia sklendeę. 

— Žanai, sūneli, atsiliepk! Ką tu sugalvojai? 

Drebančios senos rankos graibstosi klengės... Atsida- 
ro langas, kažkas žnekteli į plytomis išgrįstą kiemą — 
ir viskas... 

Jis apsisprendė, vargšelis. „Aš per daug ją myliu... 
Turiu pasišalinti... Ak, kokie mes nelaimingi! Neapy- 
kanta negali perveikti meilės! Kaip sau norite, tai 
baisu... 

Tą rytą kaimo gyventojai klausinėjo vienas kitą, kas 
gi taip klykia toj pusėj, kur Estevo ferma... 

Kieme, prie akmeninio stalo, drėgno nuo rasos ir 
kraujo, raudojo vienmarškinė motina, laikydama savo 
rankose negyvą sūnų. 


POPIEŽIAUS MULAS 


Iš visų patarlių, priežodžių ir šiaip lakių posakių, ku- 
riais mūsų kaimiečiai Provanse mėgsta pamarginti savo 
kalbą, pats vaizdingiausias man ir įdomiausias yra tas, 
apie kurį čia papasakosiu. Plačioj apylinkėj, net už pen- 
kiolikos mylių nuo mano malūno, kiekvienas, išgirdęs 
minint piktą, kerštingą Žmogų, būtinai pasakys: „O, tai 
žmogus! Saugokitės!.. Jis kaip popiežiaus mulas, septy- 
netą metų lauks, kol pagaliau įspirs!“ 

Aš gana ilgai teiravaus, iš kur galėjo kilti toks priežo- 
dis, kas tasai popiežiaus mulas ir kodėl jis septynetą 
metų laukė, kol galėjo įspirti? Niekas man to negalėjo 
paaiškinti, net ir Fransė Mamaji, mano fleitistas, kuris 
žino visas Provanso legendas kaip savo penkis pirštus. 
Fransė, kaip ir aš, manė, kad apie tai turėtų būti parašyta 
kurioje nors senoje Avinjono kronikoje, bet pačios 1e- 
gendos nebuvo girdėjęs, tik priežodį. 

— Jūs galėtumėt ją rasti nebent žiogų bibliotekoje, — 
juokdamasis tarė man senas fleitistas. 

Mintis man patiko, o kadangi žiogų biblioteka yra 
čia pat prie mano durų, aš joje ir užsidariau visai sa- 
vaitei. 

Tai nuostabi biblioteka, puikiai įrengta, dieną ir naktį 
atdara poetams, aptarnaujama mažyčių bibliotekininkų 

su cimbolais, kuriais jie be perstogės jums groja. Čia 
praleidau keletą žavingų dienų ir, savaitę ieškojęs gulo- 
mis ant nugaros, galop atradau, ko norėjau, — būtent 
istoriją apie mulą ir tą garsųjį spyrį, kuriam jis rengėsi 
septynerius metus. Graži tai pasaka, nors ir kiek naivi. 
Aš pasistengsiu pateikti ją tokią, kokią vakar rytą per- 
skaičiau oro spalvos rankrašty, kuris taip maloniai kve- 
pia sausomis levandomis ir tarp kurio lapų — ne juoste- 
lės, o rudens voratinklių gijos. 


Kas nėra matęs popiežių laikų Avinjono, tas nieko 
nėra matęs. Joks miestas neprilygo jam linksmybe, 
judrumu, džiugumu ir švenčių iškilmėmis. Nuo ryto iki 
vakaro procesijos, maldininkų eisenos, gatvės nubarsty- 
tos gėlėm, išklotos kilimais. Ronoj — kardinolų valtys 
su plevėsuojančiomis vėliavomis, išpuoštos galeros, 
aikštėse — popiežiaus kariai, giedą lotyniškai giesmes, 
elgetaujančių vienuolių tarškynės. Namai, susispietę 
apie didžiuosius popiežiaus rūmus, gaudžia nuo viršaus 
iki apačios tartum bitės aplink savo avilį; dūzgia mez- 
gyklos, bilda staklės, audžiančios auksinius arnotus, 
tuksi plaktukai, kalą bažnyčioms indus, skamba dekos, 
meistrų taikomos prie muzikos instrumentų, gieda audė- 
jos; o viską stelbia varpų gaudimas ir niekad netilstąs 
būgnų trenksmas tilto pusėje. Juk mūsų žmonės savo 
džiaugsmą reiškia šokiais, būtinai šokiais; o kad miesto 
gatvės tais laikais farandolai buvo per siauros, tai flei- 
tistai ir būgnininkai susėsdavo ant Avinjono tilto, gai- 
viame Ronos ore, o žmonės šokdavo, šokdavo dieną ir 
naktį... Ak, laimingi laikai! Laimingas miestas! Buvo 
alebardos, bet jomis niekas nekapojo; buvo kalėjimai, 
bet juose šaldydavo vyną. Nei bado, nei karo... Štai kaip 
mokėjo Avinjono popiežiai valdyti savo liaudį! Štai ko- 
dėl liaudis taip jų gailėjosi!.. 

O ypač gailėjosi vieno garbaus senelio, vardu Bonifa- 
cas... Ak, kiek ašarų buvo išlieta Avinjone, kai jis mirė! 
Koks meilus, koks malonus tai buvo valdovas! Kaip 
linksmai visiems šypsodavo, sėdėdamas ant savo mulo! 
Ir kaip švelniai laimindavo kiekvieną, kas tik prie jo 
prisiartindavo — ar tai būtų koks vargšas dažytojas, 
ar Vyriausias miesto teisėjas! Tikras popiežius iš Iveto, 
bet iš Provanso Iveto: vylinga šypsena, meirūno šakelė 

prie beretės ir jokios mylimosios... Gerasis ganytojas 
tik vieną teturėjo mylimąją: tai buvo vynuogynas, jo 
mažutis vynuogynas, kurį jis pats pasodino už trejeto 
mylių nuo Avinjono, Šatonefo mirtų giraitėje. 

Kiekvieną sekmadienį po mišparų garbusis ganytojas 
vykdavo pareikšti jam savo meilės, ir ten aukštai, saulė- 
kaitoje, šalia savo mulo, apsuptas kardinolų, išsitiesu- 
sių tarp vynuogienojų, liepdavo atkimšti butelį vietinio 
vyno, — to puikaus vyno, raudono kaip rubinas, kurs 
nuo to laiko vadinamas popiežių šatonefu,— mažais 
gurkšneliais siurbsnodavo jį, meiliai žiūrėdamas į savo 
vynuoges. Paskui, artėjant vakarui, kai butely jau nieko 
nebelikdavo, jis linksmai grįždavo į miestą, visos kapi- 
tulos lydimas. Kai jis jodavo per Avinjono tiltą, jo mu- 
las, būgnų trenksmo, muzikos ir farandolos išjudintas, 
pradėdavo strapinėti, o pats popiežius į šokio taktą mo- 
juodavo berete. Kardinolai tuo labai piktindavosi, bet 
užtat visa liaudis sakydavo: „O, koks geras mūsų val- 
dovas! O, koks šaunus mūsų popiežius!“ 


Be Šatonefo vynuogyno, popiežius labiau už viską 
pasaulyje mylėjo savo mulą. Senukas tiesiog iš proto 
kraustėsi dėl to gyvulio. Kas vakarą, prieš eidamas gul- 
ti, jis patikrindavo, ar gerai uždarytas tvartas, ar užtek- 
tinai šieno ėdžiose ir, prieš kildamas nuo stalo, visados 
liepdavo pagal prancūzišką receptą sutaisyti didelę tau- 
Tę vyno, pats žiūrėdavo, kad būtų pridėta daug cukraus 
bei prieskonių, ir pats nunešdavo ją mul'ui, nepaisyda- 
mas kardinolų protestų... Reikia pasakyti, kad gyvulys 
tikrai buvo to nusipelnęs. Tai buvo puikus mulas, juodo 
žvilgančio plauko su rusvom dėmėm, stiprių kojų, plačių 
ir apvalių strėnų; jis aukštai nešdavo savo prakaulę gal- 
vutę, papuoštą spurgais, kutais, sidabriniais varpeliais 
ir šilko kaspinais, tačiau buvo švelnus kaip angelas, o 
tyros akys ir ilgos ausys, kuriom jis be paliovos karpė, 
teikė jam gero vaikučio išvaizdą. Visas miestas jį gerbė, 
ir kai jis eidavo gatvėmis, avinjoniečiai rungčiomis 
stengėsi jam įtikti, nes visi žinojo, kad tai geriausias 
būdas įsigyti popiežiaus malonę ir kad popiežiaus mulas, 
nors ir koks naivus jis atrodė, ne vienam atnešė laimę. 
Puikiausias tam pavyzdys — Tistė Vedenas ir jo nuosta- 
busis nuotykis. 

Tasai Tistė Vedenas buvo, po teisybei, įžūlus vaikė- 

zas, kurį jo tėvas, Gi Vedenas, auksakalys, buvo privers- 
tas išvyti iš namų, nes jis nieko nenorėjo dirbti ir tvir- 
kino mokinius. Pusmetį jis trainiojosi po visus Avinjono 
užkampius, bet ypač apie popiežiaus rūmus; mat padau- 
ža jau senokai galvojo apie popiežiaus mulą, ir jūs greit 
įsitikinsite, kad jis turėjo kai ką sumanęs... Kartą, kai jo 
šventenybė vaikščiojo vienas su savo mulu tvirtovės 
pylimu, prie jo priėjo mūsų Tistė ir, sukryžiavęs rankas 
iš susižavėjimo, tarė: 

— Ak dieve mano! Švenčiausias tėve, koks puikus 
jūsų mulas!.. Leiskite man truputį juo pasigrožėti... Ak 
jūsų šventybe, koks dailus mulas!.. Nė Vokietijos impe- 
ratorius tokio neturi. 

Jis glostė gyvulį ir meiliai su juo kalbėjo tartum su 
mergaite. 


„— Eikite čion, mano brangusis, mano aukse, nuosta- 
biausias perle.., 


Gerasis popiežius susigraudinęs pagalvojo: 

— Koks malonus berniukas!.. Koks jis meilus mano 
mului! 

Ir žinote, kas atsitiko kitą dieną! Tistė Vedenas, nu- 
metęs savo seną geltoną žaketą, užsivilko gražią mezgi- 
niuotą kamžą, gavo violetinę šilkinę peleriną, batus su 
sagtimis ir įstojo į popiežiaus giesmininkų mokyklą, 
kur iki tol buvo priimami tik bajorų sūnūs ir kardinolų 
giminaičiai... Štai ką reiškia pataikavimas!.. Bet Tistė 
tuo nepasitenkino. 

Stojęs tarnauti popiežiui, nenaudėlis varė toliau tą 
patį žaidimą, kuris taip gerai jam sekėsi iš pat pradžių. 
Su visais jis buvo akiplėša, bet su mulu elgėsi manda- 
giai ir pagarbiai, ir rūmų kieme jį nuolatos galėjai maty- 
ti čia su avižų sauja, čia su dobilų kuokštu; meiliai mo- 
juodamas rausvais jų žiedais, jis žvilgčiojo į šventojo 
tėvo balkoną, tarsi sakydamas: „Na, kam aš visa tai ne- 
šu?.. Ir šit pagaliau gerasis popiežius, jausdamasis per 
senas, pavedė jam prižiūrėti tvartą ir nešioti mMului taurę 
prančūziškai sutaisyto vyno. Kardinolai tuo anaiptol 
nesidžiaugė. 


Mulas tuo irgi nesidžiaugė... Dabar vynui skirtąją 
valandą į tvartą visados atbėgdavo penketas ar šešetas 
berniukų giesmininkų, kurie su pelerinomis ir mezgi- 
niuotomis kamžomis greit įsiknisdavo į šiaudus; po va- 


31 


landėlės arklidėje pasklisdavo malonus, šiltas deginto 
cukraus ir žolelių aromatas ir pasirodydavo Tistė Vede- 
nas, atsargiai nešąs prancūziškai sutaisyto vyno taurę. 
Tada ir prasidėdavo vargšo gyvulio kančios. 

Berniukai buvo tiek žiaurūs, kad mulo mėgstamą 
kvapnųjį vyną, jį šildantį ir teikiantį jam sparnus, atneš- 
davo prie pat jo ėdžių, o paskui, kai šnervės būdavo 
pilnos vyno garų, — sudie, jis tiek jį ir matydavo! Nuos- 
tabus, rausvai kibirkščiuojantis gėrimas visas patekda- 
vo į padaužų rykles... Dar pusė bėdos, jeigu jie tik būtų 
vogę jo vyną; bet įgėrę vaikėzai virsdavo tikrais vel- 
niūkščiais!.. Vienas, žiūrėk, tampo mulą už ausų, kitas už 
uodegos; Kikė sėdasi ant nugaros, Beliugė taiko jam sa- 
vo beretę, ir nė vienam tų išdykėlių nekyla mintis, kad 
jei tik gerasis mulas stuktelėių kanopomis ar kilstelėtų 
pasturgalį, visi jie nulėktų už debesų ar dar kur toliau... 
Bet ne! Juk vis dėlto jis — popiežiaus mulas, juk tai ant 
jo sėdėdamas popiežius dalina palaiminimus ir indul- 
gencijas... Nors ir kažin ką vaikai su juo išdarinėjo, jis 
nepyko; jis griežė dantį tik ant Tistė Vedeno... Vos tik 
mulas pajusdavo, kad Tistė Vedenas stovi užpakaly jo, 
jam imdavo niežėti kanopos. Tiesą pasakius, ir buvo dėl 
ko: tasai patrakėlis Tistė jam iškrėtė tiek negražių pokš- 
tų. Įkaušęs jis prasimanydavo žiauriausių išdaigų! 

Štai ima jis kartą ir užtempia mulą į giesmininkų mo- 
kyklos varpinę, į viršų, į patį viršų, į aukščiausią rū- 
mų bokštą... Tai ne pasaka: du šimtai tūkstančių provan- 
siečių tą matė. Įsivaizduokite nelaimingojo mulo siaubą, 
kai, ištisą valandą sukaliojęsis patamsyje įvijais laiptais 
ir užlipęs balažin kiek pakopų, jis staiga atsidūrė aikšte- 
lėje, užlietoje saulės šviesos, o iš tūkstančio pėdų aukš- 
čio pamatė apačioje kažkokį fantastinį Avinjoną: tur- 
gaus krautuvėlės didumo sulig riešutu, popiežiaus karei- 
viai priešais kareivines — tartum rudosios skruzdėlės, 
o ten toli virš sidabrinio siūlo — mikroskopinis tiltelis, 
ant kurio tik mirga, tik mirga šokėjai... Ak, vargšas mu- 
las! Kiek jam išgąsčio! Jis taip subliuvo, kad visi rūmų 
stiklai sudrebėjo. 

— Kas atsitiko? Kas jį skriaudžia? — sušuko gerasis 
popiežius ir puolė į balkoną. 

Tistė Vedenas buvo jau kieme; jis apsimetė verkiąs 
ir net raunąsis plaukus nuo galvos: 

— Ak švenčiausias tėve, kas atsitiko! Atsitiko, kad 
jūsų mulas... Dieve mano, kas mums dabar bus? Atsitiko, 
kad jūsų mulas užkopė į varpinę. 

— Pats vienas? 

— Taip, švenčiausias tėve, pats vienas... Štai, pažvel- 
kit aukštyn... Matote — kyšo jo ausų galiukai... Saky- 
tum dvi kregždutės... 

— Dieve gailestingas! — sušuko vargšas popiežius, 
pakėlęs akis.— Jis, matyt, pamišo!.. Bet jis užsimuš!.. 
Greičiau lipk žemyn, nevidone!., 

Ai, ai! Lengva pasakyti! Jis ir pats to norėtų... Bet 
kaip? Nukopti laiptais — nėra ko nė galvoti: viršun 
dar šiaip taip, bet žemyn — bematant kojas susilaužysi... 
Vargšas mulas nusiminęs blaškėsi aikštelėje, didžiulėse 
akyse jam viskas sukosi, ir jis mąstė apie Tistė Vedeną: 

— Ak tu bandite! Na, jei tik ištrūksiu iš čia... para- 
gausi tu mano kanopos rytoj rytą! 

Pagalvojęs, kaip dės tam padaužai kanopa, mulas šiek 
tiek atsigavo, — šiaip, ko gero, būtų neištvėręs... Paga- 
liau jį nutempė nuo viršaus, bet tas buvo ne taip lengva. 
Teko nuleisti jį skrysčiais, virvėmis ir neštuvais. Galite 
įsivaizduoti, kokia buvo gėda popiežiaus mului kabėti 
tokioj aukštumoj, tabaluojant kojomis tuščioje erdvėje 
tarsi karkvabaliui ant siūlo. Ir tai viso Avinjono aki- 
vaizdoje! 

Vargšas gyvulys po to visą naktį neužmigo. Jam vai- 
denosi, kad jis vis dar sukasi toj prakeiktoj aikštelėj, o 
apačioj visas miestas juokias iš jo; paskui pagalvojo 
apie tą niekšą Tistė Vedeną, kuriam ryto metą jis trenks 
kanopa. Ak mano bičiuliai, ir dar kaip trenks! Taip dul- 
kės parūks, kad Pamperiguste matysis... O ar žinote, ką 
veikė Tistė Vedenas, kai tvarte jam buvo rengiamas 
toks puikus priėmimas? Dainuodamas jis plaukė popie- 
žiaus galera žemyn Ronos upe į Neapolio karaliaus rū- 
mus kartu su pulku bajoraičių, kuriuos miestas kasmet 
siųsdavo pas karalienę Joaną mokytis diplomatijos 
meno ir dailaus elgesio. Tistė nebuvo bajorų kilmės, 
bet popiežius būtinai norėjo jam atsilyginti už mulo 
priežiūrą ir ypač už uolumą, kurį jis parodė gelbėjimo 
dieną. 

Koks nusivylimas laukė mulo rytojaus dieną. 

„Ak, banditas! Matyt, numanė!..-—-- mąstė jis, nirtulin- 

gai kratydamas varpelius.— Na gerai, keliauk, nedorėli! 
Bet grįžęs vis tiek atsiimsi... Aš nepamiršiu!“ 
“ Ir nepamiršo. 

Tistė išvykus, popiežiaus mulas vėl atgavo ramybę, 
jo gyvenimas grįžo į senąsias vėžes. Nei Kikė, nei Beliu- 
gė nekišo nosies į tvartą. Grįžo malonios dienos su pran- 
cūziškai sutaisytu vynu ir gera nuotaika. Vėl jis gulėda- 
vo iki valiai vynuogyne, o paskui, žengdamas per Avin- 
jono tiltą, trependavo į šokio taktą... Tačiau po ano nuo- 
tykio miestiečiai nebebuvo jam taip malonūs. Jį pamatę, 
žmonės imdavo šnabždėtis: seniai linguodavo galvomis, 
vaikėzai juokdavosi, rodydami vienas antram varpinę. 
Net ir gerasis popiežius mažiau bepasitikėjo savo bi- 
čiuliu, ir kai sekmadieniais, grįždamas iš vynuogyno, 
prisnūsdavo ant mulo nugaros, jam be perstojo dingsėjo 
mintis: „O jei nubusiu ten aukštai, varpinės bokšte! 
Mulas tai matė ir tylėdamas kentė; bet jei kas paminė- 
davo Tistė Vedeną, jo ilgos ausys suvirpėdavo, ir šypte- 
lėjęs jis imdavo galąsti pasagas į grindinio akmenis. 

Taip praėjo septyneri metai; septintiesiems metams 
baigiantis, Tistė Vedenas grįžo iš Neapolio dvaro. 
Mokslų jis ten dar nebuvo išėjęs, bet nugirdo, kad 
Avinjone staiga mirė pirmasis popiežiaus garsvytinin- 
kas, o toji vieta jį masino, tad skubiai grįžo ir išstatė 
jai savo kandidatūrą. 

Kai sukčius Vedenas įžengė rūmų salėn, šventasis 
tėvas vos jį pažino — taip jis buvo išaugęs ir suvy- 
riškėjęs. Beje, reikia pasakyti, kad gerasis popiežius 
gerokai buvo senstelėjęs ir be akinių jau neprimatė. 

Tistė nesumišo. 

— Kaip, švenčiausias tėve, jūs manęs nebepa- 
žįstate?.. Tai aš, Tistė Vedenas!.. 

— Vedenas?.. 

— Na, taip, atsimenate?.. Tasai, kur nešdavo pran- 
cūzišką vyną jūsų mului. 

— A, taip... taip... prisimenu... Geras buvo ber- 
niokas, tasai Tistė Vedenas!.. O dabar ko tu nori iš 
mūsų? 

— O, menko nieko, švenčiausias tėve... Norėjau 
jus paprašyti... Beje, ar jūs tebeturite tą mulą? Kaip 
jo sveikata? O, labai džiaugiuosi!.. Norėjau jus pap- 
rašyti neseniai mirusio pirmojo garsvytininko vietos. 

— Pirmojo garsvytininko?.. Betgi tu per jaunas! 
Kiek tau metų“ 

— Dvidešimt metų ir du mėnesiai, jūsų švente- 
nybe,— lygiai penkeriais metais vyresnis už jūsų 
mulą... Ak dangau maloningas, koks šaunus mulas!.. 
Kad jūs žinotumėt, kaip aš jį mylėjau!.. Kaip aš jo ilgė- 
jaus Italijoj!.. Ar neleistumėt man jo pamatyti? 

-— Pamatysi, vaikeli, pamatysi,— tarė gerasis po- 
piežius, labai sujaudintas...— O kad tu taip myli mano 
gerąjį mulą, tai aš nenoriu tavęs nuo jo atskirti. 
Nuo šios dienos tu būsi mano pirmuoju garsvytinin- 
ku... Kardinolai rėks, bet tiek to! Aš papratęs... Ateik 
pas mus rytoj, po mišparų, mes įteiksime tau tarnybi- 
nius ženklus visos kapitulos akivaizdoje, o paskui... 
aš tave nuvesiu pažiūrėti mulo, ir tu kartu su mumis 
keliausi vynuogynan... Che che! Na, eik... 

Nėra ko nė kalbėti, su kokiu džiaugsmu ėjo Tistė 
Vedenas iš didžiosios salės ir su kokiu nekantrumu 
laukė rytdienos apeigų. Bet kai kas rūmuose dar labiau 
džiaugėsi ir dar labiau nekantravo: tai buvo mulas. 
Nuo to laiko, kai Vedenas sugrįžo, iki pat kitos die- 
nos mišparų atkaklusis gyvulys be perstojo stiprinosi 
avižomis ir užpakalinėm kanopom daužė sieną. Jis 
taip pat rengėsi apeigoms... 

Ir štai kitą dieną, pasibaigus mišparams, Tistė Ve- 
denas atvyko į popiežiaus rūmų kiemą. Čia buvo 
susirinkusi visa aukštoji dvasininkija, kardinolai 
su raudonomis mantijomis, velnio advokatas juodo 
aksomo rūbais, vienuolynų. abatai su mažomis mi- 
tromis, švento Agriko parapijos tarybos nariai, gies- 
mininkai violetinėmis kamžomis, o taip pat žemes- 
nieji dvasininkai, popiežiaus kareiviai paradine uni- 
forma, trys atgailojančiųjų brolijos, rūstūs Vantu 
kalno atsiskyrėliai, ministrantas, einąs iš paskos su 
varpeliu, vienuoliai filagelantai, nuogi lig juostos, 
raudonskruosčiai zakristijonai su teisėjų togomis — 
visi, visi, net ir švęsto vandens padavėjai, ir tasai, 
kur dega žvakes, ir tasai, kur gesina... netrūko nė 
vieno... Ak, tai bent įšventinimas! Varpai, raketos, 
saulė, muzika ir tie pašėlę būgnai, kur lakina žmonių 
kojas ant Avinjono tilto... 

Kai Vedenas pasirodė tarp susirinkusiųjų, visa mi- 

nia sušnibždo, neatsigėrėdama jo stotu ir malonia 
išvaizda. Tai buvo tikras Provanso gražuolis, tik švie- 
siaplaukis, su ilgomis garbanomis ir vos prasikalusia 
barzdele, kuri atrodė lyg iš plonų brangaus metalo 
drožlelių, jo tėvo, auksakalio, raižikliu išrėžtų. Sklido 
gandas, kad ta šviesia barzdele ne kartą žaidę kara- 
lienės Joanos pirštai; ir iš tiesų pono de Vedeno po- 
vyza buvo pergalinga, o žvilgsnis išsiblaškęs, kaip 
ir dera karalienės numylėtiniui... Šiandien, pager- 
bdamas savo tėvynę, vietoj neapolietiškų drabužių 
jis apsivilko žaketą, pagal Provanso madą apsiuvi- 
nėtą rausvais siūlais, o prie jo kepuraitės virpėjo 
didelė Kamargo ibiso plunksna. 

Atėjęs pirmasis garsvytininkas mandagiai visiems 
nusilenkė ir žengė prie pakylos, kur jo laukė popie- 
žius, pasirengęs įteikti tarnybinius ženklus: geltono 
buksmedžio šaukštą ir šafraninius rūbus. Mulas sto- 
vėjo apačioj, prie laiptų, su puošnia apranga: jam 
netrukus teks keliauti vynuogynan... Tistė Vedenas, 
eidamas pro jį, meiliai nusišypsojo, stabtelėjo ir drau- 
giškai patapšnojo per nugarą, viena akimi žvilgčio- 
damas, ar mato popiežius... Buvo pats laikas... Mulas 
sukaupė jėgas: 

— Še, bandite, še! Septyneri metai praėjo, bet aš 
nepamiršau! 

Ir taip baisiai trenkė jam kanopomis, jog net Pam- 
periguste pasimatė dulkės — šviesių dulkių sūkurys, 
kuriame blaškėsi ibiso plunksna — visa, kas liko iš 
nelaimingojo Tistė Vedeno!.. 

Šiaip mulai nesispardo su tokia perkūniška jėga; 
betgi čia buvo popiežiaus mulas, o be to — nepamirš- 
kite! — jis rengėsi šiam spyriui septynerius metus!., 
Kur jūs rasite geresnį bažnytinio keršto pavyzdį? 


SANGINERŲ ŠVYTURYS 


Šiąnakt aš negalėjau miegoti. Mistralis šėlo, ir jo 
galingas šniokštimas iki ryto neleido man sumerkti 
akių. Visas malūnas braškėjo, sunkiai siūbuodamas 
aplūžusiais sparnais, kuriuose tartum laivo virvėse 
švilpė šiaurės vėjas. Nuo sukiužusio stogo krito 
stiegės. Tankus pušynėlis ant kalvos lingavo ir ošė 

nakties tamsoje. Atrodė, lyg būtum atviroje jūroje... 

Ir aš prisiminiau ilgas nemigo naktis prieš trejus 
metus, kai gyvenau Sanginerų švytury, ten, Korsikos 
pakrantėj, prie Ajačo įlankos. 

Ten aš taip pat buvau radęs žavų kampelį pasvajoti 
vienatvėje. 

Įsivaizduokite rausvą salą, nykią pažiūrėti; vie- 
name gale švyturys, kitame — senas genujietiškas 
bokštas, kuriame erelis turėjo susikrovęs lizdą. Žemai, 
prie vandens, ligoninės griuvėsiai, iš visų pusių už- 
gožti žolių, toliau duburiai, brūzgynai, didžiulės uo- 
los; retkarčiais atstraksi kokia laukinė ožka, prašuo- 
liuoja nedideli Korsikos arkliukai vėjo draikomais 
karčiais; ir pagaliau aukštai, pačioje aukštumoje, kur 
suka ratus pulkai jūros paukščių, — švyturys su baltų 
plytų aikštele, po kurią skersai išilgai vaikštinėja 
sargai; žalios skliautuotos durys, ketaus bokštelis, 
o jo viršūnėje — didelis briaunotas žibintas, tvis- 
kąs saulėje, lyg šviestų net ir dieną... Štai kokia ta 
Sanginerų sala, kurią prisiminiau šiąnakt, klausyda- 
masis pušų vaitojimo. Tai šitoj užburtoj saloj aš kar- 
tais užsidarydavau, pasiilgęs erdvės ir vienumos, kol 
dar neturėjau malūno. 

Ką aš ten veikdavau? 

Tą pat, ką ir čia, gal dar mažiau. Kai mistralis ar 
tramontana per daug nesiautėdavo, aš susirasdavau 
vietelę tarp uolų prie pat vandens ir beveik ištisą 
dieną čia tūnodavau tarp žuvėdrų, strazdų ir kregž- 
džių, apimtas to palaimingo stingulio ir apkvaitimo, 
kuris sukausto žmogų, kai jis stebi jūrą. Ir jūs tik- 
riausiai esate kada patyrę tokį nuostabų sielos svai- 
gulį. Nieko negalvoji, net nesvajoji. Visa tavo bū- 
tybė kažkur dingsta, nuplaukia, išsiskaido. Tu — žu- 
vėdra, nardanti jūroje, tu — purslas, virpąs saulėje 
tarp dviejų bangų, baltas tolstančio garlaivio dūme- 
lis, koralų gaudytojų valtis su raudonomis burėmis, 
vandens lašas, miglos debesėlis — viskas, tik ne tu 
pats... O, kiek puikių valandų praleidau saloje, snū- 
duriuodamas ir išsiskaidęs aplinkoj! 

Labai vėjuotomis dienomis, kai pakrantėje ne- 
begalėdavau ištverti, eidavau į ligoninės kiemą, mažą 
liūdną kiemelį, kvepiantį rozmarinais ir kiečiais, 

susigūždavau ten prie apgriuvusios sienos iškyšu- 
lio, ir mane pamažu epgaubdavo kažkoks neepčiuo- 
piamas vienišumo ir graudulio aromatas, kurs drauge 
su saulės spinduliais sklido po akmenines sales, visur 
aplinkui atviras nelyginant senoviniai kapnamiai. 
Kartkartėmis trinkteli durys, kažkas lengvai liuok- 
teli žolėje... tai ožka, atbėgusi užuovėjon žolės pa- 
siskobti. Pamačiusi mane, ji sustoja nustebusi lyg 
įbesta ir, atstačiusi ragus, įdėmiai spokso į mane vaikiš- 
kom akim... 

Apie penktą valandą sargai per garsiakalbį pa- 
šaukdavo mane pietų. Aš leisdavaus per brūzgynus 
takeliu, stačiai kylančiu virš jūros, ir neskubėdamas 
grįždavau į švyturį, kas žingsnis atsigręždamas pa- 
sigrožėti bekraštėm vandens ir šviesos platybėm, 
kurios, man kopiant aukštyn, regis, dar labiau sklei- 
dėsi. 

O kaip žavu buvo ten aukštai! Kaip šiandien ma- 
tau gražų valgomąjį, grįstą didelėmis plokštėmis, 
išmuštą ąžuolinėmis lentelėmis, matau garuojantį 
žuvienės dubenį vidury stalo, duris, plačiai atvertas 
į baltą terasą, ir vidun plūstantį saulėleidį. Sargai 
jau čia, bet nesėda prie stalo, kol nėra manęs. Jų tre- 
jetas — marselietis ir du korsikiečiai, visi žemo ūgio, 
barzdoti, įdegusiais, nuo vėjo suskirdusiais veidais, 
visi su vienodais ožkenų pelonais (apsiaustais su gob- 
tuvu), bet kiekvienas kitokio būdo, kiekvienas su 
skirtingais polinkiais... 

Iš jų gyvenimo būdo iškart galėjai spręsti, kad 
tai dviejų skirtingų tautybių žmonės. Marselietis, 
išradingas ir judrus, darbštuolis, niekad nenustygs- 
tantis vietoje, nuo ryto iki vakaro bėgiojo po salą, 
daržininkavo, žvejojo, rinko žuvėdrų kiaušinius, 
nusitykojęs brūzgyne pasimelždavo pro šalį bėgan- 
čią ožką ir nuolatos ką nors gamindavo: tai kokį keps- 
nį, tai Žžuvienę. 

O korsikiečiai, atlikę tarnybines pareigas, visiš- 
kai nieko neveikdavo: jie laikė save valdininkais ir 
kiauras dienas praleisdavo virtuvėje, vieną po kitos pii- 
dami skopos partijas; kartas nuo karto oria mina pri- 
sikarpydavo žirklėmis saują šviežio tabako, užsideg- 
davo pypkes — ir vėl už kortų... 

Beje, ir marselietis, ir abu korsikiečiai buvo geri 
žmonės, paprasti, atviraširdžiai ir paslaugūs savo 
svečiui, nors širdyje tikriausiai laikė jį keistuoliu... 

Kaip sau norite — savo malonumui užsidaryti 
švytury!.. Jiems patiems dienos čia baisiai prailgdavo, 
ir jie būdavo laimingi, kai ateidavo eilė keliauti į 
krantą!.. Vasarą ši didelė laimė juos aplankydavo 
kas mėnuo. Dešimt dienų krante, trisdešimt dienų 
švytury — tokia darbo tvarka. Bet žiemą, audrų metu, 
jokia tvarka negalioja. Vėjas švilpia, bangos siaučia, 
Sanginerai balti nuo putų, ir budintieji sargai du tris 
mėnesius lieka atkirsti nuo pasaulio, o kartais atsi- 
duria iš tikro baisiose sąlygose. 

— Štai kas man atsitiko, pone,— kartą per pietus 
ėmė pasakoti senasis Bartoli.— Štai kas atsitiko man 
prieš penkerius metus prie šito stalo, kur mes dabar 
sėdime, vieną žiemos vakarą — tokį kaip dabar. Tą va- 
karą švytury mes buvome tik dviese: aš ir vienas 
draugas, kurį vadinome Čeko... Kiti buvo sausumo- 
je, sirgo, atostogavo... dabar neprisimenu. Mes ramiai 
pietavome. Tik staiga mano draugas liaujasi valgęs, 
akimirką žiūri į mane keistomis akimis ir brinkt! — 
krenta kniūpsčias ištiestomis rankomis ant stalo. Aš 
prišokau prie jo, purtau, šaukiu: 

— Ei Čel.. Ei Čel!. 

Jokio garso! Jis buvo miręs... Galite spręsti, kaip 
aš susijaudinau! Daugiau kaip valandą prastovėjau 
prie lavono, apkvaišęs ir drebėdamas, paskui staiga 
man dingtelėjo mintis: „O švyturys!“ Vos suskubau 
užbėgti prie žibinto ir jį uždegti. Jau buvo naktis... 
Kokia naktis, pone! Ir jūra, ir vėjas staugė nebe savo 
balsais. Kas akimirką man pasigirsdavo, lyg kas šauktų 
laiptuose. O prie visko dar — karštligė ir troškulys! 
Bet niekas nebūtų privertęs manęs nulipti žemyn — 
per daug aš bijojau numirėlio... Tačiau brėkštant kiek 
įsidrąsinau. Nunešiau savo draugą į lovą, apklojau dro- 
bule, sumečiau maldelę ir tekinas nudūmiau prie pavo- 
jaus signalo. 

Deja, jūra per daug įšėlusi. Šaukiau, šaukiau — niekas 
nesirodė... Ir štai aš vienas švyturyje su savo vargšu 
Čeko — ir dievas žino ar ilgam?.. Tikėjaus išlaikyti jį 
kambary, kol atplauks laivas. Bet baigiantis trečiai die- 
nai, pamačiau, kad tai neįmanoma... Kas daryti? Išnešti 

jį laukan? Palaidoti? Uolos per kietos, o saloje tiek daug 
varnų. Gaila buvo atiduoti joms krikščionį. Tada sugal- 
vojau jį nunešti į kurią nors ligoninės palatą. Visą popie- 
tį teko atsidėti šiam sunkiam liūdnam darbui, ir, patikė- 
kite, nemažos reikėjo drąsos. Žinote, pone, dar ir dabar, 
kai pavakare, smarkiam vėjui pučiant, leidžiuos žemyn 
salos šlaitu, man vis vaidenasi, kad nešu ant pečių nu- 
mirėlį... 

Vargšas senis Bartoli!.. Prakaitas apšaudavo jam kak- 
tą, kai tik pagalvodavo apie tai. 


Taip ir praeina pietūs, besikalbant apie švyturį, apie 
jūrą, sudužusius laivus, Korsikos banditus... Paskui, 
temstant, pirmoje pamainoje budintis sargas užsidega 
lempelę, pasiima pypkę, gertuvę, storą Plutarcho tomą 
raudonais kraštais — tai buvo visa Sanginerų bibliote- 
ka — ir dingsta galiniame kambaryje. Po valandėlės ant 
viso švyturio sudžerška grandinės, skrysčiai, sunkūs 
svarsčiai — tai prisukamas laikrodis. 

Aš tuo metu išeinu pasėdėti terasoje. Saulė jau visai 
žemai, ji vis greičiau ir greičiau leidžiasi prie vandens, 
traukdama su savim visą horizontą. Pūsteli šaltesnis 
vėjas, sala pasidaro violetinė. Sunkiai plasnodamas, 
pro mane praskrenda didelis paukštis: tai erelis grįžta 
į genujietišką bokštą... Iš jūros palengva kyla rūkas. 
Netrukus nieko daugiau nebesimato, tik baltų putų ap- 
vadas aplink salą... Staiga virš mano galvos ištrykšta 
didelis pluoštas švelnios šviesos. Švyturys uždegtas. 
Skaidrus spindulys, visą salą palikdamas tamsoje, krinta 
toli toli jūroje, o aš lieku vienišas nakty po ta didžiule 
šviesos vilnimi, kurios tik menkučiai purslai mane be- 
siekia... Padvelkia dar šaltesnis vėjas. Reikia grįžti na- 
mo. Apgraibomis uždarau sunkias duris, užstumiu gele- 
žinius skląsčius, paskui, vis taip pat apgraibomis, užlipu 
ketaus laipteliais, drebančiais ir gaudžiančiais po mano 
kojomis, į švyturio viršūnę. Va čia tai šviesu. 

Įsivaizduokite milžinišką Karselio lempą su šešiom ei- 
lėm dagčių, aplink kurią iš lėto sukasi žibinto sienelės; 
vienose jų įstatyti didžiuliai kristalo lęšiai, kitos tuš- 
čios, atkreiptos į didelį nejudantį stiklo gaubtą, saugantį 
liepsną nuo vėjo... Įėjus šviesa visados mane apžlibina. 
Nuo vario, alavo, balto metalo reflektorių, išgaubtų 

stiklinių sienų, kurios sukasi dideliais melsvais ratais, 
nuo šviesos atspindžių ir mirgėjimo man ima svaigti 
galva. 

Tačiau pamažėle akys apsipranta, aš atsisėdu po pačiu 
žibintu šalia sargo, kuris, kad neužmigtų, garsiai skaito 
Plutarchą... 

Lauke tamsu, praraja. Mažam balkonėly aplinkui stik- 
lo gaubtą staugdamas laksto padūkęs vėjas. Švyturys 
braška, jūra šniokščia. Bangos taip daužias į kranto uo- 
las, jog atrodo, lyg šaudytų iš patrankos... Retkarčiais 
kažkas nematomu pirštu baksteli į langą: tai nakties 
paukštis, šviesos suviliotas, atsitrenkia galva į stiklą... 
Spindinčiame, įkaitusiame žibinte spraga liepsna, kapsi 
alyva, sukdamasi žvanga grandinė, o monotoniškas bal- 
sas progiesmiu skaito Demetrijaus Faleriečio gyve- 
nimą.., 


Vidurnaktį sargas pakyla, paskutinį kartą apžiūri 
dagčius, ir mes leidžiamės žemyn. Laiptuose sutinkame 
kitos pamainos sargą, trinantį užmiegotas akis; tas pa- 
ima gertuvę, Plutarchą... Paskui, prieš guldami, užeinam 
valandėlę į galinį kambarį, užgriozdintą grandinėmis, 
svarsčiais, alaviniais rezervuarais, virvėmis, ir ten prie 
savo lempelės šviesos sargas įrašo į visad atverstą švy- 
turio dienyną: 

Dvylikta nakties. Jūra nerami. Audra. Laivas atviroje 
jūroje. 


„VIKRUOLIO“ SUDUŽIMAS 


Kadangi mistralis, siautęs aną naktį, mus nubloškė į 
Korsikos pakrantę, tad leiskite papasakoti jums baisią 
jūrų istoriją, kurią vietiniai žvejai dažnai prisimena 
vakarieniaudami. Visai netikėtai man teko sužinoti labai 
įdomias jos smulkmenas. 

„Tai buvo prieš dvejus ar trejus metus. 

Aš plaukiojau Sardinijos jūroje drauge su septyniais 
ar aštuoniais Muitinės jūreiviais. Sunki kelionė naujo- 
kui! Per visą kovo .mėnesį nepasitaikė nė vienos giedros 
dienos. Mus persekiojo įtūžęs rytų vėjas, ir įsinertėjusi 
jūra nerimo. 

Vieną vakarą mes bėgome nuo audros ir mūsų laivas 


41 


pasislėpė mažame salyne prie pat Bonifačo sąsiaurio... 
Salelės nebuvo patrauklios: aukštos plikos uolos, nutūp- 
tos paukščių, kur ne kur kiečių kuokštai ar mastikme- 
džių brūzgynai, šen bei ten medžių išvartos, pūvančios 
dumble; bet, šiaip ar taip, vis dėlto geriau nakvoti ant 
šių niūrių uolų negu pusiau dengtoje seno laivuko būde- 
lėje, kur bangos įsirita kada tinkamos, — tad mes jomis 
ir pasitenkinom. 

Vos tik išlipom į krantą, jūreiviai ėmėsi kurti laužą 
žuvienei, o škiperis Lionetis pasišaukė mane ir, rodyda- 
mas į mūrinę tvorelę salos pakrašty, vos baltuojančią 
pro miglas, tarė: 

— Ar eisite į kapines? 

— Į kapines, škiperi? Tai kurgi mes esame? 

— Lavecio saloje, pone. Čia palaidoti šeši šimtai 
„Vikruolio“ vyrų — toje vietoje, kur prieš dešimtį metų 
žuvo jų fregata... Vargšeliai! Nedažnai kas juos aplanko, 
tad jeigu jau mes čia, einame jiems nusilenkti... 

— Mielai, škiperi. 


Kokios liūdnos „Vikruolio“ kapinės!.. Dar ir dabar 
tebešmėkšo man akyse žema jų tvorelė, sunkiai atke- 
liami surūdiję geležiniai varteliai, tyli koplyčia ir šimtai 
juodų, žole užėjusių kryžių... Jokio vainiko, jokio atmi- 
nimo! Nieko... Vargšai apleisti numirėliai! Kaip jiems 
turi būti šalta šiose kapinėse, į kurias juos atbloškė 
likimas! 

Valandėlę klūpojome. Škiperis balsiai meldėsi. Di- 
džiulės jūrų žuvėdros, vieninteliai kapinių sargai, suki- 
nėjosi virš mūsų galvų, ir jų šaižūs riksmai pynėsi su 
jūros aimana. 

Pasimeldę grįžome liūdni į salos pakraštį, kur stovėjo 
ant inkaro mūsų laivukas. Kol mes vaikščiojome, jūrei- 
viai neleido veltui laiko. Uolos užuovėjoj radome lieps- 
nojantį didelį laužą ir jau garuojantį katilą. Susėdome 
ratu, kojas nukreipę į ugnį, ir netrukus kiekvienam ant 
kelių atsirado molinis dubenėlis su dviem riekelėm 
juodos duonos, gausiai užpiltom sriuba. Valgėme tylėda- 
mi: buvome sušlapę ir alkani, o be to, netoliese kapi- 
nės... Tačiau kai dubenėliai ištuštėjo, užsidegėme pyp- 
kes ir po truputį įsikalbėjome. Žinia, kalbėjomės apie 

Vikruolį“ 


42 


— Bet kaipgi tai atsitiko? — paklausiau škiperį, ku- 
ris, parėmęs galvą rankomis, susimąstęs žiūrėjo į lieps- 
ną. 

— Kaip atsitiko? — atsiliepė gerasis Lionetis, sunkiai 
atsidusdamas.— Deja, pone, niekas pasaulyje to nepasa- 
kys, Tiek težinome, kad prieš dieną, vakare, „Vikruolis“ 
išplaukė iš Tulono su Kryman siunčiamais kareiviais. 
Oras buvo blogas, o naktį visai pabjuro. Vėjas, lietus, 
jūra taip šėlo, kaip dar niekad nebuvo matyta... Rytą 
vėjas truputį aprimo, bet jūra tebesiautėjo, o čia dar 
prakeiktas rūkas, velniai jį rautų! Už ketverto žingsnių 
signalinio žibinto nematyti... Mielas pone, jūs nė įsi- 
vaizduoti negalite, kokie apgaulingi tie rūkai... Vis vien, 
aš tikras, kad „Vikruolis“ jau rytą neteko vairo, nes, 
kad ir kažin koks rūkas, jei ne avarija, kapitonas niekad 
nebūtų čia atsitrenkęs. Tai buvo senas jūrų vilkas, mes 
visi jį pažinojome. Trejus metus buvo prieplaukos virši- 
ninku Korsikoje ir žinojo krantą ne blogiau už mane, 
o aš tik tą krantą ir tepažįstu. 

— O kaip manoma — kurią valandą sudužo „Vik- 
ruolis'$ 

— Tikriausiai vidurdienį; taip, pone, pačiam vidur- 
dieny... Bet ką gi, kai jūroje rūkas, tai vidurdienį nedaug 
ką geriau kaip naktį, kada tamsu lyg vilko gerklėj... 
Vienas pakrantės muitininkas pasakojo, kad tą dieną, 
apie pusę dvyliktos, jis išėjęs iš savo namelio tvirčiau 
pririšti langinių. Vėjas nutraukęs jo kepurę, ir jis puolęs 
visom keturiom išilgai kranto jos vytis, rizikuodamas, 
kad gali būti bangos nuplautas. Žinote, muitininkai ne- 
turtingi, o kepurė brangiai kaštuoja. Ir štai, kilstelėjęs 
galvą, jis pamatęs pro rūkus visiškai arti didelį laivą 
be burių, kurį vėjas ginęs Lavecio salos link. Laivas 
lėkęs taip greit, jog muitininkas nesuskubęs nė įsižiūrė- 
ti. Bet iš visko matyti, kad tai buvo „Vikruolis', nes po 
pusvalandžio šios salos piemuo išgirdęs uolose... Bet 
štai, pone, kaip tik tas piemuo, apie kurį kalbu: jis pats 
papasakos... Sveikas, Palomai!.. Eėskis, pasišildyk trupu- 
čiuką, nebijok. 

Prie mūsų nedrąsiai prisiartino Žmogus su gobtuvu, 
kurį aš prieš valandėlę mačiau sukinėjantis apie laužą 
ir palaikiau vienu iš mūsų jūreivių, nes nežinojau, kad 
saloje esama piemens. 

Tai buvo raupsuotas, beveik išprotėjęs senis. Jis sirgo 
skorbutu, nuo kurio jo lūpos buvo taip išpurtusios, kad 
negalėjai žiūrėti. Vargais negalais jam išaiškinome, 
apie ką kalbamės. Tada, pirštu pakėlęs savo skaudamą 
lūpą, senis mums papasakojo, kad minėtą dieną, apie 
vidurdienį, jis iš tiesų savo lūšnoj išgirdęs baisų trenks- 
mą į uolas. Visa sala buvusi apsemta, todėl jis negalėjęs 
išeiti; tik ryto metą atidaręs duris ir pamatęs visą pa- 
krantę užverstą skeveldromis ir nuklotą jūros išmestais 
lavonais. Jis persigandęs, puolęs prie savo valties ir 
nusiyręs į Bonifačą ieškoti žmonių. 


Pavargęs nuo tokios ilgos kalbos, piemuo atsisėdo, ir 
tada vėl prabilo škiperis: 

— Taip, pone, šis nelaimingas senis mums tai ir pra- 
nešė. Jis buvo beveik paklaikęs iš baimės, ir jo smege- 
nys po to įvykio taip ir neatsigavo. Ką gi, ir buvo dėl 
ko... Įsivaizduokite smėlyje šešis šimtus lavonų, suvirtu- 
sių krūvon drauge su laivo skeveldromis ir burių 
skivytais... Vargšas „Vikruolis'!.. Jūra sutriuškino jį, 
sudaužė į šipulius. Jo liekanose piemuo Palomas apti- 
ko vos keliolika lentų, iš kurių teišėjo tvora aplink jo 
lūšną... O žmonės beveik visi baisiai sužaloti, sumaito- 
ti... Graudu buvo žiūrėti, kaip jie guli, kekėmis sukibę 
vieni su kitais... Radome kapitoną paradine uniforma, 
kapelioną su stula ant kaklo; o tolėliau tarp dviejų 
uolų gulėjo jaunutis junga atmerktomis akimis... tarsi 
būtų gyvas. Bet ne! Matyt, buvo taip lemta, kad nė vie- 
nas nepaspruktų nuo mirties. 

Čia škiperis pertraukė savo kalbą. 

— Nardi, žiūrėk! — sušuko jis.— Laužas gęsta. 

Nardi užmetė ant žarijų kelis smaluotus lentgalius, 
jie užsiliepsnojo, ir Lionetis pasakojo toliau: 

— Baisiausia visoj toj istorijoj štai kas... Trys savai- 
tės prieš šią nelaimę nedidelė korvetė, kuri, kaip ir „Vik- 
ruolis“, plaukė į Krymą, žuvo beveik tuo pačiu būdu ir 
beveik toj pačioj vietoj; tik aną kartą mums pasisekė 
išgelbėti komandą ir dvidešimt gurguolininkų, buvusių 
laive... Na, ir nesisekė tiems vargšams gurguolininkams, 
ką ir besakyti! Nugabenom juos į Bonifačą ir porą dienų 
palaikėme pas save krante... Na, jie apdžiūvo, atkuto 
ir — sudie! Gero vėjo! Jie grįžo į Tuloną, o ten netrukus 

juos vėl susodino į laivą ir pasiuntė į Krymą... Atspėkit, 
į kokį laivą?.. „Vikruolį“, pone... Mes juos visus sura- 
dom, visus dvidešimt, kartu su kitais lavonais, toj pačioj 
vietoj, kur dabar esame... Aš pats savo rankomis pakė- 
liau gražutį brigadierių su dailiais ūseliais, Paryžiaus 
šmaikštuolį, kurs aną sykį gulėjo mano namuose ir visą 
laiką mus juokino savo pasakojimais... Kai jį pamačiau, 
širdis man vos neplyšo... Ak Santa Madre!.. 

Tai taręs gerasis Lionetis, didžiai sujaudintas, iškratė 
pelenus iš pypkės, susisupo į apsiaustą ir palinkėjo man 
labos nakties... Kurį laiką dar jūreiviai pašnabždom 
kalbėjosi. Paskui pypkės viena po kitos užgeso... Visi 
nutilo... Senasis piemuo nuėjo... Ir aš likau vienas sva- 
joti tarp sumigusios įgulos. 


Dar neišblėsus įspūdžiui, kurį sukėlė ką tik girdėtas 
liūdnas pasakojimas, bandžiau įsivaizduoti nelaimingą 
sudužusį laivą ir jo agoniją, kurios vieninteliai liudi- 
ninkai buvo žuvėdros. Mane sukrėtusios atskiros smulk- 
menos — kapitonas paradine uniforma, kapelionas su 
stula, dvidešimt gurguolininkų — padėjo man atspėti 
visas dramos peripetijas... Aš mačiau fregatą, naktį 
išplaukiančią iš Tulono... Štai ji palieka uostą. Jūra šėls- 
ta, vėjas siaučia, tačiau kapitonas — prityręs jūrininkas, 
ir laive visi ramūs... 

Rytą jūroje pakyla rūkas. Laive neberamu. Visa įgula 
viršuje. Kapitonas nesitraukia nuo tiltelio... Žemutinia- 
me denyje, kur visi kareiviai, tamsu ir tvanku. Kai kurie 
jau serga ir guli ant savo kuprinių. Supimas toks baisus, 
kad neįmanoma išsilaikyti stačiam. Kareiviai šnekasi, 
būreliais susėdę ant grindų, įsikibę į suolus; šaukte 
reikia šaukti, kad vienas kitą išgirstum. Kai kas jau pra- 
deda baimintis... Ir nėra ko stebėtis: šiose vietose laivų 
sudužimai — ne retenybė. Gurguolininkai gali tai pa- 
tvirtinti, ir jų pasakojimai anaiptol nedžiugina... O ypač 
nupurto šiurpas, pasiklausius paryžiečio brigadieriaus, 
kuris amžinai krečia juokus: 

— Suduš laivas?.. Betgi tai vien malonumas! Ledinė 
pirtis, ir viskas, o paskui mus nugabens į Bonifačą, ir 
čia pas škiperį Lionetį paragausim strazdų. 

Ir gurguolininkai juokiasi... 

Staiga trenksmas... Kas tai? Kas atsitiko?.. 

— Vairą nunešė! — šūkteli visas šlapias jūreivis, 
bėgdamas per žemutinį denį. 

— Taip jam ir reikia! — šaukia patrakėlis brigadie- 
rius, bet niekas jau nesijuokia. 

Denyje sąmyšis. Per rūką jūreiviai nemato vienas 
kito, išsigandę bėga apgraibomis šen ir ten... Nebėra 
vairo! Laivas nebevaldomas... Bangų nešamas „Vikruo- 
lis skrieja lyg vėjas. Kaip tik tuo metu jį pamatė muiti- 
ninkas; buvo pusė dvylikos. Priešais fregatą — sakytum 
patrankų salvė... Uolos! Uolos!.. Baigta... Vilties nebėra. 
Laivas lekia tiesiai į krantą... Kapitonas nusileidžia į 
savo kajutę... Po valandėlės jis vėl ant tiltelio — su pa- 
radine uniforma... Mirti jis nori gražiausiais rūbais. 

Žemutiniame denyje išsigandę kareiviai tylėdami 
žvalgosi kits į kitą... Ligoniai bando keltis... Linksmasis 
brigadierius nebejuokauja... Tada atsidaro durys ir ant 
slenksčio pasirodo kapelionas su stula: 

— Klaupkitės, mano vaikai! 

Visi suklaupia. Skardžiu balsu kunigas kalba maldą 
prie mirštančio. 

Staiga baisus trenksmas! Riksmas, vienas ištisinis 
riksmas, iškeltos rankos, mėšlungiškai kimbantys pirš- 
tai, paklaikusios akys, kuriose kaip žaibas šmėsteli mir- 
ties pamėklė... 

Viešpatie, pasigailėk! 

Taip tad aš praleidau visą naktį. Taip prikėliau savo 
vaizduotėje vėlę prieš dešimtį metų sudužusio laivo, 
kurio skeveldros dar mėtėsi aplinkui... Toli sąsiaury 
šėlo audra; vėjo gūsiai blaškė stovyklos laužo liepsną, 
ir aš girdėjau, kaip uolų papėdėje, žvangindamas inkaro 
grandinę, supasi mūsų laivas. 


MUITININKAI 


„Emilija“ iš Porto-Vękjo, kuria plaukiau į Lavecio 
salas, buvo senas pusiau dengtas muitinės laivukas. 
Pasislėpti nuo vėjo, bangų ir lietaus čia buvo galima 
tik mažytėje dervuotoje kajutėje, kurioje vos tilpo sta- 
las ir du gultai. Kad būtumėt matę mūsų jūreivius dar- 
ganos metu! Per veidus srovena vanduo, peršlapusios 
striukės garuoja kaip baltiniai džiovykloje,— ir taip 
šitie vargšai žiemos metu praleidžia ištisas dienas ir 

netgi naktis ant šlapių suolų, drebėdami nuo nesveikos 
drėgmės, nes laive negalima užkurti ugnies, o krantą 
dažnai sunku pasiekti... Ir ką gi, nė vienas šių žmonių 
nesiskundžia. Kad ir pats bjauriausias oras, jie visad 
malonūs ir gerai nusiteikę. O koks dėlto liūdnas muiti- 
nės jūreivių gyvenimas! 

Beveik visi vedę, žmonos ir vaikai palikti sausumoje, 
o jie ištisus mėnesius plaukioja palei pavojingus kran- 
tus. Maitinasi tik sužiedėjusia duona ir laukiniais svo- 
gūnais. Nei vyno, nei mėsos, nes mėsa ir vynas brangiai 
kaštuoja, o jie per metus uždirba tik penkis šimtus fran- 
kų! Penkis šimtus frankų per metus! Patys suprantate, 
kokios tamsios ten, krante, jų lūšnos ir kokie nudriskę 
jų vaikai!.. Bet tai niekis! Čia jie visi atrodo patenkinti. 
Laivo vairagaly, priešais kajutę, stovi didelis bakas su 
lietaus vandeniu, kurį geria įgula. Kiekvienas tų bėdžių, 
nurijęs paskutinį gurkšnį, pakrato puoduką ir pasigar- 
džiuodamas krenkšteli: „A!“ Juokinga ir graudu žiū- 
rėti!.. 

Visų linksmiausias ir labiausiai patenkintas iš jų buvo 
Palombas iš Bonifačo, nedidukas, kresnas ir įdegęs. Jis 
be atvangos dainuodavo, net ir audros metu. Kai ima 
kilti bangos, kai iš apsiniaukusio žemo dangaus byra 
kruša, kai visi, susigrūdę denyje, užvertę galvas, užkan- 
de žadą, rankom įsikibę į škotą, baimingai laukia naujo 
vėtros gūsio, Palombas ramiu balsu staiga ima ir už- 
traukia: 


Ne, ne, mielas pone, 
Kam tokia malonė?.. 
Verčiau Lize-etė 
Paliks kaimie-etė... 


Ir tegu sau švilpia vėjas, virkdydamas virves, tegu 
svaido laivą ir siaučia ant denio vandenį, daina nenuty- 
la — ji supas kaip žuvėdra ant bangų keterų. Kartais, 
kai vėjas per daug garsiai jam antrina, žodžių jau nebe- 
girdėti, bet po kiekvieno bangos smūgio, šniokščiant 
vandeniui, bėgančiam nuo denio, vėl suskamba linksmas 
priedainis: 

Verčiau Lize-elė 
Paliks kaimie-etė... 

Tačiau vieną dieną, kai vėjas ir lietus ypač smarkiai 
dūko, nebeišgirdau jo dainos. Tai buvo taip keista, jog 
iškišau iš kajutės galvą ir šūktelėjau: 

— Ei Palombai, jau nebedainuojiė 

Palombas neatsiliepė. Jis gulėjo pastiręs po suolu. Pri- 
ėjau artyn. Jis kaleno dantimis, visą jį krėtė karštligė. 

— Jis serga puntura,— liūdnai pasakė jo draugai. 

Puntura jie vadina dieglį šone, pleuritą. Bekraštis 
švininis dangus, permirkęs laivas, vargšas karščiuojan- 
tis ligonis, įvyniotas į seną guminį apsiaustą, blizgantį 
nuo lietaus it ruonio oda, — niūresnio vaizdo niekad 
nebuvau matęs. Nuo šalčio, vėjo ir supimo jam netrukus 
pasidarė dar blogiau. Jis pradėjo kliedėti, reikėjo plauk- 
ti į krantą. 

Daug laiko sugaišome, daug jėgų padėjome, kol pava- 
kare pasiekėme įlankėlę, plyną ir tylią, kur tik kelios 
žuvėdros suko ratu. Visoje pakrantėje stūksojo stačios 
uolos, kerojo neperžengiami brūzgynai, tamsiai žali, am- 
žinai žali. Žemai, prie pat vandens, mažutis baltas name- 
lis su pilkomis langinėmis — tai muitinės punktas. Ny- 
kiai atrodo šitoje dykynėje tas valdiškas pastatas, nu- 
meruotas it uniforminė kasketė. Ten ir buvo nuneštas 
vargšas Palombas. Liūdnas prieglobstis ligoniui! Muiti- 
ninkas su žmona ir vaikais kaip tik pietavo prie židinio. 
Visų veidai liesi, pageltę, akys didelės, paakiuose — mė- 
lyni ratilai nuo karštligės. Motina, dar jauna, su žindo- 
mu kūdikėliu ant rankų, kalbėdama su mumis, kaleno 
dantim. 

— Baisus punktas,— pašnabždėjo man inspekto- 
rius.— Kas dveji metai reikia keisti muitininkus. Pelkių 
drugys juos ėste ėda... 

Tačiau reikėjo kviesti gydytoją. O gydytojas buvo tik 
Sartene — už šešių ar aštuonių 1jė nuo čia. Kas daryti? 
Mūsų jūreiviai buvo visai nusivarę, o siųsti kurį nors 
vaiką — per toli. Tada moteris, iškišusi galvą pro duris, 
sušuko: 

— Čeko!.. Čeko!.. 

Įėjo stambus, gražiai nuaugęs vaikinas — tipiškas 
banditas (brakonierius) — su ruda veltine kepure, su 
ožkos vilnų pelonu. Aš mačiau jį dar tada, kai mes li- 
pome į krantą: jis sėdėjo ant slenksčio su raudona pypke 
dantyse, su šautuvu tarp kojų, bet, mums prisiartinus, 

kažkodėl pabėgo. Gal manė, kad drauge su mumis atvy- 
ko žandarai. Kai jis įėjo, muitininko žmona truputį 
nukaito. 

— Tai mano pusbrolis, — tarė ji.— Jis tai jau nepa- 
klys brūzgynuose, nėra ko bijoti. 

Paskui šnibždomis jam kažką pasakė, rodydama ligo- 
nį. Vyras linktelėjo galvą ir, nė žodžio netaręs, išėjo; 
švilptelėjo savo šunį ir iškeliavo su šautuvu ant peties, 
šokinėdamas savo ilgomis kojomis nuo vienos uolos 
ant kitos. 

Tuo tarpų vaikai, išsigandę inspektoriaus, greitai 
sušveitė savo pietus — kaštonus ir bručą (varškę). Ir, 
kaip visados, užgėrė tik vandeniu, grynu vandenėliu! O 
juk gurkšnis vyno būtų labai labai pravertęs mažiukams. 
Varge mano! Pagaliau motina nuvedė juos miegoti, tė- 
vas užsidegė žibintą ir nuėjo apžiūrėti kranto, o mes 
susėdome šalia ugnies budėti prie savo ligonio, kurs 
blaškėsi skurdžiam guoly, lyg tebebūtų atviroje jūroje, 
bangų supamam laive. Norėdami apmaldyti jam skaus- 
mus, šildėme akmenis bei plytas ir dėjome prie šono. 
Vieną ar du kartus, kai priėjau prie lovos, ligonis pažino 
mane ir, reikšdamas dėkingumą, vargais negalais pada- 
vė man ranką, plačią, sudiržusią ranką, karštą kaip toji 
plyta, ištraukta iš ugnies... 

Liūdnos budynės! Sutemus oras vėl subjuro — šniokš- 
tė, riaumojo, tiško putos, grūmėsi vandenys su uolomis. 
Kartas nuo karto vėjo gūsis iš jūros įsiverždavo užute- 
kin ir apsiausdavo mūsų namą: liepsna tuomet ūmai 
stypteldavo, nušviesdama niūrius jūreivius, susispietu- 
sius aplink židinį ir žiūrinčius į ugnį tokiom romiom 
akim, kokias turi tik žmonės, įpratę Matyti plačias erd- 
ves ir vienodus akiračius. Retkarčiais Palombas tyliai 
suvaitodavo. Tada visi sužiurdavo į tamsų kampą, kur 
merdėjo nelaimingas draugas, toli nuo saviškių, be jo- 
kios pagalbos; visų krūtinės imdavo kilnotis, ne vienas 
giliai atsidusdavo. Tai ir viskas, ką galėjo išspausti iš 
šių jūros darbininkų, kantrių ir tylių, varganos savo 
dalios pajautimas. Jokio maišto, jokių streikų. Atsidū- 
sėjimas — ir daugiau nieko!.. Beje, aš vis dėlto klystu. 
Vienas jų, eidamas pro šalį įmesti į ugnį žabų, prislėgtu 
balsu man sušnabždėjo: 

— Matot, pone: sunkus, kartais ir labai sunkus mūsų 
darbas!.. 

KIUKIUNJANO KLEBONAS 


Kasmet per Graudulines Provanso poetai išleidžia 
Avinjone linksmą knygutę, kupiną gražių eilėraščių 
ir puikių apsakymų. Šiųmetinę gavau kaip tik šiandien 
ir radau joje žavų fablio, kurį pasistengsiu jums išversti, 
bent kiek sutrumpindamas... Paryžiečiai, atkiškite krep- 
šius! Šį kartą jums įbersiu pačių geriausių Provanso 
miltų... 


Kunigas Martenas buvo... Kiukiunjano klebonas. 

Geras kaip duona, tyras kaip auksas, jis mylėjo savo 
kiukiunjaniečius kaip tikras tėvas; Kiukiunjanas jam 
būtų buvęs rojus žemėje, jei kiukiunjaniečiai mažiau 
jam būtų teikę sielvarto. Deja, klausykloje vorai verpė 
tinklus, o per didžiąsias Velykų šventes komunija cim- 
borijoje likdavo nepaliesta. Gerajam ganytojui skaudė- 
jo širdį, ir jis be perstojo meldė dievą, idant neleistų jam 
mirti, kol nesurinks į avidę savo iškrikusios kaimenės. 

Ir jūs netrukus įsitikinsit, kad dievas jį išklausė. 

Vieną sekmadienį po evangelijos kunigas Martenas 
užlipo į sakyklą. 

— Mano broliai, — tarė jis, — patikėsite ar ne: perei- 
tą naktį aš, vargšas nusidėjėlis, atsidūriau prie rojaus 
vartų. 

Pasibeldžiau. Atidarė šventas Petras. 

— Ak, taijūs, mielas mano pone Martenai! — tarė jis 
man.— Koks vėjas jus čia atnešė?.. Kuo galiu būti jums 
naudingas? 

— Garbusis šventas Petrai, jūsų žinioje yra didžioti 
knyga ir raktai, tad prašyčiau pasakyti, — jeigu tik ne- 
būsiu per daug smalsus, — kiek rojuje yra kiukiunja- 
niečių? 

— Ašvisados pasiruošęs jums patarnauti, ponas Mar- 
tenai; sėskitės, pažiūrėsim kartu. 

Ir šventas Petras paėmė savo didžiąją knygą, atvožė 
ją, užsidėjo akinius. 

— Tuojau patikrinsiu. Tai sakot, Kiukiunjanas. Kiu... 
Kiu... Kiukiunjanas. Štai. Kiukiunjanas... Mielas pone 
Martenai, puslapis visai baltas... Nė vienos sielos... 
Rojuje tiek tėra kiukiunjaniečių, kiek kalakutėje ašakų. 

— Kaip? Nė vieno kiukiunjaniečio? Nė vieno? Negali 
būti! Pažiūrėkite geriau... 

— Nė vieno, šventuoli. Pažiūrėkite pats, jei manote, 
kad aš juokauju. 

Aiman! Aš trypiau kojomis ir, sudėjęs rankas, mel- 
džiau pasigailėjimo. Tada šventas Petras tarė: 

— Patikėkite manim, ponas Martenai, neverta imti 
taip, jūs čia nekaltas. Matyt, jūsų kiukiunjaniečiai turi 
bent kiek apsivalyti skaistykloje. 

— Būkit maloningas, didis šventas Petrai! Leiskite 
man bent pamatyti juos ir paguosti. 

— Mielai, drauguži... Štai greit apsiaukite šitais san- 
dalais, nes kelias nekoks... Na va... Dabar ženkite nosies 
tiesumu. Matot ana tolumoj, už posūkio, sidabrines du- 
ris, išrašytas juodais kryžiais... Po dešinei... Pabelskite, 
ir jums atidarys... Su dievu! Likit sveikutis ir linksmutis! 


Ir aš ėjau, ėjau... Na ir kelias! Vos tik prisimenu — 
šiurpas visą perima. Siaurame takelyje, užgožtame erš- 
kėčių, blizga karbunkulai, šnypščia gyvatės. Pagaliau 
prieinu sidabrines duris. 

— Tuk! Tuk! 

— Kas beldžiasi? — paklausė kimus, skausmingas 
balsas. 

— Kiukiunjano klebonas. 

— Kieno? 

— Kiukiunjano. 

— Aa!.. Įeikite. 

Įėjau. Didelis gražus angelas su tamsiais it naktis spar- 
nais, su spindinčiais it aušra drabužiais, su deimantiniu 
raktu prie juostos džirkšt džirkšt rašė į didelę, dar dides- 
nę už švento Petro knygą... 

— Kogijūs norite ir ko prašote? — paklausė angelas. 

— Šviesusis viešpaties angele, aš noriu sužinoti,— 
gal nebūsiu per daug smalsus? — ar yra pas jus kiu- 
kiunjaniečių. 

— Ko4.. 

— Kiukiunjaniečių, Kiukiunjano gyventojų... Matot, 
aš jų ganytojas. 

— A, kunigas Martenas, taipė 

— Jūsų tarnas, ponas angele. 

— Tai sakot, Kiukiunjano... 

Angelas atverčia savo didžiąją knygą ir ima ją sklai- 

dyti, paseilėdamas pirštą, kad lapai geriau slystų... 

— Kiukiunjanas,— tarė jis, giliai atsidusdamas.— 
Ponas Martenai, skaistykloje nieko nėra iš Kiukiunjano. 

— Jėzus Marija! Juozapai šventas! Nė vieno kiu- 
kiunjaniečio skaistykloj! Dieve galingasis! Tai kurgi 
jie? 

— Nakągi, šventuoli, tai jie rojuje. Kur jie, po šimts, 
daugiau bus? 

— Bet aš ką tik iš ten, iš rojaus... 

— Jūs iš ten?.. Na irė.. 

— Na ir... jų tenai nėra!.. Ak motina švenčiausioji! 

— Ką gi padarysi, ponas klebone! Jeigu jų nėra nei 
rojuje, nei skaistykloje, tai jie... 

— Kryžiau šventas! Jėzau, sūnau Dovydo! Ajajai! 
Ar galimas dalykas?.. Negi didysis šventas Petras man 
būtų sumelavęs? Bet gaidžio, rodos, giedant negirdė- 
jau... Ak, vargšai mes, vargšai! Kaipgi aš eisiu į rojų, 
jei ten nėra mano kiukiunjaniečių? 

— Paklausykit, vargšas mano pone Martenai, jeigu 
jūs žūt būt pats norite viską patikrinti ir savo akimis 
pamatyti, kaip čia yra, tai bėkite tekinas va šituo take- 
liu, jeigu mokate bėgti... Po kairei rasite plačius vartus. 
Ten viską sužinosite. Dieve jums padėk! 

Ir angelas uždarė duris. 


Tai buvo ilgas takas, visas išgrįstas degančiomis žari- 
jomis. Aš svirduliavau it girtas, kas žingsnis klupau; 
mane visą išmušė prakaitas, nė vieno sauso plaukelio 
nebeliko, gerklė perdžiūvo... Bet ant kojų man buvo 
sandalai, kuriuos paskolino gerasis apaštalas Petras, 
tad nenudegiau padų. 

Ilgai šlubčiojau ir klūpčiojau, kol pagaliau išvydau 
kairėje duris... ne, tai buvo milžiniški vartai, žiojį lyg 
didžiulės krosnies anga. O mano vaikai, koks vaizdas! 
Ten niekas neklausė, kas aš; ten nebuvo jokios regis- 
tracijos. Ten, mano broliai, žmonės būriais grūdasi pro 
plačiai atidarytas duris, kaip jūs kad sekmadieniais 
grūdatės į smuklę. 

Prakaitas varvėte varvėjo nuo manęs, o vis dėlto aš 
drebėjau, mane krėtė šaltis. Plaukai pasišiaušė ant gal- 
vos. Užuodžiau keptos, spirgintos mėsos kvapą, panašų 
į tą, kuris pasklinda Kiukiunjane, kai kalvis Elua, prieš 
kaustydamas, ima svilinti seno asilo kanopą. Mane 

smaugė karštis ir smarvė. Girdėjau baisius šauksmus, 
aimanas, kriokimą ir keiksmus. 

— Ei tu, eini vidun ar ne? — tarė raguotas velnias, 
bakstelėjęs man šakėmis. 

— Aš? Ne, aš neinu. Aš dievo bičiulis. 

— Tu dievo bičiulis... Ak tu ben... nušašęs! Tai ko čia 
atėjai?.. 

— Aš atėjau... O, neklauskite, aš ir taip vos laikausi 
ant kojų... Aš atėjau... Atėjau iš toli... nuolankiai pa- 
klausti... ar... ar kartais... nėra čia... ko nors... ko nors iš 
Kiukiunjano... 

— Po perkūnais! Nesidėk kvailiuku — lyg nežino- 
tum, kad visas Kiukiunjanas čia. Še, sena varna, žiū- 
rėk — pamatysi, kaip mes sudorojome tavo mieluosius 
kiukiunjaniečius... 


Ir baisiam liepsnų sūkury aš pamačiau: 

Ilgšį Kok-Galiną,— visi jį pažinojote, mano broliai, — 
Kok-Galiną, kuris taip dažnai nusilakdavo ir taip dažnai 
lupdavo kailį savo vargšei Kleronei. 

Pamačiau Katarinė... tą valkatą... tą stačiokę... kuri 
nakvodavo vienų viena svirne... Prisimenat, nenaudė- 
liai?.. Bet pakaks apie ją, ir taip jau per daug pasakiau. 

Pamačiau Paskalį Dua-de-Pė, kur spaudėsi aliejų iš 
pono Žiuljeno alyvų. 

Pamačiau varpų rinkėją Babetę, kuri saujomis pešda- 
vo javus iš stirtų, kad tik greičiau surištų savo pėdą. 

Mačiau notarą Grapazi, kuris taip mikliai tepdavo 
savo vežimėlio ratus. 

Ir Dofineę, kuri taip brangiai pardavinėjo savo šulinio 
vandenį. 

Ir Tortijarą, kurs, sutikęs mane su švenčiausiuoju, 
praspūdindavo pro šalį su pypke dantyse, nenusiėmęs 
kepurės... pasipūtęs kaip Artabanas“... tarsi būtų sutikęs 
šunį. 

Ir Kulo su jo Zete, ir Žaką, ir Pjerą, ir Toni... 

Sujaudinti, išblyškę iš baimės, klausytojai paplūdo 


ašarom, plačiai atvertame pragare išvydę kas savo tėvą, 
kas motiną, kas savo senelę, o kas seserį... 


* Artabanas — išdidėlis, XVII a. prancū.4 rašytojo Gotjė de la 
Kalprenedo romano „Kleopatra“ herojus. 

— Jūs patys gerai jaučiate, mano broliai, — varė to- 
liau garbusis kunigas Martenas, — jūs patys gerai jau- 
čiate, kad šitaip tęstis negali. Aš atsakau už jūsų sielas 
ir trokštu, labai trokštu jus išgelbėti nuo prarajos, į 
kurią jūs visi kūlvartomis riedate. Rytoj pat kimbu į 
darbą, būtinai rytoj pat. O darbo bus daug! Pradėsiu 
štai kaip. Kad viskas eitų sklandžiai, turi būti kokia nors 
tvarka. Eis visi iš eilės kaip Žonkjere per šokius. 

Rytoj, pirmadienį, klausysiu išpažinties senius ir 
senes. Čia bus lengva. 

Antradienį — vaikus. Su jais ilgai netruksiu. 

Trečiadienį — vaikinus ir merginas. Čia teks turbūt 
pasiplūkti. 

Ketvirtadienį — vyrus. Didelės gaišties nebus. 

Penktadienį — moteris. Pasakysiu iš anksto: be isto- 
rijų! 

Šeštadienį — malūnininką!.. Jam vienam nebus per 
daug visos dienos... 

Ir jei sekmadienį viską baigsime — galėsime džiaug- 
tis. 

Matot, mano vaikai, kada kviečiai pribrendę, reikia 
juos kirsti: kai vynas perkoštas, reikia gerti. Na, gana 
jau apie nešvarius baltinius — reikia juos išskalbti, ir 
gerai išskalbti. 

Viešpaties malonė tenužengia ant jūsų. Amen! 


Pasakyta — padaryta. Šarmo negailėta. 

Nuo to atmintino sekmadienio per dešimtį mylių ap- 
linkui sklinda Kiukiunjano dorybių kvapas. 

Ir gerasis ganytojas ponas Martenas, laimingas ir ku- 
pinas džiaugsmo, kitą naktį sapnavo švytinčią procesiją: 
dega žvakės, kyla smilkalų debesys, vaikų choras gieda 
„Te Deum“ Tai jis su visais savo parapijiečiais kopia 
nušviestu keliu į dievo karaliją! 

Štai Kiukiunjano klebono istorija, kokią man liepė 
papasakoti jums nenaudėlis Rumanilis, kuris pats ją 
girdėjo iš savo linksmo bičiulio. 


SENUKAI 


— Laiškas, dėde Azanai? 
— Taip. pone... iš Paryžiaus. 

Gerasis dėdė Azanas labai didžiavos, kad laiškas iš 
Paryžiaus... O aš — nė kiek. Nujautimas man sakė, kad 
tas „paryžietis“ iš Žano Žako gatvės, netikėtai iš pat 
ryto nukritęs ant mano stalo, sugaišins man visą dieną. 
Kad aš neapsirikau, jūs patys tuojau pamatysite: 

„Drauguži, padaryk man paslaugą. Užrakink tuojau 
pat vienai dienai savo malūną ir keliauk į Egjerą... Egje- 
ras — didelis bažnytkaimis už trijų ar keturių 1jė nuo 
tavo namų — tau tik pasivaikščiojimas. Nuvykęs pasi- 
teirauk, kur našlaičių prieglauda. Tuoj pat už prieglau- 
dos — žemas namelis su pilkomis langinėmis, už jo — 
nedidelis sodas. Eik vidun nepasibeldęs — durys visa- 
dos atdaros — ir įėjęs garsiai šūktelėk: „Laba diena, 
gerieji žmonės! Aš — Moriso draugas...“ Tada tu išvysi 
du senukus, du senus senučiukus, kurie iš didelių krėslų 
išties į tave rankas, ir tu juos išbučiuosi už mane iš visos 
širdies, lyg jie būtų tavo seneliai. Paskui pradėsite šne- 
kas: jie tau kalbės apie mane, tik apie mane; pripasakos 
visokių niekų, bet tu išklausysi juos nesijuokdamas... 
Juk nesijuoksi, ką? Tai mano seneliai. Aš jiems — visas 
gyvenimas, nors jau dešimt metų, kai jie manęs nėra ma- 
te... Dešimt metų — ilgoka! Bet ką padarysiė Man ne- 
leidžia pasijudinti Paryžius, jiems — senatvė... Jie tokie 
seni, kad jeigu išsirengtų manęs aplankyti — tikriausiai 
subyrėtų kelyje... Laimė, ten esi tu, mano brangus malū- 
nininke, ir vargšai senukai, bučiuodami tave, manys, 
kad bučiuoja mane... Aš taip dažnai jiems pasakojau 
apie mus ir apie mūsų artimą draugystę, jog...“ 


Velniai tegriebia draugystę! Kaip tik tą rytą oras buvo 
puikus, bet visai netinkamas kelionei: per stiprus mis- 
tralis ir per daug saulės — tipiška Provanso diena. Kai 
atėjo tas prakeiktas laiškas, aš jau buvau išsirinkęs 
kanjarą (užuovėją) tarp dviejų uolų ir svajojau ten 
pratūnoti visą dieną kaip driežas, gerdamas šviesą ir 
klausydamasis pušų ošimo... Na, bet ką gi darysi? Keiks- 
nodamas uždariau malūną, įkišau raktą į kačių landą. 
Lazdą į rankas, pypkę — ir į kelionę. 

Į Egjerą atvykau apie antrą valandą. Kaime buvo tuš- 
čia, visi žmonės išėję į laukus. Pakelės guobose, baltose 
nuo dulkių, čirškė žiogai kaip Kro lygumoje. Beje, rotu- 
šės aikštėje šildėsi prieš saulę asilas, ties bažnyčia prie 

šulinio tupėjo būrys balandžių, bet nebuvo žmogaus, 
kuris man parodytų našlaičių prieglaudą. Laimė, staiga 
išvydau seną fėją, kuri verpė susikūprinusi tarpdury; 
pasisakiau, ko ieškau; fėja pasirodė besanti labai galin- 
ga: tiktai kilstelėjo verpstę lyg stebuklingą lazdelę — 
ir bematant prieš mane iškilo prieglauda. Tai buvo di- 
delis, tamsus ir niūrus namas, viršum savo gotikinių 
durų išdidžiai iškėlęs seną raudono smiltainio kryžių su 
keliais lotyniškais žodžiais, išrašytais pakraščiuose. 
Greta jo pamačiau kitą, mažesnį namelį. Pilkos langi- 
nės, už namo sodelis... Iš karto jį atpažinau ir nepasi- 
beldęs žengiau į vidų. 

Kol gyvas atsiminsiu tą ilgą, vėsų ir tylų koridorių, 
rausvai nudažytas sienas, sodelį, pro šviesias užuolai- 
das virpantį koridoriaus gale, išblukusias gėles ir smui- 
kus apmušalų bordiūruose. Man pasirodė, kad atsidū- 
riau pas seną provincijos teisėją iš Sedeno* laikų... 
Koridoriaus gale, kairėje, pro atviras duris buvo girdėti, 
kaip tiksi sieninis laikrodis ir vaikas plonu balseliu 
skaito skiemenuodamas tarsi mokykloje: 

— Ta... da... šven... tas... I... re... nie... jus... su... šu... 
ko... Aš... vieš... pa... ties... kvie... tys... ku... rį... tu... 
Ti... SU... trin... ti... šių... Žvė... rių... dan... tys... 

Tyliai priėjau prie durų ir pažvelgiau... 

Ramioj kambario prietemoj giliame krėsle sėdėjo 
senukas rausvais skruosteliais, visas raukšlėtas iki pat 
pirštų galų. Išsižiojęs, pasidėjęs ant kelių rankas, jis 
snaudė. Prie jo kojų mergaitė su mėlynais našlaičių 
drabužėliais — didele pelerina ir mažučiu kykeliu — 
skaitė „Švento Ireniejaus gyvatą“ iš knygos, didesnės 
už ją pačią. Šis skaitymas stebuklingai veikė visus 
namus. Senis miegojo savo krėsle, musės ant lubų, kana- 
rėlės narvelyje ant palangės. Didelis sieninis laikrodis 
šnarpštė: tik tak, tik tak. Visam kambary nemiegojo tik 
plati šviesos juosta, tiesi ir balta, kuri skverbėsi pro 
suvertų langinių tarpą ir kurioje judrios kibirkščiuojan- 
čios dulkės šoko mikroskopinius valsus... Visuotiniame: 
apsnūdime mergytė rimtai škaitė toliau: 

„— Tuo... jau... du... liū... tai... puo... lė... jį... ir... pra... 
Kiss jos 
Kaip tik tą akimirką aš įėjau... Švento Ireniejaus liū- 


* Sedenas (1719—1779) — prancūzų poetas. 

tai, įšokę į kambarį, nebūtų sukėlę tokio sąmyšio, kokį 
sukėliau aš. Visai kaip teatre! Mažytė surinka, didžioji 
knyga krenta žemėn, kanarėlės ir musės nubunda, laik- 
rodis muša, senis pašoka išsigandęs, o aš, kiek sumišęs, 
sustoju prie slenksčio ir garsiai šūkteliu: 

— Laba diena, gerieji žmonės! Aš — Moriso draugas. 

Ak, kad būtumėt matę, kaip vargšas senukas, ištiesęs 
rankas, puolė prie manęs ir ėmė mane glėbesčiuoti! 
Jis spaudė man rankas ir bėgiojo sutrikęs po kambarį, 
šaukdamas: 

— Dieve mano! Dieve mano!.. 

Kiekviena jo veido raukšlelė juokėsi. Jis išraudo ir 
sumiksėjo: 

— Ak ponel!.. Ak ponel!.. 

Paskui nutipeno prie durų ir pašaukė: 

— Mamyte! 

Koridoriuj atsivėrė durys, pasigirdo pelytės žingsniu- 
kai... ir pasirodė mamytė. Nesu matęs nieko mielesnio 
už šitą senutę su klostėtu kyku, su ruda suknia, su išsiu- 
vinėta nosinaite rankoje — svečiui pagerbti pagal seno- 
višką madą... Graudu net žiūrėti: kaip jie panašūs vienas 
į antrą! Jei ant galvos jam būtų garbiniai ir kykas su 
geltonom klostėm, tai ir jį galėtum pavadinti mamyte. 
Tik anai, tikrajai mamytei teko, matyt, gyvenime daug 
verkti: jos veidas buvo dar labiau raukšlėtas. Prie jos 
taip pat buvo našlaitė iš prieglaudos — mažutis sargas 
su mėlyna pelerina, niekada nepaliekąs jos vienos. Ar 
galima įsivaizduoti graudingesnį reginį už šiuodu našlai- 
čių globojamus senukus? 

Įėjusi mamytė buvo bedaranti žemą reveransą, bet 
senelis iškart nutraukė visas ceremonijas: 

— Tai Moriso draugas... 

Ir štai ji suvirpa, pravirksta, iš jos rankų iškrenta 
nosinaitė, ji nurausta kaip aguona, nurausta labiau už 
jį... Ak, tie senukai! Gyslose belikęs tik lašelis kraujo, 
bet vos tik jie kiek susijaudina, jis tuoj pat suplūsta į 
veidą... 

— Greitai, greitai kėdę...— sako senutė savo mažylei. 

— Atidaryk langines! — šaukia senukas savajai... 

Ir abudu, paėmę mane už parankių, smulkiais žings- 
neliais trepena prie lango, kuris jau plačiai atvertas, 
kad senukai geriau galėtų mane matyti. Pristumia krės- 

lus, aš sėduos ant sulankstomos kėdutės tarp jų, mėly- 
nukės — už mūsų, ir pasipila klausimai: 

— Kaip jis gyvuoja? Ką veikia? Kodėl neatvažiuoja? 
Ar jis patenkintas?.. 

Ir taip toliau, ir taip toliau — be galo. 

Kaip mokėdamas atsakinėjau į visus jų klausimus, 
pasakojau apie savo draugą mažiausias smulkmenas, 
kokias tik žinojau, begėdiškai meluodamas, jei ko neži- 
nojau, ir ypač stengdamasis neprasitarti, jog taip ir 
neįsidėmėjau, ar jo langai gerai užsidaro ir kokios 
spalvos jo kambario apmušalai. 

— Apmušalai?.. Jie mėlyni, ponia, šviesiai mė- 
lyni, su girliandomis... 

— Tikrai? — graudinasi vargšė senutė ir, atsi- 
grįžus į vyrą, priduria: — Geras jis vaikas! 

— O, koks geras vaikas! — entuziastingai pritaria 
kitas. 

Ir visą laiką, kol aš pasakoju, jie linkčioja galvo- 
mis, reikšmingai šypsos ir mMirkčiojas, dėdamies viską 
suprantą, 0 tarpais senukas prisikišęs man sušnibžda: 

— Kalbėkit garsiau... ji truputį kurčia. 

O ji savo ruožtu: 

— Truputį garsiau, mielasis!.. Jis nelabai prigirdi... 

Aš tada pakeliu balsą, ir jie abu šypsodami man 
dėkoja: ir tose suvytusiose šypsenose, su kuriom 
jie palinksta prie manęs, ieškodami mano akių gel- 
mėse savo Moriso paveikslo, aš, be galo sujaudintas, 
regiu tą patį paveikslą, miglotą, blankų, vos apčiuo- 
piamą, tarsi Mano draugas šypsotųsi kažkur toli, pro 
rūkus. 

Staiga senukas pašoka iš krėslo: 

— Bet, mamyte, kaipgi mes nepagalvojom... Jis 
turbūt be pusryčių! 

Ir mamytė išsigandusi kilsteli rankas: 

— Be pusryčių!.. Viešpatie tu mano! 

Aš pamaniau, kad tai vis dar apie Morisą, ir ren- 
giaus atsakyti, kad jų gerasis berniukas visados pus- 
ryčiauja dar prieš dvyliktą. Bet pasirodė, kad buvo 
kalbama apie mane. Būtumėt matę, koks kilo sujudimas, 
kai prisipažinau, jog išėjau iš namų nevalgęs! 

— Mėlynukės, greičiau denkit stalą! Stumkit į 

kambario vidurį! Šventinę staltiesę, gėlėtas lėkštes! 
Kas čia per juokai! Gyviau, gyviau... 

Vargu ar galima buvo dar gyviau suktis — vos 
spėjo sukulti tris lėkštes, ir pusrytis buvo ant stalo. 

— Ką turėsim, tuo pamylėsim,— kalbėjo mamytė, 
vesdama mane prie stalo.— Tik jums teks valgyti 
vienam... Mes šįryt jau pavalgėm. 

Vargšai senukai! Kada tik pas juos užeisi — jie 
visados jau pavalgę. 

Kuo gi mylėjo mane mamytė? Stiklinaitė pieno, 
datulės ir barketė — kažkas panašaus į raguoli; jai 
ir jos kanarėlėms viso to būtų pakakę savaitei... Ir 
pamanykit — aš vienas sudorojau visus tuos ištek- 
lius!.. Koks pasipiktinimas kilo aplinkui! Mėlynukės 
šnabždėjosi, kumščiodamos viena kitą alkūnėmis, o 
kanarėlės narvelyje, rodos, čirškė: „O, tas ponas, 
ko gero, suvalgys visą barketę!“ 

Aš iš tikrųjų suvalgiau ją visą, nė pats to nepas- 
tebėdamas, atidžiai žvalgydamasis po šviesų ir ramų 
kambarį, tarytum dvelkiantį senovės kvapu... Buvo ten 
dvi lovutės, nuo kurių ypač negalėjau atitraukti akių. 
Aš vaizdavaus šias dvi lovutes, beveik lopšius, anks- 
ti rytą, dienai auštant, kai jos dar užleistos didelėm 
užuolaidom su kutais. Muša tris. Tą valandą visi seni 
žmonės nubunda. 

— Mamyte, tu miegi? 

— Ne, balandėli. 

— Morisas — geras vaikas, ar ne? 

— Žinoma, geras vaikas! | 

Ir, žiūrėdamas į senukų lovutes, stovinčias greta 
viena kitos, aš kūriau mintyse ištisą jų pašnekesį. 

Tuo tarpu kitame kambario gale, prie spintos, vyko 
tikra drama. Nuo viršutinės lentynos reikėjo nuimti 
butelį vyšnių antpilo: jau dešimt metų, kai jis laukė 
Moriso, ir nūnai buvo nuspręsta atkimšti jį mano gar- 
bei. Nepaisydamas mamytės maldavimų, senukas 
norėjo būtinai pats nukelti vyšninę; jis užlipo ant 
kėdės, didžiai išgąsdindamas žmoną, ir siekė butelio. 
Kad būtumėt matę tą reginį: senukas drebėdamas 
stiebiasi ant galų pirštų, mėlynukės įkibusios laiko 
kėdę, mamytė už nugaros, sunkiai alsuodama, tiesia 
rankas, ir viskas dvelkia švelniu bergamočių kvapu, 

sklindančiu iš atdaros spintos, kur didelėm krūvom 
sudėti kilto audeklo baltiniai... Negalima atsigėrėti! 

Pagaliau šiaip taip pavyko nuimti brangųjį butelį 
nuo lentynos, o kartu su juo ir seną aplankstytą si- 
dabrinę taurę — Moriso taurę, iš kurios jis gerdavo, 
kai buvo mažas. Ją sklidiną pripylė vyšnių. Morisas 
taip mėgo vyšnias! Vaišindamas mane, senukas, nutai- 
sęs smMagurio miną, šnabždėjo man į ausį: 

— Jums didelė laimė, kad gaunate jų paragau- 
ti!.. Žmona pati sutaisė... Ok, skanumėlis! 

Deja! Žmona pati jas sutaisė, bet pamiršo įdėti 
cukraus. Nieko nepadarysi — į senatvę atmintis silp- 
nėja. Jūsų vyšnios buvo aitrios, vargše mamyte... 
Bet aš suvalgiau jas visas aliai vieną, nė kiek nesusi- 
raukęs. 


Papusryčiavęs pakilau nuo stalo — atėjo metas 
atsisveikinti. Šeimininkai mielai būtų dar mane už- 
laikę — jiems taip norėjosi dar kiek pakalbėti apie 
savo gerąjį berniuką, bet jau temo, o iki malūno to- 
loka,— reikėjo keliauti. 

Senukas pakilo kartu su manim. 

„— Mamyte, paduok švarką!.. Palydėsiu svečią iki 
aikštės. 

Žinia, širdyje mamytė pagalvojo, kad lydėti mane 
iki aikštės jau vėsoka, bet to neparodė. Tačiau, padė- 
dama jam apsivilkti gražų, ispaniško tabako spalvos 
surdutą su perlamutro sagomis, meiliai sušnabždėjo: 

— Tu per ilgai neužtruksi, ką? 

O tas, vylingai šypsodamas, atsakė: 

— Che che, nežinau... Galbūt... 

Paskui juodu pažvelgė vienas į antrą ir nusijuokė; 
mėlynukės taip pat prajuko, matydamos senukus 
juokiantis, o ir kanarėlės saviškai nusijuokė narve- 
lyje... Tarp mūsų kalbant, aš manau, kad nuo vyšnių 
kvapo jie visi apgirto. 

„Jau temo, kai mudu su senuku išėjome. Mėly- 
nukė iš tolo mudu sekė — ji turėjo parvesti senelį 
namo; bet jis nematė jos ir didžiavos, kad žingsniuo- 
ja petys į petį su manim kaip vyras. Mamytė, švytė- 
dama iš džiaugsmo, žiūrėjo į mus nuo slenksčio ir 
meiliai lingavo galva, tarsi sakydama: „Tu žiūrėk, 
mano senis... jis dar žengia!“ 

BALADĖS PROZA 


Šįryt, atidaręs duris, pamačiau aplink savo malū- 
ną didelį baltą šalnos kilimą. Žolė tviskėjo ir treš- 
kėjo kaip stiklas: visa kalva gūžėsi nuo šalčio... Vie- 
nai dienai mano brangusis Provansas virto šiaurės 
kraštu. Aplink mane.sukosi baltos šerkšno kibirkš- 
tys, nuo Heinricho Heinės tėvynės per giedrą dan- 
gų traukė Kamargo linkui didžiuliai trikampiai gervių, 
šaukiančių: „Šalta... šalta...“, ir aš, žvelgdamas į ap- 
šarmojusias pušis, į levandų krūmus, pražydusius 
krištolo žiedais, parašiau dvejetą bent kiek vokiš- 
kos dvasios baladžių. 


1. Dofino mirtis 


Mažasis dotinas serga, mažasis dofinas tuoj mirs... 
Visose karalystės bažnyčiose dieną ir naktį išstaty- 
tas švenčiausias sakramentas ir uždegtos didelės 
žvakės, idant karalaitis pagytų. Seno sostamiesčio 
gatvės liūdnos ir tylios, varpai nebeskamba, arkliai 
eina žingine. Smalsūs miestiečiai, susispietę apie rū- 
mus, žiūri pro grotus į kiemą, kur durininkai auksu 
siuvinėtais pilvais oriai kalbasi tarpusavy. 

Pilyje visi susijaudinę... Šambelionai, mažordomai 
laksto tekini žemyn ir aukštyn marmuro laiptais... 
Pažai ir dvariškiai šilkiniais drabužiais, susirinkę 
galerijoje, vaikščioja nuo vieno būrelio prie kito 
ir pašnabždom teiraujasi naujienų... Didžiajame prie- 
angyje užsiverkusios freilinos žemai lankstosi viena 
prieš kitą ir šluostosi akis gražiomis siuvinėtomis 
nosinaitėmis. 

Oranžerijoje — visas pulkas gydytojų su mantijo- 
mis. Pro stiklus matyti, kaip jie mosikuoja ilgomis 
juodomis rankovėmis ir giliamintiškai linkčioja savo 
garbiniuotais perukais... Mažojo dofino auklėtojas 
ir žirgininkas vaikščioja palei duris, laukdami mokytų 
galvų sprendimo. Virėjo parankiniai bėga pro šalį, 
jų nesveikindami. Ponas žirgininkas keikiasi kaip 
pagonis, 0 ponas auklėtojas deklamuoja Horacijaus 
eilėraščius... Toli arklidėse pasigirsta ilgas graudus 
žvengimas. Tai arklininkų užmirštas mažojo dotino 
bėris nerimauja prie tuščių ėdžių. 

O karalius? Kur jo didenybė karalius?.. Karalius 
užsidarė vienas galiniam pilies kambary... Jų dide- 
nybės nemėgsta, kad juos matytų verkiant... Kara- 
lienei kas kita... Ji sėdi mažojo dofino galvūgaly, 
per gražų veidą jai srūva ašaros, ir ji garsiai rauda 
prie visų kaip paprasta audėja. 

Mažasis dofinas, užmerkęs akis, guli mezginiuotame 
patale, baltesnis už savo priegalvius. Gali pamanyti, 
kad jis miega. Bet ne, mažasis dofinas nemiega... Jis 
atsigręžia į motiną ir, Matydamas ją verkiančią, sako: 

— Mamyte karaliene, ko jūs verkiate? Ar iš tiesų 
jūs Manote, kad aš mirsiu? 

Karalienė nori atsakyti, bet rauda užgniaužia jai 
žadą. 

— Neverkite, mamyte karaliene: nepamirškite, kad 
aš dofinas, o dofinai negali šitaip mirti... 

Karalienė dar graudžiau rauda, ir mažąjį dofiną 
apima baimė. 

— Ei,— sako jis,-- aš nenoriu, kad mirtis ateitų ma- 
nęs paimti, aš jos čia neįleisiu... Tučtuojau pašaukite 
<eturiasdešimt stipriausių landsknechtų — tegul eina 
jie sargybą aplink mano lovą!.. Dieną ir naktį ties 
mūsų langais tegul budi šimtas didžiųjų patrankų 
su uždegtais dagčiais! Vargas mirčiai, jeigu ji drįs 
prie mūsų artintis!.. 

Pildydama karalaičio norą, karalienė duoda ženklą. 
Beregint į kiemą bildėdamos įrieda patrankos, ir ke- 
turios dešimtys augalotų landsknechtų, ginkluotų pro- 
tazanais, išsirikiuoja aplink dofino kambarį. Visi jie — 
seni kariai su pražilusiais ūsais. Mažasis dofinas, juos 
pamatęs, suploja rankomis. Vieną jis pažįsta ir pasi- 
šaukia: 

— Lorenai! Lorenai! 

Senas karys žengia žingsnį prie lovos. 

— Aš tave labai myliu, mano gerasis Lorenai... 
Parodyk man savo didįjį kardą... Jei mirtis ateis ma- 
nęs, tu ją užmuši, gerai? 

Lorenas atsako: 

— Taip, jūsų aukštybe... 

Ir dvi stambios ašaros nurieda per jo nugairin- 
tus skruostus. 


Tuo metu prie mažojo dofino prieina kapelionas 

ir ilgai šnabžda jam, rodydamas kryžių. Mažasis dofi- 
nas, didžiai nustebęs, klausosi, paskui staiga jį per- 
traukia: 

— Gerai suprantu, ką man sakote, ponas abate, 
bet argi mano mažasis draugas Bepo negalėtų mirti 
vietoj manęs, jeigu jam duotume daug pinigų? 

Kapelionas vėl kažką pašnabždomis jam aiškina, ir 
matyti, kad mažasis dofinas vis labiau stebisi. 

Kapelionui nutilus, jis giliai atsidūsta ir taria: 

— Visa, ką jūs sakote, yra labai liūdna, ponas aba- 
te; aš guodžiuosi tik tuo, kad ir ten, aukštai, žvaigž- 
džių rojuje, aš vis tiek būsiu dofinas... Žinau, kad die- 
vulis man giminė, tad aišku, jog jis sutiks mane taip, 
kaip dera sutikti mano rango žmogų. 

Paskui, atsigręžęs į motiną, priduria: 

— Teatneša puikiausius mano drabužius, baltą 
šermuonėlių liemenę ir aksomo kurpaites! Aš noriu 
stoti prieš angelus visoje grožybėje ir įeiti į rojų su 
dofino drabužiais. 

Trečią kartą prie mažojo dofino pasilenkia kape- 
lionas ir jam ilgai šnabžda... Karalaitis piktai per- 
traukia jo kalbą. 

— Bet jei taip, — šaukia jis,— tai kas iš to, kad 
aš dofinas! 

Ir, nenorėdamas daugiau nieko girdėti, jis nusi- 
gręžia į sieną ir graudžiai pravirksta. 


2. Suprefektas gamtos skreite 


Ponas suprefektas važiuoja tarnybos reikalais. Ve- 
žėjas priešaky, liokajus užpakaly — suprefekto karieta 
oriai linguoja į Komb-o0-Fė žemės ūkio parodą. Atminti- 
nai dienai pagerbti ponas suprefektas apsivilko siuvinė- 
tą paradinį surdutą, dailiai gulančias kelnes su sidabro 
juostelėm, užsidėjo trikampę kepurę, prisijuosė šventi- 
nę špagą su perlamutro rankena... Ant jo kelių guli dide- 
lis raštuotas šagrenės portfelis, į kurį jis liūdnai žiūri. 

Ponas suprefektas liūdnai žiūri į raštuotos šagre- 
nės portfelį; jis mąsto apie iškilmingą prakalbą, kurią 
turės netrukus pasakyti Komb-o0o-Fė gyventojams: 

— Ponai, mano brangūs valdiniai... 

Bet veltui jis suka savo šilkines šviesias Žandenas 
ir dvidešimtą sykį kartoja: 

— Ponai, mano brangūs valdiniai...— prakalba to- 
liau nė iš vietos. 

Prakalba toliau nė iš vietos... Karietoje taip karš- 
ta!.. Kiek tik akis užmato, pietų saulėje dulka Komb- 
o-Fė kelias... Oras — kaip ugnis... Pakelių guobose, bal!- 
tose nuo dulkių, čirška tūkstančiai Žiogų... Staiga ponas 
suprefektas krūpteli. Kalvos atšlaitėje jis pastebi 
nedidelį žalią ąžuolyną, kuris tarsi jį šaukia. 

Ąžuolynas tarsi jį šaukia: 

— Čionai, čionai, ponas suprefekte, jums bus daug 
geriau ruoštis savo prakalbai mano medžių pavė- 
syje... 

Ponas supretektas pasiduoda pagundai; jis iššoka 
iš karietos ir tarnams įsako palaukti, kol jis žaliame 
ąžuolyne parašys savo prakalbą. 

Žaliame ąžuolyne — paukščiai, žibuoklės, versmės 
minkštoje vejoje... Išvydę poną suprefektą su para- 
dinėmis kelnėmis ir raštuotos šagrenės portieliu, paukš- 
čiai išsigando ir nustojo čiulbėję, šaltiniai nebedrįso 
čiurlenti, ir žibuoklės pasislėpė žolėje... Mažieji miško 
gyventojai, iki šiol nematę pono supretekto, pašnabž- 
domis klausinėja vienas kitą, kas galėtų būti šis iš- 
kilnus didikas sidabrinėmis kelnėmis. 

Pasislėpę po lapais, pašnabždomis klausinėja vienas 
kitą, kas galėtų būti šis iškilnus didikas sidabrinė- 
mis kelnėmis... O ponas suprefektas, sužavėtas miško 
tylos ir vėsumos, pasikaišo surduto skvernus, pasi- 
deda kepurę ant žolės ir atsisėda samanose po jaunu 
ąžuolėliu; paskui atsiskleidžia ant kelių raštuotos 
šagrenės portielį ir iš jo išsiima didžiulį valdinio po- 
pieriaus lapą. 

— Tai dailininkas, — sako liepsnelė. 

— Ne,— sako sniegena,— tai ne dailininkas. Jei- 
gu jis su sidabrinėmis kelnėmis, tai bus greičiau prin- 
cas, 

— Tai bus greičiau princas,— sako sniegena. 

— Nei dailininkas, nei princas,— pertraukia sena 
lakštingala, visą pavasarį giedojusi suprefekto so- 
duose...— Aš žinau, kas jis toks: tai suprefektas! 

Ir visas ąžuolynas sušnibžda: 

— Suprefektas! Suprefektas! 

— Koks jis plikas! — pastebi kuoduotis vieversys. 

Žibuoklės klausia: 

— Ar jis piktas? 

— Ar jis piktas? — klausia žibuoklės. 

Sena lakštingala atsako: 

— Nė kiek! 

Patikėję tuo, paukščiai vėl ima giedoti, šaltiniai 
čiurlenti, žibuoklės kvepėti, tarsi pono nė būti ne- 
būtų... O ponas suprefektas, lyg nė negirdėdamas 
šio mielo klegesio, šaukiasi žemės ūkio draugijų mūzą 
ir, iškėlęs pieštuką, iškilmingu balsu pradeda: 

— Ponai, mano brangūs valdiniai... 

— Ponai, mano brangūs valdiniai, — iškilmingu 
balsu sako suprefektas... 

Skambus juokas pertraukia jo kalbą; jis atsigręžia 
ir pamato didelį genį, kuris žiūri į jį ir juokiasi, atsi- 
tūpęs ant jo trikampės kepurės. Supreiektas gūžteli 
pečiais ir mėgina rašyti toliau savo prakalbą, bet ge- 
nys vėl jį pertraukia ir iš tolo šūkteli: 

— Kam tatai? 

— Kaip kam? — sako suprefektas išraudęs; mos- 
telėjęs ranka, jis nubaido įžūlų paukštį ir su nauju 
įkarščiu tęsia prakalbą: 

— Ponai, mano brangūs valdiniai... 

— Ponai, mano brangūs valdiniai...— su nauju įkarš- 
čiu tęsia prakalbą suprefektas. 

Bet štai mažutės žibuoklės palenkia prie jo galvu- 
tes ant plonų stiebelių ir tylutėliai sušnabžda: 

— Ponas suprefekte, ar jūs užuodžiate, kaip mes 
gardžiai kvepiame? 

Ir po samanom suskamba jam dieviška versmių 
muzika; ir šakose virš galvos būrys liepsnelių ima 
čiulbėti jam gražiausias savo giesmeles. Visas miš- 
kelis tartum susitarė neleisti jam rengti prakalbos. 

Visas miškelis susitarė neleisti jam rengti prakal- 
bos. Ponas suprefektas, kvapų ir muzikos apsvaigin- 
tas, veltui bando priešintis jį supantiems naujiems 
kerams... Jis išsitiesia pusiau gulomis žolėje, atsisags- 
to paradinį surdutą, dar du ar tris kartus sulemena: 

— Ponai, mano brangūs valdiniai... Ponai, mano 
brangūs val... Ponai, mano brangūs... 

Paskui pasiunčia savo valdinius po velnių; ir že- 
mės ūkio draugijų mūzai nieko kito nelieka, kaip 
pasitraukti. 

Traukis, žemės ūkio draugijų mūza!.. Kai po va- 
landos suprefekto tarnai, susirūpinę, kur dingo jų 
ponas, atbėgo į ąžuolyną, jie pamatė tokį vaizdą, jog 
išsigandę atšlijo atgal... Ponas suprefektas gulėjo 
ant pilvo žolėje, visas išdrikas lyg koks čigonas. Nu- 
simetęs surdutą, jis kramtė žibuokles... ir rašė eilė- 
raščius. 


BIKSIU PORTFELIS 

Vieną spalio rytą, kelios dienos prieš man išvyks- 
tant iš Paryžiaus, į mano kambarį — tuo metu aš pus- 
ryčiavau — įėjo senas Žmogus nudėvėtais, purvinais 
drabužiais, gunktelėjęs, susitraukęs nuo šalčio, klišas, 
ilgakojis, panašus į nupeštą stibynuotį. Tai buvo Bik- 
siu“ Taip, paryžiečiai, jūsų Biksiu, patrakęs šaipū- 
nas, penkiolika metų jus linksminęs savo pamiletais 
ir karikatūromis... Ak, vargšelis, kaip liūdnai jis atro- 
dė! Jei ne grimasa, kurią jis nutaisė įeidamas, nieku 
gyvu nebūčiau jo pažinęs. 

Palenkęs ant peties galvą, įsikandęs tarsi klarnetą 
nendrinę lazdelę, kadaise pagarsėjęs niūrusis juok- 
darys žengė į kambario vidurį, atsitrenkė į mano sta- 
lą ir gailiu balsu tarė: 

— Pasigailėkite vargšo neregio!.. 

Jis taip gerai suvaidino šią sceną, jog aš negalėjau 
susilaikyti nesijuokęs. Bet jis labai šaltai tarė: 

— Manot, kad aš juokauju?.. Pažvelkit į mano akis. 

Jis atsigrįžo į mane, ir aš pamačiau dvi baltas, 
negyvas lėliukes. 

— Aš aklas, mano brangusis, aklas visam gyve- 
nimui... Štai ką reiškia rašyti sieros rūgštimi. Vers- 
damasis šiuo mielu amatu, aš išsideginau akis, išsi- 
deginau... iki pat dugno! — pridūrė jis, rodydamas 
man nusvilintus vokus, kur nebebuvo jokio plaukelio. 


Aš taip buvau sujaudintas, jog nesusigriebiau ką at- 
? Biksiu — vienas iš Balzako „Žmogiškosios komedijos“ per- 
sonažų, karikatūristas. 

sakyti. Negirdėdamas manęs kalbant, jis sunerimo: 

— Jūs dirbate? 

— Ne, Biksiu, aš pusryčiauju. Gal ir jūs sėstumėte 
prie stalo? 

Jis neatsakė, bet iš jo šnervių virpėjimo aiškiai ma- 
čiau, kad jis netveria noru priimti mano kvietimą. Pa- 
ėmiau jį už rankos ir pasodinau šalia savęs. 

Kol jam atnešė lėkštę ir taurę, vargšelis uostinėjo 
stalą kikendamas: 

— Atrodo, viskas čia skanu. Man bus tikras pokylis; 
jau taip seniai aš pusryčiavau! Rytais praryju bandelę 
už vieną sū ir leidžiuos po ministerijas... Jūs turbūt žino- 
te, aš dabar bėgioju po ministerijas, tai mano vienintelė 
profesija. Noriu įsikabinti į kokią tabako krautuvėlę... 
Ką padarysi! Šeimai reikia pavalgyti. Piešti nebegaliu; 
rašyti irgi nebegaliu... Diktuoti? Bet ką? Mano galvoj 
jau tuščia, aš nieko nebeišgalvoju. Mano amatas — ste- 
bėti Paryžiaus grimasas ir jas vaizduoti, o dabar tai ne- 
beįmanoma... Štai ir sumaniau atidaryti tabako krautu- 
vėlę; aišku, tik ne bulvare. Aš neturiu teisės į tokią 
malonę: nesu nei šokėjos motina, nei aukšto karininko 
našlė. Ne! Kad galėčiau turėti paprasčiausią krautuvėlę 
kur nors provincijoj, toli, Vogezų užkampy. Įsitaisysiu 
didelę porceliano pypkę, pasivadinsiu Hansu ar Zebede 
kaip Erkmano-Šatriano apsakymuose ir, kadangi nebe- 
galiu pats rašyti, raminsiuos bent tuo, kad galiu klijuoti 
tabakui paketėlius iš savo amžininkų veikalų. 

Štai viskas, ko aš prašau. Noras kuklus, ar ne?.. Na, 
bet velnią tu išgausi!.. Atrbdo, protekcijų man neturėtų 
stigti. Kadaise buvau aukštai iškilęs. Pietavau pas mar- 
šalą, pas kunigaikštį, pas ministrus; visi tie žmonės no- 
rėjo palenkti mane savo pusėn — vieni dėl to, kad aš 
jūos linksminau, kiti dėl to, kad manęs bijojo. Dabar 
jau niekam aš nebaisus. Ak, mano akys, Mano vargšės 
akys! Niekur manęs nebekviečia. Nelinksma, kai prie 
stalo neregys. Prašom paduoti man duonos... Ak, nevi- 
donai! Brangiai man atsieis ta nelemta krautuvėlė. Jau 
pusė metų, kai landžioju su prašymais po visas ministe- 
rijas. Ateinu anksti, kai dar kuria krosnis ir smėliu 
išbarstytam kieme vedžioja jo didenybės arklius, ir 
išeinu jau sutemus, kai atneša dideles lempas ir iš virtu- 
vių pasklinda gardūs kvapai... 

Per dienų dienas aš sėdžiu prieškambariuos ant dėžių 
su malkomis. Nėra durininko, kuris manęs nepažintų! 
Vidaus reikalų ministerijoj mane vadina: „Malonus po- 
nas!“ O aš, norėdamas laimėti jų palankumą, kuriu ka- 
lambūrus, kur nors ant biuvaro kampo brūkšteliu dide- 
lius ūsus — ir visi juokiasi... Štai ko sulaukė žmogus, 
dvidešimt metų mėgavęsis didžiu garsu ir populiarumu! 
Štai koks dailininko gyvenimo galas!.. O žinok, kad 
Prancūzijoj yra keturiasdešimt tūkstančių dykūnų, ku- 
riems seilė varva, tik pagalvojus apie mūsų profesiją! 
Žinok, kad kasdien visuose departamentuose kuriami 
garvežiai, kurie gabena pas mus būrius kvailių, ištroš- 
kusių literatūrinės garbės ir laikraštinio triukšmo!.. 
Ak, romantiškoji provincija! Biksiu vargas tebūnie tau 
pamoka! 

Jis nutilo, prigugo nosim prie lėkštės ir įniko valgy- 
ti... Graudus vaizdas... Čia, žiūrėk, jis neberanda savo 
duonos, čia šakučių, čia vėl grabinėja aplinkui, ieškoda- 
mas stiklinės. Dar nespėjo, vargšelis, priprasti... 


Po valandėlės jis vėl prabilo: 

— O žinote, kas man visų baisiausia? Kad negaliu 
skaityti laikraščių. Tik šitos profesijos žmogus gali tai 
suprasti... Kai kada vakare, grįždamas namo, nusiperku 
laikraštį — noris bent pauostyti drėgną popierių ir pas- 
kutines naujienas... Koks tai malonumas! Ir nieko nėra, 
kas man paskaitytų! Žmona galėtų, bet nenori: ji tikina, 
kad įvykių kronikoj būtinai pasitaikys nepadorių daly- 
kų... Ak, tos buvusios meilužės: kai tik išteka, iš karto 
virsta dorybės paveikslais! Manoji, tapusi madam Bik- 
siu, tuoj pajuto pareigą virsti davatka, ir dar kokia!.. 
Juk ji norėjo mane priversti plauti akis Saleto vandeniu! 
O paskui — šventinta duona, rinkliavos lopšeliams ir 
skurstančių kinų vaikams — visko nė nesuminėsi!.. Pa- 
sinėrė iki pat ausų į gerus darbus. O juk paskaityti man 
laikraštį taip pat būtų geras darbas. Bet nc, ji to nenori... 
jei būtų namie dukrelė, ji tikrai paskaitytų; bet kai 
apakau, turėjau atiduoti ją Notr-Dam-dez-Ar prieglau- 
don, kad namuose viena burna būtų mažiau... 

O iš jos taip pat man jokios paguodos. Dar nė devyne- 
rių metų nesulaukė, o jau persirgo visomis ligomis... 
Ir kokia paniurusi, kokia negraži! Negražesnė dar už 

mane, jei tik tas įmanoma... Žodžiu, pabaisa!.. Ko norėti? 
Visą gyvenimą juk aš kūriau tik šaržus... Bet aš irgi ge- 
ras — pasakoju jums savo šeimynines istorijas. Kam 
jums to reikia?.. Na, duokite dar truputį degtinės. Man 
reikia įsismaginti. Iš čia einu į švietimo ministeriją, o 
ten durininkus nelengva pralinksminti. Tai vis buvę 
mokytojai. 

Aš įpyliau jam degtinės. Jis gėrė mažučiais gurkšne- 
liais, žvilgsnis jo sušvelnėjo... Staiga,— nežinau, kas 
pakurstė jam vaizduotę, — jis pakilo su taure rankoje, 
pakraipė galvą it akla gyvatė, meiliai šypsodamasis 
kaip žmogus, kuris tuoj pasakys kalbą, paskui aštriu 
balsu, lyg kreiptųsi į du šimtus puotaujančių, sušuko: 

— Už meną! Už literatūrą! Už spaudą! 

Ir jis pasakė dešimties minučių prakalbą, puikiausią 
ir nuostabiausią improvizaciją, kokia kada nors galėjo 
gimti šio komedianto smegenyse. 

Įsivaizduokite metinę apžvalgą, pavadintą „Literatū- 
rinė kloaka 186... metais“; vadinamuosius literatūrinius 
susirinkimus, mūsų tauškalus, rietenas, visas juokingas 
pakvailusio luomo išmones, visą rašytinį mėšlą, tą pra- 
garą be didybės, kurio įnamiai smaugia, pjauna, grobia 
kits kitą, kur dažniau nei tarp miesčionių girdėsi kalbant 
apie pelną ir pinigus, nors mirštančių badu ten taip pat 
daugiau nei kitur; visas mūsų niekšybes, mūsų dvasinį 
skurdą; seną baroną T. de la Tombola su žydru fraku, 
kuris kramena į Tiuilri ir stovi ten, atkišęs dubenėlį; 
paskui tuos, kurie mirė šiais metais, jų pompastiškas 
laidotuves; oficialių delegatų kalbas prie'karsto, visados 
panašias: „Brangus, nepamirštamas bičiuli!.. Mūsų varg- 
šas bičiuli!..' — kalbas pagerbti velioniui, už kurio kapą 
niekas nesutinka sumokėti; paskui tuos, kur nusižudė, 
kur išėjo iš proto: įsivaizduokite, jog visa tai buvo iš- 
dėstyta su visom išgalėm, su raiškiais genialaus juokda- 
rio Mostais, ir turėsite šiokį tokį supratimą apie Biksiu 
improvizaciją. | 


Baigęs tostą ir išgėręs savo taurę, jis paklausė mane, 
kuri valanda, ir išėjo piktas, nė sudie nepasakęs... Neži- 
nau, kaip paveikė šįryt jo vizitas pono Diuiriuji durinin- 
kus; bet gerai žinau, kad niekad, kol gyvas, nesijaučiau 
toks liūdnas, toks prislėgtas kaip šiandien, po to, kai 

išėjo baisusis neregys. Man šleikštu buvo žiūrėti į rašali- 
ne, plunksna kėlė man siaubą. Norėjosi eiti kažkur, bėg- 
ti, išvysti medžius, paalsuoti jų gaivumu... Viešpatie 
dieve, kiek neapykantos, kiek tulžies! Niekingas žmo- 
gau, kas tave spiria į viską spjaudyti, viską juodintiė.. 

Aš įnirtingai žingsniavau po kambarį, negalėdamas 
pamiršti, su kokia panieka jis kikeno, kalbėdamas apie 
savo dukterį. 

Staiga, žengdamas pro kėdę, kur sėdėjo neregys, kaž- 
ką užkliudžiau koja. Pasilenkęs pamačiau jo portfelį, 
storą, blizgantį portfelį prasitrynusiais kampais, su ku- 
riuo jis niekad nesiskyrė ir kurį juokais vadino „nuodų 
maišeliu"... Šitas „maišelis“ mūsų aplinkoj buvo tiek pat 
pagarsėjęs kaip įžymusis pono Žirardeno aplankas. 
Sklido kalbos, kad jame esą baisių dalykų... Šit puikiau- 
sia proga tuo įsitikinti. Senas portfelis, per daug prigrūs- 
tas, krisdamas praplyšo: visi popieriai pabiro ant kilimo, 
ir man teko juos vieną po kito surankioti... 

Pluoštas laiškų, parašytų gėlėtame popieriuje, vieno- 
dai prasidedančių: „Mano brangus tėveli“ ir vienodai 
pasirašytų: „Selina Biksiu, Panelės Marijos prieglauda“ 

Seni receptai vaistams nuo vaikų ligų — krupo, mėš- 
lungio, skarlatinos, tymų... (Vargšė mažytė neišvengė 
nė vienos!) 

Pagaliau didelis užantspauduotas vokas, iš kurio lyg iš 
vaikiškos kepuraitės kyšojo dvi ar trys sruogos garba- 
notų šviesių plaukų, o ant voko stambiomis raidėmis, 
drebančia neregio ranka užrašyta: 

„Selinos plaukai, nukirpti gegužės 13-ąją — tą dieną, 
kada ji įstojo tenai“ 

Štai kas buvo Biksiu portfely. 

Ek paryžiečiai, visi jūs tokie. Bjaurėjimasis, ironija, 
pragariškas juokas, žiaurūs pokštai, o galų gale... „Seli- 
nos plaukai, nukirpti gegužės 13-ąją“ 


e 
LEGENDA APIE ŽMOGŲ SU AUKSINĖMIS 
SMEGENIMIS 
Damai, prašančiai linksmų apsakymų 


Ponia, skaitydamas jūsų laišką, pajutau lyg ir sąžinės 
graužimą. Aš apkaltinau save, kad mano apsakymė- 

liuose kiek per daug niūrių spalvų, ir daviau žodį šian- 
dien jums pateikti linksmą, pasiutusiai linksmą istoriją. 

Apskritai, ko gi man liūdėti? Gyvenu už tūkstančio 
mylių nuo Paryžiaus rūkų, ant saulėtos kalvos, tamburi- 
nų ir muskato krašte. Aplink mane — tik saulė ir muzi- 
ka: baltuodegių orkestrai, zylelių chorai; rytais tilvikai 
šaukia: „Tirli tirli!“, vidurdieniais čirškia žiogai; pieme- 
nys pučia birbynes, o tamsiaplaukės gražuolės juokias 
vynuogynuose... Iš tiesų šiai vietai nedera juodos 
mintys; aš veikiau turėčiau damoms siuntinėti rausvai 
nuspalvintas poemas ir pilnus krepšius galantiškų ap- 
sakymų. 

Bet, pasirodo, gyvenu dar vis per daug arti Paryžiaus. 
Jo liūdesio atgarsiai kas dieną pasiekia mano pušis... 
Štai ir dabar, rašydamas šias eilutes, sužinojau, kad pasi- 
mirė vargšas Šarlis Barbara, ir visas mano malūnas apsi- 
gaubė gedulu. Sudie, tilvikai ir žiogai! Širdis nebelinksta 
prie linksmybių... Štai kodėl, ponia, vietoj žavios Žais- 
mingos pasakaitės, kurią jums pažadėjau, šiandien vėl 
gausite liūdną legendą. 


Kartą gyveno žmogus su auksinėmis smegenimis; 
taip, ponia — gryno aukso smegenimis. Kai jis gimė, 
gydytojai manė, kad vaikas nebegyvens,— tokia sunki 
buvo jo galva ir toks didelis kiaušas. Tačiau jis gyveno 
ir stiepės į saulę kaip dailus alyvmedis; tik didžiulė 
galva nuolatos lenkė jį žemyn ir graudu buvo žiūrėti, 
kaip jis eidamas kliūna už baldų... Dažnai jis griūdavo. 
Kartą nusirito nuo prieangio, trenkė kaktą į marmuro 
pakopas, ir jo kiaušas suskambėjo kaip metalo luitas. 
Visi manė jį užsimušus; bet pakėlę pastebėjo tik nedide- 
lę žaizdelę ir du ar tris aukso karoliukus, įsivėlusius 
į šviesius plaukus. Taip tėvai sužinojo, kad vaiko smege- 
nys auksinės. 

Buvo nuspręsta laikyti tai paslapty; vargšas berniu- 
kas nė pats to nežinojo. Kartais jis klausdavo, kodėl 
jam neleidžia bėgioti prie namų su kitais gatvės vaikais. 

— Kad tavęs nepavogtų, mano brangenybe!..— atsa- 
kydavo motina. 

Ir mažylis drebėdavo, kad tik jo nepavogtų; jis tylė- 
damas grįždavo žaisti vienas ir slankiodavo, sunkiai 
svyrinėdamas, iš kambario į kambarį... 

Tik kai jam sukako aštuoniolika metų, tėvai atskleidė, 
kokią baisią dovaną suteikė jam likimas; o kadangi jie 
lig tol jį auklėjo ir maitino, tai paprašė už visus rūpes- 
čius trupučio aukso. Vaikas nesvyruodamas tuojau pat 
(kaip, kokiu būdu — legenda nutyli) išėmė iš kiaušo ga- 
balėlį gryno aukso, didumo sulig riešutu, ir išdidžiai 
numetė jį motinai ant kelių... Paskui, apakintas lobio, 
kurį nešiojosi galvoje, paklaikęs nuo troškimų, apsvai- 
gęs nuo savo galybės, paliko tėvų namus ir išėjo į pasau- 
li savo turto eikvoti. 


Gyveno jis kaip karalius, švaistydamas auksą į visas 
šalis, ir galėjai pamanyti, kad jo smegenys neišsenka- 
mos... Tačiau jos seko; akys pamažėle geso, skruostai 
dubo. Ir štai vieną rytą, po beprotiškos puotos, nelai- 
mingasis, pasilikęs vienas prie nusiaubtų stalų ir blės- 
tančių sietynų, didžiai išsigando, kad taip smarkiai su- 
mažėjęs jo aukso luitas; metas buvo liautis. 

Nuo tos dienos prasidėjo naujas gyvenimas. Žmogus 
su auksinėmis smegenimis pasitraukė nuo draugijos, 
ėmė verstis savo rankų darbu, visus įtarinėdamas ir vis- 
ko bijodamas kaip šykštuolis, bėgdamas nuo pagundų, 
stengdamasis pamiršti likimo jau duotus nelemtus tur- 
tus, kurių jis daugiau nebenorėjo liesti... Nelaimė, kartu 
su juo vienatvėn pasitraukė vienas draugas, 0 tas drau- 
gas žinojo paslaptį. 

Taip jam nunešė dar gabalėlį smegenų!.. 

Po kiek laiko žmogus su auksinėmis smegenimis įsi- 
mylėjo, — ir šį kartą viskam atėjo galas... Jis visa širdi- 
mi pamilo gražutę šviesiaplaukę, kuri taip pat labai jį 
mylėjo, bet dar labiau už jį mylėjo pomponus, baltas 
plunksnas ir gražius paauksuotus spurgus, nukarusius 
palei kurpaites. 

Miela buvo žiūrėti, kaip šio Žavaus padarėlio — lyg 
paukštelės, lyg lėlytės — rankose tirpsta aukso gabalė- 
liai. Ji vis ko nors įsigeisdavo, o jis negalėjo nepildyti 
jos prašymų; nenorėdamas užduoti jai širdies, jis iki 
paskutinės akimirkos slėpė liūdną savo turtingumo 
paslaptį. 

— Mes iš tiesų labai turtingi? — klausdavo ji. 

Vargšelis atsakydavo: 

— O taip... labai turtingi! 

Ir jis meiliai šypsojos mėlynai paukštytei, kuri, ne- 
galvodama nieko pikto, lesė jo kiaušą. Tačiau kartais 
jį apimdavo baimė, jis jautė, kad negalima taip išlaidau- 
ti; bet štai žmonelė striksėdama pribėga prie jo ir ima 
čiauškėti: 

— Mano vyreli, mano turtuoli, nupirk man kokį nors 
labai brangų daikčiuką... 

Ir jis pirkdavo jai labai brangų daikčiuką. 

Taip tęsėsi dvejus metus; paskui vieną rytą mieloji 
žmonelė mirė, nežinia kodėl — mirė kaip paukštytė... 
Lobis baigė sekti, už jo likučius našlys iškėlė savo bran- 
giajai velionei iškilnias laidotuves. Visų bažnyčių varpų 
gausmas, didžiulės karietos, juodu audeklu išmuštos, 
plunksnom apkaišyti arkliai, sidabro karolėliais nusags- 
tytas aksomas — viskas jam atrodė neganėtinai puiku. 
Kam jam dabar reikalingas auksas?.. Jis aukojo bažny- 
čiai, davė nešėjams, gėlių pardavėjoms; dalijo visur 
nesiderėdamas... Todėl, išėjus iš kapinių, jam beveik 
nieko nebuvo likę iš stebuklingų smegenų — gal tik 
vienas kitas aukso krislas, prilipęs prie kiaušo sienelių. 

Ir jis leidosi bastytis gatvėmis, paklaikusiom akim, 
ištiestom rankom, šlitinėdamas kaip girtas. Vakare, 
kai parduotuvėse užsidegė šviesos, jis sustojo prie di- 
delės vitrinos, kur tviskėjo krūvos audinių ir papuoša- 
lų, ir ilgai žiūrėjo į mėlyno atlaso kurpaites su gulbės 
pūkų apvadais. „Žinau, ką pradžiugins šitos kurpai- 
tės“,— sušnabždėjo jis šypsodamas. Pamiršęs, kad jo 
žmona mirusi, įėjo vidun jų nupirkti. 

Pirklė, sėdėjusi kambarėly už parduotuvės, išgirdo 
garsų riksmą; ji atbėgo ir atšoko iš baimės atgal: kaž- 
koks žmogus, atsirėmęs į prekystalį, žiūrėjo į ją liūd- 
nom, pakvaišusiom akim. Vienoje rankoje jis laikė mė- 
lynas kurpaites su gulbės pūkų apvadais, o kitą, kru- 
viną, tiesė į ją: ant pirštų galų buvo matyti sugramdyto 
aukso krisleliai. 

Štai jums, ponia, legenda apie žmogų su auksinėmis 
smegenimis. 

Nors šita legenda panaši į pasaką, ji tikra nuo pradžios 
iki galo... Yra pasauly nelaimingų žmonių, kurie pasmer- 
kti gyventi iš savo smegenų ir už viską viską gyvenime 
moka grynu auksu, savo kūnu ir krauju. Jiems tai kas- 
dienė kančia; Oo paskui, kai jie visai nusikamuoja... 

POETAS MISTRALIS 


Praeitą sekmadienį nubudęs pagalvojau, kad esu Fo- 
bur-Monmartro gatvėje. Lijo, dangus apsiniaukęs, malū- 
nas nykus. Man pabaiso, kad reikės praleisti tokią šaltą 
lietingą dieną namie, ir aš panūdau bent kiek sušilti prie 
Frederiko Mistralio, didžio poeto, gyvenančio už trijų 
ljė nuo mano pušų, savo gimtajame Majano kaimely. 

Sumanyta — padaryta: mirtos medžio lazdą, Montenį, 
apsiaustą — ir į kelionę! 

Laukuose — nė vieno žmogaus... Mūsų katalikiškasis 
Provansas sekmadieniais leidžia žemei pailsėti... Na- 
muose tik šunys, fermos užsklęstos... Šen bei ten kelyje 
pasirodo ratai, aptempti sušlapusiu brezentu, senelė, 
susisiautusi išdžiūvusio lapo spalvos pelerina, šventa- 
dieniškai papuoštas mulas su pinta mėlynmarge gūnia, 
su raudonais spurgais ir sidabriniais varpeliais, smulkia 
ristele tempiąs dviratį vežimaitį su fermerio šeima, 
skubančia į mišias; o toli kanale pro rūkus matyti valtis, 
kurioje stačias Žvejas meta tinklą... 

Tokią dieną neskaitysi, eidamas keliu. Lietus srūva 
čiurkšlėmis, o šiaurės vėjas rieškučiomis siaučia jį tie- 
siai į veidą... Ėjau nesilsėdamas ir pagaliau, po trijų va- 
landų kelionės, išvydau kiparisų giraitę, kurioje slepia- 
si nuo vėjų Majano kaimelis. 

Kaimo gatvėse nė gyvos dvasios; visi bažnyčioje — 
kaip tik suma. Eidamas pro bažnyčią, girdėjau gaudžiant 
serpentą, 0 pro spalvotus stiklus buvo matyti žibančios 
žvakės. 

Poetas gyvena kaimo pakrašty; paskutinis namas 
kairėje, prie Sen-Remi kelio,— dviejų aukštų namukas 
su sodeliu priešais... Tyliai įeinu... Nieko nėra! Svetai- 
nės durys uždarytos, bet už jų girdžiu kažką vaikščiojant 
ir garsiai kalbant... Žingsniai ir balsas man gerai pažįsta- 
mi... Susijaudinęs stabteliu valandėlę kalkėmis išbaltin- 
toj priemenėj, ranką uždėjęs ant durų klengės. Širdis 
smarkiai plaka. Jis tenai. Jis dirba... Gal palaukti, kol 
užbaigs posmą?.. Kas bus, tas — eisiu! 


Ek paryžiečiai! Kai Majano poetas atvažiavo pas jus 
parodyti savo Mireilei Paryžiaus, kai jūs pamatėte savo 

salonuose tą šaktą? miestiškais drabužiais, su stačia apy- 
kakle ir cilindru, kuris varžė jį taip pat, kaip ir jo šlovė, 
jūs manėte, kad tai Mistralis... Ne, tai buvo ne jis. Pa- 
saulyje tėra vienas Mistralis — tas, kurį aš užtikau pe- 
reitą sekmadienį kaime, — su fetrine kepure ant šalies, 
be liemenės, su striuke, su raudona kataloniška juosta, 
degančiomis akimis, įraudusiais nuo įkvėpimo skruos- 
tais, išdidus, maloniai šypsantis, grakštus it graikų pie- 
muo. Šitas Mistralis vaikščiojo dideliais žingsniais, susi- 
brukęs rankas į kišenes, ir kūrė eiles... 

— Kaip? Tai tu! — sušuko Mistralis, puldamas man 
ant kaklo.— Kaip puiku, kad atėjai!.. Šiandien kaip tik 
Majane šventė. Orkestras iš Avinjono, buliai, procesija, 
farandola — bus žavu... Motina tuoj pareis iš bažnyčios; 
papusryčiausime, o paskui... uch! Eisim pasižiūrėti, kaip 
šoka gražios mergaitės... 

Kol jis kalbėjo, aš susijaudinęs žvalgiaus po svetainę 
su šviesiais apmušalais, kurios jau seniai nebuvau ma- 
tęs ir kur praleidau tiek gražių valandų. Niekas nepasi- 
keitę. Ta pati kanapa su geltonais langučiais, du šiaudi- 
niai krėslai, Venera be rankos ir Venera Arlietė ant 
židinio, Ębero pieštas poeto portretas, jo fotografija, 
daryta Etjeno Karža, o kampe, prie lango, rašomasis 
stalas — kuklus registratoriaus stalelis, visas užverstas 
senomis knygomis ir žodynais. Ant to stalo pamačiau 
atverstą storą sąsiuvinį... Tai buvo „Kalandalis“, naujoji 
Frederiko Mistralio poema, kuri turi išeiti šių metų 
pabaigoje, prieš Kalėdas. Šią poemą Mistralis kuria jau 
septyneri metai, ir štai jau beveik pusmetis, kai parašė 
paskutinę eilutę, tačiau vis dar nedrįsta su savo kūriniu 
skirtis. Suprantate? Vienur dar reikia apdailinti posmą, 
kitur — surasti skambesnį rimą... Nors Mistralis rašo 
provansietiškai, jis taip nušlifuoja savo eiles, tarsi visas 
pasaulis jas skaitys ta kalba ir gebės įvertinti jo kruopš- 
tų darbą... Šaunus poetas! Kaip tik Mistraliui tinka Mon- 
tenio žodžiai: „Prisiminkite tą, kuris paklaustas, dėl ko 
taip uoliai dirba, jeigu jo Meną tiktai nedaugelis galės 
suprasti, atsakė: „Man užtenka nedaugelio. Man užtenka 
vieno. Man užtenka nė vieno“ 


6 Saktai — Šiaurės Amerikos indėnų gentis. 

Aš laikiau rankose „Kalandalio“ sąsiuvinį ir, didžiai 
susijaudinęs, sklaidžiau jį... Umai gatvėje po langais pa- 
sigirsta fleitų garsai, sutrinka tamburinai. Mistralis puo- 
la prie spintos, išima taures, butelius, patraukia stalą 
į vidurį svetainės ir atidaro muzikantams duris, saky- 
damas man: 

— Nesijuok... Jie sugros man rytmetinę serenadą... 
Aš juk kaimo tarybos narys. 

Kambarėlis priguža žmonių. Tamburinus padeda ant 
kėdžių, seną vėliavą pastato kampe; ir visi pakelia tau- 
res. Išgėrę keletą butelių į pono Frederiko sveikatą, 
rimtai pakalbėję apie šventę, pasvarstę, ar farandola 
šiais metais nebus prastesnė už pernykštę, ar geri bus 
arenoje buliai, — muzikantai išeina pagerbti serenada 
kitų tarybos narių. Tuo laiku grįžta Mistralio motina. 

Vienu rankos moju stalas padėtas: graži balta staltie- 
sė ir serviruotė dviem asmenims. Žinau šių namų papro- 
čius: kai Mistralis turi svečių, motina nesėda prie stalo... 
Senutė kalba tik provansietiškai ir labai varžosi, kai 
reikia šnekėtis su prancūzais... Be to, ji turi darbo vir- 
tuvėj. 

Dieve mano, ir skaniai gi pavalgiau tą rytą! Gabalas 
keptos ožkienos, kalniečių sūris, uogienė iš vynuogių 
misos, figos, muskatinės vynuogės... Ir viskas gausiai 
aplaistyta geru popiežių šatonefu, taurėj įgaunančiu tokį 
gražų rausvą atspalvį... 

Kai padavė desertą, atnešiau sąsiuvinį su poema ir 
padėjau ant stalo priešais Mistralį. 

— Juk mes susitarėm, kad eisim pasivaikščioti, — 
sako poetas šypsodamasis. 

— Ne, nel!.. „Kalandalį'! „Kalandalį'! 

Mistralis nusileidžia ir, ranka mušdamas taktą, melo- 
dingu, švelniu balsu pradeda skaityti pirmąją giesmę: 

Apsakęs liūdną nutikimą — apie mergaitę, dėl meilės 
pamišusią,— dabar, jeigu dievas leis, — jaunuolį iš Kasi- 
so, ančiuvių žvejį, dainuosiu... 

Už lango skambino mišparams, aikštėje pyškėjo rake- 
tos, po gatves siuvo fleitos su tamburinais. Maurojo 
Kamargo jaučiai, vedami arenon. 


Aš, pasidėjęs alkūnes ant stalo, su ašaromis akyse 
klausiausi vargšo Provanso žvejo istorijos. 

Kalandalis buvo paprastas žvejys; meilė jį padarė did- 
vyriu... Trokšdamas laimėti savo mylimosios — gražuo- 
lės Estrelės — širdį, jis atlieka stebuklingus darbus, 
prieš kuriuos nublanksta dvylika Heraklio žygių. 

Kartą, pasiryžęs žūt būt praturtėti, jis išrado milži- 
niškus įtaisus žuvims gaudyti ir išvilko iš jūros į uostą 
visas žuvis. Kitą sykį susidorojo su baisiu galvažudžiu 
iš Olijulių tarpeklio, grafu Severanu, ir nuginė jį lig 
jo paties irštvos pas jo sėbrus ir suguloves... Koks šau- 
nus jaunuolis tasai Kalandalis! Vieną dieną Sent-Bome 
Jis pamato du būrius pameistrių, atėjusių spręsti savo 
ginčo mMuštynėmis kapinėse, kur palaidotas meistras 
Žakas — ne šiaip sau koks provansietis, o tas, kur su- 
krovė rentinį Saliamono šventyklai! Kalandalis puola 
į patį peštynių sūkurį ir išmintingais žodžiais nuramina 
pameistrius... 

Antžmogiški Žygiai!.. Aukštai, Liuro uolose, augo 
neprieinamas kedrų miškas, į kurį joks kirtėjas niekad 
nedrįso keltis. Jis, Kalandalis, nusigauna tenai ir gyve- 
na ištisą mėnesį. Ištisą mėnesį činksi ten jo kirvis, smig- 
damas į medžių kamienus. Miškas vaitoja; vienas po kito 
griūva seni medžiai milžinai ir virsta į prarają, ir kai 
Kalandalis nusileidžia į slėnį, kalne jau nebėra nė vieno 
kedro... 

Pagaliau ančiuvių žvejys savo žygdarbiais laimi Estre- 
lės meilę, o Kasiso gyventojai išrenka jį teisėju. Štai 
ir visa Kalandalio istorija... Bet Kalandalis — tik šiaip. 
Svarbiausia tas, kad poemoj matai visą Provansą — pa- 
jūrio Provansą, kalnų Provansą — su jo istorija, papro- 
čiais, legendomis, gamta, atviraširdiška, laisva tauta, 
kuri, prieš mirdama, susilaukė savo poeto... O dabar 
tieskite geležinkelius, statykite telegrafo stulpus, vykite 
iš mokyklų provansiečių kalbą! Provansas amžius gy- 
vens „Mireilėje“ ir „Kalandalyje'. 

—- Pakaks poezijos! — tarė Mistralis, užskleisdamas 
sąsiuvinį. — Eime pasižiūrėti šventės. 

Mes išėjome; visas kaimas buvo gatvėse; smarkus 
šiaurės vėjas nušlavė debesis, ir saulė linksmai spindėjo 
ant nulytų raudonų stogų. Mes atėjom kaip tik laiku — 
spėjom pamatyti grįžtančią procesiją. Ištisą valandą ne- 
sibaigiančia vilkstine traukė atgailautojai su jupomis, 
pilkieji atgailautojai, vienuolės su šydais, rausvos vė- 

liavos su auksinėm gėlėm, didelės, dviejų žmonių neša- 
mos medinės šventųjų statulos,su nusilaupiusiais paauk- 
sinimais, porcelianinės kankinės, nudažytos kaip stabai, 
su didelėmis puokštėmis rankose, kapos, monstracijos, 
žalio aksomo baldakimai, baltu šilku apgaubti kryžiai, — 
visa tai lingavo vėjyje, žvakių ir saulės šviesoje, 0 vir- 
šum visko aidėjo psalmės, litanijos ir varpų gausmas. 

Procesijai pasibaigus, kai šventuosius vėl sunešė į 
koplyčias, nuėjome pažiūrėti bulių, paskui žaidimų ant 
klojimo, vyrų imtynių, trijų šuolių, „katės smaugty- 
nių“, žaidimo su vynmaišiu, — visos linksmosios Provan- 
so šventės... Jau temo, kai grįžome į Majaną. Aikštėje, 
priešais nedidelę kavinę, kur Mistralis vakarais lošia 
kortomis su savo bičiuliu Zidoru, buvo užkurtas didžiu- 
lis šventinis laužas. Visi rengėsi farandolai. Tamsoje 
viens po kito žiebėsi iš popieriaus iškarpyti žibintai, 
jaunimas užėmė vietas, ir netrukus, tamburinams davus 
ženklą, aplink laužą ėmė suktis pašėlęs, triukšmingas 
ratelis, kuris taip ir suksis visą naktį. 


Po vakarienės jautėmės per daug pavargę, kad dar 
galėtume bastytis gatvėmis, tad užkopėm į Mistralio 
kambarį. Tai kuklus kaimiškas kambarys su dviem di- 
džiulėm lovom. Sienos be apmušalų; matyti lubų sijos... 
Kai prieš ketverius metus Akademija paskyrė „Mirei- 
lės“ autoriui trijų tūkstančių frankų premiją, Mistra- 
lio motinai šovė mintis: 

— O kad mes išlipdytume tavo kambarį ir apkaltume 
lentomis lubas? 

— Ne, ne! — atsakė Mistralis... — Tai poetų pinigai, 
jų negalima liesti. 

Ir kambarys pasiliko toks, koks buvęs; bet, kol išsekė 
poetų pinigai, kiekvienam, kas tik pasibelsdavo į Mist- 
ralio duris, piniginė visados atsiverdavo... 

Aš buvau atsinešęs „Kalandalio“ sąsiuvinį ir papra- 
šiau jį, prieš užmigsiant, paskaityti dar kokį skyrelį. 
Mistralis parinko epizodą apie porceliano indus. Štai 
trumpas jo turinys: 

Iškilmingi pietūs nežinia kur. Ant stalo — puikus 
Mustjė porceliano servizas. Kiekvienos lėkštės dugne 
mėlynais dažais emalyje pavaizductas koks nors Pro- 
vanso gyvenimo epizodas: servize — visa mūsų krašto 

istorija. Ir negali atsistebėti, su kokia meile išrašyti šie 
dailūs indai; kiekvienoj lėkštėj — posmas; kiek lėkščių, 
tiek poemėlių, sukurtų nuoširdžiai ir meistriškai išdai- 
lintų kaip Teokrito idilės. 

Kol Mistralis skaitė savo eiles gražia provansiečių 
kalba, kurioje daugiau kaip trys ketvirčiai žodžių — 
lotyniški ir kurią kadaise vartojo karalienės, o dabar 
tesupranta mūsų piemenys, savo širdyje aš žavėjausi 
šiuo žmogum ir prisiminęs, kaip buvo sunykusi jo gim- 
toji kalba ir ką jis iš jos padarė, įsivaizdavau senovinius 
Bo kunigaikščių rūmus, kokių ir mūsų laikais gali dar 
matyt priešalpėse: nei stogo, nei baliustradų prieangiuo- 
se, nei stiklų languose; trilapės gotiškų arkų palmetės 
sudaužytos, herbas duryse išėstas samanų, paradiniam 
kieme kapstosi vištos, galerijose po dailiomis kolonė- 
lėmis tvirso kiaulės, prižėlusioj koplyčioj ganosi asilas, 
prie didelių indų švęstam vandeniui, dabar sklidinų 
lietaus vandens, atskrenda atsigerti balandžiai, o senų 
rūmų fligeliuose gyvena dvi ar trys kaimiečių šeimos, 
įsirengusios tuose griuvėsiuose būstus. 

Ir štai vieną gražią dieną kurio nors šių kaimiečių 
sūnus pamilsta tuos didingus griuvėsius, pasipiktina, 
kad jie taip išniekinti; kuo greičiausiai išgena galvijus 
iš paradinio kiemo ir, fėjų padedamas, pats vienas ats- 
tato didžiuosius laiptus, apmuša paneliais sienas, įstik- 
lina langus, atstato bokštus, naujai paauksina sosto salę, 
ir erdvūs rūmai, kur kadaise gyveno popiežiai ir impe- 
ratorienės, vėl atgauna senų laikų spindesį. 

Atstatytieji rūmai — provansiečių kalba. 

Kaimiečio sūnus — Mistralis. 


TREJOS SKAITYTINĖS MIšŠIOS 
Kalėdų pasaka 


I 


— Du kalakutai su triufeliais, Gariguė.. 

— Taip, kunige, du puikiausi kalakutai su triufelių 
įdaru. Tikėkit manim, juk aš padėjau juos prikimšti. Jų 
oda vos neplyšo bekepant — taip ji buvo įsitempusi... 

— Jėzus Marija! O aš taip mėgstu triufelius!.. Duok 

šen greitai kamžą, Garigu... O be kalakutų, ką dar matei 
virtuvėjė.. 

— O, visokiausių gardybių!.. Nuo vidurdienio mes 
nieko daugiau neveikėm, tik pešėm fazanus, dudučius, 
jerubes, kurtinius. Plunksnos tik lakiojo į visas šalis... 
Paskui iš tvenkinio atnešė ungurių, auksinių karpių, 
upėtakių... 

— Ar dideli upėtakiai, Garigu? 

— Va kokie, kunige... Didžiuliai! 

— Ak dieve mano, lyg matyte juos matyčiau... Įpy- 
lei vyno į ampules? 

— Taip, kunige! Įpyliau vyno į ampules. Bet, dievaži, 
šitas vynas — niekai prieš tą, kurį jūs gersite tuojau 
po bernelių mišių. Kad būtumėt matę pilies valgoma- 
jame tas ropines su vynu, tviskančias įvairiausiom spal- 
vom... O sidabro indai, kalinėtos vazos, gėlės, siety- 
nai!.. Tokių Kūčių dar niekad nebuvo. Markizas pakvie- 
tė visus apylinkės senjorus. Viso labo prie stalo bus ke- 
turiasdešimt, neskaitant teisėjo ir notaro... Ak, laimin- 
gas jūs, kunige, kad jus pakvietė!.. Aš tik pauosčiau tų 
nuostabių kalakutų, ir triufelių kvapas mane visur perse- 
kioja... Ak!.. 

— Gana, gana, sūnau. Smaguriauti — nuodėmė, o 
ypač Kristaus gimimo naktį... Tuojau pat dek žvakes ir 
skambink mišioms: vidurnaktis čia pat, o vėluoti ne- 
dera... 

Taip kalbėjosi tūkstantis šeši šimtai tokiais ir tokiais 
viešpaties metais, Kalėdų naktį, tėvas Balageras, buvęs 
barnabitų ordino viršininkas, o dabar senjorų Trenke- 
lažų kapelionas, su savo ministrantu Garigu ar bent vai- 
kinu, kurį jis laikė ministrantu Garigu, nes jūs pamaty- 
site, kad velnias tą naktį pasivertė apskritaveidžiu 
švelnių bruožų jaunu zakristijonu, idant greičiau su- 
gundytų dvasiškąjį tėvą ir jį pastūmėtų į baisią sma- 
guriavimo nuodėmę. Ir štai, kol tariamasis Garigu (hm! 
hm!) išsijuosęs skambino visais senjoro koplyčios var- 
pais, mMažytėj pilies zakristijoj kunigas vilkosi arnotą. 
Gastronominiai pasakojimai sužadino jo vaizduotę, ir 
jis rengdamasis sau vienas kartojo: 

— Kepti kalakutai... auksiniai karpiai... va kokio di- 
dumo upėtakiai!.. 

Lauke pūtė nakties vėjas, nešdamas į tolumas varpų 

gausmą, ir Vantu kalno šlaituose, žemiau senos Tren- 
kelažų pilies, vienas po kito tamsoje sumirgo žiburė- 
liai. Tai nuomininkų šeimos traukė pilin į bernelių mi- 
šias. Giedodami jie kopė šlaitu būreliais po penkis ar 
šešis: tėvas priešaky su žibintu rankoje, paskui mote- 
rys, susisupusios į plačius rudus apsiaustus, po kuriais 
glaustėsi vaikai. Nors buvo vėlus laikas ir šalo, gerieji 
žmonės ėjo linksmi: juos džiugino mintis, kad, mišioms 
pasibaigus, virtuvėje, kaip ir kasmet, jie ras parengtus 
ilgus stalus. Retkarčiais stačiam šlaite sublizgėdavo 
mėnesienoj savo langų stiklais poniška karieta su deglų 
nešėjais priešakyje arba, žvangindamas varpeliais, riste- 
le prabėgdavo mulas, ir rūke skendinčių žibintų šviesoj 
nuomininkai pažindavo savo teisėją: 

— Labas vakaras, labas vakaras, ponas Arnotonai! 

— Labas vakaras, labas vakaras, mano vaikai! 

Naktis buvo šviesi, žvaigždės šaltyje skaisčiau spin- 
dėjo; šiaurės vėjas svilino veidus, o smulkios sniego 
kruopelės, ištikimos senai tradicijai, jog Kalėdos turi 
būti baltos, krito ant drabužių ir, jų nesudrėkinusios, 
riedėjo žemėn. Kalvos viršūnę vainikavo pilis — galu- 
tinis kelionės tikslas; masyvūs jos bokštai, smaili sto- 
gai, koplyčios varpinė stiebės į tamsiai mėlyną dangų; 
daugybė mirgančių švieselių zujo į vieną ir į kitą pusę, 
tviskėjo visuose languose: tamsiame rūmų fone jos pa- 
nėšėjo į kibirkštis, žybsinčias sudegusio popieriaus 
pelenuose... Norint patekti į koplyčią, reikėjo pereiti 
pakeliamąjį tiltą, požeminę angą, o paskui — pirmąjį 
kiemą, pilną karietų, neštuvų, tarnų, ryškiai apšviestą 
deglų ir ugnies iš virtuvių. Buvo pats ruošos sambrūz- 
dis: girgždėjo sukami iešmai, tarškėjo prikaistuviai, 
skambėjo krištolas ir sidabras. Uosdami šiltus garus, 
kvepiančius kepsniais ir įmantrių padažų prieskoniais, 
nuomininkai, kapelionas, teisėjas ir visi kiti nejučia 
galvojo: „Kokios puikios Kūčios mūsų laukia po berne- 
lių mišių!“ 


II 


— Din dilin!.. Din dilin!., 
Šit ir prasideda bernelių mišios. Pilies koplyčia — 
tikra katedros miniatiūra: kryžminiai skliautai, ąžuolo 

paneliai iki pat sienų viršaus, ant grindų kilimai. Dega 
visos žvakės. O žmonių žmonių! O apdarų gražumas! 
Priekyje, drožinėtuose krėsluose aplink presbiteriją, 
sėdi markizas de Trenkelažas rausvos taftos drabužiais, 
o šalia jo — visi pakviestieji kilmingi senjorai. Prieš- 
priešiais, aksomu išmuštuose klauptuose,— našlaujan- 
ti senoji mMarkizė su purpurinio brokato suknia ir jaunoji 
ponia de Trenkelaž su aukštu gofruotų nėrinių bokštu 
ant galvos — paskutinė karaliaus dvaro mada. Kiek to- 
liau stovi teisėjas Tomas Arnotonas ir notaras Ambrua, 
apsirengę juodai, su didžiuliais smailais perukais ir 
skustais veidais, — dvi tamsios dėmės tarp ryškiaspalvių 
šilkų ir auksu siuvinėtų atlasų. Dar toliau — stori mažor- 
domai, pažai, šunininkai, ūkvedžiai, ekonomė Barb su 
raktais ant gryno sidabro žiedo prie juosmens. Už jų 
sėdi suoluose tarnai, tarnaitės, nuomininkai su savo 
šeimomis, 0 pačiame gale, nedrąsiai pravėrę duris ir vėl 
jas uždarę, sustoja ponai parankiniai iš virtuvės, pra- 
bėgom užsukę, kol užvirs padažai, kvėptelėti mišių oro 
ir paskleisti vakarienės kvapą šventiškoj koplyčioj, 
gerokai prišilusioj nuo aibės degančių žvakių. 

Ar tik ne jų baltos beretės traukia dievo tarno dėme- 
sį? Ne, veikiau tai Garigu varpelis: tas pašėlęs varpelis 
su velnionišku įniršiu skamba prie altoriaus laiptelių, 
tarsi atkakliai kartodamas: 

— Negaišuokim, negaišuokim... Greičiau baigsim, 
greičiau sėsim prie stalo. 

Šiaip ar taip, kiekvieną sykį, kai tik sudinda tas ne- 
lemtas varpelis, kapelionas pamiršta mišias ir mąsto tik 
apie Kūčias. Jis vaizduojasi triūsiančius virėjus, krosnis, 
kuriose tartum kalvėje liepsnoja ugnis, garus, kylančius 
iš pradengtų prikaistuvių, o tų garų kamuoliuose — 
du nuostabius kalakutus, prikimštus, išpampusius, pa- 
dabintus triufeliais... - 

Arba štai regi jis virtines pažų — jie neša garuojan- 
čius, gundančius valgius, ir drauge su jais įžengia jis 
į didelę, jau parengtą pokyliui salę. O, palaima! Didžiu- 
lis tviskantis stalas nukrautas skanėstais: povai, apkai- 
šyti savo plunksnomis, fazanai, išskėtę paauksuotus 
sparnus, rubino spalvos ropinės, piramidės vaisių, žvil- 
gančių pro žalias šakas, ir tos nuostabios žuvys, apie 
kurias kalbėjo Garigu (ak taip, Garigu!), nubarstytos 

krapais, su perlamutriniais žvynais, tarsi ką tik iš van- 
dens, su kvepiančių žolelių kuokštais baisingai pražio- 
tuose nasruose. Tėvas Balageras taip gyvai įsivaizdavo 
prašmatnųjį stalą, jog stebuklingieji patiekalai jam atro- 
dė sudėlioti ant išsiuvinėto altoriaus užtiesalo, ir jis du 
ar tris kartus susizgribo vietoj Dominus vobiscum pasa- 
kęs Benedicite. Jei neskaitysime šių nežymių paklaidų, 
garbusis ganytojas sąžiningai laikė mišias, nepraleisda- 
mas nė eilutės, nepamiršdamas nė vieno priklaupimo, 
ir pirmosios mišios praėjo gana sėkmingai (o juk žinote, 
kad per Kalėdas tas pats kunigas turi iš eilės atlaikyti 
trejas Mišias). 

— Vienos baigtos! — tarė sau kapelionas palengvė- 
jusia širdim; paskui, negaišdamas nė akimirkos, duoda 
ženklą ministrantui, arba, tikriau sakant, tam, kurį laiko 
savo mMinistrantu, ir... 

Din dilin!.. Din dilin!.. 

Prasideda antrosios mišios, o su jomis prasideda ir tė- 
vo Balagero nuodėmė. 

— Greičiau, greičiau, skubėkim,— laibu balseliu šau- 
kia Garigu varpelis, ir šį kartą vargšas dievo tarnas, 
piktos smaguriavimo dvasios apsėstas, puola prie mišio- 
lo ir ryja puslapį po puslapio su visu įsisiautėjusio ape- 
tito godumu. Skubomis linkteli ir vėl atsitiesia, greit 
sumeta kryžiaus ženklą, dar greičiau klupteli, viską 
trumpina kaip įmanydamas, kad tik greičiau užbaigtų. 
Vos praskečia rankas, kai skaito evangeliją, vos palie- 
čia pirštais krūtinę, kalbėdamas Confiteor. Tarp minis- 
tranto ir kunigo prasideda lenktynės: kas greičiau at- 
murmės. Vieno žodžiai ir kito atsakymai skrenda rung- 
čiomis, vieni per kitus. Kad negaištų laiko, jie taria tik 
pirmuosius skiemenis, neatverdami burnos, ir malda 
virsta nesuprantamu barbėjimu. 

— Oremus ps... DS... DS... 

— Mea culpa... pa... pa... 

Juodu kapstėsi po lotyniškus tekstus taip, kad net 
purslai tiško, panašiai kaip vyndariai, skubą traiškyti 
vynuoges savo kubiluose. 

— Dom... scum!.. — murmteli Balageras, 

— „.. stutuo!.. — atsako Garigu, o tas prakeiktas var- 
pelis skamba ir skamba prie pat ausies tarsi Žvangu- 
liai, prikabinti pašto arkliams, kad tie lėktų šuoliais. 

Kiekvienas supras, kad šitaip skaitytines mišias galima 
iš tiesų greit atbelsti. 

— Dvejos! — tarė kapelionas uždusęs. Nė neatsikvė- 
pęs, visas išraudęs ir suprakaitavęs, jis kūlvertomis 
nusileidžia altoriaus laipteliais ir... 

Din dilin!.. Din dilin!.. 

Prasideda trečiosios mišios. Dar valandėlę — ir jis bus 
valgomajame. Deja, kuo arčiau Kūčios, tuo pasiutesnė 
nekantrumo ir rajumo aistra apima vargšą Balagerą. 
Jo vizijos darosi vis ryškesnės: auksiniai karpiai, kepti 
kalakutai štai čia, visai arti... Jis liečia juos... jis... O 
dieve... Valgiai garuoja, vynas kvepia; o varpelio šerdis 
padūkusiai trankosi, ragindama jį: 

— Greičiau, greičiau! Dar greičiau!.. 

Tik ar begalima greičiau? Jo lūpos jau ir taip vos 
juda. Jis jau nebetaria žodžių... Belieka apgauti dievulį 
ir nukniaukti iš jo dalį mišių... Vargšelis taip ir daro!.. 
Pasidavęs pagundai, iš pradžių praleidžia po vieną eilu- 
tę, paskui po dvi. Apaštalo laiškas per ilgas — jis neuž- 
baigia jo, vos užkliudo evangeliją, prasmunka nesusto- 
damas pro Credo, iš tolo linkteli prefacijai, peršoka per 
Pater ir taip galvotrūkčiais rieda į amžinąjį prakeikimą, 
visą laiką lydimas nedorėlio Garigu (vade retro, Sata- 
nas!'), kuris nuostabiai uoliai jam padeda: kilsteli arno- 
tą, praverčia iš karto kelis lapus, pastumia piupitrą, ap- 
verčia ampules ir be paliovos skambina varpeliu, vis 
garsiau, vis greičiau. 

Būtumėt matę, kaip suglumo visi, kas tik buvo koply- 
čioje! Negirdėdami kunigo žodžių, jie seka mišias pagal 
jo judesius, ir štai vieni kyla, kiti klaupia, vieni sėda, 
kiti stoja; visi keistų apeigų tarpsniai maišosi, ir klau- 
sytojai suoluose elgiasi kiekvienas savaip. Kalėdų žvai- 
gždė, skriejanti dangaus keliais prakartėlės link, maty- 
dama tokią painiavą, išblėsta iš siaubo... 

— Kunigas labai jau skuba... Nebegalima sekti, — su- 
trikusi murmteli našlaujanti markizė, kinkuodama savo 
kuodu. 

Teisėjas Arnotonas, užsidėjęs ant nosies didelius aki- 
nius plieno apsodais, varto maldaknygę: kuri, po galais, 
dabar malda? Bet savo širdies gelmėse visi šie dori žmo- 


" Traukis, šėtone //ot.). 


84 


nės taip pat svajoja apie Kūčias ir nepyksta, kad mišios 
lekia tartum pašto arkliai; ir kai tėvas Balageras atsi- 
oręžia švytinčiu veidu į krikščionis ir sušunka, kiek tik 
turi kvapo „Ite, missa est“, visa koplyčia vienu balsu 
atsako „Deo gratias“ taip džiaugsmingai, su tokiu įkarš- 
čiu, lyg visi jau sėdėtų prie stalo ir keltų pirmąjį Kūčių 
tostą. 


III 


Po penkių minučių pulkas senjorų jau sėdėjo didžio- 
joj salėj su kapelionu vidury. Pilis, nuo viršaus iki apa- 
čios apšviesta, skambėjo nuo dainų, riksmo, juokų ir 
klegesio; garbusis tėvas Balageras smaigė šakutėm jeru- 
bės sparną, sąžinės graužimą skandindamas popiežių 
vyne ir skaniame mėsos užpile. Vargšas ganytojas tiek 
gėrė ir valgė, jog tą pačią naktį Mirė nuo smūgio, net 
atgailos nesuskubęs atlikti, ir rytą pakilo į dangų, dar 
neatsipeikėjęs nuo nakties pokylio triukšmo. Aš palieku 
jums patiems įsivaizduoti, kaip jis ten buvo priimtas: 

— Traukis man iš akių, netikęs krikščioni! — tarė 
jam aukščiausias teisėjas, visų mūsų viešpats.— Tavo 
nuodėmė tokia didelė, kad jos neišpirksi nė visu doro- 
vingu gyvenimu!.. A! Tu man pavogei vienas nakties 
mišias... Na, gerai! Atsilyginsi už jas trim šimtais mišių 
ir eisi į dangų tik tada, kai toje pačioje koplyčioje at- 
laikysi tris šimtus kalėdinių mišių, dalyvaujant visiems, 
kurie nusidėjo kartu su tavim ir dėl tavo kaltės... 

„Štai jums tikroji legenda apie tėvą Balagerą, kaip 
ją pasakoja alyvų krašte. Šiandien Trenkelažų pilies 
nebėra, bet koplyčia dar tebestovi pačioje Vantu kalno 
viršūnėje, žaliam ąžuolyne. Vėjas daužo nesusiverian- 
čias jos duris, slenkstis apaugęs žole; paukščiai suka 
lizdus altoriaus kampuose ir aukštų langų angose, kur 
jau seniai išbyrėję spalvoti stiklai. Tačiau kalbama, jog 
kasmet per Kalėdas tarp griuvėsių klajoja antgamtinė 
šviesa, ir kaimiečiai, eidami į bernelių mišias ir kūčias, 
kiekvienąkart mato šiuos koplyčios griaučius, apšvies- 
tus nematomų žvakių, degančių po plynu dangum net 
sningant ar vėjui siaučiant. Kad norit, juokitės, bet 
čionykštis vynuogių augintojas, vardu Garigas,— tik- 
riausiai ano Garigu palikuonis — tikino mane, jog vieną 

Kalėdų naktį, truputį įkaušęs, jis paklydo kalnuose neto- 
li Trenkelažo ir pamatė štai ką. Iki vienuoliktos — nie- 
ko. Tylu, tamsu, nė gyvos dvasios, Staiga vidurnakty 
pačioje varpinės viršūnėje sugaudė senas varpas — su- 
gaudė taip tyliai, tarsi būtų už dešimties mylių... Ne- 
trukus į kalną kylančiam kely Garigas pastebėjo mirgant 
šviesas ir slenkant šešėlius. Koplyčios prieangyje pa- 
sigirdo žingsniai ir šnabždesys: 

— Labas vakaras, ponas Arnotonai! 

— Labas vakaras, mano vaikai!.. 

Kai visi suėjo vidun, mano vynuogininkas, drąsus 
vyras, tyliai prisiartino ir pro aplūžusias duris išvydo 
nepaprastą reginį. Visi tie žmonės, kuriuos jis Matė ei- 
nančius į koplyčią, sėdėjo aplink presbiteriją ir apgriu- 
vusioj navoj, tarsi ten po senovei būtų buvę suolai. 
Prašmatnios damos brokato sukniomis, su gofruotų 
nėrinių kuodais; senjorai, išsipustę nuo galvos iki kojų; 
kaimiečiai su gėlėtomis striukėmis, kokias nešiojo mūsų 
senoliai, — visi pasenę, išblyškę, pavargę. Retkarčiais 
nakties paukščiai, nuolatiniai koplyčios svečiai, tų 
šviesų pažadinti, imdavo sukti aplink žvakes, degančias 
lygia blyškia liepsna tarsi už kokio šydo. Garigą ypač 
pralinksmino žmogus, kuriam ant nosies buvo dideli 
akiniai plieno apsodais: jis tolydžio purtė savo juodą 
aukštą peruką, ant kurio tupėjo vienas tų paukščių ir 
tyliai plasnojo sparnais... 

Presbiterijos viduryje klūpojo mažutis kaip vaikas 
senukas ir beviltiškai kratė varpelį, kuris buvo be šer- 
dies ir neskambėjo, o kunigas su senu auksiniu arnotu 
vaikščiojo priešais altorių į vieną ir kitą pusę ir skaitė 
maldas, kurių nebuvo girdėti nė žodžio... Tikriausiai 
tai buvo tėvas Balageras: jis laikė trečiąsias skaitytines 
mišias. 


APELSINAI 


Fantazija 


Paryžiuje apelsinai atrodo skurdžiai — tarytum vai- 
siai, nukritę žemėn ir surinkti po medžiais. Juos atgabe- 
na čionai lietingu ir šaltu žiemos metu, ir mūsų kraštuo- 

atspalvį. Ukanotais vakarais jų prikrauti vežimėliai 
liūdnai rieda palei šaligatvius, apšviesti blausios raudo- 
no popierinio žibinto šviesos. Juos lydi monotoniškas 
ir šaižus riksmas, stelbiamas vežimų dardėjimo ir om- 
nibusų bildesio: 

— Valensijos apelsinai, po du sū! 

Šie paprasti apvalūs vaisiai, nuskinti kažkur toli ir 
beturį tik mažytį žalią spurgelį nuo medžio, ant kurio 
jie užaugo, trim ketvirtadaliams paryžiečių yra skanės- 
tas ir delikatesas. Šitą įspūdį ypač sustiprina švelnutis 
popierius, į kurį jie įvynioti, ir dar tas, kad jie perkami 
prieš šventes. Ypač artėjant sausiui, kai gatvėse pasklin- 
da tūkstančiai apelsinų, kai visur, grioviuose ir purve, 
guli apelsinų žievės, nejučia imi galvoti, kad milžiniška 
Kalėdų eglutė bus nukračiusi ant Paryžiaus savo šakas, 
nukabinėtas dirbtiniais vaisiais. Nėra kampelio, kur jų 
neužtiktum. Rinktiniai, dailučiai apelsinai pūpso ap- 
šviestose krautuvių vitrinose, prie kalėjimų ir ligoni- 
nių durų — tarp sausainių paketėlių ir obuolių krūvų, 
o sekmadieniais — prie šokių salių ir teatrų durų. Jų 
švelnus aromatas maišosi su dujų tvaikų, su smuikų 
cirpimu, su galerijos suolų dulkėmis. Ir žmonės pamir- 
šta, kad apelsinai auga ant apelsinmedžių, nes vaisius 
mes gauname ištisomis dėžėmis tiesiog iš Pietų, o patį 
medį, apkarpytą, pasikeitusį, tarsi perrengtą, tik trum- 
pam laikui atgabena iš šiltadaržio, kur jis praleidžia 
žiemą, ir parodo mums po plynu dangumi miesto so- 
duose. 

Kas nori žinoti, kokie iš tikrųjų yra apelsinai, turi 
juos pamatyti jų tėvynėje, Balearų salose, Sardinijoj, 
Korsikoj, Alžyre, žydrame, auksu tviskančiame ore, 
šiltame Viduržemio jūros klimate. Prisimenu apelsin- 
medžių giraitę prie Blidaho vartų: tai bent vaisių gra- 
žumas! Tarp tamsių, žvilgančių tarsi lakuotų lapų apel- 
sinai žėri lyg spalvotas stiklas, ir visas oras aplink juos 
tviska auksu nelyginant šviesi aureolė, gaubianti ryš- 
kius žiedus. Šen bei ten pro šakų properšas matyti miesto 
sienos, mečetės minaretas, mažutės šventyklos kupolas, 
o viršum viso to — milžiniškas Atlaso kalnų masyvas, 
kurio papėdėje — žalumos juosta, o viršuje — sniegynų 
vainikas, primenąs baltą garbiniuotą kailį, tik iškritusių 
snaigių švelnų kilimą. 

Vieną naktį, kai aš ten buvau, gamta iškrėtė pokštą: 
pirmąsyk po trisdešimties metų toji šerkšno ir sniego 
zona pasipurtė ant miegančio miesto, ir Blidahas pa- 
budo neatpažįstamas, baltai nupudruotas. Lengvame ir 
gryname Alžyro ore sniegas atrodė tartum perlamutro 
dulkelės. Jis blizgėjo kaip balto povo plunksnos. O gra- 
žiausia buvo apelsinmedžių giraitė. Ant standžių lapų 
sniegas gulėjo nepaliestas ir tyras kaip šerbetas lakuo- 
tuose padėkluose, o šarmoti vaisiai švelniai tviskėjo 
ir droviai spinduliavo kaip auksas pro vaiskų baltą au- 
deklą. Lyg būtum kokioj bažnytinėj šventėj ir matytum 
raudonas sutanas po mezginiuotomis kamžomis ar gi- 
piūru pridengtus altoriaus paauksinimus... 

Bet didžiausią įspūdį apelsinai man paliko Barbikal- 
joje — dideliame sode prie Ajačo, kur kaitros valan- 
domis eidavau pogulio. Čia apelsinmedžiai, aukštesni 
ir rečiau susodinti negu Blidahe, leidžias iki pat kelio, 
nuo kurio sodą skiria tiktai gyvatvorė ir griovys. Ir 
čia pat jūra, bekraštė mėlyna jūra... Kiek puikių valandų 
praleidau tame sode! Virš mano galvos apelsinmedžių 
žiedai ir vaisiai skleidžia savo sodrius kvapus. Retkar- 
čiais nunokęs apelsinas staiga atitrūksta nuo šakos, 
tarsi kaitros nukamuotas, ir dusliai, be aido nukrinta 
šalia manęs ant plynos žemės. Man tereikia ištiesti ran- 
ką. Puikūs vaisiai, viduje raudoni kaip purpuras! Jie 
man atrodė nuostabiai skanūs, o ir viskas aplinkui taip 
gražu! Pro lapus skaisčiai spindi mėlynos jūros platybės, 
lyg stiklo šukės žybčiotų padūmavusiam ore. O dar ban- 
gų liūliavimas, plačiai virpinantis orą, ir ritmingas 
šniokštimas, supantis jus tarsi nematomoj valty, ir kait- 
ra, ir apelsinų kvapas... Ak, kaip gera miegoti Barbi- 
kaljos sode! 

Tačiau kartais, kai itin saldžiai įmingu, mane staiga 
pažadina būgno tratėjimas. Tai vargšai būgnininkai, nu- 
sileidę čia prie kelio pasilavinti. Pro gyvatvorės spragas 
matau būgnų varį ir dideles baltas prijuostes ant raudo- 
nų kelnių. Vargšeliai ateina čionai, prie sodo, į menką 
tvoros pavėsį, benį Mažumėlę saugantį nuo raibinan- 
čios šviesos, kurią negailestingai jiems žeria į akis dul- 
kėtas kelias. Na, ir būgnija gi jie! Na, ir karšta gi jiems! 
Vargais negalais nusipurtęs tingulį, mėtau jiems išdy- 
kaudamas puikius rausvai auksinius vaisius, kabančius 

man po ranka. Būgnininkas, į kurį pataikau, stabteli. 
Valandžiukę dvejoja, žvalgos aplinkui — iš kurgi nu- 
krito dailus apelsinas, nuriedėjęs į griovį? Paskui greitai 
čiumpa jį ir suleidžia dantis, nė žievės nenusilupęs. 

Atsimenu dar, kad prie pat Barbikaljos, už žemutės 
sienos, buvo keistas sodelis, matomas man iš aukštai. 
Mažytis, kruopščiai įdirbtas žemės sklypas. Gelsvu 
smėliu nubarstytos, skaisčiai žaliais buksmedžiais ap- 
sodintos alėjos ir du kiparisai prie vartų teikė jam Mar- 
selio vasarvietės vaizdą. Nė lopelio pavėsio. Gale so- 
do — baltas akmeninis trobesys su nedidukais langu- 
čiais palei pat žemę. Iš pradžių maniau, kad tai užmiesčio 
namelis, bet, geriau įsižiūrėjęs, pamačiau kryžių ant 
stogo, akmenyje iškaltą įrašą, kurio iš tolo negalėjau 
įskaityti, ir supratau, kad tai korsikiečių šeimos kap- 
namis. Ajačo apylinkėse yra daug tokių paminklinių 
koplytėlių, stovinčių vidur sodų, specialiai joms užveis- 
tų. Sekmadieniais šeima čia ateina aplankyti savo mi- 
rusiųjų. Čia mirtis neatrodo tokia liūdna kaip ankštai 
prigrūstose kapinėse. Tylą drumsčia tik artimųjų žin- 
gsniai. 

Iš savo poilsio vietos matydavau seniuką, ramiai tur- 
senantį alėjomis. Jis visą dieną rūpestingai karpė, ap- 
kasinėjo, laistė medžius, rankiojo nuvytusius žiedus; 
paskui, saulei leidžiantis, įeidavo į koplytėlę, kur ilsė- 
josi jo šeimos mirusieji. Surinkdavo kastuvus, grėblius, 
didelius laistytuvus. Ir viską darydavo ramiai, apdai- 
riai tartum kapinių sodininkas. Tačiau, nė pats to nenu- 
manydamas, seniukas dirbo su kažkokiu pamaldžiu su- 
sitelkimu, nekeldamas triukšmo; kiekvieną kartą jis 
atsargiai užsklęsdavo rūsį, tarsi bijodamas ką nors 
pažadinti. Šitos didžios spinduliuojančios tylos, šitos 
sodelio ramybės netrikdė joks paukštis, ir tų kapų vaiz- 
das nekėlė liūdnų minčių. Tik jūra čia, kaimynystėje, 
atrodė dar platesnė, dangus dar aukštesnis, ir šita ne- 
sibaigianti siesta skleidė jaudinančioj, gyvybe trykš- 
tančioj gamtoj amžino poilsio jausmą... 


DVEJI UŽEIGOS NAMAI 


Tai atsitiko grįžtant iš Nimo, liepos mėnesio dieną. 
Karštis buvo nepakenčiamas. Svilinte svilino blyški 

sidabrinė saulė, užtvindžiusi visą dangų, ir, kiek akys 
užmatė, dulkėjo baltas įkaitintas kelias tarp alyvmedžių 
sodų ir ąžuolų giraičių. Nė mažiausio šešėlio, nė men- 
kiausio dvelksmo. Tik virpa karštas oras ir garsiai čir- 
škia žiogai — čirškia be perstojo kaip patrakę, net 
ausys kursta, ir atrodo, kad šita muzika — tai nesiliau- 
jančio šviesos virpėjimo skambesys... Dvi valandas 
ėjau aš per tyrlaukius, ir staiga prieš mane iš kelio 
dulkių išniro daugybė baltų namų. Tai vadinamoji Sen- 
Venseno pašto stotis: penki ar šeši nameliai, ilgos dar- 
žinės su raudonais stogais, išdžiūvusi girdykla vidur 
nedidelio menkų figmedžių guoto, ir pačiame ga- 
le — dveji dideli užeigos namai abipus kelio, vieni prieš 
kitus. 

Šių dviejų užeigų kaimynystė didžiai mane nustebi- 
no. Vienoje pusėje — didelis naujas pastatas, čia laksto, 
bruzda žmonės; visos durys atdaros, priešais stovi di- 
ližanas, iš kurio kinkomi suplukę arkliai, keleiviai 
išlipę paskubomis malšina troškulį siaurame sienų pa- 
vėsyje; kiemas pilnas mulų, vežimų; pašiūrėje drybso 
vežėjai, laukdami, kol oras atvės. Viduje — riksmai, 
keiksmai, skamba taurės, kaukši biliardo kamuoliai, 
į lubas lekia limonado butelių kamščiai, ir visą šį triukš- 
mą stelbia linksmas skardus balsas, plyšojąs taip, kad 
langai dreba: 


Vandens išėjo rytą 
Margotona šauni, 
Ąsotį sidabrinį 
Panėrė šuliny... 


O užeiga kitoje kelio pusėje, priešingai, tyli, tarsi 
apleista. Pavartė apaugusi žole, langinės sugurusios, 
viršum durų svyro tartum sena šalmo plunksna nuru- 
davusi bugienio šakelė, po slenksčio pakopomis pakišti 
akmenys... Viskas taip skurdu ir nyku, jog atrodo, kad 
padarysi gerą darbą, jei sustosi čia ir išgersi taurelę. 


Įėjęs pamačiau ilgą, niūrią ir tuščią salę; nutvieksta 
skaisčios šviesos, plūstančios pro tris didelius langus 
be užuolaidų, ji atrodė tarsi dar niūresnė ir tuštesnė. 

Nesveikoj, slogioj tvankumoj snaudė išklibę stalai, 
ant kurių stovėjo pridulkėjusios stiklinės, toliau — sus- 
keldėjęs biliardas, atkišęs savo keturias kišenes tarsi 
dubenėlius išmaldai, geltonas kilimas, senas bufetas. 
O musių musių! Niekad jų tiek nebuvau matęs: kekėmis 
aptūpusios lubas, langus, stiklines... Kai atidariau du- 
ris, jų sparneliai suvirpo, ir kilo toks zirzimas, jog man 
pasirodė, kad patekau į avilį. 

Salės gale, lango ambrazūroje, stovėjo moteris, pri- 
gludusi prie stiklo, ir atidžiai stebėjo, kas dedasi lauke. 
Aš du kartus ją pašaukiau: 

— Ei šeimininke! 

Ji lėtai atsigręžė, ir aš išvydau suvargusį kaimietės 
veidą, raukšlėtą, suskirdusį, tartum žemėmis apneštą, 
apgobtą skara su stambiais prasto darbo nėriniais, ko- 
kias nešioja Mūsų krašte senos moterys. Tačiau jinai 
nebuvo sena, tik jos veidas atrodė suvytęs nuo ašarų. 

— Ko jūs norite? — paklausė ji, šluostydamasi akis. 

— Pasėdėti valandėlę ir ko nors išgerti... 

Ji nustebusi pažvelgė į mane, nesijudindama iš vietos, 
tarsi būtų nesupratusi. 

— Argi čia ne užeigos namai? 

Moteris atsiduso: 

— Taip... čia užeigos namai... Bet kodėl jūs nenuėjote 
priešais kaip visi kiti? Ten daug linksmiau... 

— Man tenai per daug linksma... Geriau aš čia pasė- 
dėsiu. 

Ir, nelaukdamas atsakymo, atsisėdau prie stalo. 

Įsitikinusi, kad aš kalbu rimtai, šeimininkė subruzdo: 
susirūpinusi ėmė traukyti stalčius, kilnoti butelius, 
šluostyti stiklines, vaikyti muses. Aiškiai buvo justi, 
kad keleivis, kurį reikia aptarnauti, čia retenybė. Kar- 
tais vargšelė sustodavo ir tverdavosi už galvos tartum 
išsigandusi, kad nieko jai neišeis. 

Paskui ji nuėjo į galinį kambarį. Girdėjau, kaip bar- 
škino didžiuliais raktais, klabino spynas, rausėsi duonos 
skrynioje, pūtė, šluostė dulkes, plovė lėkštes. Tarpais 
pasigirsdavo gilus atodūsis ir vos tramdoma rauda... 

Po ketvirčio valandos ruošos prieš mane atsirado 
lėkštelė pasrilių (džiovintų vynuogių), gabalas senos 
Bokero duonos, kietos kaip akmuo, ir butelis prasto 
vyno. 

— Stalas padėtas, — tarė keistoji moteriškė ir greitai 
grįžo į senąją vietą prie lango. 


Gurkšnodamas vyną, stengiausi ją prakalbinti. 

— Pas jus retai kas užsuka, ar ne, šeimininkėle? 

— Ak pone, niekas neužeina!.. Kai mes čia buvom 
vieni, viskas ėjosi kitaip: laikėme pašto stotį, ančių 
medžiojimo laiku rengdavom pietus, ištisus metus pas 
mus sustodavo karietos... Bet kai tik įsikūrė kaimynai, 
visko netekome... Žmonėms ten geriau patinka. Pas 
mus, sako, per daug liūdna... Ką gi, mes ir neturime kuo 
privilioti keleivių. Aš negraži, nukamuota karštligės, 
abi mano mergaitės mirė... Tenai kas kita: visą dieną 
skamba juokas. Šeimininkė — arlietė, graži moteris, 
išsidabinusi nėriniais, su aukso grandinėle, triskart ap- 
sukta aplink kaklą. Diližano vežėjas — jos meilužis, 
jis ir važiuoja tiesiai pas ją. O dar visas būrys dailių 
tarnaičių... Tai svečiai ir veržiasi pas ją! Visa Bezuso, 
Redesano, Žonkjero jaunuomenė. Vežėjai daro lankstą, 
kad tik pas ją patektų... O aš visą dieną sėdžiu vienų 
viena ir džiūstu iš sielvarto. 

Ji kalbėjo vangiu, abejingu balsu, visą laiką prispau- 
dusi kaktą prie stiklo. Matyt, anie namai kažkuo labai 
ją domino... 

Staiga kitapus kelio pasidarė sąmyšis. Diližanas pa- 
judėjo, sukeldamas debesį dulkių. Buvo girdėti, kaip 
vežėjas pliaukši botagu, kaip dūduoja laiškanešys, o 
merginos, subėgusios prie vartų, šaukia: 

— Sudie!.. sudie!.. 

O balsas, mano jau girdėtas, dar garsiau užtraukė, 
stelbdamas šurmulį: 


Ąsotį sidabrinį 
Panėrė šuliny... 
Prie jos raiti sustojo 
Trys riteriai jauni... 


Išgirdusi tą balsą, šeimininkė sudrebėjo ir, atsigrę- 
žusi į Mane, patylomis tarė: 

— Girditet Tai mano vyras... Gražiai dainuoja, ką? 

Aš nustebęs pažvelgiau į ją. 


92 


— Kaip? Jūsų vyras? Argi ir jis ten lankosi? 

Tada ji tarė prislėgtu, bet labai švelniu balsu: 

— Nieko nepadarysi, pone! Vyrai visi tokie: jie ne- 
mėgsta ašarų, o aš, kai mirė dukrelės, visą laiką ver- 
kiu... Be to, čia taip liūdna — lyg kokia tuščia daržinė... 
Taigi, kai mano vargšeliui Žozė per daug nubosta, jis 
eina ten išgerti, o kadangi jo balsas gražus, arlietė prašo 
jį padainuoti. Tss!.. Jis vėl pradeda. 

Virpėdama, ištiesusi į priekį rankas, vos laikydama 
ašaras, kurios dar labiau darkė jos negražų veidą, sto- 
vėjo jinai prie lango tarsi pagauta ekstazės ir klausėsi, 
kaip jos Žozė dainuoja arlietei: 


Pirmasis jai ir sako: 
„Gražuole, būk sveikai“ 


MILIANAHE 
Kelionės užrašai 


Šį kartą kviečiu jus praleisti dieną gražiame Alžyro 
miestelyje, už dviejų ar trijų šimtų ljė nuo malūno... 
Jūs truputį atsikvėpsite nuo tamburinų ir Žiogų... 

„„„Taisosi lyti, dangus apniukęs, Zakaro kalnagūbrį 
gaubia rūkas. Liūdnas sekmadienis... Aš sėdžiu vieš- 
buty, mažame kambarėlyje, pro kurio langą matyti ara- 
bų tvirtovės pylimai, ir iš nuobodumo rūkau cigaretes... 
Man leido naudotis visa viešbučio biblioteka, ir aš tarp 
labai išsamios mokesčių istorijos ir Polio de Koko ro- 
manų aptinku vieną tomelį iš Montenio raštų... Atverčiu 
knygą kur pakliuvo ir perskaitau puikų laišką apie 
La Boesi“ mirtį... Ir štai dar labiau užsisvajoju, dar labiau 
paniurstu... Jau lynoja. Kiekvienas lašelis, nukritęs 
ant lango atbrailos, išrašo didelę žvaigždę dulkėse, 
kurios čia nugulė po paskutinio pereitų metų lietaus... 
Knyga man išslysta iš rankų, ir aš ilgai žiūriu į tą nykią 
žvaigždę... 

Miesto laikrodis išmuša antrą. Jis kabo buvusios me- 
četės bokšte, kurio grakščios baltos sienos man gerai 


Š La Boesi (1530—1563) — prancūzų rašytojas, Montenio draugas. 

matyti pro langą... Vargšė mečetė! Kas prieš trisdešimt 
metų galėjo pasakyti, kad ant jos krūtinės bus pakabin- 
tas municipaliteto laikrodis, kuris kiekvieną sekmadienį 
dviem dūžiais duos Milianaho bažnyčioms ženklą skam- 
binti mišparams?.. Din! dan! — šit jau gaudžia varnai 
visuose kraštuose!.. Ir gaus gana ilgai... Iš tiesų niūrus 
šis kambarys. Dideli rytmetiniai vorai, vadinami mąs- 
tytojais, visus kampus apraizgė savo tinklais... 
Einam iš čia. 


Ateinu į didžiąją aikštę. 3-io0jo pėstininkų pulko or- 
kestras, nepabūgęs menko lietaus, rikiuojasi aplink 
savo dirigentą. Viename divizijos pastato lange pasirodo 
generolas su savo dukromis. Po aikštę žingsniuoja su- 
prefektas su taikos teisėju už parankės. Viename kampe 
koks šešetas pusnuogių arabiukų, rėkaudami, kiek lei- 
džia gerklės, žaidžia kamuoliais. Šit ateina nuskaręs 
senas žydas, ketindamas kaip vakar pasišildyti saulu- 
tėje, ir didžiai nustemba, kad šiandien jos nebėra... 
„Viens, du, trys, pradėk!' Ir orkestras užgroja seną Ta- 
leksi mazurką, kurią pereitą žiemą po mano langais 
grojo ryla. Tada ši mazurka man buvo nuobodi, o šian- 
die ji mane jaudina ligi ašarų. 

Laimingi žmonės tie trečiojo pulko muzikantai! Akis 
įbedę į savo šešioliktines, jie svaigsta nuo ritmo ir bil- 
desio, ir niekas daugiau jiems nerūpi, kaip vien pataikyti 
į taktą. Visa jų siela sutelkta mažame, didumo sulig ran- 
ka, keturkampiame popieriaus lakštelyje, virpančiame 
priešais instrumentą tarp dviejų varinių gnybtų. Viens, 
du, trys, pradėk!“ Šiems vyrukams tai viskas; tautinės 
melodijos, kurias jie groja, niekad jiems nesužadina 
tėvynės ilgesio... Aš, deja, ne muzikantas, bet ši muzika 
man skaudina širdį, ir aš einu šalin... 


Kurgi galėčiau praleisti šį niūkų sekmadienio popietį* 
Pala! Juk Sid Omaro krautuvė atidaryta... Einam pas 
Sid'Omarą. 

Nors Sid'Omaras turi krautuvę, jis ne krautuvininkas. 
Tai kraujo princas. Jo tėvą, vieną iš buvusių Alžyro 
valdovų, pasmaugė janyčarai. Sid'Omaras drauge su 
motina, kurią labai mylėjo, pabėgo į Milianahą ir gy- 

veno čia keliolika metų kaip didikas filosofas gražiuose 
pavėsinguose rūmuose tarp apelsinmedžių guotų ir try- 
kštančių fontanų, su savo medžiokliniais šunimis, sa- 
kalais, arkliais ir žmonomis. Atėjo prancūzai. Iš pradžių 
Sid'Omaras buvo mūsų priešas ir Abd-el-Kadero sąjun- 
gininkas, o paskui susipyko su emyru ir pasidavė mums. 
Emyras žiauriai atkeršijo: kai Sid' Omaro nebuvo namie, 
įsiveržė į Milianahą, apiplėšė jo rūmus, nukirto apel- 
sinmedžius, pagrobė arklius ir žmonas ir įsakė didelės 
skrynios dangčiu sutriuškinti jo motinai gerklę... Sid 
Omaras, baisiai įtūžęs, tuojau pat stojo tarnauti Pran- 
cūzijai, ir kol tik ėjo karas.su emyru, tai buvo pats ge- 
riausias ir pikčiausias mūsų karys. Karui pasibaigus. 
Sid' Omaras grįžo į Milianahą, bet dar ir šiandie, jei tik 
kas užsimena jam girdint apie Abd-el-Kaderą, jis visa- 
dos išblykšta, ir jo akys piktai sužybsi. 

Sid'Omarui jau šešios dešimtys metų. Jo veidas raup- 
lėtas, bet dar gražus: stori antakiai, moteriškas žvilgsnis, 
žavi šypsena, kunigaikščio povyza. Karas sunaikino jo 
turtus: jam beliko tik ferma Šelifo lygumoje ir namas 
Milianahe, kur jis ir gyvena kaip pasiturintis miestietis 
su savo trimis sūnumis, išauklėtais jo akivaizdoj. Vie- 
tiniai vadai jį labai gerbia. Kilus kokiam nors kivirčui, 
jis paprastai kviečiamas už arbitrą, ir jo nuosprendis 
beveik visados tampa įstatymu. Jis retai kada kur išeina, 
ir kasdien po pietų jį gali rasti prie namų pristatytoj 
krautuvėj su durimis į gatvę. Kambaryje, kur jis priima 
lankytojus, jokios prabangos: kalkėmis išbaltintos sie- 
nos, Mediniai suolai pasieniais, keli pagalvėliai, kelios 
ilgos pypkės, dvi gorės... Tai čia Sid'Omaras sprendžia 
bylas: Saliamonas krautuvėje. 


Šiandien sekmadienis, užtat svečių nemaža. Palei sie- 
ną tupi ant kulnų tūzinas genčių vadų su burnusais. 
Kiekvienas jų turi po didelę pypkę ir po puodelį kavos 
ant filigraninės lėkštelės. Kai aš įeinu, niekas nė ne- 
krusteli... Sid'Omaras iš savo vietos siunčia man pačią 
žavingiausią šypseną ir rankos mostu kviečia mane 
sėstis greta jo ant didelio geltono šilkinio pagalvėlio: 
paskui prisideda pirštą prie lūpų, duodamas ženklą 
klausytis. 

Atsitiko štai kas. Beni-Zugzugų kaidas? susiginčijo 
su vienu Milianaho žydu dėl žemės sklypelio, ir abi pu- 
sės sutarė išdėstyti savo pretenzijas Sid'Omarui ir at- 
siduoti jo teismui. Bylininkai turėjo sueiti čia šiandie, 
iškvietė ir liudininkus. Staiga žydas apsigalvoja ir, 
atėjęs vienas, be liudininkų, praneša, kad jis nusprendęs 
kreiptis į prancūzų taikos teisėją, o ne į Sid'Omarą... 
Kaip tik šituo momentu aš atėjau. 

Žydas senas, barzda jo nupilkusi, švarkas rudas, ko- 
jinės mėlynos, kepurė aksominė; jis verčia galvą aukš- 
tyn, kraipo maldaujančias akis, bučiuoja Sid'Omaro 
šlepetes, lankstosi, klaupiasi, gniaužo sau rankas... Aš 
nesuprantu arabiškai, bet iš žydo pantomimos, iš nuolat 
kartojamų žodžių „taikos teisėjas... taikos teisėjas... 
"suvokiu jo oracijos prasmę: 

— Mes pasitikime Sid'Omaru, Sid'Omaras išminčius, 
Sid'Omaras teisingas... Tačiau taikos teisėjas geriau 
išspręs mūsų bylą. 

Klausytojai pasipiktinę, bet valdosi — juk tai arabai... 
Sid'Omaras sėdi ant savo pagalvio, apdružusiomis aki- 
mis, su gintariniu kandikliu dantyse,— tikras ironijos 
dievas, — ir šypsodamas klausosi. Ūmai garsus caram- 
ba! nutraukia žydo kalbą gražiausios tirados vidury. 
Kažkoks ispanas kolonistas, kaido liudininkas, pakyla 
iš savo vietos, žengia prie izraelito ir ima berti visom 
kalbom visus jam žinomus prakeikimus, o prancūziškai 
drebia tokį nešvankų posakį, jog aš nedrįstu jo čia pa- 
kartoti... Sid Omaro sūnus, mokąs prancūziškai, visas 
nukaista, užgirdęs tokius žodžius, ištartus tėvo akivaiz- 
doj, ir išeina iš kambario. (Įsidėmėkite: būdingas arabų 
auklėjimo bruožas!) Visi kiti klausytojai vis dar laikosi 
šaltai, Sid'Omaras tebesišypso. Žydas pakyla ir atbulas 
traukiasi prie durų, iš baimės drebėdamas, tačiau be 
perstojo murmėdamas „taikos teisėjas... taikos teisė- 
jas...“ Jis išeina. Įsiutęs ispanas puola jam įkandin, 
pasiveja jį gatvėje ir porą kartų žybt! žybt! — smogia 
jam į veidą... Izraelitas parkrinta ant kelių, prisidengęs 
rankomis galvą... Ispanas, bent kiek susigėdęs, grįžta 
į krautuvę... Jam nuėjus, žydas atsistoja ir niūriai žvel- 


? Kaidas — arabų genties vadas. 

gia į margą minią aplinkui. Čia visų rasių žmonės — 
maltiečiai, mahoniečiai, negrai, arabai; visi jie nekenčia 
žydų, ir visi džiūgauja, kad štai vienam žydui kliuvo... 
Šis akimirką svyruoja, paskui griebia vienam arabui 
už burnuso skverno ir sušunka: 

— Achmedai, juk tu matei... juk matei... tu čia stovė- 
jai... Krikščionis mane sumušė... Tu paliudysi... Gerai... 
labai gerai... tu paliudysi. 

Arabas ištraukia savo skverną ir atstumia žydą ša- 
lin... Jis nieko nežinąs, nieko nematęs: kaip tik tą aki- 
mirką žiūrėjęs kažkur į šalį... 

— O tu, Kadurai, tikrai matei... matei, kaip krikščio- 
nis Mane mušė...— šaukia nelaimingasis izraelitas au- 
galotam negrui, laupančiam Berberijos figą. 

Negras su panieka nusispjauna ir pasitraukia: jis irgi 
nieko nematęs... Nieko nematė nei žemaugis maltietis, 
juodom kaip anglis akutėm, piktai blyksinčiom iš po 
beretės... Nieko nematė nei mahonietė plytos atspalvio 
veidu — ji juokias ir bėga šalin su pintine granatų ant 
galvos... 

Veltui žydas šūkalioja, maldauja, blaškosi... Nėra 
jokio liudininko: niekas nieko nematė!.. Laimė, jis pas- 
tebi du savo bendratikius, kurie, nukorę nosis, kiūtina 
gatve palei sienas. Žydas juos sustabdo: 

— Broliai mano, greitai čionai! Kuo greičiau pas 
agentą! Kuo greičiau pas taikos teisėją!.. Juk jūs 
matėt... matėt, kaip mušė seną žmogų!.. 

Ar jie matė?.. Nėra ko abejoti! 

„„Sid'Omaro krautuvėje — didelis sujudimas. Tarnas 
pripila puodelius, uždega pypkes. Visi kalbasi, kvatoja. 
Juk taip smagu pažiūrėti, kaip žydas gauna į kailį!.. 
Per dūmus ir triukšmą aš tyliai slenku į duris. Noriu 
paėjėti link žydų kvartalo — gal pamatysiu, kaip nus- 
kriaustojo bendratikiai reaguos į brolio įžeidimą. 

— Musju, ateik šįvakar pas mane pietų! — šūkteli 
man gerasis Sid'Omaras... 

Aš priimu kvietimą, padėkoju. Ir štai aš gatvėje. 

Žydų kvartalas — visas ant kojų. Pasklidus žiniai 
apie įvykį, pakilo didelis triukšmas. Nieko nebeliko 
krautuvėse. Siuvinėtojai, šikšniai, siuvėjai — visas 
Izraelis gatvėje... Vyrai su aksominėm kepuraitėm ir 
mėlynom medvilninėm kojinėm, susitelkę būreliais, 

šūkčioja, gestikuliuoja... Moterys, išblyškusios, papur- 
tusios, su lygiom suknelėm ir paauksuotais plastronais, 
nelanksčios tarsi mediniai stabai, juodais kaspinais 
apsirišusios veidus, bėgioja marmėdamos nuo vienos 
grupės prie kitos... Kai aš ateinu — minioje tikra erze- 
lynė. Visi rėkia, laksto, skeryčioja... Įvykio herojus, 
abiejų liudininkų vedamas, žengia tarp dviejų eilių 
kepuraičių, o iš visų pusių jam birte byra pamokymai: 

— Atkeršyk, broli, atkeršyk ir už mus, už visą žydų 
tautą! Nieko nebijok! Įstatymas tavo pusėje! 

Prie manęs prieina suvargęs šlykštus neūžauga, dvo- 
kiąs derva bei senomis odomis, ir sako, sunkiai dūsau- 
damas: 

— Matai, kaip elgiasi su mumis, vargšais Žydais! 
Žiūrėk — jie vos neužmušė to senuko! 

Iš tiesų vargšas izraelitas atrodo veikiau miręs, nei 
gyvas. Jis praslenka pro mane užgesusiom akim, sukri- 
tusiu veidu. Jis ne žengia, o tik velka kojas... Jis tik 
tada pagytų, jei gautų didelę kompensaciją. Todėl jį 
ir veda ne pas gydytoją, bet pas agentą. 


Alžyre daugybė agentų, beveik tiek pat, kiek skėrių. 
Atrodo, jog tai pelningas amatas. Patogu bent jau tas, 
kad galima jo imtis be niekur nieko, be jokių egzaminų, 
be užstato ir be stažo. Kaip Paryžiuje randasi literatai, 
taip Alžyre agentai. Tam pakanka truputį mokėti pran- 
cūziškai, ispaniškai ir arabiškai, turėti po ranka kodek- 
są ir, savaime suprantama, atitinkamą temperamentą. 

Agento darbas labai įvairus: Čia jis advokatas, patikė- 
tinis, tarpininkas, ekspertas, čia vertėjas, apskaitinin- 
kas, komisionierius, čia laiškų rašytojas... Tai kolonijos 
dėdė Žakas. Tik Harpagonas turėjo vieną Žaką, o ko- 
lonija turi jų daugiau, negu reikia. Vien Milianahe jų 
keli tuzinai. Kad nereikėtų laikyti raštinės, šitie ponai 
priiminėja savo klientus dažniausiai kavinėje prie di- 
džiosios aikštės: savo patarimus jie teikia — jeigu iš 
tikro juos teikia — girkšnodami absentą ar kavą su 
vynu. 

Į kavinę prie didžiosios aikštės ir patraukia mūsų 
garbusis izraelitas, dviejų liudininkų lydimas. Mes nei- 
sime su jais. 

Išėjęs iš Žydų kvartalo, atsiduriu prie arabų kance- 
liarijos. Šis pastatas su šiferio stogu ir viršum jo ple- 
vėsuojančia Prancūzijos vėliava panašus į miestelio 
rotušę. Aš pažįstu čia dirbantį vertėją, tad užsukime 
pas jį cigaretės surūkyti. Cigaretė po cigaretės — gal 
taip aš ir pribaigsiu šį rūškaną sekmadienį! 

Kanceliarijos kiemas pilnas nuskarmaliavusių arabų. 
Koks penkiasdešimt jų, visi su burnusais, tupi priean- 
gyje palei sienas. Nors šis beduinų prieangis — beveik 
po plynu- dangum, čia smarkiai trenkia žmonių pra- 
kaitu. Greitai ženkim per jį... Kanceliarijoje randu 
vertėją, besiginčijantį su dviem augalotais rėksniais, 
visiškai nuogais — užsimetusiais tik ilgus, nešvarius 
apdangalus. Įnirtingai gestikuliuodami, jie dėsto kažin 
kokią istoriją apie pavogtą rožančių. Aš sėduosi ant 
demblio kampe ir stebiu... Vertėjo uniforma iš tiesų 
graži. Ir kaip moka šis vertėjas ją dėvėti! Žmogus ir 
uniforma — tartum sugiję vienas su kitu. Unifor- 
ma — žydra, su juodais antsiuvais ir blizgančiom auk- 
sinėm sagom. Vertėjas — šviesiaplaukis, rausvo veido, 
garbanotas. Tai gražutis žydras husaras, pilnas humoro 
ir išmonių, mMėgstąs paplepėti, — jis moka tiek kal- 
bų! — truputį skeptikas,— orientalistų mokykloje jis 
susipažino su Renanu! — didelis sporto mėgėjas, savas 
žmogus tiek arabų stovykloje, tiek suprefekio pobu- 
viuose, šauniau už visus šokąs mazurką ir geriau nei 
kas kitas mokąs sutaisyti kuskusą. Mano vertėjas, kaip 
matote, tikras paryžietis, tad nėra ko stebėtis, jis turi 
tik vieną varžovą — arabų kanceliarijos seržantą. Su 
savo tunika iš plonos gelumbės ir batais su perlamutro 
sagomis seržantas stumia į neviltį visą įgulą, ir nėra 
čia nė vieno, kuris jam nepavydėtų. Jis priskirtas prie 
arabų kanceliarijos ir atleistas nuo kasdienės karinės 
mankštos, todėl nuolat vaikštinėja gatvėmis, apsimovęs 
baltas pirštines, susigarbiniavęs, su dideliu raštų pluoštu 
po pažasčia. Visi juo žavisi ir jo bijo. Tai — vyresnybė. 

Pagaliau įsitikinau, jog pavogto rožančiaus istorija 
bus pernelyg ilga. Nėra ko laukti jos galo. Labanakt! 

Zengiu pro duris ir matau, kad prieangyje — sam- 
brūzdis. Minia grūdasi aplink stambų čiabuvį, pablyš- 
kusį, išdidų, su juodu burnusu. Prieš savaitę šitas žmogus 
Zakare susikibo su pantera. Pantera buvo nugalabyta, 

bet suspėjo jam apgraužti pusę rankos. Kiekvieną va- 
karą ir rytą jis ateina į arabų kanceliariją persitvarstyti. 
Ir kiekvieną kartą jį sulaiko prieangyje, ir jis turi vis 
iš naujo pasakoti savo nuotykį. Kalba jis iš lėto, sodriu 
gerkliniu balsu. Kartkartėmis atskleidžia savo burnusą 
ir parodo kairę ranką, apvyniotą kruvinais tvarsčiais 
ir parištą ant krūtinės. 


Vos tik man išėjus į gatvę, kilo smarki audra. Lietus, 
perkūnija, žaibai, sirokas.../? Kuo greičiau slėpkimės! 
Smunku į pirmus pasitaikiusius vartus ir patenku į patį 
čigonų lizdą, įsikūrusį po mauriško kiemo arkomis. 
Šis kiemas greta Milianaho mečetės — tai skurstančių 
musulmonų prieglobstis. Užtat jis ir vadinamas „vargšų 
kiemu . 

Dideli kurtai, liesi ir pilni parazitų, apspinta mane iš 
visų pusių ir urgzdami uostinėja. Prigludęs prie gale- 
rijos stulpo, aš stengiuos laikytis kuo santūriausiai ir 
žiūriu tylomis į vandens lašus, papsinčius į margas 
kiemo plokštes. Čigonai guli krūvomis ant žemės. Greta 
manęs — jauna moteris, beveik graži, atlapa krūtine 
ir plikomis kojomis, su geležiniais žiedais ant rankų ir 
kojų, dainuoja nosiniu balsu keistą dainelę iš trijų liūd- 
nų tonų. Dainuodama ji žindo nuogą, raudoną it bronza 
vaikutį, o laisvąja ranka grūda akmeninėje grūstuvėje 
miežius. Nuožmaus vėjo blaškomas lietus siūbteli tar- 
pais ant maitintojos kojų ir kūdikio. Čigonė nekreipia 
į tai jokio dėmesio ir toliau sau dainuoja, audros šuo- 
rams siaučiant, grūda miežius ir peni vaikutį. 

Audra tilsta. Sulaukęs prošvaistės, skubu atsisvei- 
kinti su šiuo stebuklų kiemu ir traukiu pas Sid'Omarą 
pietų: pats laikas... Eidamas per didžiąją aikšte, dar 
kartą sutinku jau pažįstamą senąjį žydą. Jį veda už pa- 
rankės agentas, o liudininkai linksmai žengia iš paskos; 
bjaurių žydukų gauja šokinėja aplinkui juos... Visų vei- 
dai spinduliuoja. Agentas imasi tvarkyti reikalą: jis 
per teismą pareikalaus dviejų tūkstančių frankų kom- 
pensacijos. 


Pietūs pas Sid Omarą labai prašmatnūs. Valgomojo 


'? Sirokas — karštas pietryčių vėjas. 

langai — į gražų maurišką kiemą, kuriame teškena du 
ar trys fontanai... Rinktiniai turkiški pietūs, rekomen- 
duojami baronui Brisui. Be kitų patiekalų, matau vištie- 
ną su migdolais, kuskusą su vanile, vėžlio ragų — kiek 
sunkoką, bet puikiausio skonio,— medaus biskvitus, 
kurie čia vadinami „kadžio'! kąsneliais“... O iš vy- 
nų — tik šampanas. Nors ir musulmonas, Sid Omaras 
irgi tarpais išgeria — žinia, kai nusigręžia tarnai... Po 
pietų einame į šeimininko kambarį, kur mums atneša 
uogienės, pypkes ir kavos. Šio kambario baldai labai 
paprasti: sofa, keli dembliai, o gale labai aukšta didelė 
lova, ant kurios pūpso keli raudoni, auksu siuvinėti 
pagalvėliai... Ant sienos kabo senas turkiškas paveiks- 
las, vaizduojąs kažkokio admirolo Hamadžio žygius. 
Atrodo, jog Turkijoje dailininkas, tapydamas paveiks- 
lą, vartoja tik vieną spalvą: šis paveikslas — perdėm 
žalias. Jūra, dangus, laivai, pats admirolas Hama- 
dis — viskas žalia, ir dar koks žalumas!.. 

Pagal arabų paprotį svečiai išsiskirsto anksti. Pagėręs 
kavos, išrūkęs pypkę, palinkiu šeimininkui labos nak- 
ties ir palieku jį vieną su žmonomis. 


Kurgi praleisti likusią vakaro dalį? Gultis dar anksti: 
čiabuvių kavaleristų trimitai dar nedavė ženklo poilsiui. 
Be to, auksiniai Sid'Omaro pagalvėliai šoka aplink ma- 
ne fantastišką farandolą, kuri neleistų man užmigti... 
Priešais mane teatras — užeikim valandėlę. 

Milianaho teatras — tai buvusi pašaro parduotuvė, 
šiaip taip paversta teatro sale. Didelės lempos, kurios 
per pertraukas pripilamos alyvos, atstoja sietynus. Par- 
tery žiūrovai stovi, o muzikantai sėdi ant suolų. Gale- 
rijos labai didžiuojasi, kad turi šiaudines kėdes... Ap- 
linkui salę — ilgas koridorius, tamsus, be grindų; gali 
pamanyti, kad esi gatvėje, — jokio skirtumo... Kai įeinu, 
spektaklis jau prasidėjęs. Labai nustembu, kad aktoriai 
visai neblogi — turiu galvoje vyrus: vaidina gyvai, su 
užsidegimu... Beveik visi jie mėgėjai, 3-iojo pėstininkų 
pulko kareiviai. Pulkas tuo didžiuojas ir kiekvieną - 
vakarą ateina jiems paploti. 

Apie moteris, deja, to nepasakysi: kaip visuos mažuos 


Kadis — musulmonų teisėjas. 

provincijos teatruos, taip ir čia — amžinas moterišku- 
mas: viskas pretenzinga, perdėta, nenatūralu... Iš damų 
mane tesudomino dvi Milianaho žydės, abi jaunutės, 
tik debiutuojančios... Jų tėvai — čia pat salėje; jie, Ži- 
nia, sužavėti ir neabejoja, kad iš šios prekybos jų duk- 
terys uždirbs tūkstančius. Legenda apie izraelitę Ra- 
chele, aktorę milijonierę, jau plačiai pasklidusi tarp 
Rytų žydų. 

Komiškas ir graudinantis vaizdas: dvi žydaitės stovi 
nedrąsiai scenos kampe, nusipudravusios, išsidažiusios, 
dekoltuctos ir tartum sukaustytos. Joms šalta, joms 
gėda. Kartas nuo karto jos sušveplena kokį sakinį, jo 
visiškai nesuprasdamos, o kai kalba, jų didelės hebra- 
jiškos akys baimingai žiūri į salę. 


Išeinu iš teatro... Aplinkui tamsu. Viename aikštės 
kampe išgirstu riksmus... Be abejo, tai keletas maltie- 
čių, išsitraukę peilius, sprendžia savo ginčą... 

Palengva grįžiu pagal pylimus į viešbutį. Iš lygumos 
dvelkia malonūs apelsinmedžių ir tujų kvapai. Oras 
švelnus, dangus beveik tyras... Tolumoje, kelio gale, 
dunkso it pamėklė apgriuvusi senos šventyklos siena. 
Tasai mūras — šventas: kiekvieną dieną čia ateina ara- 
bės ir kabina aukas — prijuosčių ir apsiaustų skiautes, 
ilgas rudų plaukų kasas, sidabro gijomis perrištas, 
burnusų skvernus... Vėsiam nakties vėjui pučiant, visi 
tie daiktai plevėsuoja blyškioje mėnulio šviesoje... 


SKĖRIAI 


Dar vienas atsiminimas iš Alžyro — ir tada grįšime 
į malūną... 

Atvykęs į Sahelio fermą, pirmąją naktį negalėjau už- 
migti. Naujas kraštas, kelionės sambrūzdis, šakalų 
staugimas, 0 paskui — dirginanti, slegianti kaitra, ne- 
įmanomas tvankumas, tarsi pro tinklelius nuo moskitų 
neprasiskverbtų joks oro dvelksmas... Kai auštant ati- 
dariau langą, tiršto vasaros rūko skraistė su tamsiais 
ir rausvais pakraščiais lengvai bangavo ore tartum 
parako debesis mūšio lauke. Nevirpėjo nė vienas lapas, 
ir tuos gražius sodus, kurie driekėsi man prieš akis, 
vynuogienojus, pasiskleidusius šlaite, pačioj saulėkai- 

toj, brandinančioj saldžius vynus, europinius vaisme- 
džius, glūdančius pavėsinguos kampeliuos, mažus apel- 
sinų ir mandarinų medelius, susodintus ilgomis mikros- 
kopinėmis eilėmis, — viską slėgė ta pati gūduma, visur 
ta pati audros laukiančių lapų ramybė. Net bananai, tos 
didelės žalsvos nendrės, kurių švelnias, lengvas gar- 
banas visad kedena kad ir menkiausias vėjelis,— ir 
tie stovėjo tylūs, nėmaž nejudindami taisyklingų savo 
sultonų. 

Valandėlę stebėjau šią nuostabią plantaciją, kur su- 
rinkti viso pasaulio vaismedžiai ir kur kiekvienas me- 
dis, nors ir svetimoj dirvoj pasodintas, savo laiku pra- 
žysta ir užaugina vaisius. Tarp javų laukų ir kamšt- 
medžių giraičių čiurleno blizgantis upelis, ir vien tik 
pažvelgus į jį, tvankus rytas atrodė vėsesnis. Gėrėda- 
masis tais prabangiais ir tvarkingais sodais, ta gražutė 
ferma su mauriškomis arkadomis, su aušroj baltuojan- 
čiomis terasomis, su arklidėmis ir daržinėmis aplinkui, 
aš galvojau, kad prieš dvidešimt metų, kai šie darbštūs 
žmonės įsikūrė Sahelio slėnyje, čia tebuvo skurdi pa- 
stogė kelio darbininkams ir nedirbama žemė, kurioje 
styrojo vien tik neūžaugos palmės ir mastikmedžiai. 
Viską reikėjo sukurti, pastatyti. Nuolat sukildavo ara- 
bai. Tekdavo mesti arklą ir griebtis šautuvo. O ligos, 
akių uždegimai, karštinės, nederliai, darbas apgraibo- 
mis, be patyrimo, kova su siaurapročiais, nuolat besi- 
keičiančiais valdininkais! Kiek pastangų! Kiek vargo 
ir rūpesčių! 

Net ir dabar, kai sunkios įtampos metai praėję, kai 
jau tiek prasigyventa,— net ir dabar abu šeimininkai, 
vyras ir žmona, pakilo pirmieji fermoje. Šią ankstyvą 
rytmečio valandą girdžiu jų žingsnius erdvioje žemu- 
tinio aukšto virtuvėje, kur jie verda kavą darbininkams. 
Netrukus suskambo varpas, ir po valandėlės samdiniai 
pasipila keliu. Burgundijos vynuogių augintojai, skar- 
maluoti kabilai žemdirbiai su raudonomis kepuraitėmis, 
basakojai mahoniečiai grioviakasiai, maltiečiai, lukie- 
čiai — marga, sunkiai suvaldoma minia. Stovėdamas 
ant slenksčio, fermeris aštriu, šiurkštoku balsu kiekvie- 
nam skirsto dienos darbus. Baigęs pakelia aukštyn 
galvą, neramiu žvilgsniu apmeta dangų, paskiau pas- 
tebi mane prie lango ir sako: 

— Blogas metas ūkio darbams... Kyla sirokas. 

Iš tikrųjų, saulei kopiant aukštyn, iš pietų ėmė pūčio- 
ti karštas, troškinantis vėjas, tartum iš nuolat varstomos 
krosnies. Nežinojau, kur dėtis nei ką daryti. Taip pra- 
ėjo visas rytmetys. Kavą gėrėme galerijoje ant plau- 
šinių, neturėdami jėgų nei kalbėti, nei judėti. Karščio 
nukamuoti šunys, norėdami atvėsti, gulėjo išsitiesę 
ant akmeninių plokščių. Pusryčiai mus šiek tiek atgai- 
vino. Gausūs, nepaprasti pusryčiai: karpiai, upėtakiai, 
šerniena, ežiena, Stauelio sviestas, Kretos vynas, gua- 
javos, bananai — patiekalai iš viso pasaulio kraštų, 
tokie pat įvairūs, kaip ir gamta aplinkui. Jau buvom 
bekylą nuo stalo. Staiga už stiklinių durų, saugančių 
mus nuo karščio, sklindančio iš įkaitusio sodo, pasigirdo 
garsūs riksmai: 

— Skėriai! Skėriai! 

Šeimininkas išblyško kaip žmogus, gavęs žinią apie 
baisią nelaimę, ir mes puolėme pro duris. Namuose, 
kur ką tik viešpatavo ramybė, dešimt minučių tapsėjo 
skubūs žingsniai, ryto sumaišty skardėjo neaiškūs bal- 
sai. Tarnai, miegoję prieangių pavėsyje, šoko laukan 
ir pagaliau, šakėmis, spragilais, visokiais metaliniais 
įnagiais, kokie tik pakliuvo į rankas, ėmė daužyti į va- 
rinius katilus, praustuvus, prikaistuvius. Piemens pūtė 
birbynes. Kiti čiupo jūrų kriaukles, medžioklinius ragus. 
Kilo siaubingas nedarnus šurmulys, kurį perrėkė savo 
spigiais balsais iš kaimyninio duaro!? atskubėjusios 
arabės: „Jū! jū! jū!“ Pasirodo, kad dažnai pakanka su- 
kelti didelį triukšmą, garsais sudrebinti orą, ir skėriai 
nulekia, pabūgę leistis žemėn. 

Bet kurgi jie, tie baisūs vabzdžiai? Nuo kaitros vir- 
pančiame danguje slinko į mus ištisinis rudas debesis, 
panašus į krušos debesį, — slinko su tokiu ūžesiu, tartum 
vėjas per audrą šniokštų girioje, tūkstančiuos šakų. 
Tai ir buvo skėriai. Sukibę ištiestais sausais sparneliais, 
jie skrido tiršta mase, ir, nors mes rėkėme kiek įmany- 
dami, debesis be paliovos artėjo ir artėjo, mesdamas į 
slėnį didžiulį šešėlį. Netrukus jis jau buvo virš mūsų 
galvų. Jo kraštai staiga sutrūko, išdriko. Keletas rausvų 
aiškiai matomų vabzdžių atsiskyrė nuo debesio tartum 


Duaras — arabų kaimas Alžyre. 

pirmieji liūties lašai. Paskui jis praplyšo, ir į žemę birte 
ėmė birti šniokščianti vabzdžių kruša. Kur tik žvel- 
gei — visus laukus nuklojo skėriai, milžiniški, piršto 
didumo skėriai. 

Tada prasidėjo naikinimas. Šlykštus maigomų skėrių 
treškėjimas priminė šiaudų čežesį. Knibždančią dirvą 
draskė akėčiomis, kauptukais, žagrėm; bet juo daugiau 
jų žudė, juo daugiau jų radosi. Susipynę ilgomis kojo- 
mis, jie kužėte kužėjo ištisais sluoksniais; tie, kur buvo 
viršuje, beviltiškai šokinėjo tiesiai į šnerves arkliams, 
pakinkytiems į žagres tokiai nepaprastai orei. Šunys 
iš fermos ir duaro, paleisti į laukus, puolė skėrius ir 
įnirtingai juos kramtė. 

Į pagalbą vargšams kolonistams atskubėjo dvi kuopos 
alžyriečių šaulių su trimitininkais priešaky, ir naikinimo 
vaizdas pasikeitė. Užuot maigę skėrius, kareiviai juos 
degino, ilgais ruožais barstydami paraką. 

Pavargau betraiškydamas, šlykšti smarvė ėmė pykinti 
širdį, ir aš grįžau namo. Fermos viduje skėrių buvo 
kone tiek pat kiek lauke. Jie lindo pro durų plyšius, 
pro langus, pro kaminus. Ropojo medinių panelių pa- 
kraščiais, visai jau sugraužtomis užuolaidomis, krito 
žemėn, skraidžiojo, „šliaužė baltomis sienomis, o jų 
didžiuliai šešėliai darė juos dar bjauresnius. Ir visur 
ta baisi smarvė. Per pietus teko išsiversti be vandens. 
Cisternos, baseinai, šuliniai, tvenkiniai žuvims — vis- 
kas užteršta. Galybė jų buvo sutraiškyta ir mano miega- 
majame, bet vakare aš vis tiek girdėjau, kaip jie šiugžda 
po baldais, kaip traška jų kieti sparneliai, tartum spro- 
ginėtų perdžiūvusios ankštys. Tą naktį aš negalėjau 
sumerkti akių. Ir niekas nemigo aplinkui. Nuo vieno 
iki kito lygumos krašto pažeme šliaužiojo ugnies lie- 
žuviai. Šauliai tebenaikino skėrius. 

Rytą, kai aš, kaip ir vakar, atidariau langą, skėrių ne- 
bebuvo. Bet koks nykus vaizdas! Jokio žiedo, jokios 
žolelės: viskas juoda, nugraužta, apdeginta. Bananų, 
abrikosų, persikų, mandarinų medelius galėjai pažinti 
tik iš nuogų šakų formos; nė ženklo tų virpančių lapų, 
kurie džiugina akį ir teikia medžiams gyvybę. Buvo 
valomi tvenkiniai, šuliniai, cisternos. Žemdirbiai visur 
kasinėjo žemę, naikindami vabzdžių paliktus kiauši- 
nėlius. Rūpestingai rausė ir trupino kiekvieną grumstą. 

Ir skaudu buvo matyti išnaršytą derlingą žemę, iš kurios 
vertėsi paviršiun tūkstančiai baltų šaknelių, pilnų gy- 
vybės syvų... 


TĖVO GOŠĖ ELIKSYRAS 


— Paragaukite va šito, kaimynėli, o paskui tarkite 
savo žodį. 

Kruopščiai ir rūpestingai nelyginant auksakalys, skai- 
čiuojantis kiekvieną perlą, Gravesono klebonas įlašino 
man į taurelę auksu tviskančio, žalio, karšto, žaižaruo- 
jančio, nuostabaus likerio... Skrandį man tartum saulė 
nušvietė. 

— Tai tėvo Gošė eliksyras, mūsų Provanso džiaugs- 
mas ir sveikata, — džiūgaudamas tarė gerasis ganyto- 
jas.— Jis gaminamas premonstrantų vienuolyne, už 
dviejų mylių nuo jūsų malūno... Geresnis už visus pasau- 
lio šartrezus, ar ne?.. O kad jūs žinotumėt, kokia įdomi 
šio eliksyzo istorija! Tik paklausykite... 

Ir atviraširdiškai, nė negalvodamas, kad daro ką 
bloga, čia pat, šviesiame ir jaukiame klebonijos valgo- 
majame su kryžiaus kelių paveikslėliais, su baltom 
užuolaidom, iškrakmolintom it kamžos, kunigas papa- 
sakojo man istorijėlę, bent kiek laisvamanišką ir ne- 
pagarbią, panašią į Erazmo ar d'Asusi pasakas. 

— Prieš dvidešimt metų premonstrantai, arba, tikriau 
sakant, baltieji tėvai, kaip juos vadina mūsų provansie- 
čiai, visiškai nuskurdo. Jei būtumėt matę buveinę, kur 
jie tada gyveno, jums būtų pasidarę graudu. 

Didžioji siena, šventojo Pakomijaus bokštas ėmė 
griūti. Vienuolynas užėjo žole, kolonėlės iro, akmeniniai 
šventieji virto iš savo nišų. Nė vieno sveiko lango, nė 
vienų nesulūžusių durų. Vienuolyno kieme, koplyčiose 
siautėjo Ronos vėjas kaip Kamarge!“, pūtė žvakes, laužė 
langų rėmus, liejo iš indų švęstą vandenį. Bet dar skur- 
džiau atrodė vienuolyno varpinė, tyli kaip ištuštėjusi 
karvelidė, ir tėvai vienvoliai, neturėdami lėšų įsigyti 
varpui, į rytmetines pamaldas kviesdavo migdolo me- 
džio tarškynėmis!.. 


1 Kamargas — pelkėta lyguma tarp dviejų pagrindinių Ronos 
deltos šakų. 

Vargšai baltieji tėvai! Aš ir dabar matau juos proce- 
sijose per Dievo kūno šventę: štai slenka jie niūriomis 
eilėmis, sulopytais gobtuvais, išblyškę, sulysę,— juk 
mito vien citrinomis ir arbūzais,— o paskui juos eina 
viršininkas, nuleidęs galvą, gėdydamasis pasirodyti 
dienos šviesoje su ganytojo lazda, nuo kurios nusitry- 
nęs auksas, ir balta vilnone mitra, suėsta kandžių. Vie- 
nuolės verkė, o drūti vėliavnešiai tyliai tarp savęs šai- 
pėsi, rodydami į vargšus vienuolius: 

— Varnėnai sulysta, kai skraido būriais. 

Šiaip ar taip, vargšai baltieji tėvai tiek nusigyveno, 
kad jau galvojo, ar ne geriau jiems būtų išsisklaidyti 
po pasaulį ir atskirai kiekvienam ieškotis duonos. 

Ir štai vieną kartą, kai šį rimtą klausimą svarstė ka- 
pitula, viršininkui buvo pranešta, kad atėjo brolis Gošė 
ir prašosi išklausomas... Turite žinoti, kad brolis Gošė 
buvo vienuolyno piemuo: ištisas dienas jis slankiojo 
po vienuolyno arkomis, varinėdamas dvi perkarusias 
karves, ieškančias žolės grindinio plyšiuose. Iki dvy- 
likos metų jį maitino išprotėjusi senė iš Bo, tetulė Be- 
gon, Oo paskui priglaudė vienuoliai, ir nelaimingasis 
piemuo nieko kito neišmoko, kaip tik ganyti galvijus 
ir kalbėti „Tėve mūsų", bet ir tai vien Provanso tarme, 
nes galva jo buvo kieta ir protas tokio aštrumo kaip 
švino durklas. Šiaip jis buvo uolus krikščionis, nors 
ir svajotojas, kantriai nešiojo ašutinę ir plakė save iš 
visos širdies, kiek tik turėjo sveikatos!.. 

Kai šis negudrus žmogelis įėjo į kapitulos salę ir pa- 
sveikino susirinkusius, atmetęs atgal vieną koją, vir- 
šininkas, kanauninkai ir iždininkas pratrūko juokais. 
Lig tik jis kur pasirodydavo, naivi jo fizionomija su 
žilstančia ožkos barzda ir kvaišomis akimis visad su- 
keldavo tą patį įspūdį, todėl brolis Gošė ir dabar nė kiek 
nesumišo. 

— Garbieji tėvai, — tarė jis geraširdišku balsu, var- 
stydamas tarp pirštų alyvų kaulelių rožančių,— žmonės 
teisingai sako, kad tušti puodai garsiau skamba. Įsivaiz- 
duokite, kad aš, laužydamas prastą, niekam tikusią savo 
galvą, suradau, man regis, būdą, kaip mums išsikapstyti 
iš bėdos. 

— Ogi štai kaip. Jūs pažinot gerai tetulę Begon, tą 
puikią moterį, kuri mane maitino, kai aš buvau mažas. 

(Dieve, duok jai dangaus karalystę! Išgėrusi ta sena 
maita dainuodavo nepadorias dainas.) Tai pasakysiu 
jums, garbieji tėvai, kad tetulė Begon, kol buvo gyva, 
pažino kalnų žoles ne blogiau, o gal net geriau už seną 
Korsikos strazdą. Tai va, prieš mirdama, ji pagamino 
nuostabų eliksyrą, sumaišiusi penketą ar šešetą gydo- 
mųjų žolelių, kurias mes kartu rinkdavome Priešalpių 
šlaituose. Nuo to laiko prabėgo jau daug metų, bet 
manau, kad su švento Augustino padėjimu ir tėvo virši- 
ninko leidimu, gerai pasukęs galvą, atsiminčiau, kaip 
sutaisyti tą stebuklingą eliksyrą. Tada liks tik jį supils- 
tyti į butelius ir pardavinėti kiek brangėliau, ir mūsų 
brolija pamažėle praturtės, kaip kad praturtėjo mūsų 
broliai trapistai ir kartezianiečiai... 

Jam neleido nė užbaigti. Viršininkas pakilo ir apka- 
bino jo kaklą. Kanauninkai spaudė rankas. Iždininkas, 
sujaudintas labiau už visus, pagarbiai pabučiavo nu- 
brizgusį jo jupos kraštą... Paskui visi susėdo į vietas 
aptarti reikalo; ir tam pačiam susirinkime kapitula 
nusprendė karves pavesti broliui Trazibului, kad brolis 
Gošė galėtų atsidėti vien eliksyro gaminimui. 


Kaip gerajam broliui pavyko prisiminti tetulės Begon 
eliksyro sudėtį? Kiek jis vargo? Kiek nemiegojo naktų? 
Istorija tai nutyli. Tėra tikra, kad po pusės metų baltųjų 
tėvų eliksyras buvo jau plačiai žinomas. Visoje graitys- 
tėje, visame Arlio krašte nebuvo namo ar klėties, kur 
sandėliuke tarp vyno butelių ir ąsočių su alyvomis 
nebūtų užkištas rusvas molinis buteliukas, užantspau- 
duotas Provanso herbu, su sidabro etikete, kurioje pa- 
vaizduotas maldoje paskendęs vienuolis. Eliksyrui pla- 
čiai pagarsėjus, premonstrantų vienuolynas greitai at- 
kuto. Buvo atstatytas Pakomijaus bokštas. Viršininkas 
įsigijo naują mitrą, bažnyčia pasipuošė dailiais vitra- 
žais, o vieną Velykų rytą smulkiais drožiniais išpuoštoj 
varpinėj suskambo, sugaudė didžiu balsu visas pulkas 
varpų ir varpelių. 

O apie brolį Gošė, apie tą vargšą vienuolį broliuką, 
kurs savo griozdiškumu taip juokino visą kapitulą, vie- 
nuolyne nebebuvo kalbos. Dabar visi žinojo tiktai gar- 
bųjį tėvą Gošė, guvaus proto, didžiai mokytą žmogų, 
visiškai nesirūpinantį smulkiais vienuolyno reikalais, 


108 


Jis kiauras dienas praleisdavo užsidaręs vyno daryklo- 
je, o tuo tarpu trisdešimt vienuolių karstydavosi po 
kalnus, ieškodami jam kvapniųjų žolelių. Toji darykla, 
į kurią niekas, net ir viršininkas, neturėjo teisės įeiti, 
buvo senoj apleistoj koplyčioj, pačiam vienuolyno sodo 
gale. Naiviems tėvams tai buvo paslaptinga, baisi vieta; 
ir jei, būdavo, kokiam jaunam, drąsiam ir smalsiam 
vienuoliukui pavyksta laukinių vynmedžių šakom pri- 
lipti apskritą portalo langelį, jis beregint iš baimės nusi- 
rita žemyn, išvydęs tėvą Gošė su ilga burtininko barzda, 
palinkusį prie savo žaizdrų su areometru rankoje; visur 
aplinkui — retortos iš rausvo porceliano, didžiuliai 
distiliavimo aparatai, įviji stikliniai vamzdeliai, keis- 
čiausiai sudėlioti ir pasakiškai tviskantys raudonuoja 
vitražų atspindžiuose. 

Pavakare, kai skambina paskutiniam „Angelui dievo", 
šios paslaptingos buveinės durys tylutėliai atsidaro, ir 
garbusis tėvas eina bažnyčion į vakarines pamaldas. Bū- 
tumėt jūs matę, kaip visi jį sutinka! Jam einant pro šalį, 

— Tss!.. Jis žino paslaptį!.. 

Iždininkas eina paskui jį ir, palenkęs galvą, ką nors 
pagarbiai jam kalba... Pataikūniškų žvilgsnių lydimas, 
tėvas Gošė žingsniuoja, šluostydamasis nuo kaktos 
prakaitą, nusismaukęs ant pakaušio plačiakraštę tri- 
kampę kepurę, kuri puošia jam galvą lyg aureolė, ir su 
pasitenkinimu žvalgos į didelius kiemus, apsodintus 
apelsinmedžiais, į mėlynus stogus, ant kurių sukasi nau- 
jos vėtrungės, į baltutėles vienuolyno sienas, į atsiga- 
niusius kanauninkus su naujais rūbais, porom vaikšti- 
nėjančius tarp grakščių, išraižytų kolonėlių. 

„Tai man už viską jie turi dėkoti!“ — galvoja sau 
vienas garbusis tėvas, ir kiekvieną sykį nuo tos minties 
jį pagauna puikybė. 

Vargšelis žiauriai už tai buvo nubaustas. Jūs tuoj 
pamatysite... 


Įsivaizduokite, kad vieną vakarą jis atėjo per pamal- 
das į bažnyčią kaip nesavas: įraudęs, uždusęs, ant šono 
perkreiptu gobtuvu ir tiek susijaudinęs, jog, merkdamas 
pirštus į švęstą vandenį, iki alkūnių sušlapo rankoves. 
Iš pradžių broliai pamanė, jog jis sutriko dėl to, kad 

pasivėlino; bet kai pamatė, kad jis žemai linkčioja prieš 
vargonus ir sakyklas, užuot nusilenkęs prieš didįjį 
altorių, kad perbėgo lyg vėjas per visą bažnyčią, kad 
penketą minučių landžiojo tarp klauptų, kol surado 
savo vietą, 0 atsisėdęs ėmė linguoti čia į dešinę, čia į 
kairę, palaimingai šypsodamas,— per visas tris navas 
perskriejo murmesys. Nosis įbedę į brevijorius, vie- 
nuoliai nustebę šnabždėjosi: 

— Kas atsitiko mūsų tėvui Gošė?.. Kas atsitiko mūsų 
tėvui Gošė?.. 

Du kartus viršininkas nekantriai tildė juos, mušda- 
mas lazda į grindis... Giesmininkai toliau giedojo psal- 
mes, bet jų balsuos nebebuvo maldingumo... 

Staiga pačiame „Ave verum“ viduryje tėvas Gošė at- 
silošia savo klaupte ir visa gerkle užtraukia: 


Pagarsėjo vienuolis išdaigom linksmom, 
Pataten patatan, taraben tarabom... 


Visi apstulbsta, pašoka. Pasigirsta šauksmas: 

— Išveskite jį!.. Jis velnio apsėstas! 

Kanauninkai žegnojasi. Viršininko lazda be paliovos 
stuksi... Bet tėvas Gošė nieko nemato, nieko negirdi, 
ir du stiprūs vienuoliai turi jį ištempti pro mažąsias 
zakristijos duris, o jis blaškosi lyg apsėstasis ir visa 
gerkle traukia savo „pataten“ ir „tarabom“ 


Kitą dieną, vos brėkštant, vargšas jau klūpojo vir- 
šininko celėje ir, liedamas ašaras, atgailavo: 

— Tai eliksyras, monsinjore, tai eliksyras mane išve- 
dė iš kelio, — kartojo jis, mušdamasis į krūtinę. 

Matydamas, kaip vienuolis graudenasi ir gailisi, ge- 
rasis viršininkas pats susijaudino. 

— Na, na, tėve Gošė, nusiraminkite, viskas išgaruos, 
kaip rasa patekėjus saulei... Juk skandalas ir nebuvo 
toks didelis, kaip jūs manote: dainelė, tiesa, buvo tru- 
putį... hm! hm!.. Be to, tikėkimės, kad naujokai nebus 
jos išgirdę... O dabar papasakokit man, kaip čia jums 
atsitiko... Jūs turbūt ragavot eliksyro, ką? Jūs būsit 
nenulaikęs rankos... Aišku, suprantu... Atsitiko taip 
kaip broliui Švarcui, parako išradėjui: jūs virtote savo 
išradimo auka... Bet sakykite man, bičiuli, ar būtinai 

jums pačiam reikia ragauti tą baisųjį eliksyrą? 

— Deja, taip, monsinjore... Areometru aš nustatau 
tik stiprumą ir laipsnius, o skonį, švelnumą galutinai 
nuragauti galima tik liežuviu... 

— Na ką gi... Bet paklausykite, ką jums pasakysiu... 
Kai jūs iš reikalo ragaujat eliksyrą, ar tai jums malonu? 
Ar jaučiate pasitenkinimą?.. 

— Deja, taip, monsinjore! — atsakė vargšas tėvas, 
visas nukaitęs...— Štai jau antras vakaras, kai ragau- 
damas aš uostau tokį buketą, tokį aromatą!.. Be abejo, 
tai velnias bus man iškrėtęs šį pokštą... Bet dabar nau- 
dosiuos tik areometru. Nieko nepadarysi, jei likeris bus 
ne toks skanus, jeigu jis taip nekibirkščiuos... 

— Ne, taip negalima, — skubiai pertraukė viršinin- 
kas.— O jeigu liks nepatenkinti klientai?.. Dabar, kai 
jau esate įspėtas, jums lieka tik būti atsargiam... Saky- 
kit, kiek gėrimo jums reikia išbandymui?.. Penkiolikos, 
dvidešimt lašų, ką?.. Na, tebūnie dvidešimt... Velnias 
turėtų būti labai gudrus, kad jus įveiktų su dvidešimt 
lašų... Be to, kad vėl kas neatsitiktų, aš jus atleidžiu nuo 
bažnyčios lankymo. Vakarines maldas jūs galite sukal- 
bėti vyno darykloje... O dabar, tėve, keliaukite ramy- 
bėje ir svarbiausia... gerai skaičiuokite lašus! 

Deja! Kad ir kaip skaičiavo vargšas tėvas lašus... 
velnias tvirtai įkibo į jį ir jau nebepaleido... 

Keistų maldų dabar teko išgirsti vyno daryklai! 


Dieną dar viskas eina gerai. Tėvas laikosi gan ramiai, 
parengia šildytuvus, distiliavimo aparatus, kruopščiai 
atrenka žoles, visas Provanso žoleles, švelnias, pilkas, 
karpytas, prisigėrusias kvapsnių ir saulės... Bet vakare, 
kai žolės pritraukia ir eliksyras įkaista dideliuose rau- 
dono vario kubiluose, prasideda vargšelio kančios. 

— Septyniolika... aštuoniolika... devyniolika... dvi- 
dešimt! 

Lašai varva iš vamzdelio į paauksuoto sidabro taurę. 
Tuos dvidešimt lašų tėvas praryja vienu mauku, beveik 
nepajutęs malonumo. Bet užtat kaip magina dvidešimt 
pirmas! O, tas dvidešimt pirmas lašas!.. Gindamasis nuo 
pagundos, tėvas Gošė atsiklaupia tolimiausiame labo- 
ratorijos kampe ir paskęsta maldoje. Bet likeris dar 
šiltas, iš jo kyla kvapsningi garo debesėliai ir, atklydę 

prie garbiojo tėvo, traukte traukia jį prie kubilų... Li- 
keris — nuostabios žalsvai auksinės spalvos... Pasilen- 
kęs, išplėtęs šnerves, tėvas atsargiai maišo jį vamzdeliu, 
ir žirbuliuojančioje smaragdo srovėje pasirodo jam 
tetulės Begon akys, kurios žvelgia į jį, šypsodamos ir 
blyksėdamos: 

— Na, dar lašelį! 

Lašas po lašo, ir nelaimingojo vienuolio taurė skli- 
dina. Tada, netekęs jėgų, suglebęs, krinta jis į didelį 
krėslą, ragauja prisimerkęs savo nuodėmę mažais gur- 
kšneliais ir šnabžda, gosliai atgailaudamas: 

— Ak, aš prakeikiu save... prakeikiu save... 

Bet baisiausia tas, kad, išgėręs tą velnio eliksy- 
Ią,— sunku suprasti, kas tai per burtai, — dugne jis at- 
randa visas begėdiškas tetulės Begon daineles: „Trys 
kūmutės papuotauti užsimanė...“ arba „Piemenaitė sau 
viena krūmuos vaikštinėjo...“ ir vis tą pačią pagarsė- 
jusią dainelę apie baltuosius tėvus: „Pataten patatan... 

Galite suprasti, kokia jam gėda, kai rytą jo celės 
kaimynai, šelmiškai šypsodamiesi, sako: 

— Che che, tėve Gošė, vakar vakare, kai ėjot gulti, 
jums gerokai ūžė galvoje. 

Tada prasideda ašaros, aimanos, pasninkai, ašutinės 
dėvėjimas, savęs plakimas. Bet eliksyro velnias neįvei- 
kiamas, ir kiekvieną vakarą, tą pačią valandą, jis vėl 
apsėda mūsų garbųjį tėvą. 


O tuo tarpu užsakymai plūste plūdo į abatiją — net 
miela buvo klausytis! Jie ėjo iš Nimo, Ekso, Avinjono, 
Marselio... Diena po dienos vienuolynas vis labiau pa- 
nėšėjo į fabriką. Čia buvo ir broliai pakuotojai, ir bro- 
liai etiketininkai; vieni tvarkė susirašinėjimą, kiti rū- 
pinosi išsiuntimu; tiesa, dievui kartais mažiau betek- 
davo girdėti maldų, 0 ir varpai ne taip dažnai skambėjo, 
bet apylinkės žmoneliams nuo to nė kiek nebuvo blo- 
giau, galite būti ramūs... 

Ir štai vieną gražų sekmadienio rytą, kai iždininkas 
skaitė visai kapitulai savo metinę apyskaitą, o gerieji 
vienuoliai klausėsi jo spindinčiom akim ir su šypsena 
lūpose, į posėdžių salę įsiveržė tėvas Gošė, garsiai šauk- 
damas: 

„— Baigta... Nebenoriu... Leiskite mane vėl prie kar- 
vių. 

— Kas yra, tėve Gošė? — paklausė viršininkas, bent 
kiek nujausdamas, koks reikalas. 

— Kas yra, monsinjore?.. Ogi tas, kad aš pats sau 
rengiu gražią ugnį pragare ir šakes... Tas, kad aš geriu, 
geriu kaip paskutinis latras... 

— Bet juk aš liepiau jums skaičiuoti lašus. 

— Kurgi ne — skaičiuoti lašus! Dabar jau reikėtų 
skaičiuoti taures... Taip, garbieji tėvai, štai kuo aš viI- 
tau. Trys buteliukai per vakarą... Jūs gerai suprantate, 
kad toliau taip nebegali tęstis... Todėl paveskite gamin- 
ti eliksyrą kam norite... Dievo ugnis tekrinta ant mano 
galvos, jei aš dar kišiu rankas prie to darbo! 

Kapitulai šį kartą buvo nebe juokai. 

— Bet, nenaudėli, jūs sužlugdysite mus! — sušuko 
iždininkas, mojuodamas didžiąja apskaitos knyga. 

— Negi jūs norite, kad aš pasmerkčiau save amži- 
noms kančioms? 

Tada pakilo viršininkas. 

— Broliai, — tarė jis, ištiesdamas savo gražią baltą 
ranką, ant kurios piršto spindėjo ganytojo žiedas, — dar 
galima viską sutvarkyti... Sūnau mano, kada jus vel- 
nias gundo? Vakaraisė.. 

— Taip, tėve viršininke, kiekvieną vakarą... Ir da- 
bar, vos tik ima temti, mane, kaip čia pasakius, visą 
išpila prakaitas, lyg tą Kapitu asilą, išvydusį atnešant 
balną. 

— (Gerai, nusiraminkite!.. Nuo šiol kiekvieną vakarą 
per pamaldas mes sukalbėsime jūsų intencija švento 
Augustino maldą, teikiančią visų nuodėmių atleidimą... 
Nors ir kažin kas dabar jums atsitiktų, jus gelbės ta mal- 
da... Tai atleidimas per patį nusidėjimą. 

— O, tai dėkui, tėve viršininke! 

Ir, daugiau nieko neklausdamas, tėvas Gošė lengvai 
kaip vieversėlis nuskrido prie savo aparatų. 

Ir iš tiesų, nuo tos dienos kas vakarą, baigiantis pa- 
maldoms, kunigas paskelbdavo: 

— Pasimelskime už mūsų vargšą tėvą Gošė, kurs 
aukoja savo sielą brolijos labui... Oremus Domine... 

Tr tuo metu, kai viršum baltų gobtuvų, sukniubusių 
bažnyčios prietemoj, plevendavo malda, virpėdama 
kaip lengvas vėjelis virš sniego, tolimame vienuolyno 
kampe, už liepsnojančių vyno daryklos vitražų, tėvas 

Gošė visa gerkle užtraukdavo: 


Pagarsėjo vienuolis išdaigom linksmom, 
Pataten patatan, taraben tarabom... 
Išdykaudavo jis su vienuolėm jaunom, 
Taraben tarabom, 

Kur sode paslapčiom... 


„„„Umai gerasis klebonas išsigandęs nutilo: 
— Viešpatie, pasigailėk! Jei užgirstų mano parapi- 
jiečiai! 


KAMARGE 
1. Išvykimas 


Pilyje sujudimas. Pasiuntinys ką tik atnešė raštelį, 
pakeverzotą pusiau prancūziškai, pusiau provansietiš- 
kai; jėgeris praneša, kad jau du ar tris kartus matęs 
pralekiant gerus pulkus paukščių keliauninkų ir kad 
„pirmieji atskridėliai“ jau pasirodę. 

„Jūs — mūsų svečias!“ — parašė mano malonūs kai- 
mynai, ir šįryt auštant, penktą valandą, didelis jų brikas, 
pilnas šautuvų, šunų ir maisto, atvažiavęs laukė manęs 
kalvos papėdėje. Ir štai gruodžio rytą, kai blanki alyv- 
ąžuolų žaluma atrodo kiek per daug žiemiška ir nena- 
tūrali, mes varomės šiek tiek pradžiūvusiu, pliku Arlio 
keliu. Tvartuose girdėti bruzdesys. Kur ne kur žmonės 
pakirdę prieš aušrą ir ankstyvas žiburys jau šviečia 
fermų languose, o Monmažuro abatijos griuvėsiuose, 
akmeninių sienų plyšiuose, plasnoja sparnais dar mie- 
guisti jūrų ereliai. Jau sutinkame senas kaimietes iš 
Vil-de-Bo, kelio pakraščiu risnojančias ant asiliukų 
į turgų. Jos keliaus šešias ljė, paskui sėdės valandą ant 
šventojo Trofimo bažnyčios laiptų ir parduos vos kelis 
ryšulėlius kalnuose surinktų gydomųjų žolelių!.. 

Štai ir Arlio sienos, žemos ir dantytos, kokias galima 
pamatyti senose graviūrose, kur kariai su ietimis stovi 
ant kalvos, žemesnės už juos pačius. Mes šuoliais per- 
lekiam šį nuostabų miestelį, vieną vaizdingiausių Pran- 
cūzijoje. Lipdiniais papuošti apvalūs balkonėliai, prasi- 
kišę lig siaurų gatvių vidurio tarsi rytietiškos langų 

grotelės, tamsūs senoviški namai su mauriškom dure- 
lėm, žemom ir smailiaskliautėm,— visa tai jus perkelia 
į Gijomo Trumpanosio ir saracėnų laikus. Šiuo metu gat- 
vėse — nė vieno žmogaus. Tik Ronos krantinė judri. 
Garlaivis, aptarnaująs Kamargą, leidžia garus šalia 
prieplaukos laiptų, pasiruošęs išplaukti. Drauge su mu- 
mis, juokaudami ir plepėdami, į denį lipa fermeriai su 
raudonomis vilnonėmis striukėmis ir merginos iš La 
Roketės, vykstančios parsisamdyti laukų darbams. 
Kadangi rytas vėsus, jos užsigobusios ilgomis rudomis 
mantijomis, po kuriom jų galvos su aukštai, arlietiškai 
sušukuotais plaukais atrodo grakščios, mažytės ir 
drauge bent kiek įžūlios, tarsi norėtų išlįsti iš po gaubto 
ir paleisti šmaikštesnį sąmojį ar nusikvatoti... Suskamba 
varpas, mes išplaukiame, ir mus pagauna triguba jė- 
ga — Rona, sraigtas ir mistralis. Pro mus slenka abu 
krantai: vienoje pusėje Kro, nevaisinga, akmenėta ly- 
guma; kitoje — žalesnis Kamargas, kurio pievos su ne- 
aukšta žole ir nendrių priaugusios pelkės traukiasi lig 
pat jūros. 

Kartkartėmis garlaivis sustoja prie tiltelio, kairėj 
ar dešinėj, „čia imperijoj, čia karalystėj“, kaip buvo 
sakoma viduramžiais, Arlio karalystės laikais, ir kaip 
nūnai dar sako seni Ronos laivininkai. Ties kiekvienu 
tilteliu balta ferma, medžių guotas. Iš garlaivio išlipa 
darbininkai, nešini įrankiais, ir moterys — jos drąsiai 
žengia lieptu į krantą su krepšiais ant rankų. Stabtel- 
damas „čia imperijoj, čia karalystėj“, garlaivis pamažu 
tuštėja, o kai atplaukia prie Ma-de-Žiro, kur išlipam 
ir mes, jame nebelieka turbūt nė vieno žmogaus. 

Ma-de-Žiro — sena Barbantano senjorų ferma; čia 
mes užsukame palaukti jėgerio, kuris turi mus paimti. 
Aukštoj virtuvėj visi fermos vyrai — artojai, vynda- 
riai, piemenys, paganai — sėdi prie stalo, rimti ir tylūs, 
ir lėtai valgo, aptarnaujami moterų, kurios pavalgys 
vėliau. Veikiai pasirodo jėgeris su dviračiu vežimu. 
Tikras Fenimoro Kuperio herojus, medžiojąs sausumoj 
ir vandeny, saugąs nuo brakonierių žvėris ir žuvis. Vie- 
tiniai gyventojai jį vadina rudeirū (bastūnu), nes rytą 
ar dieną, kai tik pakyla rūkas, mato jį glūdantį nendrėse 
ar savo valtelėje ir stebintį venterius klerams (tven- 
kiniams) ar rubinams (drėkinimo kanalams). Gal kaip 

tik todėl, kad jo amatas verčia amžinai stebėti, jis ir 
pasidarė toks tylus ir susitelkęs. Tačiau, kol mes einame 
paskui vežimą, prikrautą šautuvų ir krepšių, jis mums 
papasakoja medžioklės naujienas: kiek atskrido pau- 
kščių būrių, kuriose vietose nusileido. Taip kalbėda- 
miesi, mes traukiame salos gilumon. 

Dirbamos žemės baigiasi, ir štai mes pačiam Kamargo 
vidury. Kiek užmato akis, visur tarp ganyklų ir pelkių 
blizga rubinai, apaugę raistų žolėmis. Eglūnų ir nendrių 
guotai kyšo tartum salelės ramioje jūroje. Nė vieno 
aukštesnio medžio. Niekas netrikdo vienodo bekraštės 
plynumos vaizdo. Kur ne kur matyti žemos, beveik ly- 
gios su žeme, žardžių pašiūrės. Iškrikusios bandos guli 
druskažolėse arba slampinėja, susispietusios aplink 
rudą piemens apsiaustą. Jos tokios mMažutės šiose mė- 
lynuojančiose erdvėse po aukštu dangum, jog nėmaž 
nedarko plačių lygumų vienodybės. Panašiai kaip jūra, 
rami ar banguojanti, ši lyguma kelia vienatvės ir bega- 
lybės įspūdį, kurį dar sustiprina mistralis: jis pučia be 
paliovos, nesutikdamas jokių kliūčių, ir savo galingu 
alsavimu tarsi dar labiau sulygina ir praplečia peizažą. 
Viskas linksta nuo jo. Net mažiausi krūmokšniai jaučia 
jo siautimą: jie pakumpę, nugulę į pietų pusę, tarsi 
nuolat kažkur veržtųsi... 


2. Lūšna 


Nendrių stogas, sausų geltonų nendrių sienos — štai 
kokia yra lūšna. Taip vadinasi medžiotojų susirinkimo 
vieta. Lūšnoje — tipiškame Kamargo namelyje, tėra 
vienintelis kambarys, aukštas, erdvus, be langų; šviesa 
į jį patenka pro stiklines duris, naktį aklinai uždaromas 
langinėmis. Palei aukštas, kalkėmis išbaltintas gienas 
stovi žirgės šautuvams, medžiokliniams krepšiams ir 
neperšlampamiems batams. Kambario gale žemėn įbes- 
tas tikras laivo stiebas, ant kurio laikosi stogas, o aplink 
jį — penki ar šeši gultai. Naktį, kai pučia mistralis, 
kai visas namas braška, o tolumoje ūžia jūra, kurią 
vėjas tartum priartina, atnešdamas lig mūsų jos šniokš- 
timą ir tolydžio dar jį stiprindamas, gali pamanyti, kad 
guli laivo kajutėje. 

Bet ypač graži lūšna po pietų. Giedromis mūsų pietų 

žiemos dienomis mėgstu sėdėti vienų vienas prie aukšto 
židinio, kur smilksta keli eglūno pagaliai. Nuo mistralio 
ar tramontanos gūsių šokinėja durys, braška nendrės, 
bet šitie garsai tėra silpnas atbalsis didžio gamtos siau- 
tėjimo aplinkui. Žiemos saulės spinduliai, aršių vėjo 
šuorų plakami,.pasklinda, susiglaudžia ir vėl išsisklaido. 
Nuostabiai žydru dangumi plaukia didžiuliai šešėliai. 
Šviesa užplūsta gūsiais, triukšmas irgi; bandos varpe- 
liai, staiga pasigirdę, beregint dingsta vėjyje; vos spė- 
ji juos pamiršti — šit jie ir vėl sudinda už blązgančių 
durų tarsi žavingas priedainis... Maloniausias laikas — 
sutemos, prieš pat sugrįžtant medžiotojams. Vėjas nuri- 
męs, aš valandėlę išeinu. Ramiai leidžiasi didelė raudo- 
na saulė, liepsnojanti, bet nebešildanti. Naktis artėja 
ir, slinkdama pro šalį, paliečia mane savo juodu drėg- 
nu sparnu. Tolumoj palei pat žemę plyksteli šautuvo 
ugnis, sužibus lyg raudona žvaigždė visa gaubiančioj 
tamsoj. Kiekvienas gyvis skuba naudotis paskutine 
šviesa. Ilgas ančių trikampis lekia visai Žemai, tarsi 
ketindamas tūpti, bet ūmai jas išgąsdina lūšna, kurioje 
dega šviesa; toji, kur veda virtinę, ištiesia kaklą, paky- 
la aukštyn, ir visos kitos antys, šaižiai krykdamos, nuse- 
ka jai pridurmu. 

Veikiai pasigirsta garsus ūžesys, panašus į lietaus 
šriokštimą. Jis vis artėja, ir šit prie žardžių bailiai, su- 
mišai ima grūstis tūkstančiai avių, kurias rikiuoja šūk- 
čiodami piemenys su šunimis. Net ir man girdėti padri- 
kas jų trepenimas ir trūksmingas alsavimas — aš pats 
tarsi pakliūvu į tą garbiniuotų gaurų ir bliovimo sūkurį 
ir dingstu, paskęstu jame... Tikra bangų mūša — regis, 
ims ir nuneš šokinėjančios vilnys piemenis ir jų šešė- 
lius... O už kaimenių — pažįstami žingsniai, linksmi bal- 
sai. Lūšnoje pilna žmonių, bruzdesys, triukšmas. Lieps- 
noja vynmedžio šakos. Kuo žmogus labiau nuilsęs, tuo 
smagiau jis juokiasi. Palaimingo nuovargio svaigulys... 
Šautuvai sustatyti kampe, dideli batai sumesti kur pa- 
kliuvo, krepšiai ištuštinti — šalia jų marguliuoja rudos, 
auksinės, žalios, sidabrinės plunksnos, aptaškytos krau- 
ju. Stalas padėtas, garuoja skani ungurių sriuba; įsivieš- 
patauja tyla, didi sveiko apetito tyla, kurią trikdo vien 
piktas urzgimas šunų, apgraibom lakančių priedurėj iš 
savo dubenėlių... 

Ilgai nevakarosime. Prie ugnies, taip pat jau mirksin- 
čios, pasiliekam tik jėgeris ir aš. Mudu kalbamės — čia 
tarsteliam kartas nuo karto vienas kitam pusę žodžio, 
kaip ir visi kaimo žmonės, čia apsikeičiam kone indė- 
niškais ištiktukais, trumpais ir tuojau pat užgęstančiais 
kaip paskutinės sudegusių vynmedžio žabų kibirkštys. 
Pagaliau jėgeris pakyla, uždega žibintą, ir aš klausaus, 
kaip sunkūs jo žingsniai dingsta naktyje... 


3. Pasaloje 


Pasala! Kaip gerai šitas Žodis išreiškia tykojimą, pa- 
sislėpusio medžiotojo dėmesį tomis nejučia slenkančio- 
mis valandomis, kada viskas aplinkui pasalūniškai lau- 
kia, svyruoja tarp dienos ir nakties. Pasala rytą, šiek 
tiek prieš saulės tekėjimą, pasala vakarop prieblandoje. 
Man labiau patinka pastaroji, ypač šiose pelkėtose vie- 
tose, kur šviesa taip ilgai laikosi klerų vandenyje... 

Kartais medžiotojas tyko paukščių negošene — ma- 
žytėje siauroje valtyje be kilio, apvirstančioje nuo 
mažiausio judesio. Jis laukia ančių nendryne, užsiglau- 
des luotelyje, iš kurio kyšo tik jo kepurės snapelis, 
šautuvo vamzdis ir šuns galva. Šuva uostinėja, gaudo 
uodus, o kartais ištiesia savo ilgas letenas, ir tada val- 
tis pasvyra ir prisisemia vandens. Aš — neprityręs 
medžiotojas, ir šitoks tykojimo būdas man per daug 
sudėtingas. Dėl to į pasalą aš dažniausiai einu pėsčias, 
klampodamas tiesiog per pelkes savo didžiuliais, iš 
viso odos ilgio išrėžtais batais. Šlepsiu palengva, atsar- 
giai, bijodamas nuklimpti. Žengiu per nendrynus, pri- 
sigėrusius sūraus kvapo, baidydamas varles... 

Štai pagaliau eglūnų salelė, sausas žemės lopinėlis, 
čia ir įsikuriu. Jėgeris iš pagarbos man paliko savo 
šunį, didžiulį Pirėnų šunį su ilgais baltais gaurais, pir- 
maeilį medžiotoją ir žuvininką, kurio aš šiek tiek varI- 
žausi. Kai šūvio nuotolyje praskrenda pelkių višta, jis 
kresteli galvą, visai kaip aktorius, atmeta atgal savo 
ilgas plokščias ausis, drimbančias ant akių, ir pašaipiai 
žvilgčioja į mane; paskui pritupia laukimo poza, viz- 
gindamas uodega, ir visa savo mimika rodo nekantra- 
vimą, tarsi norėtų pasakyti: 

— Šauk... šauk gi! 

Aš šaunu, nepataikau. Tada jis, nusivylęs, suglebęs, 
išsitiesia kaip ilgas, žiovauja ir įžūliai rąžosi... 

Na ką gi, sutinku, kad aš blogas medžiotojas. Pasala 
man, tai gęstanti diena, vandeny blėstanti šviesa, tven- 
kinių blizgesys, kurį pilkas patamsėjęs dangus taip nu- 
gludina, jog atrodo lyg grynas sidabras. Man patinka 
vandens kvapas, paslaptingas vabzdžių kribždėjimas 
nendrėse, tylus ilgų virpančių lapų šlamesys. Kart- 
kartėm nuaidi ir pakyla dangop liūdnas garsas, tarsi 
kas pūstų į jūros kriauklę. Tai burbuliuoja baublys, 
panėręs į vandenį savo didžiulį žuvininko snapą: „Rrr- 
ūūū!“ Virš mano galvos traukia gervių pulkai: girdžiu, 
kaip čeža plunksnos, kaip šnara pūkai tyrame ore ir 
net vos grikši nuvargę sparnai. Paskui viskas nuščiū- 
va. Naktis, gili naktis, tik vandens paviršiuje dar blė- 
suoja dienos atspindžiai... 

Staiga aš krūpteliu, pajutęs nervinę įtampą, tarsi kas 
stovėtų man už nugaros. Atsigręžiu ir išvystu giedrų 
naktų palydovą mėnulį, pilną, apskritą mėnulį, palen- 
gva kylantį iš už horizonto; iš pradžių jis kopia aukš- 
tyn gana sparčiai, o paskui — vis lėčiau ir lėčiau... 

Jau aiškiai įžiūriu pirmąjį spindulį šalia savęs, pas- 
kui kitą — kiek tolėliau... Veikiai sušvinta visa pelkė. 
Nuo mažiausios žolių kuokštelės gula šešėlis. Pasala 
baigėsi, paukščiai mus mato; laikas namo. Žengi, užlie- 
tas melsvos, lengvos, dulkstančios šviesos, ir nuo kiek- 
vieno žingsnio tvenkiniuose ir kanaluose suvirpa nu- 
kritusios žvaigždės ir mėnulio spinduliai, skrodžiantys 
vandenį iki pat dugno. 


4. Raudonasis ir baltasis 


Visai netoli mūsų, per šautuvo šūvį nuo lūšnos, si- 
vi kita panaši lūšna, tik dar primityvesnė. Ten gyvera 
mūsų sargas su žmona ir dviem vyresniaisiais vaikais — 
dukteria, kuri tiekia vyrams valgį, taiso tinklus, ir 
sūnum, kurs padeda tėvui statyti bučius ir prižiūri mar- 
tiljeres (šliuzus) tvenkiniuose. Du jaunesnieji -— Arle, 
pas senelę; ten jie bus tol, kol išmoks skaityti ir prieis 
pirmosios komunijos, nes iš čia ir bažnyčia, ir mokykla 
gana toli, o be to, ir Kamargo oras nėra sveikas ma- 
žiesiems. Mat vasarą, kai pelkės išdžiūsta ir baltas 

dumblas kanalų dugne suskeldėja nuo kaitros, šioj saloj 
iš tiesų neįmanoma gyventi. 

Kartą, atvykęs čia pamedžioti rugpjūčio mėnesį, aš 
pats tai mačiau ir niekad nepamiršiu to liūdno ir šiur- 
paus vaizdo, kurį teikė kaitros išdegintas kraštas. Šen 
bei ten tartum milžiniški kubilai saulėje garavo tven- 
kiniai, o jų dugne dar spurdėjo gyvybės likučiai: ieško- 
damos drėgnesnio kampelio, knibždėjo salamandros, 
vorai, vandeninės musės. Ore tvyrojo smarvė, pleve- 
no sunki kenksmingų išgarų migla, mirganti nuo galy- 
bės uodų. Jėgerio namuose visi kaleno dantimis, sir- 
go drugiu, ir graudu buvo žiūrėti į geltonus, ištįsusius 
tų žmonių veidus, į didžiules jų akis su tamsiais 
ratilais aplinkui. Vargšai pasmerkti trejetą mėnesių ka- 
muotis, kepinami negailestingos saulės, kuri žmogų, 
sergantį drugiu, tik svilina, bet nešildo... Liūdnas ir 
sunkus jėgerio gyvenimas Kamarge! Musiškis bent tu- 
Ii žŽMoną ir vaikus; bet už dviejų mylių pelkynuose 
gyvena arkliaganys, gyvena kiaurus metus visiškai 
vienas kaip tikras Robinzonas. Jo paties sutvertoje 
nendrių lūšnoje nerasi nė vieno įnagio, kurs būtų ne 
jo rankų darbo, nuo iš karklų nupinto hamako, ugnia- 
kuro iš trijų pajuodavusių akmenų, kėdučių, sukaltų 
iš eglūno stiebų, iki medinės spynos su balto medžio 
raktu, kuriuo jis užrakina šį keistą būklą. 

Jis pats — toks pat keistas kaip jo buveinė. Tai sa- 
votiškas tylus filosofas, kaip ir visi atsiskyrėliai, sle- 
piąs savo kaimicetišką nepasitikėjimą po tankiai sužė- 
lusiais antakiais. Jeigu jis ne ganykloje, tai sėdi ant sa- 
vo lūšnos slenksčio ir su jaudinančiu, vaikišku uolumu 
iš lėto skaito raudonus, mėlynus ar geltonus spausdin- 
tus lapelius, paprastai pridedamus prie buteliukų su 
vaistais arkliams gydyti. Šis skaitymas vargšeliui yra 
vienintelė pramoga, ir jokių kitų skaitinių jis neturi. 
Nors mūsų jėgeris — jo kaimynas, jie ne tik nesilan- 
ko vienas pas antrą, bet net vengia susitikti. Kai sykį 
paklausiau „bastūno“, kodėl juodu nemėgsta kits kito, 
jis Man visai rimtai atsakė: 

— Tai dėl skirtingų pažiūrų... Jis raudonas, o aš bal- 
tas. 

Taigi net šitie laukiniai, gyveną dykumoje, kur vie- 
natvė turėtų suartinti žmones, abu lygiai tamsūs, abu 

naivūs, tie du Teokrito jautganiai, kurie į miestą nu- 
vyksta ne dažniau kaip sykį per metus ir kuriems 
akys apraibsta, pamačius Arlio kavinukių veidrodžius 
ir paauksinimus, tarsi prieš akis jiems būtų Ptolomė- 
jo rūmai, — net ir tuodu įsimanė neapkęsti vienas 
antro dėl politinių įsitikinimų! 


5 Vakaresas 


Kamarge nėra nieko gražesnio už Vakaresą. Dažnai 
aš metu medžioklę ir einu pasėdėti prie to sūraus ežero, 
tų Mažučių marių, kurios atrodo lyg jūros dalis, įspraus- 
ta tarp krantų ir kaip tik tos nelaisvės sutramdyta. Visur 
aplinkui driekiasi išdžiūvę, nevaisingi, nykūs plotai, 
ir tik Vakaresas čia išimtis: jo pakiliuos krantuos, apau- 
gusiuos minkšta, aksomine žole, tau akį pradžiugins 
ne vienas neįprastas augalas: rugiagėlė, vandens do- 
bilas arba puikioji saladelė, žydinti kiaurus me- 
tus — mėlynai žiemą, raudonai vasarą, — keičianti 
spalvą pagal oro atmainas ir skirtingais žiedų atspal- 
viais ženklinanti metų laikus. 

Apie penktą valandą, kai saulė jau krypsta į vakarus, 
ši trijų mylių pločio vandens plynė iš tiesų sa 
nė viena valtis, nė viena burė netrikdo jos erdvės. Cia 
nebe tas intymus grožis, kuriuo tave traukia klerai 
ir rubinai, blizgantys šen bei ten mergeliniame dirvo- 
žemyje, visur pažliugusiame vandeniu, nuo mažiausio 
paspaudimo trykštančiu paviršiun. Čia viskas didu 
ir platu. 

Iš tolo Vakareso bangų spinduliavimas privilioja 
pulkus ančių, garnių, baublių, baltapilvių rausvasparnių 
tlamingų, kurie išsirikiuoja žūklei palei visą pakrantę, 
sudarydami ilgą lygią įvairiaspalvę juostą; yra čia 
ir ibisų, tikrų Egipto ibisų, kurie šioj tylioj gamtoj, 
nutviekstoj saulės, jaučiasi kaip namie. Iš savo vietos 
aš nieko daugiau negirdžiu, tik vandens teliuskavimą 
ir arkliaganio balsą: jis šaukia krante iškrikusius ar- 
klius, kurie visi turi skambius vardus — Ciferis (Liu- 
ciferis), Estelas, Esturnelas... Pašauktas arklys atbėga, 
plevėsuodamas karčiais, ir žebena iš jo rankų avižas... 

Kiek toliau tam pačiam krante — didelis manadas 
(kaimenė) jaučių, kurie ganosi taip pat laisvai, kaip 

ir arkliai. Pro eglūnų krūmus kartais aš matau jų lenk- 
tas nugaras ir nedidelius, aukštyn styrančius pjautuvo 
pavidalo ragus. Daugumas šių Kamargo jaučių auginami 
feradoms, kaimo šventėms, ir kai kurie iš jų jau pagar- 
sėję visose Provanso ir Langedoko arenose. Sakysim, 
kaimyninis manadas, be kitų, turi baisųjį skerdiką, var- 
du Romėnas, paleidusį vidurius ne vienam arkliui ir 
žmogui Arlio, Nimo ir Taraskono turnyruose. Todėl 
draugai laiko jį savo vadu, nes šiose keistose kaimenėse 
gyvuliai valdosi patys: jie telkiasi apie seną jautį, 
kurį pripažįsta vadovu. Kai Kamarge pakyla uraga- 
nas, — 0 šioje lygumoje, kur niekas negali nei jo sulai- 
kyti, nei nukreipti, jis iš tiesų baisus, — visas manadas 
susispiečia už savo vado, visi palenkia galvas, atkreip- 
dami į vėjo pusę plačias kaktas, kuriose sukaupta visa 
jaučių jėga. Mūsiškiai Provanso piemenys tą manevrą 
vadina: vira Ida bano au giscle — atstatyti ragą prieš 
vėją. Ir vargas kaimenei, kuri taip nedaro! Lietaus 
apakintas, uragano vejamas, pakrikęs, įsibauginęs 
manadas sukasi ratu, ir paklaikę jaučiai pasileidžia nuo 
audros kur akys mato — į Roeną, Vakaresą ar į jūrą. 


KAREIVINIŲ ILGESYS 


Šįryt, vos prašvitus, mane staiga pažadino smarkus 
būgno dundesys... Tra ta ta ta! Tra ta ta ta! 

Būgnas čia, mano pušyne, tokiu metu!.. Keista, kaip 
sau norite. 

Greit šoku iš lovos ir bėgu prie durų. 

Nė gyvos dvasios! Triukšmas nutilo... Iš aprasojusio 
laukinio vynmedžio, kratydami sparniukus, nuskrenda 
du ar trys tilvikai. Medžiuose šlama vėjelis... Rytų 
pusėje Priešalpių keteros nubirusios auksinėmis dulkė- 
mis, iš kurių lėtai kyla saulė... Pirmasis spindulys jau 
palietė mano malūno stogą. Tą akimirką vėl sudunda 
lauke nematomas, kažkur užsislėpęs būgnas... Tra... ta 
ta ta! 

Velniai rautų tą asilo odą! Jau buvau ją pamiršęs! 
Bet koks gi čia laukinis būgnu sveikina aušrą girios 
glūdumoje?.. Žiūriu, žiūriu — nieko nematau... Nieko, 
tik levandų krūmus ir pušis, kurios leidžiasi žemyn iki 
pat kelio... Turbūt koks nors miškinis pasislėpė tan- 

kumyne ir erzina mane... Be abejo, tai Arijelis arba 
Pakas!“. Juokdarys, eidamas pro malūną, tikriausiai 
pamanė: 

„Tam paryžiečiui per daug jau čia ramu, sugrokime 
jam rytinę serenadą“ 

"Tai taręs, Matyt, pasiėmė didžiulį būgną ir... tra ta ta 
ta... tra ta ta ta!.. Ar nesiliausi, Pakai, tu nenaudėli! 
Pažadinsi mano žiogus! 


Bet ne Pako čia būta. 

Tai Gugė Fransua, pramintas Pistoletu, 31-0jo pėsti- 
ninkų pulko būgnininkas, pusei metų paleistas atos- 
togų. Pistoletas kaime nuobodžiauja, išsiilgsta būgno 
ir, kai tik gauna pasiskolinti būgną iš bendruomenės, 
eina į mišką ir tratina, melancholiškai svajodamas apie 
princo Eugenijaus kareivines... 

Šiandien jis atėjo pasvajoti ant mano žalios kalvelės... 
Va jis stovi, atsirėmęs į pušį, keliais suspaudęs būgną, 
ir Muša pasimėgaudamas... Iš po jo kojų purpčioja 
išgąsdintos kurapkos, bet jis jų nepastebi. Aplinkui 
kvepia čiobreliai, bet jis nieko nejaučia. 

Jis nemato nei plonyčių voratinklių, kurie virpa 
tarp šakų saulėje, nei pušies spyglių, šokinėjančių ant 
jo būgno. Paskendęs svajonėse ir savo muzikoje, jis 
meilingai stebi šokinėjančias lazdeles, ir jo platus apy- 
kvaišis veidas nuo būgno gaudesio švytėte švyti. 

Tra ta ta ta! Tra ta ta ta!.. 

„Ak, kaip puiku kareivinėse: plačiomis plokštėmis 
išgrįstas kiemas, taisyklingos langų eilės, kareiviai 
uniforminėm kepurėm, žemos arkados, kur tarška žvan- 
ga katiliukai!“ 

Tra ta ta ta! Tra ta ta tal.. 

„O, gaudūs laiptai, išbaltinti koridoriai, miegamojo 
kvapas, išblizginti diržai, duonos lentyna, tepalo dėžu- 
tės, geležiniai gultai su pilkomis antklodėmis, šautuvai, 
blizgantys stovuose!' 

Tra ta ta ta! Tra ta ta tal.. 

„O, malonios dienos kordegardijoje, prie pirštų lim- 
pančios kortos, plunksna išpaišyta šlykšti pikų dama, 


4 Arijelis — gera dvasia, Šekspyro „Audros“ personažas; Pa- 
kas — išdykėlis elfas, „Vasarvidžio nakties sapno“ personažas. 

aptriušęs Pigo-Lebreno romanas, numestas ant sude- 
damos lovos!.. 

Tra ta ta ta! Tra ta ta ta!.. 

„O, ilgos naktys postuos prie ministerijų durų, sena 
sargybinė, kur užlyja lietus, kur šąla kojos... Puošnios 
karietos, kurios pravažiuodamos aptaško tave purvu!.. 
O, sunkūs darbai be eilės arešto dienom, dvokianti 
rėčka, lenta vietoj pagalvio; trimitas, šaukiantis kelti 
šaltą lietingą rytą, trimitas, šaukiantis grįžti miglotą 
vakarą, kai jau degami dujiniai žibintai, rikiuotė pa- 
tikrinimui, į kurį leki, vos atgaudamas kvapą! 

Tra ta ta ta! Tra ta ta tal.. 

„O, Venseno miškas, šiurkščios baltos medvilninės 
pirštinės, vaikštynės ant pylimo... O, karo mokyklos 
užkarda, kareivių merginos, kornetistas iš Marso sa- 
lės, absentas smuklėse, širdies atvėrimai tarp žagulio 
priepuolių, trumpi kardai, ištraukti iš makščių, jaus- 
mingas romansas, padainuotas su ranka ant širdies..." 

Svajok, svajok, vargšeli! Aš tau netrukdysiu... Drą- 
siau mušk būgną, mušk atsivėdėjęs! Aš neturiu teisės 
juoktis iš tavęs. 

Tu ilgiesi savųjų kareivinių, o argi aš nesiilgiu sa- 
vųjų“ 

Net ir čia mane persekioja manasis Paryžius kaip 
tavasis — tave. Tu muši būgną po pušimis, o aš rašau... 
Geri mes provansiečiai, nėr ką sakyti!.. Paryžiaus ka- 
reivinėse mes ilgimės melsvųjų Priešalpių ir laukinių 
levandų kvapo, o čia, Provanso širdyje, mus traukia 
vėl kareivinės, ir visa, kas' primena jas, mums miela 
ir brangu!.. 

Kaime išmušė aštuonias. Pistoletas, neišleisdamas iš 
rankų lazdelių, grįžta namo... Girdėt, kaip jis leidžiasi 
mišku žemyn, vis dar barbendamas. O aš guliu žolėje, 
sergu ilgesiu ir tarsi matau, kaip į tolstančio būgno tak- 
tą pro pušis žygiuoja visas mano Paryžius... 

Ak, Paryžius!.. Paryžius!.. Niekas daugiau, tik Pa- 
ryžius! 


Iš knygos 


„Pirmadienio 
apsakymai 


PASKUTINĖ PAMOKA 
Mažo elzasiečio pasakojimas 


Tą rytą aš gerokai vėlinausi į mokyklą ir labai bijo- 
jau, kad negaučiau bartis, juoba kad ponas Amelis 
sakė mus klausinėsiąs iš dalyvių, o aš apie juos nežino- 
jau nė žodžio. Akimirksnį man šovė į galvą mintis neiti 
į pamokas ir padykinėti. 

Tokia šilta, graži diena! 

Buvo girdėti, kaip miško pakrašty švilpauja strazdai, 
o Ripero pievoje, už lentpjūvės, mankštinasi prūsai. 
Visa tai mane labiau viliojo negu dalyvių taisyklė; 
bet aš įstengiau atsispirti pagundai ir bėgte leidaus į 
mokyklą. 

Bėgdamas pro rotušę, pastebėjau minią žmonių, su- 
stojusių prie mažos skelbimų lentos. Jau dveji metai, 
kai iš čia mums eina visi nemalonumai — žinios apie 
pralaimėtas kautynes, rekvizicijos, komendantūros 
potvarkiai; ir aš pagalvojau nesustodamas: „Kas čia 
per naujienos?“ ; 

Kai bėgau per aikštę, kalvis Vachteris, drauge su savo 
mokiniu skaites skelbimą, sušuko man: 

— Neskubėk taip, berneli, į mokyklą visados su- 
spėsi! 

Pamaniau, kad jis šaiposi iš manęs, ir uždusęs smukau 
į pono Amelio kiemelį. 

Prasidėjus pamokai, paprastai būdavo baisus triukš- 
mas, kurį girdėjai net gatvėje: poškėdavo atverčiami 
ir užverčiami suolai, visi vienbalsiai kartodavo pamo- 
kas; užsikimšę ausis, kad geriau išmoktų, o mokytojas 
stora liniuote daužydavo stalą: 

— Tyliau, tyliau! 

Aš tikėjaus per tą šurmulį nepastebėtas pasiekti savo 

suolą; bet šiandien čia buvo visiškai tamsu kaip sekma- 
dienio rytą. Pro atvirą langą mačiau draugus, jau sė- 
dinčius savo vietose, ir poną Amelį, vaikščiojantį su 
baisiąja geležine liniuote po pažasčia. Ir tokioje va ty- 
loje man reikėjo atidaryti duris ir įeiti. Jūs įsivaizduo- 
jate, kaip aš raudau ir bijojau! 

Bet ne — nieko! Ponas Amelis be jokio pykčio paž- 
velgė į mane ir tarė labai švelniai: 

— Francai, vaikuti, greitai eik į savo vietą; mes pra- 
dėjome be tavęs. 

Peržergiau suolą ir tuoj pat atsisėdau į savo vietą. 
Tik tada, bent kiek atsipeikėjęs iš baimės, pastebėjau, 
kad mūsų mokytojas pasipuošęs gražiu žaliu surdutu, 
dailiai suklostytu kaklaraiščiu ir išsiuvinėta juoda šilko 
kepuraite, — taip jis dėvėdavo tik inspektavimo ir do- 
vanų dalijimo dienomis. Bet ir visa klasė atrodė ne- 
paprastai, iškilmingai. O labiausiai mane nustebino tai, 
kad klasės gale, suoluose, kurie šiaip būdavo tušti, ty- 
liai, kaip ir mes, sėdėjo senis Hauzeris su trikampe skry- 
bėle, buvęs meras, buvęs laiškanešys ir dar daug kitų 
kaimo gyventojų. Visi jie atrodė liūdni; Hauzeris ant 
kelių buvo pasidėjęs atskleistą seną elementorių nutriu- 
šusiais kraštais, ant kurio gulėjo didžiuliai akiniai. 

Man visu tuo besistebint, ponas Amelis užkopė ant 
pakylos ir tokiu pat švelniu ir rimtu balsu, kokiu pra- 
kalbėjo į mane, tarė mums: 

— Vaikai! Štai mano paskutinė diena mokykloje. Iš 
Berlyno gautas įsakymas Elzaso ir Lotaringijos mokyk- 
lose mokyti tik vokiškai. Naujasis mokytojas atvyksta 
rytoj. Šiandien jums paskutinė prancūzų kalbos pamoka. 
Todėl prašau jūsų klausytis kuo atidžiau. 

Šie keli žodžiai mane pritrenkė. Tai štai ką jie, niek- 
šai, skelbė rotušėje! 

Paskutinė prancizų kalbos pamoka!.. 

O aš vos moku rašyti! Taigi niekados jau nebeišmok- 
siu!.. Taip ir paliks... Kaip man dabar pasidarė gaila, 
kad praradau tiek laiko, kad praleidau tiek pamokų, 
ieškodamas raukščių lizdų ar čiužinėdamas ant Saro. 
Man dabar pasirodė, kad knygos, kurios prieš valandėlę 
car buvc tokios nuobodžios, tokios sunkios nešio- 
ti,— gramatika, šventoji istorija,— tai mano geriausi 
draugai, su kuriais labai skaudu bus skirtis. Lygiai taip 

ir ponas Amelis. Tik pagalvojęs, kad jis greit išvyksta, 
kad aš jo daugiau nematysiu, užmiršau visas bausmes 
ir liniuotės smūgius. 

Vargšelis! Pagerbdamas šią paskutinę pamoką, jis 
apsivilko gražiais šventadieniais drabužiais. Dabar aš 
supratau, kodėl mūsų kaimo seniai sėdi klasės gale. 
Jie tarytum norėjo pasakyti, kaip didžiai gailestauja, 
kad taip retai lankydavo šią mokyklą. Tarytum norėjo 
padėkoti mūsų mokytojui už tai, kad jis keturias de- 
šimtis metų ištikimai tarnavo, ir atlikti savo pareigą tė- 
vynei, kuri štai jau traukiasi nuo jų... 

Taip mąstydamas, išgirdau šaukiant savo pavardę. 
Man buvo eilė atsakinėti. Kažin ką būčiau davęs, kad 
būčiau galėjęs balsiai, aiškiai, nė karto nesuklysdamas, 
pasakyti tą garsiąją dalyvių taisyklę, bet aš susipainio- 
jau sulig pirmaisiais žodžiais ir skaudama širdimi sto- 
vėjau prie suolo, mindžikuodamas, nedrįsdamas pakelti 
galvos. Girdėjau, kaip ponas Amelis man kalbėjo: 

— Francai, vaikeli, aš tavęs nebarsiu, tu jau pakan- 
kamai nubaustas... Štai kaip yra! Kasdien sakai sau: 
„Et, ko čia skubėti? Išmoksiu rytoj!“ Ir matai, kas at- 
sitinka... Tai ir buvo didžiausia mūsų Elzaso nelai- 
mė — mokytis ne šiandien, o atidėlioti rytojui. Dabar 
tie žmonės turi teise mums pasakyti: „Kaip? Jūs norite 
būti prancūzai, o savo kalba nemokate nei kalbėti, nei 
rašyti!.. Dėl viso šito, mano mielas Francai, ne tu vienas 
esi kaltas. Mes visi turime sau nemažai ką prikišti. 
Jūsų tėvai nelabai tesirūpino jus išmokslinti. Jie mieliau 
siųsdavo jus dirbti į laukus ar į verpyklas, kad pelny- 
tumėt keletą sū. O man pačiam argi nieko negalima 
prikišti“ Ar aš nesiųsdavau jūsų laistyti savo daržo, 
užuot liepęs mokytis? O kai įsigeisdavau pameškerioti 
upėtakių, ar nepaleisdavau jūsų namo be jokio sąžinės 
graužimo? 

Ir taip pamažu ponas Amelis perėjo prie prancūzų 
kalbos. Jis pasakė, kad tai gražiausia, aiškiausia ir pa- 
tvariausia kalba visam pasauly, kad mes ją turime sau- 
goti ir niekados neužmiršti, nes kol pavergta tauta 
šneka savąja kalba, tol jinai tarsi turi savo rankose 
kalėjimo raktą...' Paskui jis paėmė gramatiką ir ėmė 


' Kas neišsižada savo kalbos, tas turi raktą nuo savo grandinių. 
F. Mistralis. 

aiškinti pamoką. Stebėjausi, kad viską suprantu. Visa, 
ką jis sakė, man atrodė lengva lengva. Turbūt niekados 
aš taip atidžiai nesiklausiau, o jis niekados taip kantriai 
neaiškino. Galėjai pamanyti, kad vargšas senukas nori 
prieš išvykdamas perduoti mums visas savo žinias, iš 
karto jas įkalti mums į galvą. 

Po gramatikos ėjo rašymas. Ponas Amelis šiai dienai 
buvo paruošęs visiškai naujus pavyzdžius, gražiai pa- 
rašytus apvaliom raidėm: Prancūzija, Elzasas, Pran- 
cūzija, Elzasas. Jie atrodė kaip mažos vėliavėlės, ple- 
vėsuojančios visoje klasėje ant mūsų nuožulnių suolų. 
Kad būtumėt matę, kaip visi stengėsi ir kaip buvo tylu! 
Nieko daugiau nebuvo girdėti, vien plunksnų čežė- 
jimas. Vienu tarpu įskrido karkvabaliai, bet niekas į 
juos neatkreipė dėmesio, net patys mažieji, kurie brėžė 
savo lazdeles taip nuoširdžiai, taip uoliai, lyg tai irgi 
jau būtų prancūzų kalba... Ant mokyklos stogo tyliai 
burkavo balandžiai, ir aš, klausydamasis jų, tariau sau: 

— Argi ir juos privers burkuoti vokiškai? 

Kartkartėmis pakėlęs akis nuo savo puslapio, maty- 
davau, kaip ponas Amelis ant pakylos stebi nejudėda- 
mas daiktus aplink save, lyg norėtų žvilgsniu išsinešti 
visą mokyklos namelį... Tik pagalvokit! Ištisas keturias 
dešimtis metų jis praleido čia, toje pačioje vietoje, 
prieš akis visada jam buvo tas pats kiemas ir ta pati 
klasė. Tik seni suolai apsitrynė ir nusiblizgino; lazdynai 
kieme užaugo, o apyniai, kuriuos jis pats sodino, api- 
pynė langus iki pat stogo. Skaudu vargšui senukui visa 
tai palikti, skaudu girdėti, kaip viršutiniam kambary 
vaikščioja jo sesuo, kraudama lagaminus, nes rytojaus 
dieną jie turi išvykti, palikti šį kraštą visam laikui. 

Vis dėlto jam pakako jėgų užbaigti pamokas. Po ra- 
šymo buvo istorija, paskui mažieji visi kartu dainavo: 
ba be bi bo bu. Senasis Hauzeris klasės gale, užsidėjęs 
akinius, abiem rankom laikydamas elementorių, tarė 
raides kartu su jais. Buvo matyti, kad jis irgi labai 
stengiasi; jo balsas virpėjo iš susijaudinimo, ir taip keis- 
ta buvo jo klausytis, jog mus ėmė noras ir juoktis, ir 
verkti drauge. O, aš niekad neužmiršiu šios pamokos... 

Staiga bažnyčios laikrodis išmušė dvylika, paskui 
suskambino „Angelui dievo" Tuo pat metu po mūsų 
langais sugaudė trimitai: tai prūsai grįžo iš pratybų. 

Ponas Amelis išblyškęs užkopė ant pakylos. Niekad jis 
man neatrodė toks didelis. 

— Mano mieli, — tarė jis, — mano mieli, aš... aš... 

Bet kažkas jį smaugė. Jis negalėjo baigti sakinio. 

Tada grįžtelėjo prie lentos, paėmė kreidos gabalą ir, 
iš visų jėgų spausdamas, didžiausiomis raidėmis parašė: 

„Tegyvuoja Prancūzija!“ 

Paskui atsirėmė galva į sieną ir paliko taip bestovįs, 
o mums be žodžių ranka parodė: 

„Baigta... eikite sau' 


KOLMARO TEISĖJO SAPNAS 


Kol nebuvo prisiekęs imperatoriui Vilhelmui, Kol- 
maro teisėjas Dolingeris, atvykęs į posėdį su teisėjo 
kepuraite ant ausies, pilvotas, storalūpis, su trimis 
pagurkliais, patogiai drybsančiais ant aksominio kakla- 
raiščio, jausdavosi laimingiausias žmogus pasaulyje. 

„Ak, kaip saldžiai aš tuojau snustelėsiu ',— atrodė, 
galvodavo jis sėsdamas, ir malonu buvo žiūrėti, kaip jis 
ištiesia savo riebias kojas ir atsilošia dideliame krėsle 
ant vėsaus ir minkšto odinio pasėsto, dėl kurio per 
trisdešimt metų sėdimos tarnybos neprarado geros 
nuotaikos ir sveikos veido spalvos. 

Vargšas Dolingeris! 

Šis apskritas pasėstas jį ir pražudė. Jam taip gera buvo 
čia sėdėti, vieta ant šio odinio pagalvėlio buvo tokia 
patogi, kad jis ryžosi geriau virsti prūsu, negu iš čia 
pajudėti. Imperatorius Vilhelmas pasakė jam: „Likite 
savo vietoje, ponas Dolingeri!“ — ir Dolingeris pasiliko. 
Ir va šiandien jisai — Kolmaro teismo rūmų tarėjas, 
sąžiningai vykdąs teisingumą Berlyno didenybės vardu. 

Aplink jį niekas nepasikeitę: tas pats blankus, nuo- 
bodus pastatas, ta pati posėdžių salė su nutrinktais 
suolais, plikomis sienomis, su advokatų klegesiu, ta 
pati dulsva šviesa, krintanti pro aukštus langus su rip- 
sinėmis užuolaidomis, tas pats apdulkėjęs nukryžiuota- 
sis, išskėtęs rankas ir palenkęs galvą. Perėjęs tarnauti 
Prūsijai, Kolmaro teismas liko ištikimas pats sau: vie- 
name salės gale, kaip ir anksčiau, stovi imperatoriaus 
biustas... Bet vis tiek Dolingeris nesijaučia kaip savo 
tėvynėje. Nors ir kaip jis lošiasi savo krėsle, nors ir 

kaip įnirtingai jame gūžiasi, jam nebesiseka taip saldžiai 
nusnūsti, o jei kartais dar užmiega per posėdį, tai sap- 
nuoja baisius sapnus... 

Štai jis sapnuoja, kad atsidūręs ant aukšto kalno, 
panašaus į Oneką ar Elzaso gūbrį... Ką jis ten veikia 
vienų vienas, su teisėjo toga, sėdėdamas savo didžiajam 
krėsle tose bekraštėse aukštumose, kur nieko daugiau 
nematyti, kaip vien krūmokšniai ir mašalų spiečiai?.. 
Dolingeris pats nežino. Jis laukia, visas drebėdamas 
nuo šalto prakaito ir slogaus košmaro. Didelė raudona 
saulė teka kitoj Reino pusėj, už Švarcvaldo pušyno, 
o žemai, Tano, Miunsterio slėniuose, po visą Elzasą 
sklinda duslus ūžesys, aidi žingsniai, darda ratai, ir 
tasai triukšmas vis garsėja, vis artėja, o Dolingeriui 
taip spaudžia širdį! Ir štai Kolmaro teisėjas mato, kaip 
ilgu, vingiuotu, į kalno šlaitus kylančiu keliu slenka 
į jį nesibaigianti gedulinga eisena,— šiam Vogezų tar- 
pukalny susirinko visi Elzaso gyventojai, iškilmingai 
keliaują iš savo tėvynės. 

Priešaky rieda ilgi vežimai, pakinkyti ketvertu jaučių, 
tie ilgi aukšti vežimai, kuriuos pjūties metu matai pil- 
nus pėdų. Dabar jie prikrauti baldų, rykų, darbo įrankių. 
Čia ir plačios lovos, aukštos spintos, minkšti baldai, 
ir skrynios, rateliai, vaikų kėdutės, ir prosenelių krės- 
lai, ir senos relikvijos, surinktos iš visų kampų, sklai- 
dančios vėjyje šventas šeimos židinių dulkes. Ištisos 
šeimos važiuoja šiais vežimais. Dėl to jie ir slenka braš- 
kėdami, o jaučiai sunkiai tempia juos, tarsi žemė ka- 
bintųsi už ratų, tarsi grumstai, pridžiūvę prie akėčių, 
arklų, kastuvų, grėblių, dar labiau sunkintų krovinį, 
tarsi čia būtų ne šiaip sau važiavimas, 0 rovimas su šak- 
nimis. Užpakaly grūdasi tyli minia, įvairių luomų, įvai- 
raus amžiaus žmonės — nuo senių su trikampėmis ke- 
purėmis, kurie kretėdami ramstosi lazdomis, iki vaikų 
su šviesiais garbanotais plaukais, apmautų multininėm 
kelnaitėm su petnešomis, nuo paliegusių senolių, kurias 
berniokai didžiuodamiesi neša ant savo pečių, iki Žin- 
domų kūdikių, kuriuos motinos spaudžia prie savo 
krūtinių; visi jie — sveiki ir ligoti, tie, kur kitąmet eis 
į kariuomenę, ir tie, kur dalyvavo baisiame kare, su- 
luošinti kirasyrai, klibinduoją su savo ramentais, iš- 
sekę, išblyškę artileristai, kurių nuplyšusios uniformos 

tebedvelkia Špandau kareivinių pelėsiais,— visi jie 
žengia išdidžiai keliu, prie kurio sėdi Kolmaro teisėjas, 
ir visi, eidami pro jį, nugręžia veidus, baisaus pykčio 
ir pasibjaurėjimo iškreiptus... 

Vargšas Dolingeris! Jis norėtų pasislėpti, pabėgti, 
bet tai neįmanoma. Jo krėslas įaugęs į kalną, odinis 
pasėstas — į krėslą, o jis pats — į pasėstą. Ir jis supran- 
ta, jog krėslas — tai gėdos stulpas, iškeltas taip aukštai, 
kad jo negarbė būtų kuo toliau matyti... Ir eisena traukia 
tolyn, kaimas eina paskui kaimą,— tie, kur atkeliavo 
nuo Šveicarijos sienos, genasi didžiules bandas; tie, 
kurie iš Saro krašto, vėžasi rūdos vagonėliais sunkius 
geležinius įnagius. Toliau eina miestai: minios mezgėjų, 
kailiadirbių, audėjų, metėjų; paskui juos — miestelė- 
nai, kunigai, rabinai, teisėjai, juodos mantijos, raudonos 
mantijos... Štai ir Kolmaro teismo rūmai su senu pirmi- 
ninku priešaky. Ir Dolingeris, nesitverdamas iš gėdos, 
bando užsidengti veidą, bet jo rankos suakmenėjusios; 
bando užsimerkti, bet sustingę vokai neužsiveria. Rei- 
kia, kad jis matytų ir kad jį matytų, kad jis neišvengtų 
nė vieno tų paniekos žvilgsnių, kuriuos svaido, eidami 
pro šalį, jo kolegos... 

Teisėjas prie gėdos stulpo — kaip baisu! Bet dar 
baisiau, kad šioj minioj yra visi jo artimieji ir nė vienas 
jų nenori jo pažinti. Žmona, vaikai praeina pro jį, žemai 
nuleidę galvas. Atrodo, kad ir jiems gėda! Ir jo myli- 
miausias mažasis Mišelis nutolsta amžiams, net nepa- 
žvelgęs į jį. Tik senis pirmininkas stabteli ir sušnabžda 
jam: 

— Eik su mumis, Dolingeri. Nepasilik čia, mielasis... 

Bet Dolingeris negali atsikelti. Jis blaškosi, šaukia 
pagalbos, o eisena traukia valandų valandas, ir vakarop, 
kai ji nutolsta, visi šie gražūs slėniai, pilni varpinių 
ir fabrikų, nutyla. Iškeliavo visas Elzasas. Vienas tik 
Kolmaro teisėjas, prikaltas prie gėdos stulpo, sėdi ten 
aukštai savo vietoje ir negali pasijudinti... 


„Staiga reginys keičiasi. Aplinkui kiparisai, juodi 
kryžiai, eilės kapų, gedinti minia. Tai Kolmaro kapinės 
iškilmingų laidotuvių metu. Skamba gaudžia visi miesto 
varpai. Mirė teisėjas Dolingeris. To, ko nepadarė parei- 
ga, ėmėsi mirtis. Nepajudinamą teisėją ji atplėšė nuo 

odinio pasėsto; žmogų, atkakliai troškusį sėdėti, ji pa- 
guldė amžiams... 

Nėra klaikesnio jausmo, kaip sapne matyti save miru- 
sį ir verkti paties savęs. Plyštančia širdimi dalyvauja 
Dolingeris savo laidotuvėse. Dar labiau nei mirtis slegia 
jį tas, kad šioj didžiulėj minioj, susibūrusioj aplinkui, 
nėra nė vieno draugo nei giminaičio. Nė vieno kolma- 
riečio — tik prūsai! Prūsų kareiviai stovi sargyboje, 
prūsų valfininkai eina paskui karstą, prūsai sako at- 
sisveikinimo kalbas prie jo kapo, ir net žemė, kuria jį 
užkasa ir nuo kurios jam taip šalta, yra, deja, prūsų 
žemė! 

Staiga minia pagarbiai prasiskiria; pasirodo šaunus 
baltas kirasyras, po savo apsiaustu nešąs lyg ir didelį 
šlamučių vainiką. Aplinkui girdėti šnabždant: 

— Žiūrėkit — Bismarkas... Žiūrėkit — Bismarkas. 

Ir Kolmaro teisėjas liūdnai mąsto: 

„Ponas grafe, jūs Man suteikėt didelę garbę, bet kaip 
būtų gera, jei čia būtų mano mažasis Mišelis... 

Baisus juoko pliūpsnis, pašėlęs, begėdiškas, nesulai- 
komas, piktas kvatojimas neleidžia jam užbaigti min- 
ties. 

„Kas jiems pasidarė?“ — išsigandęs pamano teisėjas. 
Jis pasistiebia, apsidairo... Pasirodo, ant jo kapo ponas 
fon Bismarkas pamaldžiai padėjo pasėstą — jo odinį 
pasėstą, kurio pakraščiais ratu išrašytos raidės: 

Teisėjui Dolingeriui 
Teisėjų luomo pasididžiavimui 
Atmename ir liūdime 
Visi kapinėse juokiasi, kvatoja, ir tas šiurkštus prūsiš- 
kas juokas aidi net rūsyje, kur numirėlis verkia iš gėdos, 
amžinos pašaipos sutriuškintas... 


BERLYNO APGULIMAS 


Mes.ėjom su daktaru V... Eliziejaus laukais, stebėdami 
apgriautas sienas ir suaižytus šaligatvius, kuriuose bom- 
bos ir kartečė išrašė Paryžiaus apgulimo istoriją. Ne- 
toli Žvaigždės aikštės daktaras sustojo, parodė man 
vieną iš didžiųjų kampinių namų, taip didingai stūksan- 
čių aplink Triumto arką, ir tarė: 

— Matote keturis uždarytus langus viršum aukš- 
tutinio balkono? Pernai, pradžioj rugpjūčio — baisiojo 
rugpjūčio, atnešusio mums tiek audrų ir nelaimių, — ma- 
ne pakvietė ten pas ligonį, ištiktą apopleksijos smūgio. 
Tai buvo senas pulkininkas Žuvas, Pirmosios imperijos 
kirasyras, aistringas patriotas ir tėvynės šlovės gynėjas. 
Tik karui prasidėjus, jis persikėlė gyventi į butą su bal- 
konu Eliziejaus laukuose... Įspėkite, kodėl? Kad galėtų 
matyti pergalingą mūsų kariuomenės grįžimą... Varg- 
šas senis! Vieną dieną, baigęs pietauti, jis gavo žinią 
apie Veisenburgą“. Perskaitęs Napoleono vardą po 
pranešimu apie pralaimėjimą, jis krito be sąmonės. 

Radau senąjį kirasyrą, gulintį kambary ant kilimo, 
jo veidas buvo kruvinas ir sustingęs, tarytum kas būtų 
smogęs jam buože į galvą. Stačias jis turėjo būti labai 
aukštas, o paslikas žemėje — atrodė milžinas. Gražūs 
veido bruožai, puikūs dantys, žili garbanoti plaukai; 
galėjai jam duoti šešiasdešimt metų, nors jam buvo jau 
aštuoniasdešimt... Šalia jo klūpojo ašarom paplūdusi 
dukraitė. Juodu buvo panašūs. Vienas šalia kito jie 
atrodė lyg du dailūs graikų medaliai, nukalti pagal tą 
patį pavyzdį, tik vienas — senoviškas, apsinešęs žemė- 
mis ir apdilęs, o kitas — skaistus ir ryškus, švelniai 
blizgantis, tarsi ką tik nukaltas. 

Mergaitės sielvartas mane sujaudino. Kariškis buvo 
ne vien jos senelis, bet ir tėvas — Mak-Mahono štabo 
karininkas, ir, išvydus šitą augalotą senį, gulintį ant 
grindų, akyse jai stojo kitas, ne mažiau baisus vaizdas. 
Kaip mokėdamas paguodžiau ją, bet širdy mažai tetu- 
rėjau vilties. Aštuoniasdešimties metų žmogui, ištiktam 
pusinio paralyžiaus, sunku beatsigauti. Tris dienas iš 
tiesų ligonis gulėjo sustingęs, nė nepajudėdamas... Tuo 
metu Paryžių pasiekė žinia apie Reichshofeną. Atme- 
nate, kaip keistai tuomet viskas dėjosi. Iki pat vakaro 
mes tikėjome, kad laimėta didelė pergalė: dvidešimt 
tūkstančių prūsų užmušta, kronprincas paimtas į nelais- 
vę... Ir kas galėtų išaiškinti, kokia stebuklinga magne- 
tinė srovė nunešė visos tautos džiaugsmo aidą į para- 
lyžiuotos vargšo kurčnebylio sąmonės gelmes. Šiaip 


2 Veisenburgas — miestas Elzase, prie kurio 1870 m. rugpjūčio 
mėn. prancūzai buvo sumušti vokiečių armijos. 

ar taip, vakare, priėjęs prie jo lovos, pamačiau visai 
kitą žmogų. Žvilgsnis buvo beveik aiškus, liežuvis ne 
toks sustiręs. Jam pakako jėgų man nusišypsoti ir du 
kartus sumikčioti: 

— Per... ga... lė! 

— Taip, pulkininke, didelė pergalė! 

Pasakodamas puikaus Mak-Mahono laimėjimo smulk- 
menas, aš mačiau, kaip nyksta jo raukšlės, kaip švinta 
veidas... 

Man išeinant, mergaitė stovėjo išblyškusi prie durų 
ir laukė manęs. Ji raudojo. 

— Juk jis išgelbėtas! — pasakiau, imdamas ją už 
rankos. 

Vargšelė vos įstengė man atsakyti. Tik dabar buvo 
paskelbta, kas iš tikrųjų įvyko Reichshofene: Mak-Ma- 
honas bėga, visa armija sutriuškinta... Mudu žiūrėjome 
priblokšti vienas į antrą. Ji be galo nusiminė, pagalvo- 
jus apie savo tėvą. O aš drebėjau, galvodamas apie 
senį. Be abejonės, jis nepakels šito naujo smūgio... Ta- 
čiau kas daryti?.. Neleisti aptemdyti jam džiaugsmo, 
palikti jam iliuzijas, kurios įį atgaivino?.. Bet tada rei- 
kės meluoti... 

— Gerai, aš meluosiu! — tarė jaunoji didvyrė, greit 
nusišluostė ašaras ir nušvitusiu veidu įėjo į senelio 
kambarį. 

Sunkus tai buvo uždavinys. Pirmomis dienomis jai 
šiaip taip dar sekėsi. Senis buvo silpnos galvos ir leidosi 
apgaudinėjamas kaip vaikas. Bet sveikstant jo mintys 
blaivėjo. Reikėjo informuoti jį apie dalinių judėjimą, 
sudarinėti karinius pranešimus. Išties graudu buvo žiū- 
rėti, kaip žavi mergaitė, dieną ir naktį užsikniaubusi 
ant Vokietijos žemėlapio, smaigsto vėliavėles, kurdama 
ištisą didingų pergalių planą: Bazenas žygiuoja į Ber- 
lyną, Frosaras —į Bavariją,  Mak-Mahonas — prie 
Baltijos jūros. Ji nuolat prašė mane patarimų, ir aš kiek 
galėdamas ją gelbėjau; bet vykdyti šį tariamą puolimą 
visų daugiausia mums padėjo pats senelis. Juk Pirmo- 
sios imperijos laikais jis tiek kartų buvo nukariavęs 
Vokietiją! Jis iš anksto žinojo visas operacijas: „Dabar 
štai kur jie eis... Štai ką jie darys... Jo numatymai vi- 
sados pasitvirtindavo, ir tuo jis labai didžiavosi. 

Deja, nors ir kažin kiek miestų mes paėmėm, nors ka- 

žin kiek mūšių laimėjom, seniui vis atrodė maža. Jis bu- 
vo nepasotinamas!.. Kiekvieną dieną, atvykęs pas juos, 
sužinodavau apie naujas pergales: 

— Daktare, mes paėmėme Maincą,— sakydavo mer- 
gaitė su skausminga šypsena, mane pasitikusi prie durų, 
o kambary skambėdavo linksmas balsas: 

— Šauniai! Šauniai! Po savaitės būsime Berlyne. 

Tuo metu prūsams buvo telikusi viena savaitė žygio 
iki Paryžiaus... Pradžioj tarėmės, ar ne geriau būtų 
nugabenti ligonį provincijon; tačiau, vos atsidūrus už 
miesto ribų, Prancūzijos būklė jam viską būtų atsklei- 
dusi, o man atrodė, jog jis dar per silpnas, per daug 
nualintas ligos, kad galėtų pakelti teisybę. Todėl nus- 
prendėme palikti jį vietoje. 

Prisimenu, pirmąją apgulimo dieną ėjau pas juos 
didžiai sujaudintas: mums visiems kėlė siaubą uždari 
Paryžiaus vartai, mūšiai užmiestyje, priemiesčiai, virtę 
valstybės sienomis. Senukas sėdėjo lovoje, linksmas 
ir išdidus: 

— Nava,— tarė man, — apgulimas jau prasidėjo. 

Nustebęs pažvelgiau į jį: 

— Kaip, pulkininke, jūs tai žinote?.. 

Dukraitė atsigręžė į mane: 

— Na taip, daktare... Nepaprasta naujiena... Berlyno 
apgulimas prasidėjo. 

Ji tai pasakė įtaigiu, ramiu balsu, neatitraukdama 
akių nuo rankdarbio... Kaip jis galėjo ką nors įtarti? 
Patrankų šūvių iš fortų jis negirdėjo. Nelaimingo Pa- 
ryžiaus, niūraus ir sutrikusio, nematė. Gulėdamas lo- 
voje, jis regėjo tik vieną Triumfo arkos kraštą, o kam- 
baryje aplinkui jį buvo visokio šlamšto iš Pirmosios 
imperijos laikų, teikiančio tiek peno jo iliuzijoms. Mar- 
šalų portretai, mūšius vaizduojančios graviūros, Romos 
karalius“ vaiko drabužėliais; aukštos įmantrios konsolės 
su variniais trofėjų pavidalo papuošimais, apkrautos 
imperatoriaus relikvijomis, medaliai, žalvario dirbiniai, 
šventos Elenos uola po stiklo gaubtu, miniatiūros, vaiz- 
duojančios vis tą pačią šviesiaakę damą raitytais plau- 
kais, išsipusčiusią pobūviui su geltona suknele pūstom 
rankovėm... Ir visa tai: konsolės, Romos karalius, mar- 


3 Napoleono I sūnus. 

šalas, geltonos damos trumpomis talijomis ir aukštomis 
juostomis, tas manieringas stangrumas, toks madingas 
1806 metais, — visa toji užkariavimų ir pergalių atmos- 
fera labiau nei mūsų šnekos kurstė naivų šauniojo pul- 
kininko tikėjimą Berlyno apgulimu. 

Nuo tos dienos mūsų operacijos pasidarė kur kas pa- 
prastesnės. Norint paimti Berlyną, tereikia kantrybės. 
Kartais, kai senis imdavo nuobodžiauti, skaitydavome 
jam sūnaus laišką — aišku, pramanytą, nes į Paryžių 
niekas nebepatekdavo ir Mak-Mahono adjutantas po 
Sedano“ buvo nugabentas į vieną Vokietijos tvirtovę. 
Įsivaizduokite, kaip sielvartavo vargšė mergaitė: ne- 
gaudama iš tėvo laiškų, žinodama, kad jis belaisvis, 
kad kenčia nepriteklius ir galbūt serga, ji vis dėlto buvo 
priversta jo vardu rašyti linksmus laiškus, kiek trumpo- 
kus, kokius ir dera rašyti frontininkui, visą laiką Žžy- 
giuojančiam pirmyn nukariautame krašte. Kartais jai, 
būdavo, pristinga jėgų; ištisas savaites — jokios žinios. 
Bet senis nerimauja, nemiega. Tada iš Vokietijos greitai 
ateina laiškas, ir mergaitė linksmai skaito jį ligoniui, 
vos laikydama ašaras. Pulkininkas klauso susikaupęs, 
supratingai šypsosi, giria, kritikuoja, aiškina mums 
sunkiau suprantamas vietas. Bet ypač nuostabūs jo 
atsakymai sūnui: „Niekad nepamiršk, kad esi prancū- 
zas,— rašo jis.— Būk taurus tiems nelaimingiems žmo- 
nėms. Stenkis, kad okupacija nebūtų jiems per daug 
sunki...“ Toliau seka begaliniai patarimai, žavūs plepa- 
lai apie nuosavybės gerbimą, apie mandagumą santy- 
kiaujant su damomis — ištisas karinės garbės kodeksas 
nugalėtojams. Prie viso to dar priduria keletą bendrų 
samprotavimų apie politiką, apie taikos sąlygas, kurios 
turi būti padiktuotos nugalėtiesiems. Reikia pripažinti, 
kad šiuo atžvilgiu jis nebuvo per daug griežtas: 

— Karo išlaidos ir daugiau nieko... Kam atimti iš jų 
provincijas?.. Argi galima jas paversti Prancūzijaė.. 

Diktuodavo jis tvirtu balsų, ir jo žodžiuose buvo 
justi toks nuoširdumas, toks tvirtas ir didis patriotizmas, 
jog be susijaudinimo sunku būdavo klausytis. 

Tuo tarpu apgulimas tęsėsi, tik, deja, ne Berlyno!.. 


* Sedane 1870 m. rugsėjo mėn. Napoleonas III kapituliavo su 
100 000 karių armija. 

Tai buvo didelių šalčių, bombardavimų, epidemijų, 
bado metas. Bet mūsų rūpesčių, Mūsų pastangomis, 
nenuilstamu švelnumu giedra senelio nuotaika nė va- 
landėlę nebuvo sudrumsta. Iki galo man sekėsi parū- 
pinti jam baltos duonos ir šviežios mėsos. Suprantama, 
to pakakdavo tik jam vienam, ir sunku įsivaizduoti ką 
nors labiau jaudinama už šituos senelio pusryčius, taip 
nekaltai egoistiškus: senis, žvalus ir linksmas, guli l0- 
voje, po smakru jam servetėlė, o šalia dukraitė, pablyš- 
kusi nuo alkio, kilnoja jo ranką, girdo, padeda jam val- 
gyti draudžiamus skanėstus. Paskui, gerai pasistiprinęs, 
šiltame jaukiame kambaryje, už kurio langų siaučia 
žiemos vėjai, blaškydami sniegą, buvęs kirasyras pri- 
simena savo žygius į šiaurę ir šimtąjį kartą pasakoja 
mums apie nelemtą traukimąsi iš Rusijos, kai nebuvo 
daugiau kas valgyti, kaip vien sušalę sausainiai ir ar- 
kliena. 

— Supranti, mažyte? Mes valgėm arklieną! 

Ji suprato — ir dar kaip! Jau du mėnesiai, kai ji ne- 
valgė nieko kita... Bet diena po dienos senis ėjo sveikyn, 
ir mūsų pareigos tolydžio sunkėjo. Visi ligonio jausmai, 
visas kūnas iki šiol buvo apmiręs, ir tuo mes puikiai 
naudojomės. Dabar liga pamažu traukėsi. Jau du ar tris 
kartus jis pašoko, išgirdęs baisias salves prie Majo 
užkardos, ir sukluso kaip medžioklinis šuo; teko prama- 
nyti paskutinę Bazeno pergalę prie Berlyno ir saliutus 
iš Invalidų namų šios pergalės garbei. Kartą jo lova 
buvo pristumta prie lango, — man rodos, buvo ketvir- 
tadienis, tada ėjo mūšis prie Buzenvalio,— ir jis aiškiai 
pamatė tautinę gvardiją, susispietusią Didžiosios ar- 
mijos prospekte. 

— Kas čia per daliniai? — paklausė žmogelis, ir mes 
išgirdome jį niurnant: 

— Prastai atrodo! Prastai atrodo! 

Ir daugiau nieko; bet mes supratome, kad nuo šiol 
reikia būti labai atsargiems. Deja, atsargumo mums kaip 
tik ir pristigo. 

Kartą mergaitė sutiko mane labai susijaudinusi. 

— Rytoj jie įžengia, — tarė ji. 

Ar tik nebuvo atdaros durys į senelio kambarį? Šiaip 
ar taip, vėliau apie tai mąstydamas, aš prisiminiau, kaip 
tą vakarą jo išraiška buvo labai keista. Visai galimas 

daiktas, kad jis nugirdo mūsų pokalbį. Tik mes kalbė- 
jomės apie prūsus, 0 vargšas žmogelis galvojo apie 
prancūzus, apie taip seniai laukiamą pergalingą grįžimą; 
Mak-Mahonas žygiuoja prospektu, byra gėlės, gaudžia 
fanfaros, jo sūnus — greta maršalo, o jis, senis, stovi 
balkone su paradine uniforma kaip prie Liuceno" ir svei- 
kina kulkų išvarpytas vėliavas ir nuo parako pajuo- 
dusius erelius... 

Vargšas senis Žuvas! Jis, be abejonės, įsivaizdavo, 
j0g mes norime neleisti jam stebėti žygiuojančios ka- 
riuomenės, kad jis per daug nesusijaudintų. Užtat jis 
niekam nepasakė nė žodžio, bet rytojaus dieną, tą va- 
landą, kai prūsų batalionai nedrąsiai pradėjo ilgą žygį 
nuo Majo užkardos iki Tiuilri, viršuje tyliai atsidarė 
įstiklintos durys, ir pulkininkas pasirodė balkone su 
šalmu ir kardu — su senais šlovingais generolo Milo 
kirasyrų pašvitais. Iki šiol negaliu suprasti, kokia valios 
įstanga, koks gyvybinių jėgų antplūdis suteikė jam galią 
atsistoti ant kojų ir taip apsišarvuoti. Šiaip ar taip, jis 
stovėjo už turėklų ir stebėjosi, matydamas, kad gatvės 
tuščios ir tylios, visos. langinės uždarytos, Paryžius 
niūrus tarsi didžiulė ligoninė, visur vėliavos, tik tokios 
keistos — visiškai baltos, su raudonais kryžiais, ir nė 
vieno Žmogaus gatvėje, niekas nepasitinka mūsų karių. 

Jis turbūt pamanė, kad bus apsirikęs... 

Bet ne! Už Triumfo arkos pasigirdo neaiškus gaudesys 
ir iš ryto brėkšmos išniro tamsios voros... Vienas po kito 
sutvisko šalmų smaigaliai, sutratėjo Jenos būgnai, su- 
džerškė kardai, žemę sudrebino ritmingi dalinių žings- 
niai, ir po Žvaigždės arka .sugriaudė iškilmingas Šuberto 
maršas!.. 

Tada slogioje aikštės tyloje nuskardėjo riksmas, bai- 
singas riksmas: 

— Už ginklų!.. Už ginklų! Prūsai! — Ir keturi prie- 
šakinės gretos ulonai galėjo pamatyti aukštutiniame 
balkone augalotą senį, kuris, skėstelėjęs rankomis, su- 
svyravo ir krito kaip pakirstas. Šį kartą pulkininkas 
Žuvas buvo tikrai nebegyvas. 


? Liucenas — miestas Vokietijoj, prie kurio 1813 m. Napoleonas 
I sumušė sąjungininkų kariuomenę. 

VĖLIAVININKAS 
I 


Pulkas išsirikiavo kautynėms ant geležinkelio san- 
kasos, ir prūsų kariuomenei, susitelkusiai priešais, 
pamiškėje, tai buvo puikus taikinys. Žmonės šaudė vieni 
į kitus iš aštuoniasdešimties metrų atstumo. Karininkai 
šaukė: „Gulkit!..“ Bet niekas nenorėjo klausyti, ir iš- 
didus pulkas stovėjo tiesiai, susitelkęs aplink savo 
vėliavą. Plačiame saulėlydžio fone, tarp ganyklų ir 
plaukiančių javų, ši minia iškamuotų, dūmuose pasken- 
dusių Žmonių panėšėjo į bandą, kurią plynam lauke 
užklupo pirmieji baisios audros šuorai. 

Na, ir pylė gi švino lietus į tą šankasą! Poškėjo šau- 
tuvai, dusliai kaukšėjo katiliukai, riedėdami griovin, 
išilgai visą mūšio lauką pratisai zvimbčiojo kulkos 
tartum įtemptos, kraupiai žvangančios stygos. Kart- 
kartėmis vėliava, plevėsuojanti virš galvų, pranykdavo 
dūmuose, kartečės sūkurio nublokšta; tada šaudymą, 
sužeistųjų dejones ir keiksmus nustelbdavo griežtas, 
orus balsas: Vėliavą, vyručiai, vėliavą!..“ Ir tuojau 
pat koks nors karininkas puldavo it šešėlis į kruviną 
rūką, ir šaunioji vėliava, iš naujo atgijusi, suplazdėdavo 
viršum kautynių lauko. 

Dvidešimt du kartus ji krito!.. Dvidešimt du kartus 
jos kotą, vos išslydusį iš stingstančios rankos, dar šiltą 
čiupo ir kėlė aukštyn nauja ranka, 0 kai nusileido saulė 
ir saujelė žmonių, likusi iš pulko, pagaliau ryžosi trauk- 
tis, vėliavos skivytus nešė seržantas Orniu, dvidešimt 
tretysis tos dienos vėliavininkas. 


II 


Seržantas Orniu buvo senas kareiva su trim juostelėm 
ant rankovės, vos mokėjęs parašyti savo pavardę. Dvi- 
dešimt metų jis tarnavo, kol pelnė puskarininkio ant- 
siuvus. Ir rastinuko vargai, ir bukinantis kareivinių 
muštras paliko savo žymę šioj žemoj atkaklioj kaktoj, 
nuo kuprinės sulinkusioj nugaroj, įprastinėj rikiuotės 
kareivio laikysenoj. Jis dar buvo ir mikčius, na, bet vė- 
liavininkui gražbylystė nereikalinga. Vakare, po mūšio, 
pulkininkas pasakė jam: „Jei paėmei vėliavą, vyruti, 

tai ir nešk“. Ir prie skurdžios žygio milinės, jau išblu- 
kusios nuo lietaus ir parako, markitantė tuojau pat jam 
prisiuvo auksinį jaunesniojo leitenanto kaspinėlį. 

Tai buvo vienintelis ilgo nuolankaus gyvenimo trium- 
fas. Seno kareivio stuomuo iškart atsitiesė. Varguolis, 
įpratęs lenkti nugarą ir žiūrėti į žemę, dabar žygiavo 
išdidus ir nuolat žvelgė aukštyn į trispalvį audeklo ga- 
balą, stengdamasis laikyti jį kuo tiesiau, kuo aukš- 
čiau, — viršum mirties, viršum išdavystės ir pralaimė- 
jimo. 

Jūs nematėt žmogaus, laimingesnio už Orniu kautynių 
dienomis, kai jis abiem rankom laikydavo kotą, tvirtai 
įstatytą į odinę makštį. Jis nekalbėjo, nejudėjo. Buvo 
rimtas it kunigas, laikąs rankoje šventą indą. Visas 
jo gyvenimas, visos pajėgos telkėsi pirštuose, gniau- 
žiančiuose medinį strypą su puikiu, paauksuotu skurliu, 
į kurį smigo kulkos, ir paniekos kupinose akyse, kurios 
žiūrėjo prūsams tiesiai į veidus ir tartum sakė: „Nagi, 
pabandykit iš manęs ją atimti!..“ 

Niekas nebandė, nė pati mirtis. Sudraskyta, skylėta, 
kiaurai permatoma nuo žaizdų, ji atlaikė kruviniausius 
mūšius prie Borni, prie Graveloto, ir ją nešė vis tas pats 
senis Orniu. 


III 


Paskui atėjo rugsėjis. Armija prie Meco, apsupimas 
ir ilgas stovėjimas purve, kur rūdijo patrankos, kur 
geriausia pasaulyje kariuomenė, tuščio laukimo, maisto 
trūkumo ir nežinios demoralizuota, nykte nyko nuo kar- 
štligės ir ilgesio prie savo ginklų. Nei vadai, nei ka- 
reiviai nieko nebesitikėjo, tik vienas Orniu neprarado 
vilties. Trispalvė skiautė jam atstojo viską, ir kol ji 
buvo čia pat, jam atrodė, kad dar nieko nėra prarasta. 
Tačiau, kadangi mūšių daugiau nebuvo, pulkininkas 
laikė vėliavą pas save, viename Meco priemiestyje, 
ir vargšas Orniu panėšėjo į motiną, atidavusią savo 
vaiką žindyvei. Jis nuolatos mąstė apie vėliavą. O kai 
per daug imdavo graužti maudulys, jis neatsikvėpdamas 
traukdavo į Mecą ir, tik pamatęs, kad vėliava ramiai 
tebestovi toj pačioj vietoj prie sienos, vėl grįždavo, 
kupinas drąsos ir ištvermės, į savo sulytą palapinę 

parsinešdamas svajonę apie mūšius ir puolimus, apie 
trispalvę, plačiai plevėsuojančią virš prūsų apkasų. 

Maršalo Bazeno įsakymas sugriovė šias iliuzijas. 
Vieną rytą nubudęs Orniu pamatė visą stovyklą suju- 
dusią: kareiviai, susitelkę būreliais, įsijaudinę piktai 
rėkauja, kursto kits kitą, graso kumščiais miesto link, 
tarsi rodydami savo įniršio kaltininką. Aidi šauksmai: 
„Šalin jį!.. Sušaudyti!.. O karininkai tyli... Jie žings- 
niuoja atokiau, nuleidę galvas, tarsi gėdydamiesi savų 
žmonių. Iš tiesų, argi ne gėda buvo šimtui penkiasdešimt 
tūkstančių gerai ginkluotų, kovingų kareivių skaityti 
maršalo įsakymą, kad armija be mūšio pasiduoda prie- 
šui. 

— O vėliavost — blykšdamas paklausė Orniūu... 

Vėliavos bus atiduotos, kaip ir visa kita: šautuvai, 
gurguolių likučiai, — žodžiu, viskas... 

— Per... per... perkūnas trenktų! — sumikčiojo var- 
ešas Orniu.— Na, jau manosios tai jie nematys...— ir 
jis pasileido tekinas į miestą. 


IV 


Čia irgi baisus sujudimas. Gvardiečiai, miestelėnai, 
mobiliai šūkavo, niršo. Pas maršalą vyko delegacijos, 
drebėdamos iš pasipiktinimo. Bet Orniu nieko nematė, 
nieko negirdėjo. Žengdamas priemiesčio gatve, jis mur- 
mėjo: 

— Atimti iš manęs vėliavą!.. Pažiūrėsim! Kaip jis 
drįsta? Kokią jis turi teisę? Teatiduoda prūsams savo 
turtą — paauksuotas karietas ir brangius indus, par- 
sisiųsdintus iš Meksikos! O vėliava — mano... Tai mano 
garbė. Aš neleisiu jos paliesti. 

Senis šnopavo nuo skubaus ėjimo, liežuvis jam py- 
nėsi; bet mintis jo buvo aiški! Jis tvirtai buvo nuspren- 
dęs paimti vėliavą, nunešti ją į pulko vidurį ir prasi- 
veržti per prūsų eiles drauge su visais, kurie panorės 
žengti paskui ją. 

Kai jis atėjo, jo net neįleido vidun. Pulkininkas, irgi 
įsiutęs, nieko nenorėjo Matyti... Bet Orniu neatlyžo. 
Jis plūdosi, rėkė, stumdė sargybinį: Vėliavą!.. Duokit 
šen mano vėliavą... 

Pagaliau atsidarė vienas langas: 


142 


— Tai tu, Orniu? 
— Taip, pulkininke, aš... 


kai Visos vėliavos Arsenale... Eik ten, tau duos raš- 
elį... 


— Raštelį!.. O kam jis man?.. 

— Toks maršalo įsakymas. 

— Bet, pulkininke... 

— Eik po velnių!..— ir langas užsidarė. 

Senis Orniu susvyravo kaip girtas. 

— Raštelį... raštelį...— vebleno jis, pats nebejaus- 
damas, ką šneka... 

Paskui vėl leidosi bėgti su viena mintim galvoje: 
vėliava Arsenale, ir ją reikia žūt būt iš ten paimti. 


V 


Arsenalo vartai buvo plačiai atidaryti, pro juos va- 
žiavo dengti prūsų vežimai ir rikiavosi kieme. Įėjęs 
vidun, Orniu krūptelėjo. Visi vėliavininkai, penkias- 
dešimt ar šešiasdešimt karininkų, stovėjo jau čia, niūrūs 
ir tylūs; ir tie kraupūs vežimai lietuje, ir tie žmonės už 
jų, nusiėmę kepures, — viskas panėšėjo į laidotuves. 

Kiemo kampe ant purvino grindinio krūvomis buvo 
sumestos visos Bazeno armijos vėliavos. Koks liūdnas 
tai vaizdas: ryškiaspalvio šilko skiautės, auksinių spur- 
gų liekanos, pjaustiniais išmargintų kotų nuolau- 
Žos,— visi tie šlovės atributai suversti ant žemės, šlapi 
ir purvini. Kažkoks štabo karininkas ėmė jas vieną po 
kitos, ir kiekvienas vėliavininkas, išgirdęs šaukiant 
savąjį pulką, prieidavo ir gaudavo raštelį. Du prūsų 
karininkai, pasipūtę ir abejingi, stebėjo jų krovimą į 
vežimus. 

Tai šit iškeliaujate, šventieji garbės palaikai, žiojė- 
dami plyšiais, liūdnai vilkdamiesi per grindinio akmenis 
tarsi paukščiai palūžusiais sparnais! Jūs traukiatės, 
slegiami gėdos, kaip kiekvienas gražus, bet suterštas 
daiktas, ir nešatės drauge po dalelę Prancūzijos. Ilgų 
žygių saulė slypi išblukusiose jūsų raukšlėse. Kulkų 
pėdsakuose jūs saugot atminimą nežinomų karių, atsi- 
tiktinai kritusių po vėliava, į kurią taikė priešas... 

S Odrniu, tavo eilė... Tave šaukia... Eik paimti raš- 
elio... 
Tai fam iš tikrųjų nori duoti raštelį! 

Vėliava buvo priešais jį. Tai iš tiesų jo vėliava, visų 
gražiausioji, visų labiausiai sudraskyta... Ją išvydus, 
jam pasivaideno, lyg jis vis dar stovėtų tenai, ant au- 
kštos sankasos. Girdėjo zvimbiant kulkas, kaukšint 
katiliukus ir šaukiant pulkininką: Vėliavą, vyručiai!..“ 
Dvidešimt du jo draugai guli ant žemės, o jis, dvidešimt 
trečiasis, puola kelti ir laikyti niekieno nesaugomos, 
svyrančios vargšės vėliavos... Taip, tą dieną jis prisiekė 
ją ginti ir sergėti iki pat mirties. O dabar... 

Tai prisiminus, visas kraujas siūbtelėjo senajam ka- 
riui į galvą. Lyg girtas, lyg pamišęs puolė jis prie prūsų 
karininko, išplėšė savo numylėtąją vėliavą, suspaudė 
abiem rankom, paskui, sukaupęs jėgas, iškėlė ją kiek 
galėdamas aukščiau ir tiesiau ir sušuko: „Vė...“, bet 
šauksmas įstrigo gerklėje. Jis pajuto, kad kotas virpa, 
slysta jam iš rankų. Šiame tvankiame ore, mirties ore, 
taip sunkiai slegiančiame priešui atiduotus miestus, 
vėliavos nebegali plevėsuoti, tarsi širdis nebegali plak- 
ti... Ir senis Orniu krito negyvas. 


„Gražioji 
Nivernietė'“ 


I 


NEAPGALVOTAS POELGIS 


Anfan-Ruž gatvė Tamplio kvartale. 

Gatvė siaura kaip nutekamasis griovys, joje — sto- 
vinčio vandens upeliai, juodo purvo valkos, pelėsių ir 
pamazgų tvaikas, dvelkiąs iš žiojinčių tarpuvarčių. 

Abiejose pusėse labai aukšti namai su kareivinių lan- 
gais, be užuolaidų, mulvinais stiklais, — namai padie- 
niams darbininkams, amatininkams, statybininkams, 
nakvynės užeigos. 

Žemutiniuose aukštuose — krautuvės. Dešrininkai, 
vyno, kaštonų pardavėjai, duonos kepyklos, mėsinė 
su pamėlusia ir pageltusia mėsa. 

Gatvėje nei karietų, nei gašių damų, nei dykinėtojų 
šaligatviuose,— tik daržovių pardavėjai, siūlantieji Ha- 
lių nuolaikas, ir būriai darbininkų, išeinančių iš fabrikų 
su palaidinėmis po pažasčia. 

Aštuntoji mėnesio diena, kada vargšai moka už butą, 
kada šeimininkas, nesutinkąs daugiau laukti, išmeta 
skurdžių į gatvę. 

Tą dieną pamatysi rankinius vežimėlius su kraustu- 
liais — geležinėm lovom, išklibusiais stalais, užverstais 
aukštyn kojomis, prairusiais čiužiniais ir virtuvės ry- 
kais. 

Ir nė kuokšto šiaudų tiems vargšams baldams aprišti. 
Kaip jie sužaloti, iškankinti, kiek jau metų laipioja 
purvinom pakopom, leisdamies iš palėpių į rūsius! 

Temsta. 

Vienas po kito įsižiebia dujų žibintai, atsispindėdami 
grioviuose ir krautuvių vitrinose. 

Šaltas rūkas. 

Praeiviai skuba. 

Atsirėmęs nugara į bufetą jaukioj, šiltai prikūrentoj 
vyninėj tėtušis Luvo gurkšnoja baltąjį vyną su stalium 
iš La Viletės. 

Platus jo veidas, doro laivininko veidas, raudonas 
ir visas randuotas, švytėte švyti — jis taip kvatojasi, 
kad net auskarai spurda. 

— Tai sutarta, dėde Diubakai, jūs imat visą mano 
krovinį ir mokate tiek, kiek sakiau. 

— Ranką! 

— Į jūsų sveikatą! 

— Į jūsų! 

Jie sudaužia taures, ir tėtušis Luvo, atlošęs galvą, 
primerkęs akis, geria, čepsėdamas lūpomis ir skanau- 
damas vyną. 

Ką padarysi! Niekas nėra tobulas, o tėtušio Luvo silp- 
nybė — baltasis vynas. Tai nereiškia, kad jis girtuoklis. 
Dieve gink! Jo šeimininkė, moteris su galva, nepakęstų 
girtavimo; bet laivininko toks jau gyvenimas — kojos 
vandenyje, galva saulėje, ir jis negali bent retkarčiais 
neišmesti taurelės. 

Tėtušis Luvo vis linksmiau ir linksmiau šypsosi cinko 
skarda apkaltam bufetui, kurį jis mato tarsi pro miglas. 
Jam jau vaidenasi krūvelė monetų, kurias jis rytoj, 
pardavęs medieną, susipils į kišenę. 

Juodu dar sykį sumuša rankomis, užsiverčia dar po 
taurelę ir išsiskiria. 

— Tai ką, lig rytojaus? 

— Galit manim pasitikėti. 

Nėra ko abejoti, tėtušis Luvo atvyks į šį pasimatymą. 
Sandėris pelningas, jis mitriai apsisuko, tad nieku gyvu 
negaišuos. 

Ir laivininkas linksmas leidžiasi prie Senos, krypuo- 
damas, stumdydamas poreles, džiūgaudamas kaip mo- 
kinys, nešąs namo gerą pažymį. 

Ką pasakys motušė Luvo, moteris su galva, kai suži- 
nos, jog vyras iš karto pardavė medieną, ir dar taip 
sėkmingai? 

Dar vienas ar du tokie sandėriai, ir bus galima nusi- 
pirkti naują laivą ir atsisveikinti su „Gražiąja niver- 
niete“, kuri jau gerokai sukiurusi. 

Čia visai ne priekaištas; kadaise, savo jaunystės me- 
tais, tai buvo puikus laivas; bet, deja, viskas genda, 
viskas sensta, ir tėtušis Luvo pats jaučiasi nebe toks 
vikrus kaip anais laikais, kai buvo už parankinį ant Mar- 
nos sielių. 

Bet kas gi ten? 

Prie vienerių durų renkasi kūmutės, plepa sustojusios, 
o tvarkos sergėtojas jų būrio vidury rašo kažką į savo 
knygutę. 

Smalsumo traukiamas, laivininkas kartu su kitais 
pereina gatvę. 

— Kas atsitiko? 

Gal suvažinėjo šunį, gal ratai sulūžo ar koks girtuok- 
lis įvirto į griovį? Kas čia įdomaus?.. 

Ne! Ant medinės kėdės sėdi mažas berniukas sutar- 
šytais plaukais ir uogiene išteptais skruostais ir trinasi 
kumšteliais akis. 

Jis verkia. 

Ašarų latakai keistais raštais išmargino liesą, murziną 
jo veidelį. 

Ramiai, oriai, tarsi kvostų kaltinamąjį, policininkas 
klausinėja berniuką ir kažką rašosi. 

— Kuo tu vardu? 

— Totoras. 

— Viktoras turbūt? 

Jokio atsakymo. 

Mažylis dar labiau verkia ir šaukia: 

— Mama! Mama! 

Tempdama paskui save du vaikus, iš minios atsiskiria 
kažkokia moteris, paprasta moterėlė, labai negraži ir 
nevalyva, ir sako policininkui: 

— Leiskite man pakalbėti. 

Ji atsiklaupia, nušluosto mažyliui nosį ir akis, pabu- 
čiuoja lipnius jo skruostelius. 

— Kuo vardu tavo mama, vaikuti? 

Jis nežinąs. 

Policininkas klausia kaimynų: 

— Jūs, durininke, turėtumėt pažinti tuos žmones? 

Niekas nežinąs jų pavardės. 

Name vis nauji ir nauji gyventojai! 

Galima tik tiek pasakyti: išgyveno jie šiam name apie 
mėnesį, nesumokėjo nė vieno sū, ir šeimininkas neseniai 
juos išvijo, dar gerai jam pasisekė jais atsikratyti! 

— Ką jie veikė? 

— Ničnieko. 

Tėvas ir motina per dienas gerdavę, o vakarais mMuš- 
davęsi. 

Užtat abu jie sutartinai pliekdavę savo vaikus, du 
berniukus, kuriuos varydavę elgetauti ir vaginėti nuo 
prekystalių. 

Graži šeimynėlė, nėra kas sakyti. 

— Kaip manot, ar jie ateis ieškoti savo vaiko? 

— Žinoma, ne! 

Kraustydamiesi kitur, jie tyčia jį palikę. 

Ne vieną kartą jau taip buvę nuomos mokėjimo die- 
nomis. 

Tada policininkas paklausė: 

— Ar niekas nematė, kaip išėjo tėvai? 

Jie išėję rytą, vyras stūmęs vežimėlį, moteris nešusi 
kažką prijuostėje, paskui juos — abu berniukai, rankos 
kišenėse. 

Ir pagauk dabar juos! 

Praeiviai pasipiktinę parėkauja, paskui traukia savais 
keliais. 

O jis sėdi čia jau nuo vidudienio! Vargšas berniukas! 

Motina pasodinusi jį ant kėdės ir pasakiusi: 

— Buk gerutis! 

Nuo to laiko jis ir laukiąs jos. 

Kai jis išalko ir ėmė verkti, vaisių pardavėja davė 
jam sumuštinį su uogiene. 

Bet sumuštinis jau seniai suvalgytas, ir berniukas 
vėl pravirko. 

Kaip baisiai jis bijojo, vargšas kūdikis! Bijojo aplin- 
kui Zujančių šunų, artėjančios nakties, bijojo kalbinan- 
čių nepažįstamų žmonių, ir jo širdukė krūtinėje daužėsi 
kaip mirštančio paukštelio. 

Minia aplink berniuką didėjo, policininkas, kuriam ta 
istorija jau nusibodo, paėmė jį už rankos, ketindamas 
vestis į nuovadą. 

— Ar niekas nenori jo paimti? 

— Palaukit! 

Visi atsigręžė. 

Ir pamatė platų raudoną veidą, kvailai ir geraširdiškai 
šypsantį lig pat ausų, papuoštų variniais žiedais. 

— Palaukit! Jei niekas nenori, aš jį imu. 


Minioj pasigirdo balsai: 

— Tepadeda jums dievas! 

— (Gerai darote! 

+ — Štai kur žmogus! 

Tėtušis Luvo, įkaitintas baltojo vyno, gero sandėrio 
ir visuotinio pritarimo, susidėjo ant krūtinės rankas 
ir žengė į rato vidurį. 

— Na, ir kas čia tokio? Paprastas daiktas. 

Tada smalsuoliai, be perstojo girdami, nulydėjo jį pas 
policijos komisarą. 

Tenai, kaip visada tokiais atvejais, jį apklausinėjo. 

— Kuo jūs vardu? 

— Fransua Luvo, ponas komisare, vedęs, ir, drįstu 
pasakyti, laimingai. Mano žmona — moteris su galva. 
Tai mano laimė, ponas komisare, nes aš pats ne per daug 
išmaningas, matote, tikrai ne per daug, che che che! 
Aš ne erelis. „Fransua ne erelis“, — taip sako mano 
žmona. 

Niekad jis nebuvo toks iškalbus. 

Jo liežuvis atsirišo. Jis pasitikėjo savimi kaip žmo- 
gus, ką tik padaręs gerą sandėrį ir išgėręs butelį baltojo 
vyno. 

— Jūsų profesija? 

— Laivininkas, ponas komisare, „Gražiosios niver- 
nietės“ savininkas; tai stiprus laivas, ir įgula rinktinė. 
Taip, taip, mano įgula šauni... Galite paklausti šliuzų 
jūs žinote Klamsi, ponas komisare? 

Visi aplinkui šypsojosi. Tėtušiui Luvo gerokai kliuvo 
liežuvis, bet jis varė toliau: 

— Graži vieta Klamsi, ar ne? Nuo viršaus lig pat apa- 
čios ten* miškas — puikus miškas, statybinis miškas, 
visi dailidės tai žino... Kaip tik tenai aš ir perku mišką. 
Che che! Visi žino mano kirtimą. Turiu gerą akį, štai kas! 
Tas nereiškia, kad aš labai išmaningas — iš tiesų, aš 
ne erelis, kaip sako mano žmona, — o vis dėlto mano 
akis gera... Stai žiūrėkit, aš išsirenku medį, storą kaip 
jūs, — atleiskit, ponas komisare,— aprišu jį virve, va 
šitaip... 

Ir, apkabinęs policininką, apsuko jį virve, kurią išsi- 
ėmė iš kišenės. 

Policininkas gyniojosi: 

— Duokit man ramybę! 

— Nieko... nieko... Noriu tik jums parodyti, ponas 
komisare... Apsuku jį va šitaip, o paskui, kai išmatuoju, 
dauginu... dauginu... Nebeprisimenu, iš kiek dauginu. 
Tai mano žmona moka skaičiuoti. Geros galvos mano 
žmona. 

Žiūrovai leipo juokais, ir net pats ponas komisaras 
už stalo teikėsi nusišypsoti. 

Kai linksmumas truputį aprimo, jis paklausė: 

— Ko šį vaiką manote mokyti? 

— Kuo kuo, bet rantjė jis nebus. Mūsų giminėje 
niekad nebuvo rantjė. Jis bus laivininkas, doras laivi- 
ninkas kaip kiti. 

— Jūs turite vaikų? 

— O kaipgi! Vienas vaikšto, vienas žinda, o vieno 
laukiame. Nebloga, kaip man, žmogui, kurio nepavadin- 
si ereliu, ką? Drauge su šituo bus ketvertas. Ką gi, kur 
valgo trys, užteks ir ketvirtam. Truputį susispausim. 
Kiečiau susiveršim diržus ir pasistengsim brangiau par- 
davinėti medieną. 

Ir jo auskarai šokinėjo nuo smarkaus juoko, o jis 
patenkintas žvalgėsi aplinkui. 

Prieš jį buvo atskleista stora knyga. 

Jis nemokėjo rašyti, tad puslapio apačioj padėjo 
kryželį. 

Paskui komisaras jam atidavė rastinuką. 

— Imkite mažylį, Fransua Luvo, ir gerai jį auklėkite. 
Jei ką nors apie jį sužinosiu, pranešiu jums. Bet visai 
galimas dalykas, kad tėvai niekad jo nepareikalaus. 
O jūs, kiek matau, geras vyras, aš jumis pasitikiu. Vi- 
sados klausykite savo žmonos. Ligi pasimatymo! Tik 
per daug negerkite baltojo vyno. 

Tamsi naktis, šaltas rūkas, minia abejingų žmonių, 
skubančių grįžti namo, — visa tai greit prablaivino 
vargšą žmogelį. m 

Atsidūręs gatvėje su žyminiu popierium kišenėje ir 
su įvaikiu, kurį vedėsi už rankos, laivininkas staiga 
pajuto, kad visas jo entuziazmas dingęs; jis suprato, 
kaip neatsargiai jo pasielgta. 

Argi visą gyvenimą jis toks ir paliks? 

Neišmanėlis! Garbėtroška! - 

Jis negali ramiai praeiti savo keliu kaip kiti, nesikiš- 
damas į svetimus reikalus. 

Jau iš anksto jis vaizdavosi motušės Luvo rūstybę! 

Koks priėmimas jo laukia, žmonės gerieji, koks pri- 
ėmimas! 

Baisu, kai vargšas minkštaširdis vyras turi geros gal- 
vos žmoną. 

Jis niekad nedrįs pareiti namo. 

Bet nedrįs taip pat grįžti pas komisarą. 

Kas daryti? Kas daryti? 

Juodu kiūtino per miglą. 

Luvo skėsčiojo rankomis, murmėjo kažką panosėje, 
rengėsi pokalbiui. 

Viktoras sunkiai brido per purvą. 

Jį reikėjo beveik vilkte vilkti. 

Jis visiškai nusivarė. 

Tada tėtušis Luvo sustojo, paėmė jį ant rankų ir susu- 
po į savo striukę. 

Rankutės, apsivijusios jam apie kaklą, jį šiek tiek 
padrąsino. 

Jis vėl žengė tolyn. 

Tiek to, kaip bus, taip! Reikės atlaikyti audrą. 

Jei motušė Luvo išgrūs juodu už durų, jis dar suspės 
nunešti mažylį atgal komisarui, bet visiškai galimas 
dalykas, kad jinai priims jį vienai nakčiai, ir tada jie 
bent gaus gerą vakarienę. 

Štai ir Austerlico tiltas. Čia stovi prieplaukoje „Gra- 
Žžioji nivernietė. 

Naktis pilna šleikščiai saldaus šviežios medienos 
kvapo. 

Tamsioje upėje — baržų knibždynas. 

Bangos supa žibintus ir žvangina laivų grandines. 

Norint patekti į savo laivą, tėtušiui Luvo reikėjo 
pereiti dvi tilteliais sujungtas valtis. 

Jis žengė nedrąsiai, jam linko pakinkiai, o ir vaikas, 
tvirtai apkabinęs jam kaklą, buvo nelengvas. 

Kokia tamsi naktis! 

"Tik mažas žiburėlis spindėjo kajutės lange, ir šviesos 
ruoželis palei durų apačią rodė, kad „Gražioji niver- 
nietė dar nemiega. 

Pasigirdo motušės Luvo balsas — triūsdama virtu- 
vėje, ji barė vaikus: 

— Ar nesiliausi, Klara? 

Trauktis buvo vėlu. 

Laivininkas pastūmė duris. 

Motušė Luvo stovėjo nugara į jį, pasilenkusi ties 
keptuve, bet pažino vyro žingsnius ir neatsigręžusi tarė: 

— Tai tu, Fransua? Taip vėlai! 

Spragančioje alyvoje kepė bulvės: kajutės langai 
rasojo nuo garų, kurie kilo iš kaistuvo ir smelkės į at- 
viras duris. 

Fransua pastatė berniuką ant žemės, ir vargšas ma- 
žylis, atsidūręs šiltam kambary, pajuto, kaip drungsta 
jo paraudonijusios rankutės. 

Jis nusišypsojo ir prodainiu pasakė: 

— Kaip šilta... 

Motušė Luvo atsigręžė. 

Rodydama vyrui apdriskusį vaiką, stovintį vidury 
kambario, piktai sušuko: 

— O kas čia? 

Ką gi, būna tokių valandėlių net geriausiose šeimose! 

— Staigmena, che che! Staigmena! 

Drąsindamas pats save, laivininkas šiepėsi lig pat 
ausų, bet širdyje troško dar būti gatvėje. 

O kadangi žmona, laukdama paaiškinimo, grėsmingai 
į jį žiūrėjo, jis užsikirsdamas ėmė pasakoti, kas atsitiko, 
žvelgdamas į ją maldaujančiomis mušamo šuns akimis. 

Vaiką pametę tėvai, jis radęs jį verkiantį ant šali- 
gatvio. 

Policininkas paklausęs: „Kas nori jį pasiimti?“ 

Jis atsakęs: „Aš!“ 

Ir komisaras jam pasakęs: „Imkite“ 

— Juk taip, mažyli? 

Tada motušė Luvo pratrūko: 

— Ar tu iš proto išėjai, ar persigėrei? Kas čia per 
kvailystės? Tu, matyt, nori mus numarinti badu? Tu, 
matyt, manai, kad mes turtuoliai? Kad turim atliekamą 
duonos kąsnį ir labai daug vietos miegoti? 

Fransua žiūrėjo tylėdamas į savo batus. 

— Pažvelk, nevidone, į save, pažvelk į mus! Tavo 
laivas skylėtas kaip mano putų graibštas! O tu tik juo- 
kies ir vedies iš gatvės svetimus vaikus! 

Visa tai vargšas ir pats buvo sau pasakęs. 

Jis nė nemanė prieštarauti. 

Nuleido galvą kaip pasmerktasis, klausąs kaltinamo- 
jo akto. 

— Malonėk nuvesti šitą vaiką atgal pas policijos 
komisarą. Jei jis atsikalbinės ir neims, pasakyk jam, 
kad žmona to vaiko nenori. Suprataiė 

Ji žengė artyn, grasiai mojuodama keptuve. 

Laivininkas pažadėjo padaryti taip, kaip ji nori. 

— Pala, tik nepyk. Man atrodė, kad aš gerai pasiel- 
giau. Apsirikau. Štai ir viskas. Ar tuojau pat jį nuvesti? 

Vyro nuolankumas suminkštino motušės Luvo širdį. 
Gal jinai įsivaizdavo kurį nors iš savo vaikų, paklydusį 
nakty ir tiesiantį ranką į praeivius. 

Nusigręžusi padėjo keptuvę ant ugnies ir tarė irzliu 
balsu: 

— Šįvakar jau vėlu, nuovada uždaryta. O jeigu jau 
paėmei vaiką, tai negali jo vėl išmesti į gatvę. Šią naktį 
jis praleis pas mus, bet rytoj rytą... 

Ir perširdus motušė Luvo ėmė įnirtingai maišyti 
žarijas... 

— Bet rytoj rytą, kaip mane gyvą matai, tu išvesi jį 
nuo mano galvos. 

Stojo tyla. 

Šeimininkė pikta dengė stalą, tarškino stiklinėmis, 
mėtė šakutes. 

Klara išsigandusi tyliai susigūžė kampe. 

Žindomas kūdikis verkšleno lovutėje, o rastinukas 
negalėjo atsigėrėti raudonomis žarijomis. 

Juk jis galbūt nuo gimimo dienos nebuvo matęs ug- 
nies krosnyje. 

Dar labiau jis prasidžiugo, kai atsidūrė už stalo: po 
smakru servetėlė, o priešais lėkštėje — krūvelė bulvių. 

Valgė jis godžiai kaip Žvirblelis, kuriam ant sniego 
kas nors paberia duonos trupinių. 

Motušė Luvo įniršusi dėjo jam į lėkštę valgį, bet 
širdies gelmėse graudu jai buvo, matant šį alkaną liesą 
vaikutį. 

Mažytė Klara sužavėta glostė jį savo šaukštu. 

Paniuręs Luvo nedrįso pakelti akių. 

Nukrausčiusi stalą ir suguldžiusi vaikus, motušė Luvo 
atsisėdo prie ugnies ir pasistatė mažylį priešais, ketin- 
dama jį bent kiek apšvarinti. 

— Negalima tokio purvino guldyti į patalą. Galvą 
dedu, kad jis niekad nematė nei kempinės, nei šukų. 

Vaikas sukiojosi jos rankose kaip vilkelis. 


154 


Iš tiesų, nupraustas ir sušukuotas jis atrodė visai ne 
toks bjaurus, tas vargšas vaikutis su rausva pudelio 
nosyte ir apskritais skruosteliais lyg raudoni obuoliu- 
kai. 

Motušė Luvo išties galėjo pasigėrėti savo darbu. 

— Kažin, kiek jam metų? 

Fransua padėjo į šalį pypkę, džiaugdamasis, kad vėl 
gali tarti žodį. 

Pirmąkart per visą vakarą žmona jį užkalbino, netgi 
davė jam klausimą, 0 tai buvo lyg ir kaltės atleidimas. 

Jis atsistojo, išsiėmė iš kišenės virvutę. 

— Kiek jam metų? Che che! Tuojau pasakysiu. 

Jis apkabino berniūkštį per juosmenį. 

Apsuko jį virve kaip medžius Klamsi miške. 

Motušė Luvo nustebusi pažvelgė į jį: 

— Ką tu čia darai? 

— Matuoju, po paraliais! 

Ji ištraukė virvutę jam iš rankų ir sviedė į kitą kam- 
bario galą. 

— Ak tu mano vyreli, ir keistos gi tavo kvailystės! 
Juk vaikas ne medis. 

Nesiseka šįvakar vargšeliui Fransua! 

Jis atsitraukė sugėdintas, o motušė Luvo paguldė 
mažylį į Klaros lovutę. 

Dukrelė miega sugniaužusi kumštelius, išdrikusi per 
visą lovelės plotį. 

Ji lyg ir jaučia, jog kažką guldo šalia jos, ištiesia ran- 
kas, nustumia kaimyną į kampą, alkūnėmis baksteldama 
jam į veidą, apsiverčia ant kito šono ir vėl užminga. 

Dabar užpučia lempą. 

Senos vandenys plaka laivo šonus, švelniai supdami 
lentų namelį. 

Rastinukas junta, kaip jį apgaubia maloni šiluma, 
ir užminga. Kai jau merkėsi akys, jis pirmą kartą patyrė 
tokį jausmą, tarsi kažkieno ranka būtų meiliai paglos- 
čiusi jam galvutę. 

„GRAŽIOJI NIVERNIETĖ“ 


Panelė Klara visados nubusdavo anksti. 

Tą rytą ji labai nustebo, kad kajutėje nėra motinos, 
o ant pagalvio šalia jos — kažkieno galva. 

Kumšteliais pasitrynė akis, čiupo savo guolio draugą 
už plaukų ir ėmė jį purtyti. 

Vargšas Totoras atbudo nuo keisčiausių kankini- 
mų — išdykėlės pirštai kuteno jo kaklą, tampė už nosieš. 

Nustebęs jis apsidairė ir pamanė, kad vis dar sapnuo- 
jąs. 

Viršum jų dunksėjo žingsniai. 

Dusliai bildėjo į krantinę metamos lentos. 

Panelė Klara, atrodė, tuo labai susidomėjo. 

Pakėlusi pirštą aukštyn, ji parodė draugui lubas, 
tarsi klausdama: 

— Kas čia galėtų būti? 

Ką tik buvo prasidėjęs iškrovimas. Diubakas, stalius 
iš La Viletės, atvyko šeštą valandą su savo arkliu ir 
vežimėliu, o tėtušis Luvo su jam neįprastu įkarščiu 
tuojau pat griebėsi darbo. 

Geraširdis žmogelis visą naktį nesumerkė akių, galvo- 
damas, kad jam reikės vesti atgal pas komisarą šąlantį, 
alkaną vaiką. 

Rytą jis laukė naujos audros; bet motušės Luvo galvą, 
matyt, buvo iškvaršinta kitų minčių, nes ji nekalbėjo 
apie Viktorą. 

Fransua tikėjosi daugiau laimėsiąs, jei pasiaiškinimas 
bus kuo vėliau. 

Jis tenorėjo likti užmirštas, išnykti žmonai iš akių 
ir dirbo išsijuosęs, bijodamas, kad motušė Luvo, paste- 
bėjusi jį dykaujantį, nešūktelėtų jam: 

— Ei tu! Kad nieko neveiki, tai nuvesk vaiką ten, iš 
kur paėmei. 

Ir jis plūkėsi. 

Lentų krūvos bežiūrint mažėjo. 

Diubakas jau triskart suvažinėjo, o motušė Luvo, 
stovėdama ant tiltelio su kūdikiu ant rankų, vos spėjo 
skaičiuoti iškraunamas lentas. 

Iš didelio uolumo Fransua rinko tašus ilgumo kaip 
stiebas, o storumo kaip siena. 

Kai tašas būdavo per sunkus, jis kviesdavosi į pagal- 
bą Ekipažą. 

Ekipažas — matrosas su medine koja — buvo visa 
„Gražiosios nivernietės“ įgula. 

Jį priglaudė iš pasigailėjimo ir laikė iš įpratimo. 

Invalidas, įsirėmęs medine koja ir sukaupęs visas 
jėgas, kėlė rąstą, o Luvo, taip sulinkęs nuo sunkios naš- 
tos, kad vos diržas per juosmenį netrūko, palengva 
leidosi trapu žemyn. 

Argi galima trukdyti taip stropiai dirbantį žmogų? 

Motušei Luvo nė mintis tokia nekilo. 

Ji vaikščiojo tilteliu, ir daugiau niekas jai nerūpėjo, 
kaip tik žindantis Mimilis. 

Tas Mimilis amžinai ištroškęs! 

Kaip ir jo tėtušis. 

O, išgerti tėtušiui Luvo ne pro šalį! Tik, žinoma, ne 
šiandien. 

Darbas verda nuo pat ryto, o apie baltąjį vyną dar 
nė kalbos nebuvo. Nėra kada nei atsikvėpti, nei kaktos 
nusišluostyti, nei sudaužti stiklais su draugu prie bu- 
feto vyninėje. 

Net kai Diubakas pasiūlė nueiti išgerti taurelės, jis 
didvyriškai atsakė: 

— Vėliau, suspėsim. “ 

Atsisakyti taurelės! 

Šeimininkė nieko nebesupranta — jos Luvo lyg nebe 


tas. 
Klara irgi nebe ta: štai jau vienuolikta valanda, o 


mergaitė nė nemano keltis, nors paprastai jos nieku gy- 
vu neišlaikysi lovoje. 

Ir motušė Luvo protekiniu leidžias į kajutę pažiūrėti, 
kas ten darosi. 

Fransua pasilieka denyje; jam nusvyra rankos, atima 
kvapą, tarsi rąstas būtų smogęs į pilvą! 

Taip ir yra! 

Žmona prisiminė Viktorą; jinai atves jį, ir teks eiti su 
juo pas policijos komisarą... 

Bet ne, motušė Luvo grįžta viena, ji šypsosi ir mojasi 
jį pirštu. 

— Eikš čionai! Gražu pažiūrėti! 

Žmogelis nesupranta, ko ji staiga taip pralinksmėjo, 
ir eina paskui ją kaip automatas, iš susijaudinimo vos 
vilkdamas kojas. 

Abu mažyliai sėdi vienmarškiniai ant lovos krašto, 
nuleidę basas kojas. 

Juodu pasiėmę dubenėlį sriubos, kurį motina atsikė- 
lus padėjo šalia jų. 

Turėdami tik vieną šaukštą, jie valgė pakaitom it 
paukšteliai lizde; Klara prie valgio visados ožiuodavosi, 
o dabar juokės ir prasižiojusi lenkės prie šaukšto. 

Žinoma, duonos trupinių pateko jiems ir į akis, ir į au- 
sis, bet nieko jie nei sudaužė, nei apvertė; abu mažyliai 
buvo tokie linksmi, jog negalėjai ant jų pykti. 

Motušė Luvo šypsojosi: 

— Jeigu juodu taip gerai sutaria, tai nėra ko jais nė 
rūpintis. 

Fransua greitai grįžo prie savo darbo, džiaugdamasis, 
kad viskas taip gerai susiklostė. 

Pardavimo dienomis po darbo jis paprastai ilsėdavos, 
atseit aplankydavo visas laivininkų smukles nuo Puen- 
diu-Žur iki Bersi krantinės. 

Be to, iškrovimas trukdavo ištisą savaitę, ir motušė 
Luvo visą tą laiką širsdavo. 

O šį kartą — nei baltojo vyno, nei tinginiavimo; 
Fransua tik dirba ir dirba, nenuleisdamas rankų, ir sten- 
giasi viską atliktį kuo geriau. 

Mažylis, tartum supratęs, kad jam reikia išsikovoti 
čia vietą, kaip išmanydamas linksmino Klarą. 

Pirmąsyk savo gyvenime mergaitė per visą dieną 
nepravirko, nesusikūlė, neprakiurdė kojinaičių. 

Jos draugas smagino ją, šluostė jai nosį. 

Jis Mielai aukojo savo plaukus, kad tik sulaikytų 
Klaros ašaras anapus blakstienų. 

Ji suleisdavo pirštelius į tankias susivėlusias jo gar- 
banas ir erzino savo vyresnįjį draugą nelyginant šu- 
nytis, kimbąs prie didelio šuns. 

Motušė Luvo iš tolo juos stebėjo. 

Ji tarė sau, kad nebloga jai turėti tokią mažą auklę. 

Viktoras galėtų pasilikti, kol bus iškrautas laivas. 
Skubėti nėra ko. Fransua nuves jį paskui, prieš išplau- 
kiant. 

Štai kodėl vakare ji nė žodžiu neužsiminė apie vaiko 
grąžinimą, davė jam lig soties prisikirsti bulvių ir pa- 
guldė miegoti, kaip ir vakar. 

Galėjai pamanyti, kad Fransua globotinis — jų šeimos 

narys, o kas būtų matęs, kaip stipriai Klara apkabino 
jo kaklą prieš migdama, nesunkiai būtų atspėjes, kad 
mergaitė jį paėmė savo globon. 

„Gražiosios nivernietės“ iškrovimas truko tris dienas. 

Trys dienos katorginio darbo, be poilsio, be atvangos. 

Vidurdienį buvo pakrautas paskutinis vežimas, lai- 
vas liko tuščias. 

Vilkikas turėjo atplaukti kitą rytą, tad Fransua visą 
dieną praleido po deniu, taisydamas laivo apkalą. Jau 
trečia diena ausyse jam skambėjo ir nedavė ramybės 
žodžiai: 

— Nuvesk jį pas komisarą. 

Ak, tas komisaras! 

„Gražiosios nivernietės“ kajutės gyventojams jis 
kėlė tokią pat baimę kaip lėlės vaikams teatre. 

Jis virto kažkokiu baubu, kuriuo motušė Luvo bau- 
vino Klarą, kai sunku būdavo ją nuraminti. 

Kiekvieną kartą, kai ji ištardavo šį baisų žodį, mažy- 
lis neramiai pažvelgdavo į ją daug iškentėjusio vaiko 
akimis. 

Jis numanė, koks pavojus slypi šiame žodyje. 

Komisaras! Tai reiškė, kad nebebus nei Klaros, nei 
meilių žodžių, nei šiltos krosnies, nei bulvių. Vėl bus 
juodas vargas: dienos be duonos, naktys be lovos, rytai 
be pabučiavimo. 

Šit kodėl jis taip stipriai įkibo į motušės Luvo sijoną, 
kai Fransua, prieš išplaukiant, virpančiu balsu paklausė: 

— Na, tai ką? Vesti jį ar ne? 

Motušė Luvo nieko neatsakė. 

Ji tartum ieškojo kokios nors dingsties Viktorui pa- 
likti. 

O Klara, ašarų smaugiama, raitėsi ant grindų: ji tik- 
riausiai nualps, jeigu ją atskirs nuo jos draugo. 

Moteris su galva prabilo: 

— Vargše tu mano vyreli, tu pasielgei kvailai, kaip 
ir visados. Dabar reikia už tai atkentėti. Vaikas prisirišo 
prie mūsų, Klara eina iš proto dėl jo, ir mums visiems 
būtų sunku su juo skirtis. Aš bandysiu jį auginti, bet 
noriu, kad visi jūs man padėtumėt. Jei tik Klara vėl ims 
ožiuotis arba jei tu pasigersi, aš bemat nuvesiu jį pas 
komisarą. 

Tėtušis Luvo nušvito. 

Taigi nuspręsta. Jis daugiau nebegers. 

Jis juokėsi, šiepdamas burną iki pat auskarų, ir dai- 
navo denyje, vyniodamas savo lynus, o vilkikas jau 
tempė „Gražiąją nivernietę“ drauge su ištisu baržų lai- 
vynu. 


III 
VIKTORAS PLAUKIA 


Viktoras plaukė upe. 

Plaukė pro užmiesčio kaimus, kurių nameliai ir dar- 
žai atsispindėjo vandeny. 

Plaukė per baltąją kreidos kalnų šalį. 

Plaukė palei vilkikų takus, nugrįstus skambančiom 
plokštėm. 

Plaukė pro kalvas link Jonos kanalo su ramiai snau- 
džiančiais šliuzais. 

Plaukė į amžinai žaliuojančius Morvano miškus. 

Atsišliejęs į laivo vairą, Fransua, atkakliai tesėdamas 
pažadą negerti, leido negirdomis visus kvietimus, ir 
jis plaukia pro šalį. 

Reikėjo stipriai laikyti vairą, kad „Gražioji niver- 
nietė“ nesustotų prie smuklių. 

Tiek jau metų senasis laivas plaukioja tuo pačiu mar- 
šrutu, tad nenuostabu, kad jis žino visas prieplaukas ir 
pats sustoja ties jomis kaip omnibuso arklys. 

Laivo priešaky, pasirėmęs vienintele koja, melancho- 
liškai darbavosi Ekipažas: didžiuliu kobiniu stūmė į 
šalį žoles, reguliavo posūkius, kabinos į šliuzus. 

Ne kažkiek čia buvo jam darbo, nors denyje dieną 
ir naktį kaukšėjo medinė jo koja. 

Tai buvo vienas tų romių, tylių žmonių, kuriems 
amžinai nesiseka gyventi. 

Dar mokykloj draugas išdūrė jam akį, lentpjūvėje 
sužalojo jį kirviu, o cukraus fabrike apšutino verdan- 
čiu vandeniu. 

Jam būtų tekę elgetauti ir galų gale mirti badu kur 
pagriovy, jei Luvo, kuris visados turėjo gerą akį, nebūtų 
jo paėmęs už padėjėją, kai tik jis išėjo iš ligoninės. 

Dėl jo kadaise irgi kilo nuožmus vaidas lygiai kaip 
dėl Viktoro. 

Moteris su galva užsirūstino. 

Luvo nukabino nosį. 

Bet galų gale Ekipažas pasiliko. 

Dabar jis priklausė „Gražiosios nivernietės“ žvėrynui 
lygiomis teisėmis su kate ir varnu. 

Tėtušis Luvo. taip sumaniai valdė laivą, o Ekipažas 
taip mitriai darbavosi kobiniu, jog lygiai po dvylikos 
dienų kelionės „Gražioji nivernietė“, pakilusi aukštyn 
upe ir kanalais, sustojo prie Korbinji tilto, kur jai buvo 
skirta ramiai miegoti per žiemą. 

Nuo gruodžio iki vasario pabaigos laivininkai ne- 
plaukioja. Jie taiso savo laivus ir perka stačią mišką 
pavasario kirtimams. 

Kadangi malkos nebrangios, kajutės šiltai kūrenamos, 
ir jei rudenį gerai pavyksta parduoti krovinį, šitas ne- 
darbo metas būna smagus poilsis. 

"„Gražiąją nivernietę“ paruošė žiemai: nukabino vai- 
rą, atsarginį stiebą paslėpė triume. Visas denis ištuštė- 
jo — žaisk ir bėgiok kiek širdis geidžia. 

Kaip pasikeitė rastinuko gyvenimas! 

Per visą kelionę jis jautėsi kaip nesavas ir tik baimin- 
gai dairėsi. 

Tartum narve užaugintas paukštelis, kurį laisvė taip 
nustebino, jog jis ūmai pamiršo ir čiulbėti, ir skraidyti. 

Dar per jaunas žavėtis prieš akis slenkančiu krašto- 
vaizdžiu, jis vis dėlto pajuto, kokia didinga šita kelionė 
upe aukštyn ir plačios tolumos iš abiejų pusių. 

Motušė Luvo, matydama jį tokį baugštų ir tylų, nuo 
ryto lig vakaro kartojo: 

— Jis kurčnebylys! 

Ne, mažasis paryžietis iš Tamplio priemiesčio nebuvo 
nebylys! 

Kai jis įsitikino, kad visa tai ne sapnas, kad jam ne- 
teks grįžti į savo palėpę ir kad nėra ko per daug bijoti 
nei motušės Luvo grasinimų, nei komisaro, jo liežuvis 
atsirišo. 

Taip išsiskleidžia žiedas, iš rūsio išneštas į saulės 
šviesą. 

Berniukas nustojo slapstytis kampuose lyg užpjudy- 
tas, įbaugintas šeškas. 

Jo akys, giliai įdubusios po iškila kakta, jau nebe- 
lakstė taip neramiai aplinkui, ir jis išmoko juoktis drau- 
ge su Klara, nors veidelis vis tebebuvo blyškus ir rim- 
tas. 

Mergaitė karštai mylėjo savo draugą, kaip myli visi 
tokio amžiaus vaikai: malonu jai buvo čia kivirčytis, 
čia vėl taikytis. 

Nors buvo užsispyrusi kaip mažas asiliukas, turėjo 
gerą širdį, ir lig tik jai primindavo komisarą, ji bema- 
tant paklusdavo. 

Vos atplaukus į Korbinji, jiems gimė dar viena sesutė. 

Mimiliui tebuvo pusantrų metukų, tad kajutėje nes- 
tigo nei lopšių, nei darbo: kai išlaidos didelės, nepasi- 
samdysi tarnaitės. 

Motušė Luvo taip kreitėjo, kad Ekipažo medinė koja 
drebėjo. 


Niekas apylinkėj neužjautė motušės Luvo. Net kai- 
miečiai nesivaržė pasakyti savo nuomonę vietos klebo- 
nui, kuris laivininką rodė jiems kaip pavyzdį: 

— Kaip sau norite, porias klebone, bet kur tų žmonių 
protas: savų vaikų visas trejetas, o dar ima svetimus... 

— Visi Luvo jau nuo amžių tokie. 

— Jiems terūpi garbė, ir kažin ką tu jiems pa- 
tark — vis tiek nepaklausys. 

Niekas nelinkėjo jiems blogo, bet niekas ir nebūtų 
nuliūdęs, jei gyvenimas juos būtų gerai pamokęs. 

Ponas klebonas buvo geras, atviraširdis žmogelis, 
jis lengvai sutikdavo su kitų nuomonėmis ir savo ne- 
tvirtus sprendimus visados paremdavo Švento rašto 
ar bažnyčios tėvų žodžiais. 

Teisybę sako parapijiečiai" ,— mąstė jis, glostyda- 
mas prastai nuskustą smakrą. 

Nereikia bandyti dievo kantrybės. 

Bet kadangi šitie Luvo vis dėlto buvo dori žmonės, 
jis, vykdydamas savo ganytojišką pareigą, apsilankė 
pas juos. 

Motušę Luvo jis rado siuvančią Viktorui kelnaites 
iš senos matroso striukės: berniūkštis pas juos atėjo 
kaip stovi, 0 ji, gera šeimininkė, negalėjo pakęsti skar- 
malų. 

Ji pastūmė klebonui suolelį, o šis iš karto užvedė 
kalbą apie Viktorą, duodamas suprasti, kad, vyskupui 

maloningai padedant, būtų galima jį atiduoti į našlaičių 
prieglaudą Otene. 

Motušė Luvo, kuri visiems atvirai išklodavo tai, ką 
galvodavo, ryžtingai atsakė: 

— Aišku, ponas klebone, jog mažylis yra mums naš- 
ta ir Fransua, man jį parvesdamas, dar kartą įrodė, kad 
jis ne erelis. Bet širdis mano minkšta, kaip ir tėvo; jei 
aš būčiau radusi Viktorą, būčiau taip pat jo labai gai- 
lėjusi, nors ir būčiau palikusi jį ten, kur jis sėdėjo. Bet 
jeigu jau jį paėmėm, tai ne tam, kad vėl juo nusikraty- 
tume, ir jei kada nors dėl jo mums teks vargti, tai nei- 
sime niekur prašyti išmaldos. 

Tuo metu į kajutę įėjo Viktoras su Mimiliu ant rankų. 

Bamblys, tarsi kerštaudamas už tai, kad jį atjunkė 
nuo krūties, užsispyrė nevaikščioti. 

Jam išdygo dantys, ir jis visus kandžiojo. 

Klebonas, sujaudintas tokio reginio, uždėjo ranką 
ant rastinuko galvos ir iškilmingai tarė: 

— Dievas laimina gausias šeimas. 

Ir išėjo, didžiai patenkintas, kad atsiminė posakį, 
taip pritinkantį šiam atvejui. 

Motušė Luvo nemelavo, sakydama, kad Viktoras — jų 
šeimos narys. 

Nuolat niurnėdama ir grasindama, kad liepsianti nu- 
vesti berniuką atgal pas komisarą, moteris su galva pri- 
sirišo prie vargšo nugeibėlio, nė per žingsnį nesitrau- 
kiančio nuo jos sijono. 

Kai Luvo kartais jai prikišdavo, kad per daug juo 
rūpinasi, ji nesvyruodama atsakydavo: 

— Reikėjo neimti. 

Kai Viktorui sukako septyneri metai, jį kartu su Kla- 
ra išleido į mokyklą. 

Viktoras, žinoma, visados nešiojo krepšelį su pus- 
ryčiais it knygas. 

Jis narsiai pešdavosi su godžiais, jokios gėdos netu- 
rinčiais Morvano berniūkščiais, gindamas tuos pusry- 
čius. 

Mokėsi jis taip pat uoliai, kaip ir mušėsi, ir nors lankė 
mokyklą tik žiemą, kai neplaukiojo laivai, žinojo dau- 
giau Už nenuoramas kaimiečių vaikus, tokius pat ne- 
gražius kaip jų klumpės ir ištisus Metus žiovaujančius 
prie savo elementorių. 

Viktoras ir Klara iš mokyklos grįždavo per mišką. 

Smagu juodviem būdavo žiūrėti, kaip miško kirtėjai 
pjauna medžius. 

Kadangi Viktoras buvo vikrus ir lengvas, jam liepda- 
vo įsliuogti į pušies viršūnę ir pririšti virvę, kuria nu- 
leisdavo medį. Juo aukštyn jis kopdavo, juo mažesnis 
atrodydavo, o kai pasiekdavo pačią viršūnę, Klara ne- 
sitverdavo iš baimės. 

O jis, narsuolis, tyčia sūpuodavos, erzindamas mer- 
gaitę. 

Kartais jie aplankydavo Možandrą medienos sandėly. 

Dailidė buvo liesas ir išdžiūvęs kaip skiedra. 

Jis gyveno vienas už kaimo, miško glūdumoje. 

Draugų jis neturėjo. 

Kaimo gyventojai labai domėjosi šiuo vienišu, nekal- 
biu prašalaičiu, atsikėlusiu iš Njevro provincijos ir 
įsirengusiu sandėlį atokiau nuo kaimo. 

Jau šešeri metai jis taip dirba, kad ir koks būtų oras, 
niekad nedykaudamas, lyg vargo spiriamas žmogus, 
nors niekam ne paslaptis, kad jis užkalęs nemaža pinigų, 
kad darąs stambius sandėrius ir dažnai užeinąs pas 
Korbinji notarą pasitarti, kur laikyti santaupas. 

Kartą jis pasisakė klebonui, kad esąs našlys. 

Pamatęs ateinančius vaikus, Možandras padėdavo 
pjūklą ir nutraukdavo darbą, nes mėgo su jais pašne- 
kėti. 

Jis labai pamilo Viktorą ir išmokė jį pjaustyti iš me- 
džio laivelius. 

O kartą jam tarė: 

— Tu man primeni sūnų, kurio aš netekau. 

Ir tartum išsigandęs, kad bus pasakęs ko nereikia, 
pridūrė: 

— O, tai buvo seniai, labai seniai. 

Kitą sykį jis pareiškė tėtušiui Luvo: 

— Aš neturiu įpėdinių. Jei Viktoras tau kada nors 
nugrįs, atiduok jį man, aš nepagailėsiu kašto ir nusiųsiu 
jį miestan į mokyklą. Jis išlaikys egzaminus ir įstos 
į Miškininkystės koledžą. 

Bet Fransua vis dar labai didžiavosi savo tauriu 
poelgiu. Jis atsisakė, ir Možandras kantriai laukė, kada 
laivininkas, dar pagausėjus šeimai ar užgriuvus pini- 
giniams sunkumams, nebenorės svetimų vaikų. 

Likimas, atrodė, leido išsipildyti jo troškimams. 

Iš tiesų, galėjai pamanyti, jog drauge su Viktoru 
„Gražiojoj nivernietėj“ apsigyveno nelaimė. 

Nuo tos dienos viskas ėmė nesisekti. 

Medieną sunku buvo parduoti. 

Prieš kiekvieną iškrovimą Ekipažas vis iš naujo su- 
siluošindavo. 

Ir pagaliau vieną gražią dieną, prieš pat išplaukiant 
į Paryžių, susirgo motušė Luvo. 

Nuo vaikų klyksmo Fransua neteko galvos. 

Jis neskirdavo sriubos nuo vaistų. 

Savo apsirikimais jis taip erzino ligonę, jog pagaliau 
nusprendė pavesti ją slaugyti Viktorui. 

Pirmąkart savo gyvenime laivininkui pačiam teko 
pirkti mišką. 

Nors ir kaip rišo medžius virvėmis, nors trisdešimt 
kartų matavo tą patį, skaičiuoti jam nesisekė — atme- 
nate, kaip nuostabiai jis skaičiuodavo: 

— Aš dauginu, dauginu... 

Motušė Luvo — toji tai mokėjo skaičiuoti! 

Jis šiaip taip užpirko medieną ir labai neramus išplau- 
kė į Paryžių, o ten susidūrė su nedoru pirkėju, kuris 
nepraleido progos jį apmauti. 

Sunkia širdimi jis grįžo į laivą, atsisėdo ant lovos 
krašto ir tarė prislėgtu balsu: 

— Vargše žmonele, pasistenk greičiau pagyti, arba 
mes Žuvę. 

Motušė Luvo palengva sveiko. Ji grūmėsi su nesėk- 
mėmis ir kaip įmanydama durstė galą šu galu. 

Jeigu būtų buvę pinigų naujam laivui pirkti, jų rei- 
kalai būtų pasitaisę, bet liga prarijo visas santaupas, 
o visą pelną teko skirti „Gražiosios nivernietės" skylėms 
taisyti: laivas jau buvo visai suguręs. 

Viktoras virto jiems sunkia našta. 

Tai nebe ketverių metų vaikas, kurį galima aprengti 
matroso striuke ir kurio maitinimas nieko nekaštuoja. 

Dabar jis dvylikos metų; valgo kaip suaugęs, nors 
vis toks pat liesas ir nervingas, tad nėra ko nė svajoti, 
kad jis galės pavaduoti Ekipažą, kai tas vėl ką nors nu- 
silauš. 

Reikalai ėjo vis blogyn ir blogyn. Paskutinė kelionė 
buvo ypač varginga: jie vos pasiekė Klamsi. 

Į laivą tai čia, tai ten sunkėsi vanduo — lopai nebe- 
gelbėjo. Reikėjo jį visą apkalti, o dar geriau — parduoti 
kaip laužą ir pirkti naują. 

Vieną kovo vakarą, prieš pat išplaukiant į Paryžių, 
kai Luvo atsilygino už medieną ir, didžiai susirūpinęs, 
jau norėjo atsisveikinti su Možandru, šis pasikvietė jį 
išgerti butelį vyno. 

— Man reikia su tavim pasikalbėti, Fransua. 

Juodu įėjo vidun. 

Možandras pripylė dvi stiklines, ir jie susėdo vienas 
prieš kitą. 

— Aš ne visados buvau toks vienišas, Luvo, kaip 
dabar. Kadaise turėjau visa, ko reikia, kad galėtum jaus- 
tis laimingas: turėjau ir turto, ir mylinčią žmoną. Ir 
visko netekau. Dėl savo kaltės. 

Dailidė nutilo, prisipažinimas įstrigo jam gerklėje. 

— Niekad nebuvau blogas žmogus, Fransua. Bet tu- 
rėjau vieną pražūtingą aistrą... 

— Tu? 

— Turiu ją ir dabar. Labiausiai už viską pasaulyje 
mėgstu pinigus. Tai ir buvo visų mano nelaimių prie- 
žastis. 

— Kas gi atsitiko, vargšas Možandrai? 

— Tuojau tau papasakosiu. Po sutuoktuvių, kai mums 
gimė kūdikis, man kilo mintis pasiųsti žmoną į Paryžių 
ir surasti jai žindyvės vietą. Tai labai pelninga, jei vy- 
ras apsukrus ir pats gali šeimininkauti namuose. Žmona 
nenorėjo skirtis su savo mažyliu. Ji man sakė: „Mano 
brangusis, bet juk mes ir taip nemažai uždirbame! O jei 
turėsim pervirš — tie pinigai bus prakeikti! Jie mums 
neišeis į naudą. Tegu šitaip uždarbiauja neturtingos 
šeimos, kur daug vaikų. Man taip bus skaudu jus pa- 
likti“ Aš nenorėjau nieko girdėti, Luvo, ir priverčiau 
ją išvykti. 

— Na, ir ką gi? 

— Na, ką gi. Susiradusi vietą, žmona įdavė mūsų 
vaiką kažkokiai senei parvežti jį pas mane. Ji pati juos 
palydėjo į stotį. Bet nuo to laiko apie juos nėra jokios 
žinios. 

— (O tavo žmona, vargšas Možandrai? 

— Kai ji tai sužinojo, jai prapuolė pienas. Ji mirė... 

Abu nutilo: Luvo — sujaudintas pasakojimo, Mo- 
žandras — prisiminimų prislėgtas. 

Pirmas prabilo dailidė: 

— Aš pasmerkiau save gyventi taip, kaip dabar 
gyvenu. Už bausmę. Dvylika metų praleidau toli nuo 
žmonių. Bet ilgiau taip nebegaliu. Bijau mirti vienas. 
Jei tau bent kiek manęs gaila, atiduok man Viktorą, 
jis užvaduos man vaiką, kurio netekau. 

Luvo sumišo. 

Viktoras jiems brangiai kaštavo. 

Jeigu atiduos jį, visos aukos, kurias sudėjo, jį augin- 
dami, nueis niekais. O juk berniukas netrukus bus jiems 
naudingas. 

Možandras įspėjo jo mintis: 

— Savaime aišku, Fransua, jei tu jį man atiduosi, 
aš tau grąžinsiu visas išlaidas. Berniukui irgi bus geriau. 
Kai tik pan:alau girioje miškininkystės koledžo studen- 
tus, visados pagalvoju, kad ir mano sūnelis galėjo būti 
toks kaip jie. Viktoras darbštus, jis man patinka. Tu 
gerai žinai, kad aš jį laikysiu kaip savo sūnų. Na, kaip? 
Sutariamė 

Vakare, kai vaikai sugulė „Gražiosios nivernietės“ 
kajutėje, pasiūlymą aptarė abu tėvai. 

Moteris su galva mėgino blaiviai samprotauti: 

— Matai, Fransua, mes davėme šiam vaikui visa, ką 
galėjome. Dievas mato, kad norėtume jį pasilaikyti. 
Bet jei taikosi proga atiduoti ji ten, kur jis nebus ne- 
laimingas, turime ryžtis. 

Bet nejučia jų akys krypo į lovą, kur ramiai ir giliai, 
kaip ir visi vaikai, miegojo Viktoras ir Mimilis. 

— Vargšas berniukas! — švelniu balsu tarė Fransua. 

Vanduo pliuškeno į laivo šonus, ir kartas nuo karto 
nakties tylą sudrumsdavo garvežio švilpukas. 

Motušė Luvo graudžiai pravirko: 

— Dieve, pasigailėk mūsų! Fransua, aš jo neati- 
duosiu! 


IV 


GYVENIMAS SUNKUS 
Viktoras baigė penkioliktuosius metus. 
Jis kažkaip staiga ūgtelėjo. Pablyškęs vaikas virto 
stipriu, plačių pečių, ramių judesių jaunuoliu. 
Plaukiodamas „Gražiąja niverniete“, jis pažino visą 

jos kelią. Tarsi patyręs laivininkas, jis žinojo visas 
seklumas, nuspėdavo vandens lygį ir vienodai vikriai 
valdė kobinį ir vairą. 

Jis dėvėjo plačią jūreivišką palaidinę, suveržtą rau- 
dona juosta. 

Kai tėtušis Luvo duodavo jam vairuoti, Klara, jau 
beveik suaugusi mergina, atsisėsdavo šalia Viktoro 
su mMezginiu ir gėrėdavosi jo ramiu veidu bei tvirtais 
judesiais. 

Šį kartą kelionė iš Korbinji į Paryžių buvo nelengva. 

Patvinusi nuo rudens lietų, Sena prasiveržė pro visas 
užtvankas ir pasileido į jūrą kaip išsprukęs laisvėn 
ŽVĖTIIS. 

Susirūpinę laivininkai skubėjo iškrauti laivus, nes 


“wo — 


landą siuntė blogas žinias. 


Sklido kalbos, kad intakai sugriovė pylimus, užliejo 
kaimus, o vanduo vis kyla ir kyla. 

Krantines užplūdo sunerimę žmonės su vežimais ir 
arkliais; gariniai kranai kilojo aukštyn savo didžiules 
rankas. 

Vyno sandėlis jau buvo ištuštintas. 

Slinko vežimai su cukraus dėžėmis. 

Laivavedžiai paliko savo namelius ant vandens, kran- 
tinės tuštėjo, ir vežėčių vilkstinė, kylanti kalvos šlaitu, 
bėgo nuo potvynio kaip kariuomenė nuo priešo. 

Upės siautėjimo ir tamsių naktų sugaišintas, Luvo 
nesitikėjo laiku parduoti atvežtą medieną. 

Visi padėjo krauti ir dirbo iki vėlios nakties kranti- 
nės dujinių žibintų ir lempų šviesoje. 

Iki vienuoliktos valandos visas krovinys jau buvo 
krantinėje. . 

Kadangi staliaus Diubako vežimas nesirodė, visi 
nuėjo miegoti. 

Klaiki buvo naktis: žvangėjo grandinės, braškėjo 
sienos, laivai daužėsi viens į kitą. 

Bangų drebinama, „Gražioji nivernietė“ vaitojo kaip 
kenčiantis ligonis. 

Neįmanoma sumerkti akių. 

Tėtušis Luvo, jo žmona, Viktoras ir Ekipažas pakilo 
auštant, palikę vaikus lovose. 

Per naktį Sena dar labiau patvino. 

Šniokšdama, banguodama kaip jūra, ji plukdė po žemu 
dangum savo žalius vandenis. 

Krantinėje jokio gyvybės ženklo. 

Upėje nė vieno laivo. 

Srovė nešė tik stogų ir tvorų nuolaužas. 

Toli, už tiltų, rūkuose dunksojo Paryžiaus katedros 
siluetas. 

Negalima buvo gaišti nė akimirkos, nes upė jau ver- 
žėsi į žemąją krantinę, o vilnys paplovė ir sugriovė lentų 
krūvas. 

Fransua, motušė Luvo ir Diubakas, beveik iki kelių 
vandeny, krovė vežimą. 


Staiga juos išgąsdino baisus triokštelėjimas. 

Prekinis laivas, prikrautas girnų, nutraukė grandinę, 
perskilo pusiau nuo pirmagalio iki vairo ir nuskendo 
prie pat krantinės. 

Upėj ėmė suktis didžiulis verpetas. 

Visi stovėjo nustėrę, apstulbinti šios katastrofos, ir 
ūmai išgirdo užpakaly riksmą. 

Nuo bangos smūgio „Gražioji nivernietė' nutraukė 
grandinę ir atsiskyrė nuo kranto. 

Motušė Luvo sušuko: 

— Mano vaikai! 

Viktoras puolė į kajutę. 

Veikiai jis pasirodė denyje su mažyliu ant rankų. 

Klara ir Mimilis bėgo paskui jį, ir visi tiesė rankas 
į krantinę. 

— Sustabdykit! 

— Valtį! 

— Virveę! 

Kas daryti? 

Neįmanoma plaukte visus pergabenti. 

Ekipažas paklaikęs bejėgiškai blaškėsi iš vieno laivo 
krašto į kitą. 

Reikėjo žūt būt pasiekti krantą. 

Matydamas sutrikusį luošį ir verkiančius vaikus, Vik- 
toras pasijuto besąs kapitonas ir ryžosi žūt būt juos 
gelbėti. 

Jis sukomandavo: 

— (Greitai mesk lyną! 

— Gyviau! 

— Gaudykit! 


Tris kartus jie bandė sviesti lyną. 

Bet „Gražioji nivernietė“ jau buvo per toli nuo kranto, 
ir lynas krito į vandenį. 

Tada Viktoras pribėgo prie vairo, ir visi išgirdo, kaip 
jis sušuko: 

— Nebijokit! Aš susidorosiu! 

Tr iš tiesų staigiu vairo sūkiu jam pavyko pakreipti 
laivą, kurį srovė jau nešė skersą žemyn. 

Krantinėj likęs Luvo visiškai neteko galvos. 

Jis norėjo šokti į vandenį ir plaukti prie savo vaikų, 
bet Diubakas apglėbė jį per juosmenį, o motušė Luvo 
užsidengė rankomis veidą, kad nieko nematytų. 


Dabar „Gražioji nivernietė“ vilkiko greičiu slinko 
pasroviui tiesiai ant Austerlico tilto. 


Ramiai užgulęs vairą, Viktoras valdė laivą, drąsino 
mažuosius, įsakinėjo Ekipažui. 

Nė akimirksnio nesusvyravęs, jis nukreipė laivą 
tiesiai į raudoną vėliavą, kabančią pagrindinės arkos 
vidury ir rodančią upeiviams kelią. 


Bet, dieve mano, ar skliauto anga užtektinai aukšta? 

Tiltas greit artėjo. 

— Imk kobinį, Ekipažai! Klara, nesitrauk nuo vaikų! 

Pats iš visų jėgų užgulė vairą. 

Jis pajuto, kaip vėjas iš po skliauto kedena jo plau- 
kus. 

Štai ir tiltas. 

Srovės nešama „Gražioji nivernietė“, baisingai braš- 
kėdama, nėrė po arka, bet minia, susirinkusi ant Aus- 
terlico tilto, suskubo pastebėti, kaip matrosas su me- 
dine koja, nepataikęs užmesti kobinio, išsitiesė denyje, 
ir išgirdo berniuką prie vairo šaukiant: 

— Kablį! Kablį! 

„Gražioji nivernietė“ jau buvo po tiltu. 

Tamsoje po arka Viktoras aiškiai matė didžiulius žie- 
dus, įmūrytus į tilto atramas, skliauto sandūrą viršum 
galvos, o tolumoj — eilę kitų tiltų, kurių arkų angose 
mėlynavo dangus, 

Paskui akiratis staiga išsiplėtė, akis apžilpino ryški 
šviesa, lyg išėjus iš rūsio, viršuj pasigirdo šauksmai 
„Valio!“, ir pasirodė katedra tarsi fregata ant inkaro 
upėje. 

Laivas iškart sustojo. 

Tilto sargams pavyko numesti į.laivą kablį. 
1 šoko prie lyno ir tvirtai užmazgė jį ant kne- 
chtų. 

Visi pamatė, kaip „Gražioji nivernietė“, lyno prilai- 
koma, grįžtelėjokitu šonu ir, paklusdama naujai traukai, 
palengva prislinko prie Turnelės krantinės su savo įgu- 
la iš mažamečių vaikų ir penkiolikos metų kapitonu. 

O, koks buvo džiaugsmas visiems, susirinkus vakare 
prie garuojančio ragu kajutėje, laive, šįsyk tvirtai 
stovinčiame ant inkaro ir gerai pririštame! 

Mažasis didvyris — garbingoje kapitono vietoje. 

Rytą visi buvo tiek įsijaudinę, kad nė dabar nenorėjo 
valgyti, bet nuotaika buvo pakili: taip visados esti, 
kai pavyksta išvengti katastrofos. 

Visi laisvai alsavo. 

Visi mirksėjo vienas antram, tarsi norėdami pasakyti: 

— Na mat! O ką, jei tada būtume jį nuvedę pas ko- 
misarą! 

Ir tėtušis Luvo šiepėsi iki ausų, drėgnų akių žvilgsniu 
glostydamas savo jauniklių pulką. 

Tarsi juos būtų ištikusi nepaprasta laimė, tarsi „Gra- 
žioji nivernietė jau nebūtų sukiurusi ar jie loterijoj 
būtų laimėję stambią sumą. | 

Laivininkas be paliovos vaišino Viktorą niuksais. 

Toks jau jo būdas meilumui išreikšti! 

— Na, ir pašėlęs tas Viktoras! Kaip jis pasuko vairą! 
Ar matei, Ekipažai? Aš pats geriau nebūčiau padaręs! 
Che che che! Aš, laivininkas! 

Ištisas dvi savaites žmogelis šūkaliojo, bėgiojo kran- 
tinėmis, pasakodamas apie nepaprastą vairo sūkį. 

— Suprantat? Laivą nešė srovė. Tada jis... Op! 

Ir gestais rodė, kaip buvo pasuktas vairas. 

Sena atslūgo, artėjo laikas išplaukti. 

Vieną rytą, kai Viktoras ir Luvo denyje pompavo 
vandenį, laiškininkas atnešė laišką. 

Antroj voko pusėj buvo mėlynas antspaudas. 

Kiek drebančia ranka laivininkas atplėšė voką ir, 
kadangi skaityti mokėjo ne daugiau kaip skaičiuoti, 
tarė Viktorui: 

— Perskaityk. 

Ir Viktoras perskaitė: 

„XII apylinkės Policijos komisaro raštinė. 

Prašome poną Luvo (Fransua), laivo savininką, ar- 
timiausiu laiku užeiti pas policijos komisarą“ 

— Viskas? 

— Viskas. 

— Kam gi jam manęs prireikė? 

Visą dieną Luvo nebuvo namie. 

Vakare, kai grįžo, viso jo linksmumo — kaip nebūta... 

Grįžo paniuręs, susiraukęs, nekalbus. 

Motušė Luvo nieko nenumanė ir, kai mažyliai išbėgo 
žaisti į denį, paklausė: 

— Kas atsitiko? 

— Turiu nemalonumų. 

— Dėl krovinio? 

— Ne, dėl Viktoro. 

Ir jis papasakojo apie savo atsilankymą pas virši- 
ninką. 

— Ta moteris, kuri jį paliko gatvėje, nėra jo motina. 

— Štai kaip!.. 

— Ji buvo jį pavogusi. 

— Kaipgi tą sužinojo? 

— Ji pati prieš mirdama prisipažino policijos komi- 
sarui. 

— Ir tau pasakė, kas jo tėvai? 

Luvo sudrebėjo. 

— Iš kur tu ištraukei, kad pasakė? 

— Kam gi būtų tave šaukę? 

Fransua supyko: 

— Jei ir žinočiau, kas jo tėvai, tau vis tiek nesaky- 
čiau! 

Jis paraudo iš piktumo ir išėjo, trenkdamas duris. 

Motušė Luvo suglumo. 

— Kas jam pasidarė? 

Iš tiesų, kas gi pasidarė Fransua? 

Nuo tos dienos jo elgesys, jo kalba, jo būdas — viskas 
pasikeitė. 

Jis beveik nebevalgė, blogai miegojo, naktį garsiai 
kalbėjo. 

Jis ėmė prieštarauti žmonai! 

Kibo prie Ekipažo, buvo šiurkštus visiems, ypač Vik- 
torui. 

Kai nustebusi motušė Luvo klausdavo, kas jam yra, 
jis tik burbteldavo: 

— Nieko. Ką jūs čia išsigalvojate? Visi jūs susimokėt 
prieš mane. 

Vargšės moters pastangos ėjo niekais. 

— Dievaži, jis kraustosi iš proto! 

Vieną vakarą Fransua pakėlė baisų triukšmą dėl 
Možandro, ir motušė Luvo nusprendė, kad jis tikrai 
išprotėjo. 

Tada jų kelionė ėjo į galą, nebetoli jau buvo Klamsi. 

Viktoras ir Klara kalbėjosi apie mokyklą, ir kai ber- 
niukas pasakė, kad jam bus malonu vėl pasimatyti su 
Možandru, tėtušis Luvo netikėtai įsiuto: 

— Kad man daugiau nė žodžio apie Možandrą! Aš 
nebenoriu su juo turėti reikalų! 

Įsikišo Motina: 

— Ką gi jis tau padarė? 

— Ką padarė?.. Ką padarė?.. Ne tavo reikalas. Rodos, 
aš čia šeimininkas! 

Ir parodė, deja, kad jis tikrai šeimininkas: užuot 
sustojęs, kaip paprastai, Korbinji, nuplaukė dviem my- 
liom aukščiau, į patį miško vidurį. 

Jis pareiškė, kad Možandras tik ir galvojąs, kaip jį 
apgauti, dėl to geriau jam būsią tartis su kitu miško 
pirkliu. 

Jis sustojo taip toli nuo kaimo, jog nebuvo ko nė sva- 
joti apie mokyklą. 

Viktoras ir Klara ištisas dienas praleisdavo miške, 
rinkdami žagarus. 

Pavargę nuo savo naštos, juodu nusimesdavo ryšu- 
lėlius, palikdavo juos pagriovy ir atsisėsdavo ant žemės 
tarp gėlių. 

Viktoras išsiimdavo iš kišenės knygą ir duodavo 
Klarai garsiai skaityti. 

Jie mėgo stebėti, kaip saulės spinduliai, prasiskverbę 
pro šakas, mirguliuoja ant knygos puslapių ir jų plau- 
kuose. Aplinkui zvimbia galybė vabaliukų, o to- 
liau — miško tyla. 

Jei užsisėdi per ilgai, jie skubiai žengia plačiu keliu, 
ant kurio gula medžių šešėliai. 

Pro medžius, pro lengvą rūką, kylantį iš upės, tolumoj 
matyti  „Gražiosios nivernietės“ stiebas, žybčioja 
ugnelė. 

Tai motušė Luvo po plynu dangum ant upės kranto 
taiso vakarienę. 

Šalia jos Mimilis, pasišiaušęs kaip plunksnų kuokštė, 
su marškiniais, išlindusiais iš kelnaičių, meiliai žiūri 
į katilėlį. 

Mažoji sesutė čia pat žaidžia ant žemės. 

Ekipažas ir Luvo rūko pypkes. 

Kartą, prieš pat vakarienę, jie pamatė kažkokį žmogų, 
kuris išėjo iš miško ir patraukė į juos. 

— Žiūrėk, Možandras! 

Iš tiesų tai buvo dailidė. 

Pasenęs, pražilęs. 

Jis ramsčiavosi lazda, ir atrodė, kad jam trūksta kva- 
po. 
Dailidė priėjo prie Luvo ir padavė jam ranką: 

— Kasgiatsitiko? Tu manęs išsižadėjai, Fransua? 

Laivininkas sumišęs kažką sumurmėjo. 

— Betgi aš nepykstu ant tavęs! 

Jis atrodė toks pavargęs, jog motušei Luvo jo pagailo. 

Nekreipdama dėmesio į blogą vyro nuotaiką, ji pa- 
kišo jam suolą atsisėsti. 

— Ar tiktai nesergat, ponas Možandrai“ 

— Aš smarkiai peršalau. 

Jis kalbėjo tyliai, beveik pašnabždomis. 

Vargas jį sušvelnino. 

Jis pasisakė ketinąs išvykti iš šito krašto ir apsigy- 
venti kur nors Njevre. 

— Daugiau nebesiversiu prekyba. Gana! Dabar aš 
turtingas, turiu pinigų, daug pinigų. Bet kam jie man? 
Už juos nenusipirksiu prarastos laimės. 

Fransua klausė, suraukęs antakius. 

Možandras kalbėjo toliau: 

— Juo labiau senstu, juo labiau slegia vienatvė. An- 
ksčiau užsimiršdavau dirbdamas, o dabar nė darbas 
nebedžiugina. Niekas man nebemiela. Nusprendžiau 
keltis kitur, gal širdžiai palengvės. 

Ir jo žvilgsnis lyg ir nejučia nukrypo į vaikus. , 

Tuo metu kelyje pasirodė Viktoras ir Klara, nešini 
žagarais. 

Pamatę Možandrą, jie metė nešulius ir pribėgo prie jo. 

Kaip visados, jis maloniai sutiko juos ir pasakė vis 
dar susiraukusiam Luvo: 

— Koks tu laimingas: turi ketvertą vaikų. O aš nė 
vieno. 

Ir atsiduso: 

— Aš nesiskundžiu, tai mano kaltė! 

Jis atsistojo. 

Pakilo ir kiti. 

— Sudie, Viktorai. Dirbk, būk stropus ir mylėk savo 
tėvus — tai tavo pareiga. 

Uždėjęs vaikinui ant peties ranką, ilgai žiūrėjo į jį. 

— Tik pamanykit: jei aš turėčiau sūnų, jis būtų toks 
kaip Viktoras. 

Piktas Luvo žvilgsnis tarytum bylojo: „Kada gi tu 
išsinešdinsiė“ 

Tačiau kai dailidė jau rengėsi eiti, laivininkui jo pa- 
gailo, ir jis pakvietė: 

— Možandrai, gal pavakarieniautum su mumis? 

Pasakė jis tai nenoromis ir tokiu šiurkščiu balsu, jog 
sunku buvo priimti kvietimą. 

Senis papurtė galvą: 

— Dėkui, aš nealkanas. Juk žinai, kad skaudu žiūrėti 
į kitų laimę, kai pats esi: prislėgtas.— Ir nuėjo, sunkiai 
remdamasis ant lazdos. 

Visą vakarą Luvo nepratarė nė žodžio. 

Visą naktį jis vaikščiojo po denį, o rytą, nieko nepa- 
sakęs, išėjo. 

Jis leidosi pas kleboną. 

Klebonija stovėjo šalia bažnyčios. 

Tai buvo didelis keturkampis trobesys; priešais 
jį — kiemas, už jo — daržas. 

Prie slenksčio lesė vištos. 

Laidare mykė pririšta karvė. 

Apsisprendęs Luvo iškart lengviau atsikvėpė. 

Jis atidarė vartelius ir atsiduso patenkintas, taręs 
sau, kad išeis iš čia jau be rūpesčio širdy. 

Kleboną rado sėdintį vėsiame valgomajame. 

Kunigas ką tik buvo papusryčiavęs ir snaudė, palen- 
kęs galvą ant brevijoriaus. 

Įėjęs Luvo jį pažadino: jis įdėjo tarp lapų žymeklį 
ir, užvožęs knygą, paprašė laivininką sėsti. 

— Na Fransua, koks reikalas? 

Glamžydamas rankomis kepurę, Luvo pasakė, kad 
jam reikalingas patarimas, ir paprašė leisti viską papa- 
sakoti nuo pradžios. 

— Kaip žinote, ponas klebone, aš nelabai išmaningas. 

Aš ne erelis, che che, kaip sako mano žmona. 

Po tokios įžangos jis kiek apsiramino ir ėmė pasa- 
koti, sunkiai alsuodamas, visas išraudęs, įbedęs žvilgsnį 
į savo kepurės snapelį. 

— Atsimenat, ponas klebone, Možandras jums sakė, 
kad jis našlys? Jis neteko žmonos prieš penkiolika 
metų. Jinai išvyko tada į Paryžių ieškoti žindyvės vie- 
tos. Ten parodė savo vaiką gydytojui, paskutinį kartą 
jį pamaitino, o paskui, kaip kad įprasta, įdavė vaikų 
išnešiotojai. 

Kunigas jį pertraukė: 

— Kas tai yra vaikų išnešiotoja, Fransua? 

— Tai tokia moteris, ponas klebone, kuri išnešioja 
vaikus į jų namus. Ji neša juos ant nugaros pintinėje 
kaip kačiukus. 

— Na, ir amatas! 

— Būna tarp jų ir visai padorių moteriškių, ponas 
klebone. Bet Možandro žmonai pasitaikė niekam nepa- 
žįstama senė, ragana, kuri vogė vaikus. Ji už pinigus 
atiduodavo juos kitoms valkatoms, kurios tampė juos 
po gatves, prašydamos išmaldos. 

— Ką jūs čia pasakojate, Fransua? 

— Tikrą tiesą, ponas klebone. Ta bjaurybė susigrobė 
visą būrį vaikų, tarp jų ir Možandro kūdikį. Laikė jį 
ketverius metus ir norėjo išmokyti elgetauti, bet jis 
buvo garbingo Žmogaus sūnus ir nesutiko tiesti rankos 
išmaldai. Tada paliko jį gatvėj — teeinie kur nori! 
Prieš pusę metų ta moteris ligoninėj pasimirė, bet prieš 
mirtį pabudo jos sąžinė. Aš žinau, kas tai yra, ponas 
klebone, ji velniškai kamuoja... 

Ir vargšelis pakėlė akis į lubas, tarsi prisiekdamas, 
kad nemeluoja. 

— Tada ji pasikvietė komisarą. Pasakė jam vaiko 
pavardę. Komisaras pranešė apie tai man. Tai Viktoras. 

Klebonui iškrito iš rankų brevijorius. 

— Viktoras — Možandro sūnus? 

— Taip. 

Kunigas buvo pritrenktas. 

Jis kažin ką sumurmėjo. Luvo tesuprato vieną kitą 
žodį: „Nelaimingas vaikas... , „dievo pirštas...“ 

Pakilęs iš vietos klebonas ėmė vaikščioti po kambarį, 
priėjo prie lango, įsipylė vandens ir pagaliau sustojo 
priešais Luvo, užsikišęs rankas už juostos. 

Jis ieškojo šiam atvejui tinkamo posakio, bet neradęs 
paprastai tarė: 

— Na, ką gi? Reikia grąžinti jį tėvui. 

Luvo sudrebėjo. 

— Tas ir yra baisiausia, ponas klebone. Jau pusė 
metų, kai aš tą žinau, bet iki šiol neturėjau drąsos kam 
nors apie tai prasitarti — net žmonai. Mes tiek privar- 
gom, kol užauginom berniuką, tiek sunkių valandų kartu 
pergyvenom, jog dabar nė nežinau, kaip galėtume su 
juo išsiskirti. 

Visa tai buvo tiesa, ir jeigu Možandras buvo vertas 
pagailos, tai jos buvo vertas ir vargšas Fransua. 

Vienodai abu užjausdamas, klebonas liejo prakaitą 
ir mintyse meldė dangų apšviesti jam protą. 

Pamiršęs, kad Luvo atėjo pas jį patarimo, jis tarė 
prislėgtu balsu: 

— Klausykit, Fransua, o ką jūs patartumėt, jei bū- 
tumėt mano vietoje 

Laivininkas nuleido galvą. 

— Aš suprantu, ponas klebone, kad reikės atiduoti 
Viktorą. Tai aš pajutau tą dieną, kai pas mus netikėtai 
atsilankė Možandras. Man širdis pusiau plyšo, kai pa- 
mačiau jį tokį pasenusį, tokį liūdną ir palūžusį. Man pasi- 
darė gėda, lyg mano kišenėj būtų jo pinigai, pavogti pi- 
nigai. Ilgiau nebegalėjau tylėti ir atėjau papasakoti 
jums. | 

— Ir gerai padarėte, Luvo,— tarė klebonas, prasi- 
džiugęs, kad laivininkas pats jam pateikė sprendi- 
mą.— Niekad nevėlu atitaisyti klaidą. Aš eisiu kartu 
su jumis pas Možandrą. Jūs viską jam papasakosit. 

— Rytoj, ponas klebone! 

— Ne, Fransua, dabar pat! 

Ir matydamas, kaip žmogelis kenčia, kaip nervingai 
maigo kepurę, ėmė švelniai įkalbinėti: 

— Luvo, paklausykit manęs, meldžiamasis, einam 
dabar, jeigu jau abu taip nusprendėme! 


V 
GARBĖTROŠKOS SVAJONĖS 
Sūnus! 
Možandras turi sūnų! 
Jis neatitraukia nuo jo akių, sėdėdamas priešais jį 

vagone, kurs bildėdamas neša juos į Neverą. 

Tai tikras pagrobimas. 

Senis paėmė sūnų beveik nepadėkojęs ir šit bėga lyg 
koks valkata, išlošęs daug pinigų. 

Jis nenori, kad vaikas bendrautų su senais pažįsta- 
mais. 

Jis ištroškęs meilės kaip kad anksčiau pinigų. 

Niekam nieko neduoti! Su nieku nesidalinti. 

Užslėpti savo turtą, kad niekas į jį neskersuotų. 

Užimas jo ausyse — lyg traukinio bildėjimas. 

Galva įkaitusi lyg garvežys. 

O svajonės lekia greičiau už visus garvežius ir trau- 
kinius, šuoliais šokdamos per dienas, mėnesius, metus. 

Jo svajonėse Viktorui dvidešimt metų, jis vilki tam- 
siai žalia uniforma su sidabro sagomis. 

Miškininkystės koledžo studentas! 

Studentui Možandrui — lyg ir špaga prie šalies iI 
trikampė skrybėlė ant šono kaip politechnikui: visos 
mokyklos ir visos uniformos susimaišė Možandro sva- 
jose. 

Bet argi ne vis vien? 

Dailidė nešykštės pinigų nei apvadams, nei paauk- 
sinimams. 

Jis sumokės už viską... Ir Viktoras bus „ponas“, apau- 
ksuotas nuo galvos iki kojų. 

Žmonės kels prieš jį kepures ir žemai lankstysis. 

Gražiausios moterys eis dėl jo iš proto. 

O kur nors kampely sėdės senis pūslėtomis rankomis 
ir išdidžiai kalbės: 

„Štai mano sūnus!“ 

„Na, kaip einasi, sūneli?“ 

„Sūnelis“ irgi svajoja, ant akių užsimaukšlinęs be- 
retę, belaukdamas paauksuotos skrybėlės. 

Jis nenorėtų, kad tėvas matytų jį verkiantį. 

Toks netikėtas išsiskyrimas! 

Klara jį pabučiavo — jos bučinys dar ir dabar tvilko 
jam skruostą. 

Tėtušis Luvo nusigręžė. 

Motušė Luvo išblyško. 

O Mimilis, norėdamas jį paguosti, atnešė savo sriubos 
dubenėlį. 

Visi! Net ir Mimilis! 

Ak, kaip jie gyvens be jo? 

Kaip jis gyvens be jųė 

Būsimasis studentas miškininkas tiek susijaudinęs, 
jog, tėvo klausiamas, atsako: 

— Taip, ponas Možandrai. 

Ir kiekvieną sykį — tas pat. 

Dar ne visos negandos pasibaigė mažajam „Gražiosios 
nivernietės'“ laivininkui. 

Be didelių aukų ir vargo netapsi „ponu“ — tam ne- 
pakanka vien pinigų. 

Viktorą kamuoja liūdni nujautimai, o greitasis trau- 
kinys švilpdamas lekia Nevero priemiesčio tiltais. 

Jam dingojas, jog kadaise, tolimoj ir liūdnoj praeity, 
jis Matė ir tas siauras gatves, ir tuos namus, panašius 
į kalėjimą, iš kurių langučių kabo pabrizgę skarmalai. 

Dabar po jų kojomis — grindinys. Aplinkui knibžda 
ir ūžia nerami stoties Minia, grūdasi žiopliai, stumdosi 
nešėjai su bagažu, rieda fiakrai ir sunkieji omnibusai, 
į kuriuos veržiasi keleiviai, tempdami diržais suveržtus 
pledus. 

Viktoras su tėvu išvažiuoja karieta už grotuotų sto- 
ties vartų. 

Dailidė nesiliauja svajojęs. 

Jis nori viską iš karto pakeisti. 

„Sūnelį“ jis veda tiesiai pas koledžo siuvėją. 

Nauja siuvykla, blizgantys stalai. Gražiai apsirengę 
ponai, panašūs į tuos, kuriuos gaji matyti spalvotose 
graviūrose ant sienų, su lengva globėjiška šypsena 
atidaro klientams duris. 

Tėvui Možandrui jie rodo „Madų žurnalo“ viršelį, 
kur atvaizduota rūkąs studentas, amazonė, džentelme- 
nas medžiotojo kostiumu ir nuotaka balto atlaso suk- 
nele. 

Siuvėjas kaip tik po ranka turi uniformos modelį — su 
iškila krūtine ir pečiais, su tiesiais skvernais, su paauk- 
suotomis sagomis. 

Jis išskleidžia modelį priešais dailidę, o tas, švytė- 
damas iš puikybės, sušunka: 

— Tu atrodysi kaip tikras kariškis! 

Kažkoks ponas su viena liemene, su centimetru ant 
kaklo prieina prie mokinio Možandro. 

Jis matuoja šlaunų apimtį, juosmenį, nugaros ilgį. 

Ši operacija mažam laivininkui kažką primena, ir jam 
pašoka ašaros. Akyse jam stoja vargšo tėtušio Luvo 
keistenybės, amžinai burbanti moteris su galva — visa, 
ko jis neteko. 

Dabar viskas negrįžtamai dingę. 

Padoriai aprengtas jaunuolis su uniforminėmis kel- 
nėmis, kurį Viktoras išvysta dideliame siuvyklos vei- 
drody, nieko nebeturi bendro su mažuoju parankiniu 
iš „Gražiosios nivernietės“ 

Siuvėjas bato galu su panieka nuspiria į pastalę pa- 
žemintą matroso striukę, lyg tai būtų krūva skarmalų. 

Viktoras jaučia, kad tai — visa jo praeitis, kurios 
Jį privertė išsižadėti. 

Ir ne vien išsižadėti! 

Jam net draudžiama tai prisiminti! 

— Reikia atsikratyti ligšiolinio jūsų auklėjimo 
ydų,— griežtai pasakė ponas direktorius, neslėpdamas 
savo itarumo. 

Ir, kad mokinys Možandras greičiau persiauklėtų, 
buvo nuspręsta jį išleisti iš mokyklos tik pirmąjį kiek- 
vieno mėnesio sekmadienį. 

O, kaip graudžiai jis verkia pirmąjį vakarą niūraus 
ir šalto miegamojo kampe, kai kiti mokiniai knarkia 
slapta ryja romaną. 

Kaip kenčia jis per nelemtas pertraukas, kai draugai 
jį stumdo ir visaip iš jo tyčiojasi! 

O kaip liūdna jam per pamokas! Sėdėk, palinkęs prie 
atsivėdėjęs daužo.ranka katedrą ir nuolat kartoja tą patį 
sakinį: 

— Tyliau, ponai, tyliau! 

Šis rėksmingas balsas drumsčia visų jo liūdnų pri- 
siminimų nuosėdas, kartina jam gyvenimą. 

Jis primena Viktorui niūrias ankstyvos vaikystės 
dienas, landynę Tamplio priemiesty, smūgius, riete- 
nas — visa, ką jis buvo užmiršęs. 

Ir jis, pagautas nevilties, gaivina atminty Klaros, 
„Gražiosios nivernietės“ vaizdus — tai vienintelės 
prošvaistės jo gyvenimo sutemose. 

Tikriausiai todėl visi mokinio Možandro knygų pus- 
lapiai margi nuo laivo piešinių, kurie labai stebina 

Lyg apsėstas, visuose lapuose Viktoras atkakliai 
piešia tą patį laivą. 

Vienur tas laivas knygos paraštėmis lyg siauru kanalu 
palengva kyla aukštyn. 

Kitur užplaukęs tiesiai ant teoremos lyg ant seklumos: 
čia sugadinti ir brėžiniai, ir įrodymų tekstas. 

Dar kitur plaukia visomis burėmis per pusrutulių 
žemėlapio vandenynus. 

Ypač laisvai jis skrieja per vandenynus, išskleidęs 
bures ir iškėlęs vėliavą. 


bėti su tėvu Možandru. 

Dailidė nustemba: 

— Toks klusnus berniukas! 

— Jis užsispyręs kaip asilas. 

— Toks protingas! 

— Jam nieko negalima įkalti į galvą. 

Ir niekas nenori suprasti, kad mokinys Možandras 
išmoko skaityti miške, per Klaros pečius žiūrėdamas 
į knygą, o tai ne tas pat, ką mokytis geometrijos liniuote 

Štai kodėl mokinys Možandras iš „vidurinio“ skyriaus 
nusmunka į „pradinį“ 

Mat tarp Korbinji mokytojo ir Nevero dėstytojų pa- 
mokų yra didelis skirtumas. 

Mokytojas su triušio kailių kepure ir dėstytojas 
su šermuonėlio kepure — toli gražu ne tas pats. 

Tėvas Možandras nusimena. 

Jam rodosi, kad miškininkas su trikampe skrybėle 
dideliais šuoliais tolsta nuo jo. 

Jis barasi, maldauja, žada. 

— (Gal tau reikia papildomų pamokų? Gal pagalbinių 
mokytojų? Aš tau surasiu pačius geriausius. Pačius 
brangiausius! 

Tuo tarpu mokinys Možandras apšaukiamas tinginiu, 
trimestriniam dienyne atsiranda negailestingas įrašas, 
kad jis „kietagalvis“ 

Jis ir pats jaučiasi kvailas. 

Kas dieną jis vis niūresnis ir liūdnesnis. 

Jei Klara ir kiti galėtų matyti, ką padarė iš jų Viktoro! 

Jie atskubėtų ir kuo plačiausiai atvertų jo kalėjimo 
vartus! 

Visa širdimi jie pasiūlytų jam paskutinį duonos kąsnį 
ir paskutinį lentos galą! 

Dėl to kad ir jie nelaimingi. 

Reikalai vis blogėja ir blogėja. 

Laivas vis sensta ir sensta. 

Viktoras žino tai iš Klaros laiškų, kuriuos retkarčiais 
gauna. Jie paženklinti pastaba „žiūrėta“, kurią raudonu 
pieštuku plačiai užkreivezoja įniršęs direktorius, ne- 
pakenčiąs šio „įtartino susirašinėjimo“ 

„Ak, jei tu būtum čia! — rašo Klara savo laiškuose, 
vis tokiuose pat švelniuose, bet tolydžio liūdnesniuo- 
se...— Ak, jei tu būtumei su mumisl!..“ 

Gal iš tikro anksčiau viskas ėjosi gerai ir viskas būtų 
išgelbėta, jei Viktoras grįžtų. 

Na, ką gi, Viktoras viską išgelbės. 

Jis nupirks naują laivą. 

Jis paguos Klarą. 

Jis pataisys reikalus. 

Tasai, kurį jie mylėjo, atsidėkos jiems. Tasai, kurį 
jie priglaudė, dar bus jiems naudingas. 

Bet tam reikia būti suaugusiu žmogum. 

Reikia užsidirbti pinigų. 

Reikia išsimokslinti. 

Ir Viktoras įninka į knygas. 

Dabar teskraido aplinkui popierinės strėlės, prižiū- 
rėtojas tedaužo katedrą iš visų jėgų, tekartoja kaip 
papūga tuos pačius žodžius: „Tyliau, ponai, ty- 
liau! — Viktoras nebepakelia nosies nuo knygos. 

Jis nebepiešia iaivų. 

Jis nė nesujuda, kai į veidą jam tekšteli sukramtyto 
popieriaus gniutulėlis. 

Jis kala... kala... 

— Laiškas mokiniui Možandrui. 

Kokia palaima šis Klaros laiškas, užklupęs jį pačiam 
darbo įkaršty! Jos žodžiai paskatins jį, atneš jam laisvės 
ir meilės dvelksmą. 

Viktoras slepia galvą po suolu ir bučiuoja kreivas 
adreso eilutes, sunkiai parašytas drebančia ranka, tarsi 
laivas, sūpuodamas ant bangų, būtų judinęs stalą, ant 
kurio Klara jas rašė. 

Deja, ne nuo supimo, 0 nuo susijaudinimo drebėjo 
Klaros ranka. 

„Baigta, mano brangusis Viktorai, „Gražioji niver- 
nietė daugiau nebeplaukios. 

Ji suiro, 0 irdama pražudė mus. 

Vairagaly buvo prikabinta juoda lenta su įrašu: 


Parduodama kaip laužas 


Atėjo kažkokie žmonės, viską įkainojo, viską aprašė, 
nuo Ekipažo kobinio iki lopšio, kur miega mažoji se- 
sutė. Atrodo, kad viską parduos, ir mes nieko daugiau 
nebeturėsime. 

Kaip mes gyvensime? 

Bijau, kad mamytė nemirtų iš sielvarto, o ir tėvelis 
taip pasikeitė... 

Viktoras nebaigė skaityti laiško. 

Žodžiai šokinėjo jam prieš akis, veidai degė kaip 
ugnyje, ausyse ūžė. 

Ak, kaip toli dabar jis buvo nuo klasės! 

Darbo, skausmo ir karštligės iškankintas, jis kliedėjo. 

Jam vaidenosi, kad jis plaukia pavandeniui pačiu 
Senos viduriu, puikia vėsia upe. 

Jis norėjo suvilgyti sau kaktą jos vandeniu. 

Paskui išgirdo tarsi kažkur toli skambantį varpą. 

Be abejonės, tai vilkikas, atplaukiąs per miglas. Pas- 
kui pasigirdo išsiliejusių vandenų šniokštimas ir jis 
sušuko: 

— Potvynis! Potvynis! 

Jis krūptelėjo, prisiminęs tamsą, susitelkusią po tilto 
arkomis, ir staiga tarp šių visų vizijų prieš jį, po lempos 


»ov.-- 


— Jūs sergate, Možandrai! 


Mokinys Možandras- sunkiai serga. 

Daktaras purto galvą, kai vargšas tėvas, lydėdamas 
jį ligi koledžo durų, klausia išgąsdintu balsu: 

— Juk jis nemirs? Kaip jūs manote? 

Bet aiškiai matyti, kad daktaras nėra tuo tikras. 

Jo žilė irgi nėra tuo tikra. 

Nedrąsiai ji sako „ne“ tarsi bijotų susikompromi- 
tuoti. 

Nebėra jau ko kalbėti apie žalią uniformą nei apie 
trikampę skrybėlę. 

Reikia tik gelbėti mokinį Možandrą nuo mirties. 

Daktaras aiškiai pasakė, kad berniukui reikia su- 
grąžinti laisvę, jeigu tik jis išsikapstys. 

Jeigu išsikapstys! 

Baimė netekti ką tik surasto vaiko išsklaido visus 
praturtėjusio tėvo troškimus. 

Baigta, garbėtroška atsižada savo svajonių. 

Jis savo rankomis palaidos miškininkystės koledžo 
studentą. 

Jei reikia, užkals jį karste. 

Ir nenešios gedulo. 

Kad tik šis nemirtų. 

Kad tik jis kalbėtų, pakiltų, apkabintų rankomis jo 
kaklą ir pasakytų jam: 

— Nusiramink, tėveli. Aš pagijau. 

Ir dailidė palinko prie Viktoro lovos. 

Baigta. Senas medis perskilo iki pat šerdies. Možan- 
dro širdis suminkštėjo: 

— Vaikeli mano, aš leisiu tau išvykti. Tu grįši pas 
juos, tu dar paplaukiosi. Ir aš būsiu laimingas, jei nors 
retkarčiais tave pamatysiu. 

Varpas nebeskambina nei pertraukoms, nei pietums, 
nei užsiėmimams. 

Prasidėjo atostogos, ir didysis koledžas ištuštėjo. 

Vien tik fontanas beteška ir žvirbliai bečirena koledžo 
kieme. 

Silpnai ir dusliai bilda retai pravažiuojančių karietų 
ratai, nes gatvė nuklota šiaudais. 

Šioje tyloje ir vienatvėje mokinys Možandras pamažu 
atgauna sąmonę. 

Jis nustemba pamatęs, kad guli baltutėlėje lovoje, 
iš visų pusių apjuostoje plačiomis kartūno užuolaido- 
mis. Aplinkui — prieblanda, ramybė, vienuma. 

Jis norėtų pasikelti nuo priegalvio, praskleisti užuo- 
laidą ir pasižiūrėti, kur esąs, bet, nors ir jaučias gerai 
pailsėjęs, jam trūksta jėgų, ir jis laukia. 

Netoliese išgirsta šnibždesį. 

Atrodo, lyg po kambarį galais pirštų kažkas vaikš- 
čiotų, ir net girdisi pažįstamas stuksenimas — tarsi kas 
šluotkočiu kaukšnotų į grindis. 

Viktoras kadaise yra girdėjęs šitaip kaukšint. 

Bet kurė 

Ogi „Gražiosios nivernietės“ denyje. 

Taip! Taip! Žinoma, tenai! 

Ir ligonis, sutelkęs visas jėgas, šaukia silpnu balsu, 
kurs jam atrodo labai garsus: 

— Ei Ekipažai, ei! 

Užuolaidos prasiskleidžia, ir akinančioj saulės šviesoj 
Jis išvysta mielus veidus — išvysta tuos, kuriuos taip 
dažnai šaukia kliedėdamas. 

Visus! Taip, visus! 

Jie visi čia — Klara, Možandras, tėtušis Luvo, motušė 
Luvo, Mimilis, mažoji sesutė ir senas, apipešiotas gan- 
dras Ekipažas, toks pat liesas, kaip ir jo kobinys, tyliai 
šypsąs iki pat ausų. 

Ir visų rankos išsitiesia į jį, visų galvos palinksta 
prie jo — ir kiek bučinių, kiek šypsenų, sveikinimų, 
klausimų!.. 

— Kur aš esu? Kaip jūs čia atsiradote? 

Bet daktaro priesakai — įstatymas. Žilė nejuokavo, 
duodama nurodymus. Reikia pakišti rankas po apklotu, 
tylėti, nesijaudinti. 

Kad berniukui nereikėtų šnekėti, visą laiką plepa Mo- 
žandras. 

— Įsivaizduok, prieš dešimtį dienų, kaip tik tą dieną, 
kai tu susirgai, aš atėjau pas direktorių pasikalbėti apie 
tave. Jis pasakė, kad tu susiėmei, kad dirbi kaip jautis... 
Gali suprasti, koks aš buvau patenkintas! Paprašiau 
leisti su tavim pasimatyti. Siunčia Žmogų tavęs surasti, 
ir staiga į direktoriaus kabinetą įgriūva susijaudinęs 
puolis. Nubėgau į mokyklos ligoninę. Tu manęs nepa- 
žinai. Akys degė kaip žvakės, tu kliedėjai. Ak mano 
vargšas berneli, kaip sunkiai tu sirgai! Aš nė valan- 
dėlės nepalikau tavęs. Tu paistei visokius niekus... 
Kalbėjai apie „Gražiąją nivernietę“, apie Klarą, apie 
naują laivą. Visko nė neišpasakosi! Tada aš prisiminiau 
laišką, Klaros laišką; jį rado tavo rankose ir atidavė 
man. O aš buvau jį visai pamiršęs, supranti? Išsitraukiu 
jį iš kišenės, skaitau, trenkiu sau į kaktą ir sakau: „Mo- 
žandrai, nors tau pačiam bėda, bet negražu pamiršti 
nelaimės ištiktus draugus“ Parašiau jiems, kad visi 
atvyktų čionai. Jokio atsakymo. Ir va, kai tau pasidarė 
kiek geriau, aš išvykau jų ieškoti ir parsivežiau į savo 

namus. Jie ir gyvens pas mus tol, kol sutvarkysim jų 
reikalus. Ar ne taip, Luvo? 

Visų akyse blizga ašaros,— ir — tegul sau pyksta 
žilaplaukis daktaras, dievai jo nematė! — abi Viktoro 
rankos išnyra iš po apkloto. Jis apkabina Možandrą 
ir bučiuoja, kaip iki šiol dar niekas jo nėra bučiavęs: 
tai tikras mylinčio vaiko pabučiavimas. i 

Paskui, kadangi Viktoro negalima vežti namo, vis 
štai ką sutaria. 

Klara pasiliks prie ligonio, taisys jam vaistus ir šne- 
kins. 

Motušė Luvo grįš šeimininkauti, Fransua prižiūrės 
namų statybą, dailidės pradėtą Didžiojoj gatvėj. 

O Možandras vyks į Klamsi. 

Jam reikia pasimatyti su pažįstamais, kurie plukdo 
dideles medžių partijas. 

Tie žmonės bus labai patenkinti, gavę nusisamdyti 
tokį patyrusį laivininką kaip Luvo. 

Ne, ne! Jokių prieštaravimų, jokių atsisakinėjimų. 
Klausimas išspręstas, dalykas labai paprastas. 

Žinoma, tik jau ne Viktoras prieštarauja. 

Jį dabar pakelia iš lovos, pasodina į didelį krėslą ir 
pristumia prie lango. 

Jis vienas su Klara tyliame ligoninės kambaryje. 


Viktoras sužavėtas. L EA | | 
Jis laimina savo ligą. Laimina „Gražiosios nivernie- 


tės“ pardavimą. Laimina visus pardavimus ir visas 
pasaulio ligas. 

— Prisimeni, Klara, kai aš vairuodavau, tu ateidavai 
ir atsisėsdavai šalia manęs su savo mezginiu? 

Klara taip gerai prisimena, jog nuleidžia akis, pa- 
rausta, ir abu sumišę nutyla. 

Mat dabar jis jau ne berniukas su raudona berete, 
Se kojos nesiekdavo denio, kai jis apžergdavo vairo 

aIrtį. 

O ir ji, atėjusi rytą ir ant lovos numetusi nuo galvos 
nurištą savo skarelę, atrodo kaip suaugusi mergina, — 
tokios apvalios jos rankos ir toks lieknas liemuo. 

— Ateik anksčiau, Klara, ir pasilik kuo ilgiau. 

Taip gera pusryčiauti ir pietauti dvejumoj prie pat 
lango, užtraukto baltom užuolaidom. 

Juodu prisimena ankstyvąją vaikystę, sriubą, kurią 
valgydavo vienu šaukštu, sėdėdami ant lovos krašto. 

Ak, tie vaikystės prisiminimai! 

Jie kaip paukščiai narvelyje skrajoja po mokyklos 
ligoninę. Be abejonės, jie suka sau lizdus kiekvienoj 
užuolaidų klostėj, nes kiekvieną rytą atsiranda vis 
naujų, ką tik prasikalusių ir tiesiančių sparnus. 

Iš tiesų, klausydamasis šių pasikalbėjimų apie anas 
dienas, gali pagalvoti, kad tai aštuoniasdešimties metų 
seneliai, kurie niekuo daugiau nebesidomi, kaip tik tuo, 
kas liko toli praeity. 

Argi nėra ateities, kuri taip pat galėtų būti labai 
įdomi2 

Taip, ateitis yra, ir jie dažnai apie ją galvoja, nors 
niekad apie tai nekalba. 

Be to, kalbėtis galima ir ne žodžiais. Laikydami viens 
kito ranką, -rausdami, kai reikia ir nereikia, jie pasako 
daugiau negu ištisais sakiniais. 

Viktoras ir Klara kiauras dienas šnekasi tokia kalba. 

Tikriausiai dėl to jie dažnai tyli. 

Kaip tik dėl to ir dienos bėga taip greitai, ir mėnuo 
praslenka taip tyliai, nepastebimai. 

Kaip tik dėl to ir daktaras vieną gražią dieną priver- 
stas pašiaušti savo žilus plaukus ir išleisti Viktorą iš 
ligoninės. 

Tuo metu ir tėvas Možandras grįžta iš kelionės. 

Jis randa visus namie. Vargšas Luvo sunerimęs klau- 
sia: 

— Na, kaip? Ar jie ten paims mane?.. 

Možandras neištveria nesusijuokęs. 

— Ar paims tave, seni?.. Jiems kaip tik reikia šei- 
mininko naujam laivui, ir jie man dėkojo už tave lyg 
už didele dovaną. 

Kas tokie „jie 2 

Bet tėtušis Luvo toks laimingas, jog nieko nebeklau- 
sinėja. 

Ir, nesistengdami nieko daugiau sužinoti, visi iške- 
liauja į Klamsi. 

Koks džiaugsmas jų laukia, atvykus prie kanalo 
kranto! 

Tenai, prie krantinės, naujas puikus laivas, nuo apa- 
čios iki viršaus nukabinėtas vėliavomis, tiesia tarp 
žalumynų savo poliruotą stiebą. 

Jį baigia jau Žvilginti, o priekis, kur įrašytas laivo 
vardas, dar pridengtas pilka drobule. 

Iš visų lūpų išsiveržia šauksmas: 

— Ak, koks gražus laivas! 

Luvo netiki savo akimis. 

Velniškas susijaudinimas kirbina jam blakstienas; 
jis prasižioja iki ausų, o auskarai virpa lyg drugio pur- 
tomi. 

— Per daug gražus! Aš niekad nedrįsiu vairuoti 
tokio laivo. Juo negalima plaukioti. Jį reiktų padėti 
po stiklu. 

Možandras turi jėga pastūmėti jį prie tiltelio, iš kur 
jiems moja Ekipažas. 

Kaip? 

Net Ekipažas atnaujintas? 

Atnaujintas, pataisytas, naujai sukalinėtas. 

Net kobinys ir medinė koja visiškai nauji. Tai sa- 
vininko gerumas! Jis, matyt, supratingas ir apdairus 
žmogus. 

Tik pažvelkite! 

Denis išvaškuotas, su turėklais. Štai suolelis pailsėti, 
štai pavėnė nuo lietaus palįsti. 

Laivo talpa — dvigubam kroviniui. 

O kajutė!.. Ak, tai bent kajutė! 

— Trys kambariai! 

— Virtuvė! 

— Veidrodžiai! 

Luvo tempia Možandrą į denį. 

Jis sujaudintas, sukrėstas ir virpa visas, kaip ir jo 
auskarai. 

Jis mikčioja: 

— Brangusis Možandrai... 

— Kas yra? 

— Tu pamiršai tik Vieną dalyką... 

— Ką gi? 

— Nepasakei, kieno vardu aš plaukiosiu. 

— Nori sužinoti? 

— O kaipgi, po velnių! 

— Gerai! Savo! 

— Kaip tai?.. Argi... laivas... 

— Tavo! 

Kokia staigmena, mano vaikai! 

Smūgis tiesiai į širdį! 

Laimė, savininkas — žmogus supratingas — nepa- 
miršo pastatyti denyje suolelio. 

Luvo griuvo ant jo it pakirstas. 

Tai neįmanoma... tokios dovanos jis negalįs priimti... 

Bet Možandras turi ką atsakyti: 

— Tai ką, gal tu pamiršai senas mūsų sąskai- 
tas — kiek išleidai, augindamas Viktorą? Nesirūpink, 
Fransua, aš dar lieku tau skolingas. 

Ir abu draugai broliškai apsikabina. 

Šį kartą taip jau išėjo — abu apsiverkė. 

Žinia, tai Možandras viską sutvarkė taip, kad staig- 
mena šiandien sektų po staigmenos. Juodviem bučiuo- 
jantis denyje, iš miško štai išeina klebonas, plevėsuoja 
vėliava, priešaky — orkestras. 

Kas gi čia? 

Laivo šventinimas, po perkūnais? 

Visas Klamsi išsirikiavęs atvyko dalyvauti šventėje. 

Vėliava plevėsuoja vėjyje. 

Orkestras groja. 

Dzim bum bum! 

Visi linksmi. 

O aukštai šviečia skaisti saulė, kurios spinduliuose 
liepsnoja sidabro kryžius ir varinės muzikantų dūdos. 

Nuostabi šventė! 

Štai nutraukė drobulę, kuri dengė laivo priekį; žy- 
drame dugne sutvisko laivo vardas, išrašytas gražiomis 
aukso raidėmis: 

NAUJOJI NIVERNIETĖ 

Valio „Naujajai nivernietei'! Tebūnie jos amžius toks 
ilgas kaip senosios ir laimingesnė senatvė! 

Klebonas eina prie laivo. 

Už jo sustoja į vieną eilę giesmininkai ir muzikantai. 

Už jų visų plevėsuoja vėliava. 

— Benedicat Deus... 

Krikšto tėvas — Viktoras, krikšto motina — Klara. 

Klebonas pakviečia juodu prie pat krantinės krašto, 
šalia savęs. Virpėdami iš baimės, jie laiko viens kitą 
už rankos. 

Užsikirsdami jie lemena žodžius, kuriuos jiems šnabž- 
da mažas choristas, o klebonas šlaksto juos švęstu van- 
deniu. 

— Benedicat Deus... 

Argi juodu nepanašūs į jaunavedžių porą prie alto- 
riaus? 

Tokia mintis kyla visų galvose. 

Galbūt ji kyla ir juodviejų galvose, nes jie nedrįsta 
pažvelgti vienas kitam į akis, ir juo apeigos artėja prie 
galo, juo labiau ir labiau juodu jaudinas. 

Viskas pasibaigė. 

Minia skirstosi. „Naujojinivernietė“ pašventinta. 

Bet negalima paleisti muzikantų nepavaišintų. 

Kol Luvo jiems pila į taures, Možandras, mirktelėjęs 
motušei Luvo ir paėmęs krikštatėvius už parankių, 
kreipiasi į kleboną: 

— Krikštynos baigtos, ponas klebone, o kada bus 
sutuoktuvės? 

Viktoras ir Klara nurausta kaip žarijos. 

Mimilis ir mažoji sesutė ploja rankomis. 

Visuotinio pritarimo sujaudintas, tėtušis Luvo džiū- 
gaudamas pasilenkia prie dukters peties. 

Šaunusis laivininkas plačiai šypsosi, iš anksto sma- 
gindamasis savo pokštu, ir viliūgišku balsu prabyla: 

— Klara, klausyk, dabar pats laikas... Gal nuvesti 
Viktorą pas policijos komisarą? 


Nepaprasti 
Tartareno 

iš Taraskono 
nuotykiai 


Kiekvienas prancūzas yra bent 
kiek taraskonietis 


PIRMAS EPIZODAS 
TARASKONE 
I 


Sodas su baobabu 


Savo pirmojo atsilankymo pas Tartareną iš Taraskono 
aš niekados neužmiršiu: nuo to laiko praslinko jau dvy- 
lika ar penkiolika metų, bet viską prisimenu taip gerai, 
lyg tai būtų buvę tik vakar. Bebaimis Tartarenas gyveno 
tada miesto pakraštyje, trečiame name iš kairės, prie 
Avinjono kelio. Tai graži, maža taraskoniška vila su 
sodu priešaky, su balkonu kitoje pusėje, baltutėlėmis 
sienomis ir žaliomis langinėmis; prie vartelių keletas 
mažų savojiečių visados žaisdavo „malūną arba miego- 
davo saulės atokaitoje, pasidėję galvas ant savo dėžu- 
čių su tepalu batams. 

Iš pažiūros namas atrodė visai paprastas. 

Niekad nebūtum pamanęs, kad prieš tave — didvyrio 
būstinė. Bet įėjus vidun, šimts perkūnų!.. 

Visas pastatas, nuo rūsio iki palėpės, atrodė didvyriš- 
kai. Netgi sodas!.. 

O, Tartareno sodas — kito tokio nebuvo visoj Euro- 
poj! Nė vieno čionykščio medžio, nė vienos prancūziš- 
kos gėlelės; tiktai egzotiški augalai: gumamedžiai, vil- 
namedžiai, kokosmedžiai, figmedžiai, moliūgai, mangai, 
bananai, palmės, baobabas, opuncijos, kaktusai — saky- 
tum kur nors Centrinės Afrikos gilumoje, už dešimties 
tūkstančių mylių nuo Taraskono. Visi tie augalai, ži- 
noma, nebuvo naturalaus dydžio; pavyzdžiui, kokoso 
palmės buvo ne ką didesnės už runkelius, o baobabas 
(medis milžinas, arbos gigantea) puikiai išsiteko re- 
zetos vazone. Bet argi tai svarbu? Taraskonui tai buvo 

labai gražu, ir miesto žmonės, kuriems sekmadieniais 
būdavo suteikiama garbė pasigėrėti Tartareno baobabu, 
grįždavo iš ten nepaprastai sužavėti. 

Tad pagalvokite, kaip aš jaudinausi tą dieną, eidamas 
per šį nuostabų sodą!.. O kaip pasijaučiau įvestas į did- 
vyrio kabinetą! 

Tas kabinetas, viena iš miesto įdomybių, buvo sodo 
gale, ir tiesiog prieš jo stiklines duris augo baobabas. 

Įsivaizduokite didelį kambarį, kurio sienos nuo lubų 
iki grindų nukabinėtos šautuvais ir kardais; visų pa- 
saulio šalių ginklai: karabinai, ilgavamzdės šaudyklės, 
mušketonai, korsikietiški peiliai, kataloniški peiliai, 
peiliai-revolveriai, peiliai-kinžalai, malajiečių durklai, 
karaibų strėlės, titnaginės strėlės, buožės, kastetai, 
hotentotų kuokos, meksikiečių lasai — ko tik tenai ne- 
buvo! 

O čia dar kaitri, spiginanti saulė, kurios spinduliuose 
blyksi kalavijų plienas ir šaunamųjų ginklų buožės — 
lyg tyčia tam, kad jums dar baisiau eitų šiurpas per kū- 
ną... Tačiau vienas dalykas šiek tiek ramino: tai viso 
šio ginklų sandėlio tvarkingumas ir švarumas. Viskas 
rūpestingai surikiuota, nušveista, ant kiekvieno daik- 
to etiketė lyg vaistinėje; kur ne kur matei mažą raš- 
telį — draugišką įspėjimą: 

Strėlės užnuodytos, nelieskite! 


Arba: 
Ginklai užtaisyti, saugokitės! 

Jei ne tie užrašai, aš niekad nebūčiau drįsęs įeiti. 

Kabineto vidury stovėjo apskritas staliukas. Ant 
jo — romo butelis, turkiškas tabako kapšiukas, „Kapi- 
tono Kuko kelionės", Kuperio, Giustavo Emaro romanai, 
medžiotojų pasakojimai — apie lokių, dramblių me- 
džioklę, apie medžioklę su sakalais ir t. t. Ir va prie šito 
staliuko sėdėjo keturių dešimtų, gal keturiasdešimt 
penkerių metų žmogus, mažas, storas, kresnas, raudon- 
skruostis, vienmarškinis, su flanelės kelnėmis, su tankia 
trumpa barzdele ir liepsningomis akimis; vienoje ranko- 
je jis laikė knygą, antroje — milžinišką pypkę su ge- 
ležiniu dangteliu; skaitydamas kažkokią šiurpią apy- 
saką apie skalpų medžiotojus, jis mojavo pypke, piktai 
papūtęs apatinę lūpą, ir ši baisi grimasa teikė simpa- 

tiškam kuklaus Taraskono rantjė veidui tokią pat gera- 
širdiškai nuožmią išvaizdą, kokią turėjo ir visas namas. 

Tasai žmogus buvo Tartarenas, Tartarenas iš Taras- 
kono, bebaimis, didysis, neprilygstamasis Tartarenas 
iš Taraskono. 


II 


Bendra puikiojo Taraskono miesto 
apžvalga— Kepurių medžiotojai 


Tuo metu Tartarenas iš Taraskono dar nebuvo šian- 
dienykštis Tartarenas — didysis Tartarenas iš Taras- 
kono, toks populiarus visoje Pietų Prancūzijoje. Tačiau 
net ir anuomet jis jau buvo Taraskono karalius. 

Paaiškinsime, iš kur jam tas karališkas rangas. 

Pirmiausia jums reikia žinoti, kad tenai visi, nuo 
didžiausio iki mažiausio, yra medžiotojai. Medžiok- 
lė — taraskoniečių aistra, ir taip buvo jau tais mitolo- 
giniais laikais, kai Taraska!' siautėjo miesto apylinkių 
pelkėse, o taraskoniečiai ruošdavo prieš ją antpuolius. 
Seni laikai, kaip matote. 

Taigi kiekvieną sekmadienio rytą visas Taraskonas 
ima ginklus ir traukia užmiestin su kuprine ant nugaros, 
su šautuvu ant peties, šunų ir šeškų viauksėjimo, ragų 
ir trimitų gausmo lydimas. Didingas vaizdas... Tik, deja, 
nėra grobio — visiškai jokio grobio. 

Kad ir kokie kvaili yra žvėrys, ilgainiui jie, supran- 
tama, pasidarė atsargesni. 

Per penkias mylias aplink Taraskoną olos tuščios, 
lizdai apleisti. Nė vieno strazdo, nė vienos putpelės, 
nė menkiausio triušelio, nė mažiausio tilviko. 

O jos taip juos vilioja, tos gražios Taraskono apy- 
linkių kalvos, kvepiančios mirtomis, levandomis ir ro- 
zmarinais; ir tos puikios, saldžios muskatinės vynuogės, 
sirpstančios Ronos krantų šlaituose, taip pat velniškai 
magios... Taip, bet už jų — Taraskonas, o mažajame 
žvėrių ir plunksnuočių pasaulyje Taraskonas turi labai 
blogą vardą. Net paukščiai keliauninkai savo keliala- 
piuose jį pasižymėjo dideliu kryžium, ir kai laukinės 
antys, ilgais trikampiais skrendančios Kamargo link, 


Taraska — pabaisa su daugybe letenų provansiečių folklore. 

iš tolo pamato miesto varpinių bokštus, jų vadovė 
garsiai suklinka: „Taraskonas!.. Taraskonas!“ — ir 
visas būrys pasuka į šalį. 

Trumpai sakant, iš žvėrių visame krašte beliko tik 
vienas senas gudrus kiškis, kuris per stebuklą išsigel- 
bėjo nuo taraskoniečių kruvinų išpuolių ir atkakliai ten 
tebegyvena. Taraskone tas kiškis gerai žinomas. Jam 
net vardą davė. Pavadino Greitakoju. Visi žino, kad jo 
gulykla pono Bomparo žemėje,— tai, beje, dvigubai, 
net trigubai pakėlė tos žemės vertę, — bet lig šiol dar 
niekas jo negalėjo pačiupti. 

Šiuo metu tėra du ar trys užsispyrėliai, kurie įnir- 
tingai vis dar jį persekioja. 

Kiti numojo ranka, ir Greitakojis seniai jau priskirtas 
prie vietinių prietarų, nors taraskoniečiai iš prigimties 
nelabai prietaringi ir valgo net ragu iš kregždžių, kai 
jų sugriebia. 

— Na jau! — pasakykite jūs man,— jei paukščių ir 
žvėrių taip reta Taraskone, tai ką gi taraskoniečiai 
medžiotojai veikia sekmadieniais? 

Ką jie veikia? 

Dieve mano! Jie išeina į laukus, už dviejų ar trijų 
mylių nuo miesto. Susitelkia mažais būreliais po penkis 
ar šešis, ramiai išsitiesia kokio šulinio, seno mūro ar 
alyvmedžio pavėsyje, iš savo kuprinių išsiima gerą 
gabalą troškintos jautienos, žalių svogūnų, dešros, 
keletą ančiuvių ir įninka į nepabaigiamus pusryčius, 
kuriuos laisto vienu iš puikiųjų Ronos krašto vynų, 
verčiančių juoktis ir dainuoti. 

Gerai prisikimšę, visi pakyla, švilpteli šunis, užsitaiso 
šautuvus ir pradeda medžioklę. Atseit kiekvienas tų 
ponų ima savo kepurę, sviedžia iš visų jėgų aukštyn 
ir pila į ją ore penkto, šešto ar antro numerio šra- 
tais — pagal susitarimą. 

Tas, kuris daugiausia pataiko į savo kepurę, paskel- 
biamas medžioklės karalium ir vakare, šunims lojant 
ir trimitams gaudžiant, grįžta triumtuodamas į Taras- 
koną su skylėta kepure, užmauta ant šautuvo galo. 

Nebereikia nė sakyti, kad mieste gyvai prekiaujama 
medžioklinėmis kepurėmis. Yra net kepurininkų, kurie 
netaikliesiems parduoda iš anksto prakiurdytas ir ap- 
draskytas kepures; bet visi žino, kad jas perka tik vais- 

tininkas Beziukė. Juk tai negarbinga! 

Kepurių medžioklėje niekas negalėjo prilygti Tar- 
tarenui. Kiekvieną sekmadienio rytą jis išvykdavo su 
nauja kepure: kiekvieną sekmadienio vakarą grįždavo 
nešinas skuduru. Namelyje su baobabu visa palėpė 
buvo pilna šių garbingų trofėjų. Šit kodėl visi tarasko- 
niečiai pripažino jį savo vadovu, o kadangi Tartarenas 
išsamiai žinojo medžioklės kodeksą, buvo skaitęs vi- 
sus medžiotojų vadovėlius, visus traktatus apie visas 
galimas medžioklės rūšis — nuo kepurių iki Birmos 
tigrų medžioklės, — tie ponai jį išrinko aukščiausiu tei- 
sėju medžioklės reikalams ir kviesdavo jį arbitru vi- 
siems ginčams spręsti. 

Kiekvieną dieną, nuo trečios iki ketvirtos valandos, 
pas ginklų pardavėją Kostekaldą galėjai matyti drūtą 
vyrą su pypke dantyse, oriai sėdintį žalia oda apmušta- 
me krėsle vidury parduotuvės, pilnos kepurių medžio- 
tojų, kurie stati rėksmingai ginčydavosi. Tai Tartarenas 
is Taraskono, kuris čia skelbdavo savo ištarmes: Nim- 
rodas* ir Saliamonas viename asmenyje. 


III 


Nė! Nė! Nė! — Bendros puikiojo 
Taraskono apžvalgostęsinys 


Su medžioklės aistra stiprioje taraskoniečių pader- 
mėje gerai dera ir kita — aistra romansams. Tiesiog 
nepatikėsi, kad šiame mažame krašte būtų tokia galybė 
romansų. Visas sentimentalias senienas, pageltusias 
senuose aplankuose, gali rasti Taraskone gražiausiai 
klestinčias ir Žžydinčias. Jos čia gyvuoja visos, aliai 
viena. Kiekviena šeima turi savąjį romansą, ir mieste 
visi tai žino. Pavyzdžiui, yra žinoma, kad vaistininko 
Beziukė romansas toks: 


Tu — šviesi mano meilės žvaigždė... 
Ginklininko Kostekaldo: 
Ar tu atvyksi į lūšnelių šalį? 


Ž Nimrodas (Biblijoje) — Chamo anūkas, sumanus medžiotojas. 

Mokesčių rinkėjo: 
Jei nematomas aš būčiau, 
Nematytumėt manęs! 


(Komiška dainelė) 


Ir taip visame Taraskone. Du ar tris kartus per sa- 
vaitę miestiečiai renkasi vieni pas kitus ir dainuoja. 
Keisčiausia tas, kad romansai amžinai tie patys: šaunieji 
taraskoniečiai juos dainuoja nuo senų laikų ir niekados 
neįsigeidė jų pakeisti. Šeimose tėvai perduoda savo 
romansą vaikams, ir niekas kitas į jį nesigviešia: tai 
šventenybė. Niekas jų ir nesiskolina. Kostekaldams 
niekuomet nekilo mintis dainuoti Beziukė romansą, o 
Beziukė šeimos nariams — Kostekaldų romansą. Bet 
gal jūs manote, kad per keturias dešimtis metų jie tu- 
rėjo visus juos įsikalti į galvas? O ne! Kiekvienas laikosi 
tik savojo, ir visi patenkinti. 

Kiek kepurių, tiek ir romansų srityje pirmasis mieste 
buvo Tartarenas. Ir štai kuo jis pranešė kitus piliečius: 
jis neturėjo savojo romanso. Tartarenas iš Taraskono 
mokėjo juos visus. 

Visus! 

Tiktai būdavo velniškai sunku priversti jį dainuoti. 
Išlepintas savo pergalių salonuose, Taraskono didvyris 
daug labiau mėgo knybsoti prie savo medžioklinių 
knygų arba leisti vakarus klube, negu puikuotis prie 
Nimo fortepijono tarp dviejų taraskoniškų žvakių. 
Tuos muzikinius vakarus jis, tiesą pasakius, niekino... 
Tačiau kartais, išgirdęs Beziukė vaistinėje skambant 
muziką, jis lyg netyčia užeidavo ten ir po ilgų prašymų 
sutikdavo drauge su senąja Beziukė padainuoti garsųjį 
duetą iš „Roberto Velnio“... Kas to negirdėjo — tas 
negirdėjo nieko... O man, kad ir šimtą metų gyvenčiau, 
visą gyvenimą stovėtų akyse, kaip didysis Tartarenas 
eina iškilmingu žingsniu prie fortepijono, pasiremia 
alkūne, papučia lūpą ir, nutviekstas žalių vitrinos šviesų, 
pasistengia suteikti savo geraširdiškam veidui šėtoniš- 
ką, žiaurią Roberto Velnio išraišką. Vos tik jis atsisto- 
ja derama poza, visa salė ima virpėti; aiškiai justi, kad 
tuoj turi įvykti kažkas didinga... Tada, po trumpos ty- 
los, senoji Beziukė, pati sau akompanuodama, uždai- 
nuoja: 

Robertai mylimasis; 

Robertai, mano laime, 

Matai tu mano baimę (du kartus), 
Pasigailėk savęs, 

Pasigailėk manęs. 


Tada ji pašnibždomis priduria: „Dabar jums, Tarta- 
renai“, ir Tartarenas iš Taraskono, virpančiomis šner- 
vėmis, ištiesęs ranką, sugniaužęs kumštį, triskart su- 
šunka baisiu balsu, kuris lyg perkūnas nugruma per 
fortepijono vidurius: „Ne!.. Ne!.. Ne!.. Tačiau, kaip 
tikras pietietis, jis ištaria: „Nėl!.. Nė!.. Nėl!..“ Po to 
senoji Beziukė dar sykį pakartoja: 


Pasigailėk savęs, 
Pasigailėk manęs. 


— Nė!.. Nėl!.. Nėl..— dar garsiau sustaugia Tarta- 
renas, ir tuo viskas pasibaigia. Jo partija, kaip matote, 
buvo neilga, bet jis atlikdavo ją taip išraiškingai, su 
tokia velniška mimika, jog siaubo šiurpulys perbėg- 
davo per vaistinę, ir Tartarenas būdavo verčiamas kar- 
toti savo „Nė!.. Nė!.. Nė!..“ keturis ar penkis sykius. 

Po to Tartarenas nusišluostydavo kaktą, nusišypso- 
davo damoms, mirkteldavo vyrams ir triumfuodamas 
išeidavo, o nuvykęs į klubą, atsainiai pareikšdavo: 

— Aš ką tik dainavau pas Beziukė duetą iš „Roberto 
Velnio ! 

Ir nuostabiausia tai, kad jis pats tuo tikėjo!.. 


IV 
Jie!!! 


Va dėl šitų įvairių talentų Tartarenas iš Taraskono 
ir įgijo mieste tokią aukštą padėtį. 

Šiaip ar taip, teisybė, kad tas velnio vaikas mokėjo 
visus patraukti savęsp. 

Kariuomenė Taraskone buvo Tartareno pusėje. Nar- 
susis vadas Bravida, buvęs kaptenarmusas, sakydavo 
apie jį: 

— Tai bent vyrukas! 

O kas kas, bet kaptenarmusas jau nusimanė apie 

vyrukus: juk tiek jis buvo jų aprengęs! 

Magistratūra buvo Tartareno pusėje. Senasis teismo 
pirmininkas Ladevezas, kalbėdamas apie jį, du ar tris 
kartus pasakė, visiems posėdžiaujantiems girdint: 

— Tai bent charakteris! 

Pagaliau ir liaudis buvo Tartareno pusėje. Jo pečių 
platumas, jo eisena, jo laikysena, primenanti gerą ka- 
rišką arklį, nebijantį triukšmo, didvyrio vardas, tekęs 
jam nežinia iš kur, smulkios monetos ir niuksai, kuriais 
jis retkarčiais apdalydavo mažuosius batų valytojus, 
įsikūrusius prie jo vartelių, — visa tat jam ir pelnė vie- 
tinio lordo Seimuro“, Taraskono turgų karaliaus šlovę. 
Sekmadienių vakarais, kai Tartarenas grįždavo iš me- 
džioklės su kepure ant vamzdžio galo, susiveržęs mul- 
tino liemene, krovėjai Ronos krantinėje labai pagarbiai 
jam nusilenkdavo ir, akimis rodydami milžiniškus bi- 
cepsus, pūpsančius ant jo rankų, susižavėję šnibždė- 
davo: 

— Štai kur stipruolis!.. Jis turi dvigubus raumenis! 

Dvigubus raumenis! 

Tik Taraskone ir galima tokių dalykų išgirsti! 

Ir vis dėlto, turėdamas šitiek talentų ir dvigubus 
raumenis, pelnęs žmonių palankumą ir tokią brangin- 
tiną narsiojo vado Bravidos, buvusio kaptenarmuso, 
pagarbą, Tartarenas nebuvo laimingas: mažo miestelio 
gyvenimas jį slėgė, dusino. Didysis taraskonietis nuo- 
bodžiavo Taraskone. Iš tikrųjų, argi tokios didvyriškos 
prigimties žmogų, tokią pašėlusią, nuotykių trokštančią 
sielą, svajojančią vien apie kautynes, apie šuoliavimą 
per pampas, dideles medžiokles, dykumų smiltynus, 
uraganus ir taiiūnus, gali patenkinti kepurių medžioklė 
kiekvieną sekmadienį ir ginčų sprendimas pas ginkli- 
ninką Kostekaldą?.. Vargšas didysis žmogus! Ilgainiui 
jis turėjo mirtinai sudžiūti iš ilgesio. 

Norėdamas praplėsti savo akiratį, bent kiek užmiršti 
turgavietę ir klubą, jis prisisodino baobabų ir kitų Af- 
rikos augalų, krovė ginklą prie ginklo, durklą prie 
durklo, grūdos į galvą romantiškas knygas, bandydamas 
kaip nemirtingasis Don Kichotas savo svajonės galia 


3 Lordas Seimuras, priklausęs žymiai karvedžių giminei, gyveno 
Paryžiuje ir garsėjo kaip keistuolis ir veltkleidys. 

ištrūkti iš negailestingos tikrovės nagų... Deja, viskas 
veltui. Visa, ką jis darė nuotykių troškuliui numalšinti, 
tik dar labiau tą troškulį didino. Visų tų ginklų vaizdas 
jį nuolat siutino ir dirgino. Šaudyklės, strėlės, lasai 
šaukte šaukė jam: „Į kovą! Į kovą!“ Baobabo šakose 
švilpė tolimų kelionių vėjas ir teikė jam nelemtų pa- 
tarimų. O galų gale dar Giustavas Emaras ir Fenimoras 
Kuperis... 

O, kiek kartų tvankiomis vasaros popietėmis, skai- 
tydamas sau vienas tarp savo kardų, — kiek kartų Tar- 
tarenas pašokdavo staugdamas, mesdavo knygą, pulda- 
vo prie sienos ir griebdavo kurį nors ginklą! 

Vargšas žmogelis užmiršdavo, kad jis — savo na- 
muose, Taraskone, su naktine kepuraite ir apatinėmis 
kelnėmis; tai, ką buvo skaitęs, jis perkeldavo į tikrovę 
ir, savo paties balso kiršinamas, šaukdavo, mojuodamas 
kirviu ar tomahauku: 

— Tegu tik jie pasirodo! 

Jie? Kas jie? 

Tartarenas ir pats to gerai nežinojo... Jie! Tai visa, 
kas puola, kaunasi, kanda, drasko, skalpuoja, staugia, 
mauroja... Jie! Tai indėnas siu, šokąs aplinkui kanki- 
nimų stulpą, prie kurio pririštas nelaimingas baltasis. 
Tai Uolinių kalnų pilkasis lokys, svyrinėjąs į šonus ir 
laižąs savo žaizdas kruvinu liežuviu. Tai dykumų tua- 
regas, malajietis piratas, Abrucų banditas... Žodžiu, 
jie — tai jie!.. Tai karas, kelionės, nuotykiai, garbė. 

Bet, deja, bebaimis taraskonietis galėjo kažin kiek 
juos šaukti, juos niekinti... Jie nesirodė... Varge tu 
mano! Ką gi jie būtų veikę Taraskone? 

Tačiau Tartarenas vis dar jų tebelaukė — ypač vaka- 
rais, eidamas į klubą. 


V 


Tartarenas einaį klubą 
Tamplierių ordino riteris, apsuptas netikėlių ir pasi- 
ryžęs prasiveržti pro juos, žiaurus kinų kareivis, besi- 
ruošiąs į kovą, komančų karys, žengiąs į karo taką, — vi- 
sa tai niekis, palyginti su Tartarenu iš Taraskono, kuris 
devyniomis, praslinkus valandai po vakarinių trimitų, 
ginkluojasi nuo galvos iki kojų ir taisosi eiti į klubą. 

— Pasirengęs abordažui! — kaip sako jūreiviai. 

Į kairę ranką Tartarenas paima buožę su geležiniais 
dygliais, į dešinę — lazdą su špaga viduje; kairėje ki- 
šenėje kastetas, dešinėje revolveris. Ant krūtinės, tarp 
švarko ir flanelinių marškinių, — malajiečių durklas. 
Bet patikėkite, niekad jis neima užnuodytos strėlės, 
tai per daug negarbingas ginklas!.. 

Prieš išeidamas, tyliam ir tamsiam savo kambary jis 
valandėlę mankštinasi: švaistosi špaga, šaudo į sieną, 
tampo raumenis; tada pasiima raktą ir eina per sodą, 
oriai, neskubėdamas. Angliškai, mano ponai, angliš- 
kai — štai kur tikroji drąsa! Sodo gale atidaro sunkius 
geležinius vartelius. Atidaro staigiai, smarkiu stu- 
miu — tie net atsitrenkia lauko pusėj į tvorą... Jei už 
vartelių būtų jie, galite suprasti, kad iš jų beliktų šlapia 
vieta... Deja, ten jų nėra. 

Išėjęs į gatvę, Tartarenas meta greitą žvilgsnį dešinėn 
ir kairėn, paskiau skubiai užrakina vartelius, dųkart 
apsukdamas raktą. Tuomet į kelionę. 

Avinjono kely nė gyvos dvasios. Durys uždarinėtos, 
langai be šviesų. Visur tamsu. Kur ne kur tik mirkčioja 
gatvių žibintai, paskendę rūke nuo Ronos... 

Išdidžiai ir ramiai žengia Tartarenas iš Taraskono 
gilyn į naktį, ritmingai kaukšėdamas kulnimis ir kausty- 
tu lazdos galu skeldamas iš grindinio žiežirbas... Bul- 
varuose, didelėse gatvėse ar skersgatviuose jis visada 
stengiasi eiti pačiu viduriu; tai puiki atsargumo prie- 
monė: tik šitaip tikrai pastebėsi artėjantį pavojų, o 
svarbiausia — apsisaugosi nuo to, kas vakare Taraskono 
gatvėse kartais krenta iš langų. Matydami jį tokį atsar- 
gų, tik jau nepagalvokite, kad Tartarenas bailus... Ne! 
Jis tiktai -budrus. 

Geriausias įrodymas, jog Tartarenas nebijo, yra tas, 
kad, užuot ėjęs į klubą bulvarais, jis traukia per visą 
miestą, tai yra ilgesniu, tamsesniu keliu, vingriomis 
bjauriomis gatvelėmis, kurių gale grėsmingai blizga 
Rona. Vargšas vis tikisi, kad už kokio posūkio tamsoj 
iš kurios nors tų galvažudžių landynių iššoks jie ir puls 
jį iš užpakalio. Jie gautų gerą atkirtį, būkite tikri... 
Deja! Likimas, regis, tyčiojasi iš Tartareno: niekad o 
niekad jis neturi laimės susidurti su pavojumi. Nesu- 
tinka net nė šuns, nė girtuoklio. Nieko! 

Beje, kartais būdavo apgaulingas aliarmas. Pasigirsta 
žingsniai, duslūs balsai... „Dėmesio!“ — taria sau Tar- 
tarenas ir sustoja lyg įbestas vietoje, įsmeigia akis 
tamson, uodžia orą, paskui kaip indėnas priglaudžia 
ausį prie žemės... Žingsniai artėja. Balsai aiškesni... 
Nėra abejonės! Jie ateina... Jie čia. Tartareno akys su- 
žimba, krūtinė ima kilsuoti, jis susigūžia kaip jaguaras 
ir štai tuojau puls, rėkdamas karo šūkį... tik staiga iš 
tamsos gelmių atsklinda taikūs balsai — jį ramiausiai 
užkalbina taraskoniečiai: 

— O! Žiūrėkit, Tartarenas... Sveikas gyvas, Tarta- 
renai! 

Prakeikimas! Juk tai vaistininkas Beziukė su šeima 
grįžta iš Kostekaldų, kur jie dainavo savąjį romansą. 

— Labas vakaras! Labas vakaras! — sumurma Tarta- 
renas, įsiutęs dėl apsirikimo, ir, piktai iškėlęs lazdą, 
neria į tamsą. 

Atsidūręs prie klubo, bebaimis taraskonietis, prieš 
eidamas vidun, dar valandėlę palaukia, vaikščiodamas 
į vieną ir kitą pusę palei duris... Galų gale jam pakyri 
laukti, jis įsitikina, kad jie nebepasirodys, sviedžia į 
tamsą paskutinį atžarų žvilgsnį ir sušnabžda įpykęs: 

— Nieko!.. Nieko!.. Amžinai nieko! 

Tada drąsuolis žengia į vidų ir sėda su narsiuoju 
vadu prie kortų stalelio. 


VI 
Du Tartarenai 


Kaipgi, po šimts, galėjo atsitikti, kad Tartarenas iš 
Taraskono, turėdamas tokią aistrą nuotykiams, šitaip 
ištroškęs stiprių pojūčių, taip verždamasis keliauti, 
traukti kad ir į pasaulio kraštą, — niekad nebuvo iš- 
kėlęs kojos iš Taraskono? 

Betgi tai tikras dalykas. Iki keturiasdešimt penkerių 
metų bebaimis taraskonietis nė karto nebuvo nakvojęs 
anapus gimtojo miesto sienų. Jis nebuvo net leidęsis 
į tradicinę kelionę Marselin, kur būtinai nuvyksta kiek- 
vienas tikras provansietis, sulaukęs pilnametystės. 
Jis šiek tiek pažino tik Bokerą, o juk Bokeras nelabai 
toli nuo Taraskono — tereikia pereiti per tiltą. Deja, 
tą velnio tiltą taip dažnai nuneša stipresnis vėjas, be 

to, jis toks ilgas ir toks silpnas, o Rona toje vietoje to- 
kia plati, jog, dievaži, jūs suprantate... Tartarenas iš 
Taraskono labiau mėgo sausumą. 

Reikia atvirai pripažinti, kad mūsų didvyris turėjo 
dvi labai skirtingas prigimtis. „Aš jaučiu savy du žmo- 
nes“, — yra pasakęs kažkuris iš bažnyčios tėvų. Jis ne- 
klysdamas būtų galėjęs taip pasakyti ir apie Tartareną, 
kuriame slypėjo Don Kichoto siela: tie patys riteriški 
polėkiai, tie patys herojiniai idealai, toks pat žavėjima- 
sis tuo, kas romantiška ir didinga; tik, deja, jis neturėjo 
garsiojo idalgo kūno — prakaulaus ir lieso kūno, ne 
kūno, o šešėlio, kurs buvo toks nejautrus materialiniams 
nepritekliams ir galėjo dvidešimt naktų praleisti su šar- 
vais ir ištisas dvi paras tenkintis ryžių sauja... Tarta- 
reno kūnas, priešingai, buvo šaunus visais atžvilgiais: 
labai riebus, labai sunkus, labai juslingas, labai lepus, 
labai opus, įpratęs į miesčioniškus pomėgius ir patogu- 
mus, — pilvotas ir striukas kūnas ant nemirtingojo San- 
čos Pansos kojyčių. 

Don Kichotas ir Sanča Pansa viename žmoguje! Jūs 
suprantate, kaip jie ten blogai sugyveno! Kokios grum- 
tynės, kokia nesantaika! O, nuostabų dialogą galėtų 
parašyti Lukianas arba Sent-Evremonas, dialogą tarp 
dviejų Tartarenų: Tartareno-Kichoto ir Tartareno-San- 
čos! Tartarenas-Kichotas, Giustavo Emaro apsakymų 
sujaudintas, šaukia: 

— Aš važiuoju! 

Tartarenas-Sanča, galvojąs tik apie savo reumatizmą, 
sako: 

— Aš pasilieku. 

Tartarenas-Kichotas (labai karštai): 

— Užsidėk šlovės aureolę, Tartarenai. 

Tartarenas-Sanča (labai rimtai): 

— Tartarenai, užsidėk naktinę kepuraitę. 

Tartarenas-Kichotas (su tolydžio didėjančiu 
įkarščiu): 

— O, puikieji dvivamzdžiai! O, durklai, lasai, mo- 
kasinai! 

Tartarenas-Sanča (dar ramiau): 

— O, mielieji megztinukai! O, puikūs šilti antkeliai! 
O, patogios ausinės kepurės! 

Tartarenas-Kichotas (netekęs kantrybės): 

— Kirvį! Duokit man kirvį! 
Tartarenas-Sanča(skambindamas tarnaitei): 
— Žaneta, paduok man šokolado. 

Ir tuojau pasirodo Žaneta, nešina skaniu, šiltu, kvaps- 
ningu šokoladu su plėvele ir minkštais anyžiniais sau- 
sainiukais. Tartarenas-Sanča pratrūksta juokais, kurie 
nustelbia Tartareno-Kichoto šauksmus. 

Tad štai dėl ko Tartarenas iš Taraskono niekados 
nebuvo iškeliavęs iš Taraskono. 


VII 


Europiečiai Šanchajuje.— 
Tarptautinė prekyba— 
Mongolai— Ar buvo Tartarenas 
pagyrų puodas?— Miražas 


Tačiau vieną kartą nedaug trūko, kad Tartarenas 
būtų išvykęs — išvykęs į tolimą kelionę. 

Trys broliai Garsio-Kamiusai, taraskoniečiai, įsikūrę 
Šanchajuje, pasiūlė jam vienos tenykštės jų kontoros 
vedėjo vietą. Tai iš tikrųjų buvo kaip tik toks gyveni- 
mas, kokio jam reikėjo. Didelė apyvarta, visas pulkas 
pavaldžių tarnautojų, ryšiai su Rusija, Persija, Azijos 
Turkija — trumpai tariant, tarptautinė prekyba. 

Kaip didingai skambėjo Tartareno lūpose žodžiai 
„tarptautinė prekyba 

Garsio-Kamiusų įmonė, be kita ko, turėjo dar ir tą 
privalumą, kad retkarčiais ją užpuldavo mongolai. Ta- 
da greit būdavo uždaromos durys. Visi tarnautojai 
čiupdavo ginklus, iškeldavo konsulato vėliavą ir pykšt! 
pykšt! pro langus į mongolus... 

Man nereikia nė pasakoti, kaip entuziastingai Tar- 
tarenas-Kichotas sutiko šitą pasiūlymą; deja, Tartare- 
nas-Sanča nenorėjo apie tai nė girdėti, o kadangi jis 
buvo stipresnis, tai nieko iš to neišėjo. Mieste apie tai 
buvo daug kalbų. Vyksė Nevyks? Vieni lažinos, kad 
taip, kiti — kad ne. Tai buvo nepaprastas įvykis... Galų 
gale Tartarenas pasiliko, bet vis dėlto ta istorija jam 
suteikė daug garbės. Vos vos neišvykti į Šanchajų ar 
iš tikrųjų ten išvykti — taraskoniečiams tas pat. Kadan- 
gi apie Tartareno kelionę nuolat sklido kalbos, tai pa- 

galiau visi ėmė tikėti, kad jis iš ten grįžęs, ir vakarais 
klube prašydavo jį papasakoti apie gyvenimą Šancha- 
juje, apie tenykščius papročius, klimatą, opiumą, apie 
tarptautinę prekybą. 

Tartarenas, puikiai su viskuo susipažinęs, mielai at- 
sakinėjo į klausimus su visom išgalėm; ilgainiui mūsų 
šaunuolis pats įtikėjo buvęs Šanchajuje ir, šimtą kartų 
papasakojęs apie mongolų užpuolimą, tiek įsidrąsino, 
jog visai paprastai išklodavo: 

— Tada aš apginkluoju savo tarnautojus, iškeliu kon- 
sulato vėliavą ir pykšt! pykšt! pro langus į mongolus... 
Visas klubas, tai girdėdamas, sudrebėdavo... 

Bet jei taip, tai jūsų Tartarenas buvo baisus melagisė 
Ne, tūkstantį kartų ne! Tartarenas nebuvo melagis... 
Tačiau jis juk puikiai žinojo nebuvęs Šanchajuje! 
Taip, be abejonės, žinojo. Tiktai... 

Tiktai paklausykite, ką papasakosiu toliau. Metas 
vieną kartą galutinai išsiaiškinti, ar teisingai šiaurės 
gyventojai pravardžiuoja pietiečius melagiais. Pietuose 
nėra melagių — nei Marselyje, nei Nime, nei Tulūzoje, 
nei Taraskone. Pietietis nemeluoja — jis tiktai klysta. 
Jis ne visuomet sako tiesą, bet jis tiki tuo, ką sako... 
Jo melas nėra melas, tai savotiškas miražas... 

Taip, miražas!.. Kad gerai mane suprastumėt, nuke- 
liaukite į Pietus ir pamatysite. Jūs pamatysite tą žavų 
kraštą, kur saulė viską pakeičia ir padidina kiekvieną 
daiktą. Pamatysite Provanso kalnelius, ne aukštesnius 
už Monmartro kalvą, ir jie pasirodys jums milžiniški; 
Nime jūs pamatysite senovinę šventyklą, mažą kam- 
barinį žaisliuką, kuris jums pasirodys ne mažesnis už 
Paryžiaus katedrą. Jūs pamatysite... Ak, vienintelis 
melagis Pietuose, jei ten jų iš viso esama — tai saulė!.. 
Ką tik ji paliečia — viskas padidėja!.. Kas buvo Sparta 
savo klestėjimo metu? Didelis kaimas... Kas buvo Atė- 
nai? Daugių daugiausia provincijos miestelis... O tačiau 
istorijoje ir vienas, ir kitas mums atrodo kaip didžiuliai 
miestai. Štai ką iš jų padarė saulė... 

Ar po to jūs stebėsitės, kad ta pati saulė, šviečianti 
Taraskone, buvusį kaptenarmusą Bravidą galėjo pa- 
versti narsiuoju vadu Bravida, griežtį — baobabu, o 
žmogų, vos neišvykusį į Šanchajų, — žmogumi, ten jau 
buvusiu? 

VIII 


Miten žvėrynas.— Atlaso liūtas 
Taraskone.— Baisus ir 
iškilmingas susitikimas 


O dabar, kai jau parodėme Tartareną iš Taraskono 
privačiame jo gyvenime, kol dar šlovė nebuvo palytė- 
jusi jo kaktos ir apvainikavusi amžinais laurais, dabar, 
kai nupasakojom šito didvyrio gyvenimą kuklioje ap- 
linkoje, atskleidėm jo džiaugsmus, sielvartus, svajones, 
viltis, — skubėkime prie didingų jo biografijos puslapių 
ir prie keisto įvykio, kuris davė pradžią aukštam šitos 
neprilygstamos dalios skrydžiui. 

Buvo vakaras. Tartarenas iš Taraskono pas ginkli- 
ninką Kostekaldą rodė keliems mėgėjams, kaip veikia 
tuomet dar niekam nežinomas šautuvas su adatiniu 
skeltuvu... Staiga atsidaro durys ir vienas kepurių me- 
džiotojas išsigandęs įpuola į krautuvę, šaukdamas: 
„Liūtas! Liūtas!.. Visuotinis apstulbimas, išgąstis, są- 
myšis, stumdymasis. Tartarenas pasirengia šauti, Kos- 
tekaldas bėga uždaryti durų. Visi apspinta medžiotoją, 
klausinėja, remia prie sienos ir štai ką sužino: Miten 
žvėrynas, grįždamas iš Bokero mugės, sutiko kelias 
dienas apsistoti Taraskone ir ką tik įsikūrė Pilies aikš- 
tėje su aibe ruonių, boa, krokodilų ir puikiu Atlaso 
liūtu. 

Atlaso liūtas Taraskone! Niekados, kiek žmonės 
prisimena, panašaus dalyko nematyta. Kaip išdidžiai 
žvilgčiojo kits į kitą mūsų šaunieji medžiotojai! Kaip 
spindėjo jų vyriški veidai ir kaip tvirtai spaudė jie kits 
kitam rankas visuose Kostekaldo krautuvės kampuose! 
Įspūdis buvo toks stiprus, toks netikėtas, jog visiems 
užkando žadą. 

Net ir Tartarenui. Išblyškęs, virpėdamas, laikydamas 
rankose šautuvą su adatiniu skeltuvu, jis stovėjo šalia 
prekystalio ir mąstė... Atlaso liūtas, čia, visai arti, už 
kelių žingsnių! Liūtas — visų drąsiausias ir Žiauriau- 
sias žvėris, plėšrūnų karalius, seniai svajotas medžio- 
klės grobis! Tai nelyginant svarbiausias aktorius tos 
idealios trupės, kuri jo vaizduotėje vaidindavo tokias 
nuostabias dramas... 

Liūtas, šimts velnių!.. 

Ir dar iš Atlaso!!! Tai pranoko visas didžiojo Tar- 
tareno jėgas... 

Staiga kraujo banga siūbtelėjo jam į veidą. 

Jo akys sužibo. Konvulsyviu judesiu jis užsimetė 
ant peties šautuvą su adatiniu skeltuvu ir, atsigrįžęs 
į narsųjį vadą Bravidą, buvusį kaptenarmusą, tarė 
griausmingu balsu: 

— Eime, vade, ten! 

— Ėė... pala!.. O mano šautuvas!.. Jūs nešatės... mano 
šautuvą su adatiniu skeltuvu!..— nedrąsiai pralemeno 
atsargusis Kostekaldas; bet Tartarenas jau buvo gatvėje, 
o paskui jį išdidžiai žengė visi kepurių medžiotojai. 

Kai jie pasiekė žvėryną, ten jau buvo prisirinkę 
daug žmonių. Taraskoniečiai, didvyrių padermė, per 
daug ilgai nemačiusi jaudinančių reginių, puolė Miten 
palapinę ir užėmė ją šturmu. Storulė ponia Miten buvo 
didžiai patenkinta... Apsidariusi kabilų drabužiais, 
iki alkūnių nuogomis rankomis, su geležinėmis apy- 
rankėmis ant kulkšnių, su šmaikštu vienoje rankoje 
ir su gyvu, bet nupeštu viščiuku kitoje, garsioji dama 
sutikinėjo taraskoniečius palapinėje, o kadangi ji taip 
pat turėjo dvigubus raumenis, tai jos pasisekimas buvo 
kone toks pat didelis, kaip ir jos įnamių. 

Pasirodžius Tartarenui su šautuvu ant peties, visus 
nukrėtė šiurpas. 

Gerieji taraskoniečiai, ramiausiai vaikštinėję palei 
narvus be ginklų, be jokios baimės, be mažiausios 
minties apie pavojų, staiga krūptelėjo iš siaubo, pamatę 
palapinėje savo didįjį Tartareną su baisiąja karo ma- 
šina. Vadinasi, iš tikrųjų reikia kažko bijoti, jeigu jau 
jis, tasai didvyris... Vienu akies mirksniu Žmonės at- 
šlijo nuo narvų. Vaikai išsigandę rėkė, moterys dairėsi 
durų link. Vaistininkas Beziukė išsidangino, pasakęs, 
jog einąs atsinešti savo šautuvo... 

Tačiau Tartareno laikysena pamažu vėl nuramino 
širdis. Aukštai pakėlęs galvą, bebaimis taraskonietis, 
nė kiek nesijaudindamas, lėtu žingsniu apėjo visą pa- 
lapinę. Jis nė nestabtelėjo prie ruonių baseino, su 
panieka pažvelgė į pilną sėlenų ilgą dėžę, kur boa virš- 
kino nupeštą viščiuką, ir pagaliau sustojo lyg įbestas 
ties liūto narvu... 

Šiurpus ir iškilmingas susitikimas! Taraskono liūtas 

akis į akį su Atlaso liūtu... Vienoje pusėje stovi Tarta- 
renas, įsitempęs, abiem rankom pasirėmęs ant šautuvo; 
antroje tyso ant šiaudų liūtas, milžiniškas liūtas, ir 
mirksi mieguistai akim, didelį, geltonais gaurais ap- 
žėlusį snukį pasidėjęs ant pirmutinių kojų... Abu ramiai 
žvelgia viens į antrą. 

Ir keistas dalykas! Ar tai šautuvas su adatiniu skel- 
tuvu suerzino liūtą, ar jis suuodė savo giminės priešą, 
bet žvėris, lig šiol žiūrėjęs į taraskoniečius su valdovo 
panieka ir žiovavęs jiems tiesiai į veidą, staiga piktai 
sujudėjo. Pradžioje jis sušnirpštė, dusliai suurzgė, pras- 
kėtė nagus, ištiesė letenas, paskui pakilo, atkragino 
galvą, papurtė karčius, atvėrė savo milžiniškus nasrus 
ir baisingai sustaugė į Tartareną. “ 

Jam atsakė išgąstingi klyksmai. Taraskoniečiai kaip 
paklaikę puolė prie durų. Visi — moterys, vaikai, ne- 
šėjai, kepurių medžiotojai, net ir narsusis vadas Bra- 
vida... Tik vienas Tartarenas iš Taraskono nė nekrus- 
telėjo... Tvirtai ir ryžtingai stovėjo jis prieš narvą, 
akys jo laidė žaibus, o veidas įgavo tą grėsmingą išraiš- 
ką, kurią pažino visas miestas... Po valandėlės kepurių 
medžiotojai, savo vadovo drąsos ir stiprių grotų padrą- 
sinti, priėjo artyn. Ir jie išgirdo, kaip jis, žiūrėdamas 
į liūtą, sušnabždėjo: 

— Čia tai bent medžioklė! 

Tą dieną Tartarenas iš Taraskono daugiau nieko 
nebepasakė... 


IX 
Kaip keistai gali paveikti miražas 


Tą dieną Tartarenas iš Taraskono daugiau nieko ne- 
bepasakė; bet vargšas jau ir taip pasakė per daug... 

Kitą dieną visam micste tik ir sklido kalbos apie 
būsimąją Tartareno kelionę į Alžyrą liūtų medžioti. 
Mieli skaitytojai, jūs visi galite paliudyti, kad mūsų 
drąsuolis nė žodžiu nebuvo apie tai prasitaręs; bet 
žinote — miražas... 

Trumpai sakant, visas Taraskonas tik ir kalbėjo apie 
Tartareno kelione. 

Gatvėje, klube, pas Kostekaldą žmonės susitikę bai- 
mingai viens kitą klausdavo: 

— Beje, ar žinote naujieną, ką? 

— Beje, kokią gi?.. Kad Tartarenas išvyksta, ką? 

Taraskone mat kiekvienas sakinys prasideda žodžiu 
„beje“ ir baigiasi žodžiu „ką?'; taigi tą dieną tie „beje“ 
ir „ką?“ skambėjo garsiau nei bet kada — net stiklai 
drebėjo. 

Sužinojęs, kad jis greit iškeliausiąs į Afriką, pats 
Tartarenas nustebo labiau už visus miestiečius. Bet ko 
tik nepridaro žmogaus tuštybė! Užuot paprastai atsakęs, 
kad jis visai nemanąs keliauti, kad niekados nė neke- 
tinęs keliauti, vargšas Tartarenas — pirmą kartą, kai 
jam paminėjo tą kelionę, — numykė: „Et... galbūt... dar 
nenusprendžiau . Antrą kartą, jau kiek susigyvenęs su 
ta mintimi, atsakė: „Galimas dalykas“ Trečią kartą: 
„Be abejo! 

Pagaliau vakare, klube ir pas Kostekaldus, punšo su 
kiaušiniais, plojimų ir šviesų sujaudintas, apsvaigęs 
nuo garso, kurs pasklido mieste, paskelbus apie jo ke- 
lionę, nelaimingasis viešai pareiškė, kad jam įgrisę 
kepures šaudyti ir kad jis netrukus išvykstąs medžioti 
didžiųjų Atlaso liūtų... 

Griausmingu „valio!“ buvo sutiktas šis pareiškimas. 
Tada vėl visi gėrė punšą su kiaušiniais, spaudė kits 
kitam rankas, glėbesčiavosi, ir prieš mažą namelį su 
baobabu, fakelams šviečiant, skambėjo iki vidurnakčio 


serenada. : D 
Bet Tartarenas-Sanča nebuvo patenkintas. Keliauti 


į Afriką liūtų medžioti! Ši mintis jau dabar jam kėlc 
šiurpulį, ir jis, grįžęs namo, šlovinančiai serenadai 
dar aidint už langų, baisiai išplūdo Tartareną-Kichotą, 
išvadindamas jį bepročiu, svajotoju, nutrūktgalviu, 
paskutiniu kvailiu, smulkiai išdėstydamas, kokios ne- 
gandos laukiančios jo per tą ekspediciją: laivų sudu- 
žimai, reumatizmai, karštligės, dizenterijos, juodasis 
maras, raupsai ir visa kita... 

Veltui Tartarenas-Kichotas prisiekinėjo būsiąs atsar- 
gus, gerai pasirengsiąs, pasiimsiąs visa, kas reikalin- 
ga,— Tartarenas-Sanča nieko nenorėjo girdėti. Vargšas 
žmogelis jau matė save sudraskytą liūtų, prasmegusį 
dykumos smėlynuose it Kambizą“, ir aprimo tik tada, 


* Kambizas — senovės Persijos karalius (VI a. pr. m. e.) žuvęs 
dykumoje po karo žygio į Egiptą. 

kai antrasis Tartarenas paaiškino, kad jie keliaują ne 
tuojau pat, kad nickas neverčiąs skubėti ir kad galų 
gale jie dar neišvažiavę. 

Ir iš tikrųjų į panašią ekspediciją niekas, be abeio, 
nevyksta nepasirengęs. Reikia žinoti, kur keliauji, po 
velnių! Negi išskrisi kaip paukštis... 

Pirmiausia taraskonietis pasiryžo perskaityti visas 
knygas, parašytas didžiųjų keliautojų, tyrinėjusių Af- 
riką,— Mungo-Parko, Kajė, daktaro Livingstono, Anri 
Diuverjė. 

Jis patyrė, kad tie drąsūs keliautojai, prieš pakildami 
į tolimas išvykas, ilgai pratindavosi kęsti badą, troš- 
kulį, įtemptus žygius, visokius nepriteklius. Tartarenas 
panoro jais pasekti ir nuo tos dienos maitinosi tik 
virtu vandenėliu — taip Taraskone vadinama buiza iš 
kelių riekelių duonos, pamerktos į šiltą vandenį, paska- 
nintą skiltele česnako, trupučiu mairūno, lauro lapeliu. 
Režimas buvo griežtas, ir jūs galite įsivaizduoti, kaip 
raukėsi vargšas Sanča. 

Treniruodamasis su virtu vandenėliu, Tartarenas iš 
Taraskono drauge griebėsi ir kitų išmintingų pratimų. 
Kad įprastų į tolimus žygius, jis prisiversdavo kiek- 
vieną rytą apeiti miestą septynis ar aštuonis sykius iš 
eilės, kartais pagreitintu žingsniu, kartais sportiniu, 
prisispaudęs alkūnes prie šonų ir pagal antikinį paprotį 
laikydamas burnoje du baltus akmenėlius. 

O kad priprastų prie nakties vėsumos, prie miglų, 
prie rasos, kiekvieną vakarą išeidavo į sodą ir išglū- 
dodavo ten už baobabo vienas, su šautuvu rankoje, iki 
dešimtos ar vienuoliktos valandos. 

Pagaliau visą laiką, kol Miten žVėrynas buvo Taras- 
kone, pas Kostekaldą užtrukę kepurių medžiotojai, 
eidami per Pilies aikštę, tamsoje galėjo įžiūrėti už 
palapinės į vieną ir kitą pusę vaikštinėjantį paslaptingą 
žmogų. 

Tai buvo Tartarenas iš Taraskono, kuris pratinosi 
nedrebėdamas klausytis liūto maurcjimo tamsią naktį. 


X 
Prieš iškeliaujant 
Šitaip į įvairiais didvyriškais būdais besimankšti- 

nantį Tartareną nukreipė savo akis visas Taraskonas; 
niekas nebesirūpino niekuo kitu. Kepurių medžioklė 
vos gyvaliojo, romansai buvo užmiršti. Beziukė vaisti- 
nėje pianinas nuobodžiavo po žaliu apvalkalu, ir ant 
jo džiūvo, išvertusios į viršų pilvelius, ispaniškos mu- 
sės... Tartareno ekspedicija užgožė viską. 

Būtumėt jūs matę, kokį pasisekimą turėjo taraskonie- 
tis salonuose! Jį plėšė vieni kitiems iš rankų, dėl jo 
ginčijosi, jį skolinosi, vogė. Moterims nebuvo didesnės 
garbės, kaip su Tartarenu už parankės nueiti į Miten 
žvėryną ir prie liūto narvo išklausyti jo aiškinimų, kaip 
medžiojami tie didžiuliai žvėrys, kur reikia taikyti, 
is kokio atstumo, ar dažnai pasitaiko nelaimių ir t. t., 
ir t. t. 

Tartarenas aiškino visa, kas tiktai ko pageidavo. 
Jis buvo skaitęs Žiulį Žerarą ir žinojo liūtų medžioklę 
kaip savo penkis pirštus, lyg pats būtų tiek ir tiek 
sykių medžiojęs, todėl dėstė tuos dalykus labai iškal- 
bingai. 

Bet žavingiausias jis būdavo vakare, po pietų pas 
teismo pirmininką Ladevezą arba narsųjį vadą Bravidą, 
buvusį kaptenarmusą, kai, atnešus kavą ir sustūmus 
kėdes, visi imdavo jį prašyti papasakot apie būsimąsias 
medžiokles. 

Atsirėmęs alkūnėm į stalą, siurbsnodamas mnoką, 

didvyris sujaudintu balsu vaizduoja visus ten jo lau- 
kiančius pavojus. Kalba apie ilgus tykojimus tamsiomis 
naktimis be mėnesienos, apie pražūtingas pelkes, ole- 
andro lapų užnuodytas upes, apie kalnų sniegynus, 
spiginančią saulę, skorpionus, skėrių lietų; kalta taip 
pat apie didžiųjų Atlaso liūtų įpročius, apie tai, kaip 
jie grumiasi, apie jų nuostabią jėgą ir plėšrumą rujo- 
jant... 
Paskui, savo paties pasakojimo sužavėtas, pakyla 
nuo stalo, šokteli į valgomojo vidurį ir imasi mėgdžioti 
liūto riksmą, šautuvo garsą — pykšt! pykšt! — sprogs- 
tamosios kulkos švilpimą — pit! pif! — mojuoja ran- 
komis, staugia, varto kėdes... 

Visi prie stalo išblykšta. Vyrai žvilgčiojasi, linksė- 
dami galvas, moterys, baimingai šūktelėjusios, užsi- 
merkia, seniai karingai švaistosi ilgomis savo lazdomis, 
o gretimam kambary maži vaikučiai, anksti suguldyti 

į loveles, nuo staugimo ir šūvių pašoka iš miegų ir 
išsigandę prašo uždegti šviesą. 
Tačiau Tartarenas neskubėjo iškeliauti. 


XI 


Špagomis, ponai, špagomis... 
Tik ne smeigtukais! 


Ar jis tikrai ketino iškeliauti?.. Opus klausimas, į 
kurį Tartareno biografui būtų labai sunku atsakyti. 

Šiaip ar taip, Miten žvėrynas jau daugiau kaip trys 
mėnesiai buvo išvykęs iš Taraskono, o liūtų naikin- 
tojas vis dar nejudėjo iš vietos... Net galimas daiktas, 
kad taurusis didvyris, naujo miražo apakintas, nuo- 
širdžiai įtikėjo jau buvęs Alžyre. Galimas daiktas, kad, 
pasakodamas apie savo būsimąsias medžiokles, jis taip 
pat nuoširdžiai vaizdavosi jau medžiojęs liūtus, kaip 
kadaise vaizdavosi, jog iškėlė konsulato vėliavą ir 
pykšt! pykšt! šaudė į mongolus Šanchajuje. 

Nelaimė, jei Tartarenas iš Taraskono ir šį kartą buvo 
miražo auka, tai taraskoniečiai — anaiptol ne. Išlaukę 
tris mėnesius, žmonės pastebėjo, kad medžiotojas dar 
nesusidėjęs nė vieno lagamino, ir pradėjo murmėti. 

— Bus kaip su Šanchajum! — sakė šypsodamasis 
Kostekaldas. Ir ginklininko žodžiai susilaukė mieste 
skambaus atgarsio, nes niekas daugiau nebetikėjo Tar- 
tarenu. 

Naivūs ir bailūs žmogeliai, tokie kaip Beziukė, kurie 
bėga net nuo blusos, o prieš šaudami būtinai užsimer- 
kia, — tie buvo ypač negailestingi. Klube, aikštėje — 
ir visur jie kalbindavo Tartareną su pašaipia mina: 

— Beje, kada gi į kelionę, ką? 

Kostekaldo krautuvėje niekas nebeklausė jo nuomo- 
nės. Kepurių medžiotojai nebepripažino jo savo vadu! 

Paskui pasipylė epigramos. Teismo pirmininkas Lade- 
vezas, kuris laisvalaikiu mielai rėždavo sparną apie 
Provanso mūzą, vietine tarme sukūrė dainelę, kuri 
turėjo didelį pasisekimą. Joje buvo minimas garsus 
medžiotojas, vardu Žeržė, kurio baisiajai šaudyklei 
buvo skirta išnaikinti visus aliai vieno Afrikos liūtus. 
Nelaimė, ta prakeikta šaudyklė turėjo labai keistą sa- 
vybę: buvo visados užtaisyta, tik niekados nešaudavo. 

Niekados nešaudavo! Suprantat užuominą?.. 

Ta dainelė vienu gaistu plačiai pasklido, ir, kai Tar- 
tarenas eidavo gatve, prieplaukos nešėjai arba mažieji 
batų valytojai prie jo vartelių užtraukdavo choru: 


Narsiojo Žervė šaudyklė 
Užtaisyta visados, užtaisyta visados, 
Narsiojo Žervė šaudyklė 
Užtaisyta visados, tik nešauna niekados. 


Jam prisiartinus, dainininkai betgi nutildavo, pabūgę 
dvigubų raumenų. 

O, koks nepastovus taraskoniečių palankumas!.. 

Didysis žmogus dėjosi nieko nematąs, nieko negirdįs, 
bet iš tikrųjų šitie puldinėjimai, šitos užnuodytos strė- 
lės, laidomos iš už kampo, jam graužte graužė širdį; 
jis jautė, kad Taraskonas slysta jam iš rankų, kad žmo- 
nės jau ieško kitų dievaičių, ir tas jį baisiai kankino. 

Ak, gera sėdėti prie didžiojo populiarumo katilo, 
bet kaip skaudžiai jis nušutina, kai apvirsta!.. 

Nors ir kentėdamas, Tartarenas šypsojosi ir ramiai 
sau gyveno kaip gyvenęs, tartum nieko nebūtų atsi- 
tike. 

Tačiau kartais ta linksmo nerūpestingumo kaukė, 
-kuria jis, išdidumo spiriamas, buvo prisidengęs veidą, 
staiga nukrisdavo. Tada matydavai ne šypseną, 0 pasi- 
piktinimą ir skausmą. 

Ir šit vieną rytą, kai mažieji batų valytojai dainavo 
po jo langais „Narsiojo Žervė šaudyklė“, tų padaužų 
balsai pasiekė vargšo didžiojo žmogaus kambarį, kur 
jis prieš veidrodį skutosi barzdą. (Tartarenas nešiojo 
barzdą, bet kai ji labai suželdavo, turėdavo ją aptvar- 
kyti. 

i langas triukšmingai atsidarė, jame pasirodė 
vienmarškinis Tartarenas su naktine kepuraite ant 
galvos, išsimuilinęs skruostus, ir, mojuodamas skustu- 
vu bei teptuku, suriko griausmingu balsu: 

— Špagomis, ponai, špagomis... Tik ne smeigtukais! 

Šmaikštūs žodžiai, verti istorijos puslapių! Tiktai 
gaila, kad jie buvo pasakyti kažkokiems snargliams, 
ne didesniems už jų dėžes su tepalu batams, riteriams, 
nemokantiems nė paimti į ranką špagos. 

XII 


Apie tai, kas buvo pasakyta 
namelyje su baobabu 


Visi atsižadėjo Tartareno,— viena tiktai armija liko 
jam ištikima. 

Narsusis vadas Bravida, buvęs kaptenarmusas, ir 
toliau reiškė jam tokią pat pagarbą. „Tai bent vyru- 
kas!“ — atkakliai kartojo jis, ir jo nuomonė, aš linkęs 
manyti, buvo ne mažiau verta už vaistininko Beziukė... 
Narsusis vadas nė karto neužsiminė apie kelionę į 
Afriką; tačiau matydamas, kad viešas pasipiktinimas 
vis auga, jis nusprendė prakalbėti. 

Vieną vakarą, kai nelaimingasis Tartarenas sėdėjo 
vienas savo kabinete, apniktas liūdnų minčių, į namelį 
iškilmingai įžengė narsusis vadas, užsimovęs juodas 
pirštines, užsisagstęs iki ausų. 

— Tartarenai,— įsakmiai tarė buvęs kaptenarmu- 
sas, — Tartarenai, reikia keliauti! 

Ir jis paliko bestovįs ant slenksčio, griežtas ir valdin- 
gas kaip pareiga. 

Tartarenas iš Taraskono suprato, ką reiškia jo Žo- 
džiai: „Tartarenai, reikia keliauti!“ 

Išblyškęs kaip drobė, jis pakilo, apmetė graudžiu 
žvilgsniu savo gražų kabinetą, jaukų, šiltą, malonios 
šviesos užlietą, savo platų, patogų krėslą, knygas, kili- 
mą, dideles baltas langų užuolaidas, už kurių virpėjo 
laibos jo sodelio medžių šakutės; paskui, priėjęs prie 
narsiojo vado, paėmė jo ranką, stipriai ją paspaudė 
ir pro ašaras, bet ryžtingai tarė jam: 

— Keliausiu, Bravida! 

Ir tesėjo žodį: iškeliavo. Tik dar ne tuojau... Jlgai 
sugaišo besiruošdamas. 

Pirmiausia užsakė Bomparui du didelius, variu kaus- 
tytus lagaminus. Prie jų prikaltose ilgose plokštelėse 
buvo toks įrašas: 

Tartarenas iš Taraskono 
Ginklai 

Kaustymui ir įrašų raižymui reikėjo nemaža laiko. 
Tastavenui jis užsakė puikų albumą dienoraščiui ir 
kelionės įspūdžiams: nors ir liūtų medžioti važiuoji, 
vis tiek keliaudamas kažką galvoji. 

Paskui iš Marselio jis parsisiųsdino visą krūvą kon- 
servų, mėsiško buljono tablečių, naujovišką palapinę, 
kurią per akimirką galima išskleisti ir sudėti, ilgaaulius 
batus, du skėčius, neperšlampamą apsiaustą ir mėlynus 
akinius — akims nuo ligų apsaugoti. Pagaliau vaistinin- 
kas Beziukė parūpino kelioninę vaistinėlę, prigrūstą 
pleistro, arniko, kamparo ir kvapnaus acto įtrynimams. 

Vargšas Tartarenas! Visa tai jis darė ne sau; šiomis 
atsargumo priemonėmis ir delikačiais dėmesio ženk- 
lais jis tikėjosi nuraminti įsiutusį Tartareną-Sančą, kuris 
po to, kai buvo nuspręsta keliauti, dieną naktį širdo. 


XIII 
Išvykimas 


Pagaliau atėjo iškilmingoji, didžioji diena. 

Nuo pat aušros visas Taraskonas buvo ant kojų: žmo- 
nės užplūdo Avinjono kelią ir gulte apgulė namelį su 
bacbabu. 

Languose, ant stogų, medžiuose — visur taraskonie- 
čiai: Ronos upeiviai, krovikai, batų valytojai, miestelė- 
nai, audėjos, šilko verpėjos, klubo nariai — žodžiu, vi- 
sas miestas; paskui dar bokeriečiai iš anapus Ronos, 
priemiesčių daržininkai, atsistūmę dvirdčius vežimė- 
lius su dideliais skėčiais, vynuogių augintojai, raiti ant 
dailių mulų, išpuoštų kaspinais, spurgais, kokardom, 
apkabinėtų skambaliukais ir barškalėliais, ir šen bei ten 
net keletas gražių mergaičių su žydrais kaspinais aplink 
galvą, atjojusių iš Arlio dvisėda su savo kavalieriais 
ant mažų širmų Kamargo arkliukų. 

Visa ta minia grūdasi, stumdosi prie nainų, kur gyvena 
Tartarenas — šaunusis ponas Tartarenas, vykstąs pas 
terkus liūtų naikinti. 

Taraskoniečiams Alžyras, Afrika, Graikija, Persija, 
Turkija, Mesopotamija — tai didelė, sunkiai įsivaizduo- 
jama, beveik mitologinė šalis, gyvenama terkų (t.y. 
turkų). 

Vidury tos spūsties į vieną ir kitą pusę vaikščioja 
kepurių medžiotojai, didžiuodamiesi savo vado trium- 
fu ir varydami per minią tarsi šlovės vagas. 

Prieš namelį su baobabu — du dideli rankiniai veži- 
mėliai. Retkarčiais varteliai atsidaro — už jų matyti 

keletas žmonių, oriai vaikščiojančių po sodelį. Krovė- 
jai neša lagaminus, dėžes, miegamuosius maišus ir krau- 
na viską į vežimėlius. 

Pasirodžius naujam nešuliui, minia kas kartą sudreba. 
Garsiai šaukia daiktų pavadinimus: „Tai palapinė... O 
čia konservai... Vaistinėlė... Ginklų dėžės..." Kepurių 
medžiotojai viską aiškina. 

Apie dešimtą valandą minioje staiga kilo didelis sam- 
brūzdis. Sodo varteliai triukšmingai atsidarė. 

— Jis!.. Jis! — pasigirdo šauksmai. 

Tai buvo jis... 

Kai jis pasirodė tarpuvartėje, minioje nuskardėjo 
nuostabos šūksniai: 

— Terkas! 

— Su akiniais! 

Tartarenas iš Taraskono iš tikrųjų manė, kad, vykda- 
mas į Alžyrą, būtinai turi apsirengti alžyriečių drabu- 
žiais. Plačios, apačioj sutrauktos kelnės iš baltos dro- 
bės, trumpas, siauras švarkas su metalinėmis sagomis, 
pilvas suveržtas dviejų pėdų platumo raudona juosta, 
kaklas plikas, galva skusta, ant jos milžiniška šešija 
(raudona kepurė) su ilgu ilgu mėlynu spurgu!.. Be to, du 
sunkūs šautuvai ant pečių, didelis medžioklinis peilis 
už juostos, artt pilvo šovinynas, prie šlaunies revolveris 
odinėje makštyje. Štai ir viskas... 

Ak, dovanokit, pamiršau akinius — didžiulius mėly- 
nus akinius, kurie kaip tik čia labai tiko: jie švelnino 
kiek per daug nuožmią mūsų didvyrio išvaizdą. 

— Tegyvuoja Tartarenas!.. Tegyvuoja Tartarenas! — 
sustaugė minia. 

Didysis žmogus nusišypsojo, bet nenusilenkė,— jam 
trukdė šautuvai. Be to, jis dabar žinojo, ko vertas yra 
minios palankumas: galbūt širdyje jis net keikė žiaurius 
savo miesto gyventojus, kurie jį privertė iškeliauti, 
palikti gražųjį namelį su baltomis sienomis, su žaliomis 
langinėmis... Tačiau rodyti to neparodė. 

Šaltas ir išdidus, nors truputį pablyškęs, išėjo jis į 
gatvę, apžiūrėjo vežimėlius ir pamatęs, kad viskas 
tvarkoj, žvaliai patraukė ant geležinkelio stoties, nė 
karto neatsigrįždamas į namelį su baobabu. Paskui jį 
žengė narsusis vadas Bravida, buvęs kaptenarmusas, 
ir teismo pirmininkas Ladevezas, toliau ginklininkas 

Kostekaldas ir visi kepurių medžiotojai, už jų — veži- 
mėliai ir pagaliau — žmonės. 

Perone Tartareną pasitiko stoties viršininkas, trisde- 
šimtųjų metų žygio į Afriką dalyvis, kuris ilgai ir karštai 
spaudė jam ranką. 

Paryžiaus— Marselio greitasis traukinys dar nebuvo 
atėjęs. Tartarenas ir jo štabas žengė į laukiamąją salę. 
Susigrūdimui išvengti stoties viršininkas, jiems įėjus, 
liepė uždaryti grotines duris. 

Ketvirtį valandos Tartarenas, kepurių medžiotojų 
apsuptas, vaikščiojo skersai ir išilgai po salę. Jis kalbė- 
jo apie savo kelionę, apie medžiokle ir žadėjo atsiųsti 
kailių. Medžiotojai rašėsi jo knygutėje į eilę kailiams 
tartum į eilę kadriliui. 

Ramus ir švelnus kaip Sokratas tą valandą, kai gėrė 
nuodus, bebaimis taraskonietis kiekvienam rado ką pa- 
sakyti, visiems ištaikė po šypseną. Kalbėjo paprastai, 
maloniai, lyg būtų norėjęs išvažiuodamas palikti savo 
žavesio, didžių apgailestavimų ir gero atminimo pėdsa- 
ką. Girdėdami savo vadą taip kalbant, kepurių medžio- 
tojai negalėjo sulaikyti ašarų, o kai kurie, sakysim, teis- 
mo pirmininkas Ladevezas ir vaistininkas Beziukė paju- 
to net sąžinės priekaištus. Stoties tarnautojai verkė 
kampuose. Iš lauko žmonės žiūrėjo pro grotas ir šaukė: 

— Tegyvuoja Tartarenas! 

Pagaliau pasigirdo skambutis. Duslus bildesys, rai- 
žus švilpukas sudrebino skliautus... 

— Į vietas! Į vietas! 

— Sudie, Tartarenai!.. Sudie, Tartarenai!.. 

— Sudie visiems!..— sušnabždėjo didysis žmogus 
ir, bučiuodamas narsiojo vado Bravidos skruostą, atsis- 
veikino su brangiuoju Taraskonu. 

Paskui žengė prie traukinio ir įlipo į vagoną, pilną 
Paryžiaus damų, kurios vos nemirė iš baimės, pamačiu- 
sios tą keistą žmogų su tokia daugybe šautuvų ir revol- 
verių. 


XIV 


Marselio uostas.—Į laivą! Į laivą! 


186... metų gruodžio 1-ąją, vidurdienį, kada viskas 
spindėte spindėjo nuo skaisčios Provanso žiemos sau- 
lės, marseliečiai suglumo, pamatę Kanebjeros gatvėje 

terką — ak, ir dar kokį terką... Niekados jie nebuvo re- 
gėję tokio kaip šis, nors ko jau ko, o terkų Marselyje — 
kiek tik nori. 

Terkas, apie kurį kalbama, — ar bereikia man saky- 
ti? — buvo Tartarenas, didysis Tartarenas iš Tarasko- 
no: jis traukė krantine draug su ginklų dėžėm, vaisti- 
nėle, konservais į „Tuašo“ bendrovės prieplauką sėsti 
į „Zuavo“ garlaivį, kuris turėjo jį nugabenti tenai. 

Ausyse jam tebeskambėjo taraskoniečių plojimai, 
skaisti saulės šviesa ir jūros kvapas svaigino, ir jis ėjo 
švytėdamas, su šautuvais ant pečių, aukštai iškėlęs 
galvą, ir žiūrėjo apstulbęs, išplėtęs akis, į puikųjį Mar- 
selio uostą, kurį matė pirmą kartą... Vargšas žmogelis 
manė sapnuojąs. Jam atrodė, kad jis — ne kas kitas, 
kaip jūreivis Sindbadas, klajojąs po vieną iš pasakiš- 
kų „Tūkstančio ir vienos nakties“ miestų. 

Akim neaprėpiamas visaip susikryžiavusių stiebų ir 
rėjų miškas. Visų šalių vėliavos — Rusijos, Graikijos, 
Švedijos, Tuniso, Amerikos... Palei visą krantinę laivai, 
kurių bušpritai stirkso lyg durtuvų eilės. Apačioje — 
najadės, deivės, mergelės Marijos ir kitos nuspalvinto 
medžio figūros, kurių vardais pavadinti laivai; ir vis- 
kas nugraužta, nudilinta jūros vandens, viskas permir- 
kę, apgliaumiję... Kur ne kur tarp laivų — jūros plote- 
lis lyg plati šilkinė skara, aptaškyta aliejum... Rėjų pink- 
liavoje — debesys žuvėdrų, kurios atrodo lyg gražios 
dėmelės mėlyname danguje. Visomis kalbomis šūkčio- 
jasi jungos. 

Krantinėje, tarp griovių, kuriais teka iš muilo dirb- 
tuvių čia žalias, čia juosvas tirštas vanduo, užterštas 
alyva ir soda, — visa minia muitininkų, komisionierių, 
krovėjų su vežimėliais, traukiamais mažų korsikietiškų 
arkliukų. 

Keisčiausių gatavų rūbų krautuvės, aprūkę barakai, 
kur jūrininkai taisosi valgį, pypkių, beždžionių, papū- 
gų, virvių, burių drobės pardavėjai, neįsivaizduojamo 
šlamšto sankrovos, kur bet kaip suversta senoviškos 
patrankėlės, dideli paauksuoti žibintai, seni skrysčiai, 
seni sulūžę inkarai, senos laivavirvės, seni blokai, seni 
garsintuvai, Žano Barto ir Diugė-Trueno laikų jūrei- 
viški žiūronai. Sraigių ir austrių pardavėjos tupėdamos 
siūlo spiegiančiu balsu savo kriaukles. Jūreiviai neša 


218 


katilus su degutu, garuojančius puodus, dideles pintines, 
pilnas aštuonkojų, nuplautų drumzlinam fontanų van- 
deny. 

Kur tik žvelgsi — kalnai įvairiausių prekių: šilko 
audinių, mineralų, sukrautų rąstų, švino luitų, gelum- 
bės, cukraus, pupmedžio ankščių, rapso, saldymedžio, 
cukranendrių. Rytų ir Vakarų samplaika. Krūvų krū- 
vos olandiškų sūrių, kuriuos genujietės čia pat savo 
rankomis dažo raudonai. 

Toliau — javų prieplauka; krovėjai nuo aukštų pas- 
tolių pila maišus ant kranto. Javai teka it aukso upelis, 
balsvo debesio apgaubtas. Vyrai su raudonomis fesko- 
mis ritmingais judesiais juos sijoįa dideliais asilo odos 
rėčiais ir krauna į vežimus, kurie traukia tolyn, lydimi 
pulko moterų ir vaikų su šluotelėmis ir pintinėlėmis 
nubirusiems grūdams... Dar toliau — dokai; didžiuliai 
laivai guli ant šono, panėrę į vandenį rėjas; juos svilina 
žabų laužais — valo jūros žoles; dvokia medžio derva, 
kurtinamai poškina dailidės — kausto laivų korpusus 
dideliais vario lakštais. 

Kai kur tarp stiebų — prošvaistės. Pro jas Tartarenas 
matė uosto vartus ir gyvą laivų judėjimą — čia anglų 
fregatą, plaukiančią į Maltą, puošnią ir stropiai nuplau- 
tą, su karininkais geltonomis pirštinėmis, čia didelį 
Marselio brigą: jis tolo nuo kranto, šūksnių ir keiksmų 
lydimas, o vairugaly stovėjo apkūnus kapitonas su il- 
gu surdutu ir šilko kepure, komanduojąs provansiečių 
tarme. Kiti laivai, iškėlę visas bures, leidos į atvirą jū- 
rą. Dar kiti, nutvieksti saulės, pamažu artėjo iš tolybių, 
tartum plaukdami oru. 

Ir visą laiką baisus bildesys, vežimų dardėjimas, jū- 
rininkų „Ė, trauk!“, keiksmai, dainos, garlaivių švil- 
pukai, būgnai ir trimitai iš šv. Jono ir šv. Mikalojaus 
fortų, katedros varpai, Akulių ir šv. Viktoro bažnyčių 
varpai; o virš viso to — mistralis, kuris, pagavęs tuos 
garsus ir šauksmus, suka juos verpetu, blaško, pina su 
savuoju balsu. Ir ši padūkusi, laukinė, herojiška muzi- 
ka, primenanti galingą kelionės trimitą, magina keliau- 
ti, leistis toli toli, kilti sparnais nuo žemės. 

Šiam nuostabiam trimitui gaudžiant, bebaimis Tarta- 
renas iš Taraskono ir išplaukė į liūtų šalį!.. 

ANTRAS EPIZODAS 


PAS TERKUS 
I 


Kelionė laivu. — Penkeriopa šešijos 
padėtis. — Trečiosios dienos 
vakaras— Gelbėkit! 


Aš norėčiau, brangieji skaitytojai, būti tapytoju, ir 
didžiu tapytoju, kad galėčiau šio antrojo epizodo pra- 
džioje pavaizduoti jums visas skirtingas padėtis, kurias 
buvo įgavusi Tartareno šešija per tas tris dienas, kol 
jis keliavo „Zuavu“ iš Prancūzijos į Alžyrą. 

Pirmiausia parodyčiau ją laivui tolstant nuo kranto, 
denyje: šit jinai, didvyriška, didinga, gaubia lyg aureolė 
gražią taraskoniečio galvą. Paskui parodyčiau ją išplau- 
kiant iš uosto, kai „Žuavą“ ima kilnoti bangos: šit jinai 
virpa nustebusi, tarsi jausdama pirmuosius jūros ligos 
priepuolius. 4 

Paskui parodyčiau ją Lijono įlankoje, kai laivas lei- 
dos vis tolyn į atvirą jūrą, kuri darėsi kaskart rūstesnė: 
šit jinai grumiasi su audra, baimingai styrodama ant 
didvyrio galvos, ir jos didelis mėlynas vilnonis spurgas 
šiurpso jūros migloje ir vėtros gūsiuose... Ketvirtoji 
padėtis — šešta valanda vakaro, pasirodžius Korsikos 
krantams. Nelaimingoji šešija persisveria per bortą ir 
verksmingai tiria jūros gelmes... Pagaliau penktoji ir 
paskutinė padėtis: ankštoje kajutėje, lovelėje, panašio- 
je į komodos stalčių, beformis pavidalas dejuoja ir be- 
viltiškai blaškosi ant priegalvio. Tai šešija, ta pati še- 
šija, kuri išvykimo valandą atrodė taip didvyriškai; 
dabar ji virtusi paprasta suglebusia naktine kepuraite, 
iki ausų užsmaukta ant išblyškusio, traukulių tampomo 
ligonio galvos... 

Ak, jeigu taraskoniečiai būtų pamatę savo didįjį Tar- 
tareną, gulintį komodos stalčiuje tą palkšvą, rūškaną 
dieną, kurios šviesa krito pro iliuminatorius, alsuojan- 
tį kokčiu garlaivio tvaiku — šleikščiais virtuvės ir šla- 
pio medžio kvapais; jeigu būtų girdėję jį kriokiantį 
sulig kiekvienu sraigto apsisukimu, kas penkios minutės 
prašinėjantį arbatos ir plonu vaikišku balseliu keikian- 
tį padavėją, — kaip jie būtų sau priekaištavę, kad pri- 

vertė jį išvykti... Biografo garbės žodis — gaila buvo 
žiūrėti į vargšą terką. Staiga užkluptas jūros ligos, ne- 
laimingasis neturėjo jėgų nei alžyrietiškai juostai atsi- 
leisti, nei išsinerti iš savo karinės aprangos. Medžiokli- 
nis peilis su ilgu kotu spaudė jam krūtinę, revolverio 
makštis trynė kulšį. O prie viso to dar Tartareno-Sančos 
niurzgesys. Šis be paliovos stenėjo ir plūdosi: 

— Na, ar ne kvailys?.. Juk aš tau sakiau!.. Į Afriką 
užsimanė!.. Ką gi, štai ir Afrika!.. Kaip ji tau patinka? 

Skaudžiausia buvo tai, kad iš savo kajutės, net ir vai- 
todamas, vargšas girdėjo, kaip kajutkompanijoje kelei- 
viai juokiasi, valgo, dainuoja, lošia kortomis. „Zuave' 
susirinko gausi ir smagi draugija. Karininkai, vykstą į 
savo dalinius, Marselio „Alkazaro“ damos, klajojantys 
aktoriai, turtingas mahometonas, grįžtąs iš Mekos, juod- 
kalniečių kunigaikštis, didelis juokdarys, gebąs pa- 
mėgdžioti Ravelį ir Žilį Peresą... Nė vienas iš tų žmonių 
nesirgo jūros liga, visi jie mielai gėrė šampaną su „Žua- 
vo“ kapitonu, linksmu storu marseliečiu, kuris turėjo 
vieną šeimą Alžyre, kitą Marselyje ir kuriam labai de- 
rėjo juokinga jo pavardė — Barbasu. 

Tartarenas iš Taraskono neapkentė visų tų dykūnų. 
Jų smagumas tik didino jo kančias... 

Pagaliau trečiosios dienos vidury laive kilo nepap- 
rastas sąmyšis, kuris išjudino mūsų didvyrį iš ilgo sus- 
tingimo. Suskambėjo varpas laivo priekyje. Buvo gir- 
dėti, kaip denyje dunksi sunkūs bėgiojančių jūreivių 
batai. 

— Pirmyn!.. Atgal!..— kimiu balsu šaukė kapitonas 
Barbasu. 

Paskui: „Stok!“ Staigus sustojimas, stiprus krestelė- 
jimas, ir viskas... Laivas tyliai siūbavo į šonus lyg ba- 
lionas ore... 

Ta keista tyla išgąsdino taraskonietį. 

— Gelbėkit! Skęstam!..— sušuko jis baisiu balsu. 
Lyg per stebuklą atgavęs jėgas, šoko iš lovos ir su visa 
amunicija nubėgo į denį. 


II 
Už ginklų! Už ginklų! 


Laivas neskendo — jis pasiekė uostą. i 
„Zuavas“ įplaukė į reidą; vanduo čia tamsus ir gilus, 

bet reidas ramus, niūrus, beveik tuščias. Priešaky, ant 
kalvos, — baltasis Alžyras, kurio maži pilkšvai balti 
nameliai, prigludę viens prie kito, leidžiasi žemyn prie 
jūros. Sakytum baltinių paroda Medono kalvos šlaite. 
O viršum visko plyti aksominis dangus — mėlynas mė- 
lynas!.. 

Garsusis Tartarenas, truputį atsigavęs iš baimės, dai- 
rėsi aplinkui, pagarbiai klausydamasis juodkalniečių 
kunigaikščio, kuris, stovėdamas šalia jo, sakė miesto 
kvartalų pavadinimus. Kasbahas, Aukštutinis miestas, 
Bab-Azumo gatvė. Juodkalniečių kunigaikštis buvo pui- 
kiai išauklėtas, be to, jis gerai pažino Alžyrą ir laisvai 
kalbėjo arabiškai. Todėl Tartarenas nusprendė artimiau 
su juo susipažinti... Staiga jis pastebėjo daug stambių 
juodų rankų, įkibusių iš lauko pusės į bortą, kurio jie 
buvo atsirėmę. Beveik tuojau pat priešais išniro negro 
galva garbanotais plaukais, ir, taraskoniečiui nespėjus 
nė prasižioti, denį užplūdo iš visų pusių koks šimtas 
piratų — juodų, geltonų, pusnuogių, šlykščių, baisių. 

Tartarenas pažino tuos piratus... Tai buvo jie, tie ne- 
lemti jie, kurių jis taip dažnai ieškodavo naktį Tarasko- 
no gatvėse. Pagaliau jie ryžosi pasirodyti! 

Iš sykio Tartarenas nustėro iš netikėtumo. Bet kai 
pamatė, kad piratai puola prie bagažo, tempia nuo jo 
uždangalą ir jau plėšia laivą, didvyris atsikvošėjo; 
traukdamas iš makšties savo medžicoklinį peilį, jis suriko 
keleiviams: „Už ginklų! Už ginklų!“ ir pirmasis puolė 
piratus. 

— Kas yrat Kas atsitiko? Kas jums? — paklausė ka- 
pitonas Barbasu, išėjęs iš savo kabinos. 

— A, tai jūs, kapitone!.. Greit, greit ginkluokite 
žmones! 

— Kuriem galams, dieve šventas? 

— Argi jūs nematote? 


Kapitonas Barbasu, didžiai suglumęs, žiūrėjo į jį. Tą 
akimirką vienas didžiulis negras tekinas prabėgo pro 
juos su didvyrio vaistinėle ant nugaros. 

— Stok, nenaudėli!..— suriaumojo taraskonietis ir, 
iškėlęs durklą, puolė paskui jį. 

Barbasu jį pasivijo, čiupo už iuostos ir tarė: 

— Nusiraminkit, po galais!.. Tai ne piratai!.. Piratų 
jau seniai nebėra... Tai nešėjai. 

— Nešėjaič.. 

— Aišku, nešėjai, jie ateina čia bagažo į krantą per- 
nešti... Kiškit į makštį savo durklą, duokit man bilietą 
ir eikit paskui tą negrą: jis šaunus vaikinas — nuves 
jus į krantą ir net į viešbutį, jei panorėsit!.. 

Truputį sumišęs, Tartarenas padavė bilietą ir, sekda- 
mas paskui negrą, nusileido virvinėmis kopėčiomis į 
valtį, kuri suposi šalia laivo. Ten jau buvo visas jo baga- 
žas: lagaminai, ginklų dėžės, konservai, o kadangi jis 
užėmė visą valtį, tai nebebuvo reikalo laukti kitų kelei- 
vių. Negras užsikorė ant lagaminų, atsitūpė ten kaip 
beždžionė ir apsikabino rankom kelius. Kitas negras 
griebė už irklų. Abu žiūrėjo į Tartareną juokdamies 
ir rodydami savo baltus dantis. 

Didysis taraskonietis stovėjo užpakaly, nutaisęs tą 
baisią miną, kuri kėlė siaubą visiems jo gimtajame mies- 
te, ir karštligiškai gniaužė savo peilio rankeną: nors ir 
ką būtų sakęs Barbasu, jis negalėjo iki galo pasitikėti 
šitais juodmedžio spalvos nešėjais, taip mažai panašiais 
į sąžiningus Taraskono nešėjus... 

Po penkių minučių valtis priplaukė krantą, ir Tarta- 
renas iškėlė koją į tą siaurą Berberijos krantinę, kur 
prieš tris šimtus metų vienas katorgininkas ispanas, 
vardu Migelis Servantesas, kęsdamas Alžyro kalėjimo 
prievaizdų smūgius, brandino didingą romaną, vėliau 
pavadintą „Don Kichotu ! 


III 


Kreipimasis į Servantesą.—Išlipimas. 
— Kurgi terkai? — Terkų nėra.— 
Nusivylimas 


O Migeli Servantesai Saavedra! Jei tiesa, kad tose vie- 
tose, kur gyveno didieji žmonės, kažkokia jų asmenybės 
dalelė amžinai klajoja ir plazda ore, tai visa, kas liko iš 
tavęs Berberijos krante, turėjo suvirpėti iš džiaugsmo, 
išvydus lipant į krantą Tartareną iš Taraskono, tą nuos- 
tabų tipišką Pietų prancūzą, kuriame įsikūnijo abu tavo 
knygos herojai — Don Kichotas ir Sanča Pansa... 

Oras buvo šiltas tą dieną. Saulės nupliekstoj kranti- 
nėj — penki ar šeši muitininkai, alžyriečiai, laukią nau- 
jienų iš Prancūzijos, keletas maurų, tupinčių ir rūkančių 
ilgas pypkes, maltiečiai jūreiviai, traukią didelį tinklą, 
kurio akyse blizga it sidabro pinigėliai tūkstančiai sardi- 
nių. 

Bet vos tik Tartarenas palietė koja žemę, krantinė su- 
judo, visiškai pasikeitė. Gauja laukinių, dar bjauresnių 
už laivo piratus, pakilo nuo atkrantės akmenų ir puolė 
atvykėlį. Augūs arabai, visai nuogi, apsisupę tik vilno- 
nėmis Marškomis, maži nuskarę maurai, negrai, tunisie- 
čiai, mahoniečiai, mzabitai, viešbučių tarnai su baltomis 
prijuostėmis — visi rėkė, staugė, kibo į jo drabužius, pe- 
šėsi dėl daiktų, stverdami čia konservus, čia vaistinėle, 
ir užtrenkė jam ausis, nežmonišku žargonu šaukdami 
keisčiausius viešbučių pavadinimus... 

To viso triukšmo apkurtintas, vargšas Tartarenas pul- 
dinėjo šen ir ten, barėsi, keikėsi, blaškėsi, bėgiojo pas- 
kui savo daiktus ir nežinodamas, kaip su tais barbarais 
susikalbėti, kreipėsi į juos prancūziškai, provansietiš- 
kai ir net lotyniškai, nors lotynų kalbos temokėjo tiek, 
kiek Pursonjakas: rosa, bonus, bona, bonum... Tuščios 
pastangos. Niekas jo neklausė... Laimė, mažas žmogelis, 
vilkintis tuniką su geltona apykakle, įsikišo į grumtynes 
kaip Homero dievas ir lazda išvaikė visą tą gaują. Tai 
buvo Alžyro policininkas. Labai mandagiai jis pasiūlė 
Tartarenui apsigyventi „Europos“ viešbuty, pavedė jį 
to viešbučio tarnų globai, ir šie, sukrovę bagažą į kelis 
vežimėlius, jį nusivedė. 

Vos žengęs pirmuosius žingsnius Alžyre, Tartarenas 
iš Taraskono išplėtė akis. Jis buvo įsivaizdavęs pasakiš- 
ką, stebuklingą rytietišką miestą, kažkuo panašų į Kons- 
tantinopolį ir Zanzibarą... O pateko į tikrą Taraskoną... 
Kavinės, restoranai, plačios gatvės, keturių aukštų na- 
mai, nedidelė aikštė su skaldos grindiniu, kurioje pulko 
orkestras groja Ofenbacho polkas, vyrai, sėdinėjantys 
prie staliukų, geriantys alų ir kramsnojantys pyragai- 
čius, ponios, keletas linksmų merginų, kariškiai, vėl ka- 
riškiai, visur kariškiai... ir nė vieno terko!.. Išskyrus ne- 
bent jį... Todėl, eidamas per aikštę, jis truputį varžėsi. 
Visi žiūrėjo į jį. Muzikantai liovėsi groję, ir Ofenbacho 
polka viena koja pakibo ore. 

Su dviem šautuvais ant pečių, su revolveriu prie šono, 
rūstus ir didingas kaip Robinzonas Kruzas, Tartarenas 
oriai pražygiavo pro tuos susibūrusius žmones, bet prie 
viešbučio nebeteko jėgų. Išvykimas iš Taraskono, Mar- 
selio uostas, plaukimas jūra, juodkalniečių kunigaikštis, 
piratai — viskas ėmė suktis ir maišytis jam galvoje... 
Teko užnešti jį laiptais į kambarį, nuginkluoti, nuren- 
gti... Manyta net pakviesti gydytoją, bet, vos tik padėjęs 
galvą ant priegalvio, didvyris taip garsiai ir sodriai 
ėmė knarkti, jog viešbučio šeimininkas nusprendė, kad 
medicinos pagalba nereikalinga, ir visi tyliai pasitraukė. 


IV 
Pirmoji pasala 


Kai miesto laikrodis išmušė trečią, Tartarenas nubudo. 
Jis išmiegojo visą vakarą, visą naktį, visą rytą ir net 
geroką dalį dienos; ką gi, juk per pastarąsias tris paras 
šešija tiek visko buvo iškentusi!.. 

Lig tik didvyris pravėrė akis, pirmoji jo mintis buvo 
ši: „Aš esu liūtų šalyje!“ Ar reikia nutylėti? Pagalvojus, 
kad liūtai čia pat, už kelių žingsnių, beveik ranka pasie- 
kiami, ir kad netrukus teks su jais susiremti, — negi rei- 
kėtų tai nuslėpti? — brr!.. mirties šaltis perėmė jį, ir jis 
be baimės palindo po antklode. 

Bet linksmas triukšmas gatvėje, skaisčiai mėlynas 
dangus, vaiski saulės šviesa, srovenanti į kambarį, geri 
pusryčiai, paduoti į lovą, plačiai atidarytas langas į jū- 
ros pusę ir pagaliau butelis puikaus Kretos vyno, kuriuo 
visa tai buvo aplaistyta, veikiai jį atgaivino, ir jis vėl pa- 
sijuto didvyris. 

— Pas liūtus! Pas liūtus! — sušuko jis, atmesdamas 
antklodę, ir skubiai apsirengė. 

Štai koks buvo jo planas: niekam nieko nesakius, išei- 
ti iš miesto į pačią dykumą, sulaukti nakties ir patykoti 
pasaloje, o kai pasirodys liūtas — pykšt! pykšt!.. Ryto 
metą grįžti pusryčių į „Europos“ viešbutį, išklausyti al- 
žyriečių sveikinimų ir pasiųsti vežimėlį žvėriui parga- 
benti. 

Taigi jis skubiai apsiginklavo, užsimetė ant nugaros 
palapinę, kurios ilgas stiebas kyšojo per gerą pėdą vir- 

šum galvos, ir status, tarsi mietą prarijęs, išėjo į gatvę. 
Nenorėdamas klausti kelio, kad kas nors neįspėtų jo 
sumanymų, jis staigiai pasuko į dešinę, patraukė pro 
Bab-Azuno arkadas, kur iš tamsių krautuvėlių sakytum 
vorai, sulindę į kampus, į jį žvilgčiojo šimtai Alžyro žy- 
dų, perėjo Teatro aikštę, pasiekė priemiestį ir pagaliau 
pateko į dulkėtą Mustafos vieškelį. 

Kelyje viešpatavo neįsivaizduojamas chaosas. Omni- 
busai, fiakrai, dviračiai vežimėliai, furgonai, dideli šie- 
no vežimai, traukiami jaučių, Afrikos šaulių eskadro- 
nai, mikroskopiškai mažų asiliukų bandos, negrės, par- 
davinėjančios bandeles, emigrantų elzasiečių vežimai, 
čionykščiai kavaleristai su raudonais apsiaustais,— Vi- 
sa tai slinko dulkių sūkuriuose su garsiais riksmais, dai- 
nomis ir trimitų gausmu tarp dviejų eilių prastų lūšnų, 
kurių tarpdury šukavosi stambios mahonietės, kabaretų, 
kur gėrė kareiviai, mėsinių ir lupyklų. 

— Ką jie man vograuja apie Rytus? — galvojo didy- 
sis Tartarenas.— Čia nė tiek nėra terkų, kiek Marselyje. 

Staiga, tiesdamas priekin ilgas kojas, pasipūtęs kaip 
kalakutas, netoliese pro šalį praėjo puikus kupranuga- 
ris. Tartarenui širdis smarkiau suplakė. 

Jau kupranugariai! Netoli turėtų būti ir liūtai; ir po 
penketo minučių jis tikrai pamatė artinantis visą būrį 
liūtų medžiotojų su šautuvais ant peties. 

„Bailiai! — pamanė mūsų didvyris, eidamas pro 
juos.— Bailiai! Medžioti liūtą ištisom gaujom ir dar su 
šunimis!..“ Jam nė į galvą neatėjo, kad, be liūtų, Alžyre 
būtų galima medžioti dar ką nors kita. Bet šie medžioto- 
jai atrodė tokie romūs ir tiek panėšėjo į iškylaujančius 
pirklius, o šitoks liūtų medžiojimas — su šunimis ir 
krepšiais — buvo toks patriarchališkas, jog taraskonie- 
tis, bent kiek sudomintas, nusprendė vieną tų ponų už- 
kalbinti. 

— Beje, drauguži, ar gerai pavyko medžioklė? 

— Neblogai, — atsakė šis, baimingu žvilgsniu apme- 
tęs solidų Taraskono kariauninko apsiginklavimą. 

— Daug nušovėt? 

— Taip... nemažai... Žiūrėkite.— Ir alžyrietis medžio- 
tojas parodė savo medžioklės krepšį, pilną prikimštą 
triušių ir perkūno oželių. 

-— Kaip! Krepšyje?.. Jūs dedat juos į krepšį? 

— O kur, jūsų manymu, turėčiau juos dėti? 

— Tai... Tai jie visai maži?.. 

— Yra ir mažų, ir didelių, — tarė medžiotojas. Jis sku- 
bėjo namo, todėl plačiu žingsniu greit pavijo savo drau- 
gus. 

Bebaimis Tartarenas pasiliko bestovįs vidury kelio, 
nustėręs iš nustebimo... Paskui, valandėlę pagalvojęs, 
tarė sau: 

„Et, jie tiktai giriasi... Nieko jie nenušovė... Ir žen- 
gė tolyn savo keliu. 

Namai jau pradėjo retėti, praeiviai taip pat. Temo, 
daiktų kontūrai paliko neryškūs... Tartarenas iš Taras- 
kono dar pusvalandį žygiavo. Pagaliau sustojo... Jau 
buvo pati naktis. Naktis be mėnulio, nusėta žvaigždėmis. 
Ant kelio nė gyvos dvasios... Didvyris vis dėlto suvokė, 
kad liūtai ne diližanai ir nebūtinai turi vaikščioti vieš- 
keliais. Jis pasuko į laukus... Kas žingsnis grioviai, erš- 
kėčiai, krūmokšniai. Niekis! Jis ėjo vis tolyn ir tolyn... 
Ir staiga — stapt! „Čia kvepia liūtu“, — tarė sau mūsų 
didvyris ir stipriai patraukė orą iš dešinės ir iš kairės. 


V 
Pykšt! Pykšt! 


Tai buvo didžiulė dykuma, apaugusi keistais Rytų au- 
galais, panėšinčiais į pasišiaušusius piktus žvėris. Blan- 
džioje žvaigždžių šviesoje jų šešėliai atrodė dar didesni 
ir driekėsi per žemę visomis kryptimis. Dešinėje dunk- 
sojo sunkus kalno masyvas — gal tai Atlasas!.. Kairė- 
je dusliai ošė nematoma jūra... Iš tiesų magus prieglobs- 
tis plėšrūnams... 

Vieną šautuvą padėjęs prieš save, antrą paėmęs į ran- 
kas, Tartarenas iš Taraskono priklaupė ant žemės ir ėmė 
laukti... Laukė valandą, dvi... Nieko!.. Tada prisiminė 
skaitęs knygose, kad didieji liūtų medžiotojai niekad 
neiną į medžioklę be mažo ožiuko: jie prisiriša jį UŽ 
kelių žingsnių ir priverčia bliauti, virvute tampydami 
už kojos. Neturėdamas ožiuko, taraskonietis sumanė 
pabandyti pats jį pamėgdžioti ir pradėjo bliauti ožio 
balsu: „Mee!.. Mee!.. Iš pradžių visai tyliai, nes širdy- 
je vis dėlto truputį bijojo, kad liūtas gali jį išgirsti... Pas- 

kui, matydamas, kad niekas neateina, ėmė bliauti gar- 
siau: „Meee!.. Meee!.. Ir vėl nieko!.. Netekęs kantry- 
bės, subliuvo keletą kartų iš eilės „Meee!.. Meee!.. 
Meee!.. taip balsiai, jog galėjo atrodyti, kad čia nebe 
ožiukas, o veikiau jautis... 

Staiga priekyje, už kelių žingsnių, sudūlavo milžiniš- 
kas, juodas pavidalas ir prigulė prie žemės. Tartarenas 
nutilo... Žvėris pasilenkė, pauostė žemę, pašoko, apsisu- 
ko, nudūmė šuoliais, paskui grįžo ir ūmai sustojo... Tai 
liūtas, jokios abejonės!.. Dabar jau visai aiškiai matyti 
keturios trumpos jo letenos, galingas sprandas ir dvi 
akys, dvi didelės, tamsoje blizgančios akys... Taikyk! 
Šauk! Pykšt! Pykšt!.. Baigta. Tuojau pat šuolis atgal su 
medžiokliniu peiliu rankoje. 

Vos nuskardėjo taraskoniečio šūviai, pasigirdo bai- 
sus staugimas. 

— Kliuvo! — sušuko šaunusis Tartarenas ir, tvirtai 
atsistojęs ant kojų, pasirengė sutikti žvėrį; bet šiam tai 
neberūpėjo: staugdamas jis leidosi bėgti, kiek tik išne- 
šė kojos... Tartarenas nejudėjo. Jis laukė patelės... Visai 
kaip knygose! 

Nelaimė, patelė nesirodė. Dvi ar tris valandas išlau- 
kęs, taraskonietis pavargo. Žemė buvo drėgna, naktis 
tolydžio vėso, nuo jūros pūtė žvarbus vėjas. 

— O jeigu snustelčiau, kol išauš? — tarė jis sau ir, 
kad negautų reumatizmo, nusprendė išskleisti palapi- 
nę... Bet — velniai ją griebtų! Palapinė buvo sudėta taip 
įmantriai, taip įmantriai, kad jam niekaip nepavyko jos 
atidaryti. 

Ištisą valandą jis plūkėsi ir prakaitavo, o nelaboji pa- 
lapinė nesiskleidė... Yra gi skėčių, kurie per pačią liūtį 
ima ir iškrečia jums tokią išdaigą... Nusigalavęs tarasko- 
nietis trenkė palapinę žemėn ir atsigulė ant jos, keikda- 
mas kaip tikras provansietis. 

„Tatarata... Tarata!.. 

— Kas čia?..— sušuko Tartarenas, pašokdamas iš mie- 
g0. 
Tai Afrikos šauliai trimitavo rytiniam patikrinimui 
Mustafos kareivinėse... Liūtų naikintojas apstulbęs try- 
nėsi akis... Juk jis tarėsi esąs dykumos vidury... O ži- 
note, kur jo miegota? Artišokų lysvėje, tarp žiedbastu- 
čių ir runkelių. 

Jo Sacharoje auga daržovės... Visai čia pat, gražiai 
žaliuojančios Aukštutinės Mustafos šlaite, tviska nuo 
ryto rasų baltutėlės Alžyro vilos: gali pamanyti, jog esi 
Marselio apylinkėse, tarp vasarnamių ir viensėdijų. 

Pamatęs daržus ir visą šį miestiškai ramų kraštovaizdį, 
vargšelis baisiai nustebo, ir jo nuotaika visiškai sugedo. 

„Tie žmonės pamišę,— pamanė jis,— jeigu augina 
artišokus liūto pašonėje... Juk tai vis dėlto nebuvo sap- 
nas... Liūtas ateina iki čionai... Štai įrodymas...“ 

Įrodymas buvo kraujo dėmės, kurias paliko pabėgęs 
žvėris. Pasilenkęs prie tų kruvinų pėdsakų, suspaudęs 
rankoje revolverį ir atsargiai žvalgydamasis, narsusis 
Tartarenas priėjo per artišokus nedidelį avižų lauką... 
Išgulėtos avižos, kraujo klanas, ir to klano vidury su 
gilia Žaizda galvoje guli ant šono... Įspėkite kas!.. 

— Liūtas, po paraliais! 

— Ne, tik asilas — vienas tų asiliukų, kurių tiek daug 
Alžyre ir kurie ten vadinami „lėpausiais“ 


VI 


Pasirodo patelė.—-Baisios kautynės.— 
Šaunių vyrukų užeiga 


Pamačius nelaimingą auką, Tartarenui pirmiausia pa- 
kilo apmaudas. Iš tikrųjų: kur liūtas, o kur lėpausis! Pas- 
kui jam pakilo gailestis. Vargšas asiliukas toks gražus, 
jo snukutis toks mielas! Dar šilti jo šonai kilnojosi lyg 
vilnys. Tartarenas atsiklaupė ir savo alžyrietiškos juos- 
tos galu mėgino sustabdyti srūvantį vargšo gyvulio 
kraują. Didis žmogus slaugo mažą asiliuką! Ar galite 
įsivaizduoti graudesnį reginį? 

Pajutęs juostos šilko prisilietimą, lėpausis, kuriame 
dar ruseno gyvybės kibirkštėlė, pravėrė savo didelę pil- 
ką akį ir du ar tris kartus pakrutino ilgas ausis, lyg sa- 
kydamas: „Dėkui!.. Dėkui!.. Tada paskutinis mėšlungis 
sutraukė jį visą nuo galvos iki uodegos, ir daugiau jis 
nebejudėjo. 

— Juodi! Juodi! — staiga suriko kažkas sielvarto 
prismaugtu balsu. 

Netoliese sujudėjo krūmų šakos... Tartarenas vos spė- 
jo pašokti ir pasirengti gintis... Tai patelė! 

Ji pasirodė, baisingai maurodama, senos, skarele apsi- 
gobusios elzasietės pavidalu; apsiginklavusi dideliu rau- 
donu skėčiu, ji šaukė savo asilą taip, jog visa Mustafa 
skambėjo. Tartarenui iš tiesų geriau būtų buvę susidurti 
su įniršusia liūte negu su šita pikta sene... Veltui vargšas 
bandė aiškinti jai, kaip viskas atsitiko, kaip jis Juodį 
palaikė liūtu... Senė buvo tikra, kad Tartarenas iš jos 
tyčiojas, ir, padūkusiai šaukdama „Šėtone!“, puolė did- 
vyrį skėčiu. Tartarenas, truputį sumišęs, gynėsi kaip 
įmanydamas, atmušinėjo smūgius karabinu, prakaitavo, 
šniokštė, šokinėjo, rėkė: 

— Ponia... ponia... liaukitės!.. 

Bet kur tau! Ponia buvo kurčia — tą aiškiai galėjai 
suprasti iš to, kaip smarkiai ji švaistėsi skėčiu. 

Laimė, mūšio lauke pasirodė trečias asmuo. Tai buvo 
elzasietės vyras, taip pat elzasietis, smuklininkas, ge- 
bėjęs greitai skaičiuoti. Pamatęs, su kuo turi reikalą, ir 
sumetęs, kad žudikas tenori atsiteisti, jis nuginklavo sa- 
vo žmoną, ir tuoj buvo susitarta, 


Tartarenas sumokėjo du šimtus frankų, nors asiliukas 
tebuvo vertas dešimties: tiek gali gauti už lėpausį arabų 
turguje. Paskui vargšą Juodį palaidojo po figmedžiu, ir 
elzasietis, kurį gerai nuteikė taraskoniškų monetų bliz- 
gesys, pakvietė didvyrį permesti alkio į savo smuklę, 
buvusią vos už kelių žingsnių, prie pat vieškelio. 

Alžyro medžiotojai kiekvieną sekmadienį ten užeida- 
vo papusryčiauti: ši lyguma buvo jų mėgstama vieta, 
nes per dvi mylias aplink miestą niekur nebuvo tiek 
triušių, kiek čia. 

— O kaip liūtai? — pasiteiravo Tartarenas. 

Elzasietis pažvelgė į jį nustebęs: 

— Liūtai? 

— Taip... liūtai... Ar jums tenka jų matyti? — klausė 
vargšas Tartarenas jau nebe tokiu tvirtu balsu. 

Smuklininkas nusikvatojo: 

— Na ir pasakėl!.. Liūtai... Iš kur jie čia bus?.. 

— Tai jų visai nėra Alžyre?.. 

— Dievaži, aš jų niekados nesu matęs!.. O jau dvide- 
šimt metų gyvenu šiame krašte. Bet, rodos, girdėjau kal- 
bant... O gal skaičiau laikraščiuose... Tik jie daug toliau, 
ten, pietuose... 

Tuo metu jie priėjo smuklę. Tai buvo paprasta užmies- 
čio smuklė, kokių galima matyti Vanvė arba Pantene, 
su išdžiūvusia šaka virš durų, su biliardo lazdomis, nu- 
pieštomis ant sienos, ir kuklia iškaba: 


ŠAUNIŲ VYRUKŲ UŽEIGA 
Vyrukų!.. O Bravida! Koks malonus prisiminimas! 


VII 
Apie omnibusą, maurę ir jazminų 
pynutę 


Šis pirmasis nuotykis ne vienam būtų atėmęs drąsą, 
bet tokie užgrūdinti vyrai kaip Tartarenas ne taip leng- 
vai pasiduoda. Ė 

„Liūtai — pietuose, — pagalvojo herojus.— Na ką gi, 
keliausiu į pietus!“ 

Nurijęs paskutinį kąsnį, jis pakilo, padėkojo šeiminin- 
kui, apkabino senę, užmiršęs visa pikta, išliejo paskutinę 
ašarą dėl nelaimingo Juodžio ir nedelsdamas leidos atgal 
į Alžyrą, tvirtai nusprendęs susikrauti lagaminus ir dar 
tą pačią dieną išvykti į pietus. 

Nelaimė, Mustafos vieškelis tarytum pailgėjo nuo 
vakar dienos. O karštis, o dulkės! Ir palapinės sunku- 
mas!., Tartarenas nesiryžo eiti pėsčias iki miesto; jis sus- 
tabdė pirmą pro šalį važiuojantį omnibusą ir įsėdo... 

Ak, vargšas Tartarenas iš Taraskono! Daug būtų buvę 
naudingiau ir jo geram vardui, ir garbei, jeigu jis būtų 
nesėdęs į tą nelemtą vežimą, o keliavęs pėsčias, nors ir 
buvo pavojus, kad gali kristi uždusęs nuo kaitros, pa- 
lapinės ir sunkių graižtvuotų dvivamzdžių naštos... 

Omnibusas buvo pilnas. Gale, įbedęs nosį į savo mal- 
dų knygą, sėdėjo Alžyro mula su didele juoda barzda. 
Prieš jį — jaunas mauras, pirklys, rūkąs storas cigare- 
tes. Buvo dar maltietis jūreivis ir keturios ar penkios 
maurės, apsigaubusios baltais šydais taip, jog tiktai akys 
tematyti. Tos damos buvo nuvykusios pasimelsti į Abd- 
el-Kadero kapines, bet neatrodė, kad šita niūri kelionė 
būtų jas nuliūdinusi. Prisidengusios šydais, jos plepėjo 
ir juokėsi, krimsdamos pyragaičius. 

Tartarenui pasirodė, kad jos dažnai žvilgčioja į jį. 
Ypač toji, kur sėdėjo prieš jį, per visą kelionę nenuleido 

nuo jo akių. Nors veidą jai ir dengė šydas, didelių, da- 
žais paryškintų akių gyvumas, žavi, grakšti rankelė su 
auksinėmis apyrankėmis, protarpiais išsikišanti iš po 
apdangalo, balso skambesys, gracingi, kone vaikiški 
galvos judesiai — viskas bylojo, kad tai jaunas, gražus, 
žavingas padarėlis... Vargšas Tartarenas nežinojo kur 
dėtis. Nebyli tų dailių rytietiškų akių glamonė kėlė jam 
nerimą, jaudino, kankino; jam darėsi čia karšta, čia vėl 
šalta... 

Galutinai jį pribaigė nepažįstamosios kurpaitė: ji sly- 
dinėjo, ta miela kurpaitė, jo šiurkščiais medžiokliniais 
batais, slydinėjo ir šmukščiojo lyg maža raudona pely- 
tė... Kas daryti? Atsiliepti į tą žvilgsnį, į tą judesį? Taip, 
bet kas paskui?.. Meilės nuotykis Rytuose — juk tai ne 
juokas!.. Ir lakia pietietiška vaiztluote šaunusis tarasko- 
nietis jau regėjo save sučiuptą eunuchų ir nukirsdintą, 
o gal dar baisiau — užsiūtą į odinį maišą drauge su nu- 
rIęsta galva ir įmestą jūron. Ir jo įkarštis ėmė vėsti... Tuo 
tarpu mažoji kurpaitė išdykavo be perstojo, o akys, 
įbestos į jį, vis labiau plėtėsi lyg du juodi aksominiai 
žiedai ir tartum viliojo: „Nuskink mus!.. 

Omnibusas sustojo Teatro aikštėje prieš Bab-Azuno 
gatvę. Maurės, painiodamosi plačiose savo kelnėse, su 
laukiniu grakštumu prilaikydamos šydus, viena po kitos 
išlipo. Tartareno kaimynė atsistojo paskutinė ir kildama 
taip prisilenkė prie didvyrio veido, kad jis pajuto jos al- 
savimą — jaunystės, jazminų, muskuso ir pyragaičių 
aromatą. 

Taraskonietis nebeištvėrė. Meilės apsvaigintas ir ku- 
pinas ryžto, jis puolė paskui maurę... Ginklams sužvan- 
gėjus, ji atsigrįžo, pridėjo pirštą prie savo šydo, lyg sa- 
kydama „cit!“, o kita ranka greitai sviedė jam mažą kva- 
pių jazmino žiedų pynutę. Tartarenas iš Taraskono pasi- 
lenkė jos paimti, bet kadangi mūsų didvyris buvo gan 
apkūnus ir labai apsikarstęs ginklais, tai ši operacija 
užtruko ilgokai. 

Kai jis atsitiesė, spausdamasis jazminų pynutę prie 
širdies, Maurė buvo dingusi. 

VIII 


Atlaso liūtai, miegokit! 


Atlaso liūtai, miegokit! Ramiai miegokite savo landy- 
nėse, tarp alijošių ir laukinių kaktusų... Dar kelias dienas 
Tartarenas iš Taraskono jūsų neniokos. Šiuo metu visi 
jo kariniai reikmenys — ginklų dėžė, vaistinėlė, palapi- 
nė, konservai, — ramiai guli sukrauti „Europos“ viešbu- 
ty, 36-o0jo kambario kampe. 

Miegokit be baimės, didžiuliai rudi liūtai! Taraskonie- 
tis ieško savo maurės. Po susitikimo omnibuse nelaimin- 
gasis nuolatos jaučia, lyg jo koja, stambia medžiotojo 
koja, šmižinėtų Maža raudona pelytė, o jūros vėjas, gai- 
rindamas jo lūpas, visados jam dvelkia meilingu pyra- 
gaičių ir anyžių kvapu. 

Jis negali gyventi be savo berberės! 

Bet ne toks paprastas daiktas mieste, turinčiame šimtą 
tūkstančių gyventojų, surasti asmenį, kurį pažįsti vien iš 
kvapo, iš kurpaičių ir iš akių spalvos! Tik beprotiškai 
įsimylėjęs taraskonietis gali išdrįsti leistis į tokią avan- 
tiūrą! 

Baisiausia tas, kad po savo plačiais baltais šydais vi- 
sos Maurės panašios viena į kitą; be to, šitos damos be- 
veik niekad neina iš namų, ir jei nori jas pamatyti, turi 
pakilti į Aukštutinį miestą — arabų, terkų miestą. 

Tas Aukštutinis miestas — tikra žmogžudžių landynė. 
Nešvarios, siaurutės gatvelės ropščiasi statmenai į viršų 
tarp dviejų eilių paslaptingų namų, kurių stogai siekiasi 
vieni su kitais ir sudaro tunelį. Žemos durys, maži lan- 
giukai, nebylūs, liūdni, grotuoti. Ir dešinėje, ir kairė- 
je — aibės tamsių krautuvėlių, kur niūrūs terkai galva- 
žudžių veidais, baltom akim ir blizgančiais dantimis rū- 
ko ilgas pypkes ir tyliai šnabždasi lyg pikti sąmokslinin- 
as būtų tvirtinti, kad mūsų Tartarenas nesijaudins 
damas perėjo tą baisiąją miesto dalį. Atvirkščiai, jis la- 
bai jaudinosi; tomis tamsiomis gatvelėmis, kurių viso 
pločio vos pakako storam drąsuolio pilvui, jis žengė ne- 
paprastai atsargiai, akylai dairydamasis ir laikydamas 
smilių ant revolverio gaiduko. Visai kaip Taraskone 
eidamas į klubą. Kas akimirksnį laukė, kad iš užpakalio 
ant jo užgrius ištisa minia eunuchų ir janyčarų, bet troš- 

kimas pamatyti savo damą teikė jam milžino drąsos ir 
jėgos. 

Visą savaitę bebaimis Tartarenas slankiojo po Aukš- 
tutinį miestą. Čia jis stoviniuodavo priešais maurų pir- 
tis, laukdamas tos valandos, kada būriais iš ten išeina 
moterys, virpančios nuo vėsos ir kvepiančios švarumu; 
čia vėl, pritūpes prie kurios mečetės durų, prakaituoda- 
vo ir šniokšdavo, kol nusimaudavo savo didelius batus, 
kad galėtų įeiti šventyklon... 

Kartais, jau temstant, kai taraskonietis, nukagmiuotas 
tuščio tykojimo pirty ar mečetėje, grįždavo atgal, jis 
girdėdavo maurų namuose monotonišką dainavimą, slo- 
gų gitaros skambesį, būgno dundėjimą ir tylų moterų 
juoką, nuo kurio jam imdavo smarkiau plakti širdis. 

„Gal jinai čia!“ — pagalvodavo jis. 

Jei gatvė būdavo tuščia, jis prieidavo prie namelio, 
pakeldavo sunkų plaktuką, kabantį prie durų, ir bailiai 
pabelsdavo... Dainos ir juokas tuojau nutildavo. Už sie- 
nos girdėdavosi tik duslus kuždesys, panašus į krebždė- 
jimą sumigusioje paukštidėje. 

„Nenusimink! — sakydavo sau mūsų didvyris.— Vis 
tiek savo sulauksi!“ 

Ir dažniausiai sulaukdavo šit ko: ant galvos jam klius- 
tcldavo didelis puodas šalto vandens arba pasipildavo 
apelsinų žievės ir Berberijos figų kauleliai... O ko nors 
rimtesnio — nieko... 

Atlaso liūtai, micegokit! 


IX 
Kunigaikštis Grigorijus 
Juodkalnietis 
Dvi ilgas savaites nelaimingasis Tartarenas ieškojo 
savo alžyrietės ir tikriausiai būtų dar ilgai jos ieškojęs, 
jeigu jam į pagalbą nebūtų atėjusi įsimylėjėlių apvaiz- 
da juodkalniečio didiko pavidalu. Štai kaip tatai įvyko. 
Žiemą kiekvieno šeštadienio vakarą didžiajame Al- 
žyro teatre ruošiami kaukių baliai — visai kaip Pary- 
žiaus Operoje. Tai paprasti, neskoningi provincijos ba- 
liai. Salėje ncdaug žmonių: Buljė ir Kazino? atliekos, 


————— 


Buljė — šokių saiė Paryžiuje; Kazino — Paryžiaus lošimo namai. 

linksmos merginos, visur lydinčios kariuomenę, nususę 
dabitos, pramuštgalviai, persirengoė laivų krovėjais, 
penkios ar šešios mahonietės skalbėjos, nieko nebesi- 
varžančios, bet dar išlaikiusios iš savo padorios praei- 
ties česnako ir šafraninio padažo kvapą... Tačiau pats 
įdomiausias reginys ne čia, o fojė, šia proga paverstoje 
lošimo sale... Marga minia, lyg karštligės apimta, grū- 
dasi aplink ilgus žalius stalus: tai atostogaujantieji Al- 
ŽyIO šauliai, statantys skolintas monetas, maurų pirk- 
liai iš Aukštutinio miesto, negrai, maltiečiai, kolonistai, 
atvažiavę keturiasdešimt mylių išmėginti laimės — pas- 
tatyti ant kortos savo ratų arba poros jaučių... Visi dre- 
ba, išblyškę, sukandę dantis, visi žvelgia keistu, lošė- 
jams būdingu žvilgsniu — šnairu, drumstu, iš padilbų 
įsmeigtu į vieną kurią kortą. 

Toliau — Alžyro žydai, lošią ištisomis šeimomis. Vy- 
rai rytietiškais drabužiais, visiškai nesiderinančiais su 
mėlynomis kojinėmis ir aksominėmis kepurėmis. Mo- 
terys — apkūnios, pablyškusios, apsitempusios auksu 
siuvinėtais korsažais, beveik neleidžiančiais nė paju- 
dėti... Susispietusi aplink stalus visa giminė šūkauja, 
derasi, skaičiuoja pirštais, bet lošimas jų menkas. Tik 
retkarčiais koks nors senas patriarchas Sabaoto barzda 
po ilgų pasitarimų atsiskiria nuo saviškių ir ryžtasi pas- 
tatyti visos šeimos sudėtinį durą... Ir tada jau iki partijos 
galo negęsta spindesys juodose judėjų akyse, įsmeigto- 
se į stalą, baisiose akyse, kurios it magnetas priverčia 
auksines monetas šokinėti ant gelumbės ir pagaliau 
tarsi nematomu siūlu palengva jas prisitraukia... 

Ginčai, peštynės, visų pasaulio šalių keiksmai, įnir- 
tingi riksmai visomis kalbomis, švaistymasis peiliais, 
pinigų dingimas, ir šit policija!.. 

Kaip tik vienos tokios bakchanalijos įkaršty užklydo 
čia vakare didysis Tartarenas, ieškodamas užmaršties 
ir nusiraminimo. 

Didvyris slankiojo vienišas minioje, vis galvodamas 
apie savo maurę. Staiga prie vieno lošiamojo stalo pasi- 
girdo du irzlūs balsai, nustelbę aukso skambesį: 

— Aš jums sakau, msjė, kad man trūksta dvidešimt 
frankų!.. 

— Msjė!.. 

— Na msjė? 

— Ar jūs žinote, msjė, su kuo kalbate?.. 

— Labai įdomu sužinoti, msjė! 

— Aš — kunigaikštis Grigorijus  Juodkalnietis, 
msjėl!.. 

Išgirdęs tą vardą, Tartarenas labai susijaudino ir, 
prasiskverbęs pro minią, atsistojo pirmoje eilėje; jis 
džiaugėsi ir didžiavosi atradęs savo kunigaikštį, tą man- 
dagųjį Juodkalnijos kunigaikštį, su kuriuo suėjo į paži- 
nes laive... 

Deja, aukštas titulas, taip apakinęs naivųjį tarasko- 
nietį, nepadarė nė mažiausio įspūdžio šaulių karininkui, 
su kuriuo kunigaikštis buvo susikivirčijęs. 

— Baisi man garbė! — pašaipiai tarė kariškis ir krei- 
pėsi į žiūrovus: — Grigorijus Juodkalnietis... Ar kas 
pažįsta tokį?.. Niekas! 

Pasipiktinęs Tartarenas žingtelėjo į priekį. 

— Atsiprašau... aš pažįstu kunigaikštį!..— tarė jis 
tvirtu balsu gryniausia taraskoniečių tarme. 

Šaulių karininkas įdėmiai nužvelgė jį, paskui gūžte- 
lėjo pečiais ir tarė: 

— Šit kaip? Gerai, tai pasidalykite man dingusius 
dvidešimt frankų, ir šnekos baigtos. 

Tai pasakęs, jis atgręžė nugarą ir dingo minioje. 

UŪmusis Tartarenas buvo bepuoląs paskui jį, bet kuni- 
gaikštis jį sulaikė: 

— Tegul... aš pats susitvarkysiu. 

Ir, paėmęs taraskonietį už parankės, greit jį išsivedė. 

Lig tik jie atsidūrė aikštėje, kunigaikštis Grigorijus 
Juodkalnietis nusiėmė skrybėlę, atkišo mūsų didvyriui 
ranką ir, stengdamasis prisiminti jo pavardę, virpančiu 
balsu prabilo: 

— Ponas Barbarenai!.. 

— Tartarenas! — kukliai pataisė šis. 

— Tartarenas, Barbarenas — argi ne vis vienė.. Da- 
bar mes draugai iki mirties! 

Ir kilnusis juodkalnietis pasiutusiai stipriai pakratė 
jam ranką... Galite suprasti, kaip tuo didžiavosi Tarta- 
renas. 

— Kunigaikšti!.. Kunigaikšti!.. — kartojo jis džiū- 
gaudamas. 

Po ketvirčio valandos jie abu sėdėjo restorane „Po 
platanais', linksmame naktiniame kabarete, kurio tera- 

sa leidžiasi tiesiai į jūrą, ir ten, užgerdami aštrią rusišką 
mišrainę geru Kretos vynu, atnaujino savo pažintį. 

Jūs negalite įsivaizduoti žavingesnio žmogaus už tą 
juodkalniečių kunigaikštį. Lieknas, grakštus, frizuo- 
tais, garbanotais plaukais, gudriomis akutėmis ir įtai- 
kiais gestais, švariausiai nusiskutęs, apsisagstęs keis- 
tais ordinais, jis kalbėjo vos jaučiamu itališku akcentu 
ir užtat kiek panėšėjo į Mazarinį be ūsų; be viso to, jis 
buvo geras lotynų kalbos mokovas ir kiekviena proga 
citavo Tacitą, Horacijų ir Julių Cezarį. 

Kilęs, pasak jo, iš senos valdovų giminės, jis, būda- 
mas vos dešimties metų amžiaus, buvęs brolių ištrem- 
tas dėl savo liberalinių pažiūrų ir nuo to laiko, genamas 
smalsumo ir malonumų troškimo, klajojąs po pasaulį 
kaip didikas filosofas... Keisčiausias sutapimas: kuni- 
gaikštis Grigorijus trejus metus gyvenęs Taraskone! 
Tartarenas nustebo, kad niekados nesutikęs jo nei klu- 
be, nei aikštėje. 

— Aš retai teišeidavau... — atsakė jo didenybė išsi- 
sukinėdamas. 

Ir taraskonietis iš delikatumo nebedrįso daugiau apie 
tai klausinėti. Didžiųjų Žmonių gyvenime visados daug 
paslapčių!.. 

Žodžiu, jo didenybė Grigorijus pasirodė besąs mie- 
liausias iš visų kunigaikščių. Gurkšnodamas rausvą 
Kretos vyną, jis kantriai klausėsi, kai Tartarenas jam 
pasakojo apie savo maurę, ir, kadangi pažino visas 
čionykštes damas, net pasišovė artimiausiu laiku ją 
surasti. 

Gėrė daug ir ilgai. Kėlė tostus už Alžyro damas, už 
laisvą Juodkalniją... 

Žemai, terasos papėdėje, ošė jūra, bangos tamsoje 
plakės į krantą, ir jų teškenimas priminė purtomų 
drėgnų paklodžių pliaukšėjimą. Oras buvo šiltas, dan- 
gus nusėtas žvaigždėmis. 

Platanuose čiulbėjo lakštingala... 

Sąskaitą apmokėjo Tartarenas. 

X 
Pasakyk man, kuo vardutavotėvelis,— 
aš tau pasakysiu vardą šios gėlelės 


Na ir mikliai spendžia kilpas tie Juodkalnijos kuni- 
gaikščiai! 

Praleidęs su taraskoniečiu visą vakarą restorane 
„Po platanais“, ryto metą, vos švintant, kunigaikštis 
Grigorijus jau buvo jo kambary... 

— (Greit, greit, renkitės... Jūsų maurė surasta... Ji 
vardu Baja... Dvidešimties metų, graži kaip gėlelė ir 
jau našlė... 

— Našlė!.. Kokia laimė! — sušuko nudžiugęs šau- 
nusis Tartarenas, kuris privengė rytiečių vyrų. 

— Taip, bet ją budriai sergi brolis. 

— Ak, po velnių... 

— Nuožmus mauras, prekiaująs pypkėmis Orleano 
turguje... 

Tyla. 

— Na,— varė toliau kunigaikštis, — bet jūs ne iš to- 
kių, kuriuos gąsdina tokie niekai; be to, mes nupirksim 
iš to galvažudžio kelias pypkes, ir gal pavyks su juo 
susitarti... Na, sujuskit, renkitės... Jums sekasi, nenau- 
dėli! 

Išblyškęs, susijaudinęs, meilės kupina širdimi, taras- 
konietis šoko iš lovos ir, skubiai segiodamasis plačias 
flanelines kelnes, paklausė: 

— Ką aš turiu daryti? 

— Parašykite savo damai: tegu paskiria pasimaty- 
mą — ir viskas! 

— Tai ji moka prancūziškai? — nusivylęs tarė nai- 
vusis Tartarenas, svajojęs tik apie grynuosius Rytus. 

— Nemoka nė žodžio,— atsakė kunigaikštis nė ne- 
mirktelėjęs.— Jūs man diktuosite laišką, 0 aš čia pat 
versiu. 

— O kunigaikšti, koks jūs geras! 

Ir taraskonietis ėmė plačiais žingsniais vaikščioti 
po kambarį, tylus ir susikaupęs. 

Jūs suprantate, kad Alžyro maurei negalima rašyti 
taip kaip kokiai grizetei iš Bokero. Didi laimė, kad 
mūsų didvyris buvo perskaitęs daug knygų. Suplakęs 
Giustavo Emaro indėnų gražbylingą žargoną su frazė- 

mis iš Lamartino „Kelionių į Rytus“ ir keletu atminty 
išlikusių fragmentų iš „Giesmių giesmės“, jis sukūrė 
patį rytietiškiausią laišką, kokį tiktai galima įsivaiz- 
duoti. Prasidėjo jis taip: 

„Kaip strutis dykumos smiltynuose... 

O baigėsi: 

„Pasakyk man, kuo vardu tavo tėvelis, — aš tau pasa- 
kysiu vardą šios gėlelės... 

Romantiškai nusiteikęs Tartarenas rytietišku papro- 
čiu norėjo kartu su laišku pasiųsti „reikšmingų“ gėlių 
puokštę, bet kunigaikštis Grigorijus nusprendė, jog 
būsią geriau iš jos brolio nupirkti kelias pypkes: tasai 
žiaurus ponas tada sušvelnėsiąs, o ir dama tikriausiai 
būsianti labai patenkinta, nes daug rūkanti. 

— Eime kuo greičiau pypkių pirkti! — sušuko užsi- 
degęs Tartarenas. 

— Ne, ne!.. Leiskit man eiti vienam. Aš pigiau jas 


nupirksiu... 
— Kaipė Jūs norite pats... O kunigaikšti, kunigaikš- 
ti!.. — Ir narsusis vyras, visai sumišęs, padavė paslau- 


giajam juodkalniečiui savo pinigine, prašydamas nieko 
negailėti, kad tik dama būtų patenkinta. 

Sumanymas buvo geras, bet vykdyti jį, deja, nesise- 
kė taip greitai, kaip to buvo galima tikėtis. Iki širdies 
gelmių sujaudinta Tartareno iškalbos ir jau iš anksto 
beveik pavergta maurė tarytum mielai sutiko jį priimti, 
bet brolis pasirodė besąs labai griežtas ir jo sąžinei 
užmigdyti reikėjo pirkti tuzinus, šimtus, ištisas dėžes 
pypkių... 

— Kuriam velniui Bajai reikalingos visos tos pyp- 
kės? — kartais klausdavo save vargšas Tartarenas, bet 
vis dėlto mokėjo už jas nešykštėdamas. 

Galų gale, nupirkęs kalnus pypkių ir išliejęs upelius 
rytietiškos poezijos, Tartarenas gavo pasimatyti su 
mylimąja. 

Ar bereikia pasakoti, kaip plakė taraskoniečiui šir- 
dis, kai jis tam ruošėsi, su kokiu karštligišku rūpestingu- 
mu jis karpė, blizgino ir kvėpino savo šiurkščią kepurių 
medžiotojo barzdą, kaip apdairiai susigrūdo į kišenes — 
ką gi gali žinoti? — du ar tris revolverius ir dygliuotą 
kastetą. 

Visada paslaugus kunigaikštis atėjo į šį pasimatymą 

už vertėją. Dama gyveno Aukštutiniame mieste. Prie 
jos durų rūkė cigaretę jaunas, trylikos ar keturiolikos 
metų, Mauras. Tai ir buvo garsusis Ali, minėtasis brolis. 
Pamatęs ateinančius du lankytojus, jis dukart pabeldė 
į duris ir kukliai pasitraukė. 

Durys atsidarė. Pasirodė negrė; netarusi nė žodžio, 
ji nuvedė ponus per siaurą vidinį kiemą į mažą vėsų 
kambarį, kur laukė dama, pusiau gulom sėdėdama ant 
žemos lovos... Iš pirmo žvilgsnio ji pasirodė tarasko- 
niečiui žemesnė ir stambesnė už omnibuse matytą mau- 
rę... Iš tikrųjų, argi tai ta pati? Bet šitas įtarimas tik švys- 
telėjo it žaibas Tartareno sąmonėje. 

Dama buvo išties žavi: nuogos kojos, žiedais apmaus- 
tyti putlūs pirščiukai, rausvi skruostai, grakštus liemuo, 
o po auksu siuvinėta liemene, po gėlėta suknele tarsi 
matyte matei apvalainą, gundantį kūną, švelnutį, bet 
jau pilnėjantį... Ji rūkė nargilę su gintariniu kandikliu, 
ir baltų dūmų debesėlis gaubė ją lyg aureolė. 

Įėjęs taraskonietis prisidėjo ranką prie širdies ir kuo 
mauriškiausiai nusilenkė, aistringai vartydamas išspro- 
gintas akis... Baja, nieko nesakydama, valandėlę žiūrėjo 
į jį, paskui, padėjusi gintarinį 'kandiklį, atvirto aukš- 
tielninka, užsidengė rankomis veidą, ir dabar tebuvo 
matyti vien baltas jos kaklas, kurį pašėlęs juokas purtė 
kaip perlų maišelį. 


XI 
Sidi Tartri ben Tartri 


Jei vakare įeisite į kurią Alžyro kavinę Aukštutinia- 
me mieste, jūs dar ir šiandien išgirsite, kaip maurai, 
mirkčiodami ir šaipydamiesi, kalbasi apie kažkokį Sidi 
Tartri ben Tartri, malonų ir turtingą europietį, kuris 
prieš kelerius metus gyveno aukštutinėje miesto dalyje 
su viena tenykšte moterim vardu Baja. 

Tasai Sidi Tartri, palikęs tokį linksmą atminimą visa- 
me Kasbahe, buvo — jūs jau numanote — ne kas kitas 
kaip mūsų Tartarenas... 


Nieko nepadarysi! Ir šventųjų, ir didvyrių gyvenime 
pasitaiko apakimo, sumišimo ir silpnybės valandų. Įžy- 

musis taraskonietis, kaip ir kiekvienas kitas, nebuvo 
išimtis; šit kodėl ištisus du mėnesius, užmiršęs liūtus 
ir šlovę, jis svaiginosi rytietiška meile, baltojo Alžyro 
malonumų užliūliuotas tarsi Hanibalas Kapujoj... 

Narsusis vyras išsinuomojo Aukštutinio miesto cen- 
tre gražų arabišką namelį su vidiniu kiemu, su bananų 
medžiais, su vėsiomis galerijomis ir fontanais. Tenai, 
toli nuo bet kokio triukšmo, jis ir gyveno su savo maure, 
pats virtęs mMauru nuo galvos iki kojų, kiauras dienas 
traukdamas nargilę ir valgydamas uogienę su muskusu. 

Išsitiesusi priešais jį ant kanapos, Baja su gitara ran- 
kose niūniuodavo monotoniškas dainas arba, panorusi 
pralinksminti savo poną, šokdavo pilvo šokį, laikydama 
rankoje veidrodėlį, gėrėdamasi baltais savo dantimis, 
kraipydamasi ir maivydamasi. 

Kadangi dama nė žodžio nemokėjo prancūziškai, o 
Tartarenas arabiškai, tai kalba nesimegzdavo, ir šnekia- 
jam taraskoniečiui tai buvo tarsi bausmė už per didelį 
plepumą, kuriuo jis taip dažnai nusikalsdavo Beziukė 
vaistinėje darba pas ginklininką Kostekaldą. 

Bet ir šiai bausmei nestigo žavumo; ištisas dienas 
jis skendėjo lyg kokiam gosliam kvaituly, tylomis 
klausydamasis nargilės gurgėjimo, gitaros skambesio 
ir švelnaus fontano čiurlenimo mozaikiškai grįstame 
kieme. 

Nargilė, pirtis, meilė užpildė jo visą gyvenimą. Jis 
retai kada išeidavo iš namų. Kartais Sidi Tartri su savo 
dama išjodavo dvisėda ant tvirto mulo pasmaguriauti 
granatais Mažame sodelyje, kurį jis buvo pirkęs už- 
miesty... Bet niekad o niekad jis nenusileido į europie- 
tiškąją Miesto dalį. Girtaujantys zuavai, karininkų pri- 
sigrūdusios kavinės ir nuolatinis kardų žvangėjimas 
po arkadomis — šitas Alžyras jam atrodė nepakenčia- 
mas ir bjaurus kaip bet kokia sargybos būstinė Vaka- 
ruose. 

Apskritai taraskonietis buvo didžiai laimingas. Ypač 
Tartarenas-Sanča, didelis turkiškų tešlainių mėgėjas, 
jautėsi lyg devintam danguje... Tartarenas-Kichotas, 
beje, pagalvojęs apie Taraskoną ir pažadėtus kailius, 
retkarčiais pajusdavo sąžinės priekaištus... Bet tai truk- 
davo neilgai: pakakdavo vieno Bajos žvilgsnio arba 
vieno šaukšto jos velniškos uogienės, kvepiančios 

ir jaudinančios lyg Kirkės gėrimas, — ir liūdnos mintys 
išsisklaidydavo. 

Vakarais ateidavo kunigaikštis Grigorijus šnektelėti 
apie laisvąją Juodkalniją... Būdamas nenuilstamai pas- 
laugus, tas malonusis didikas namuose eidavo vertėjo, 
o prireikus net ūkvaizdžio pareigas, ir vis veltui, vien 
malonumo dėlei... Be jo, Tartarenas priimdavo tik ter- 
kus. Visi tie nuožmios išvaizdos galvažudžiai, žvelgę 
iš savo tamsių krautuvėlių, dar neseniai kėlė jam šiur- 
pą, bet dabar jis pažino juos, ir pasirodė, kad tai gera- 
širdžiai, taikūs pirkliai, siuvinėtojai, prieskonių par- 
davėjai, pypkių kandiklių dirbėjai, visi gerai išauklėti 
žmonės, paslaugūs, kuklūs, nekvaili ir, be to, puikūs 
kortininkai. Keturis ar penkis kartus per savaitę ateina, 
būdavo, tie ponai pas Sidi Tartri pavakaroti, aplošia jį, 
suvalgo jo uogienę, o lygiai dešimtą padėkoja savo pra- 
našui ir kukliai pasitraukia, 

Jiems išėjus, Sidi Tartri su ištikimąja žmona pralei- 
džia likusias vakaro valandas savo terasoje, didelėje 
baltoje terasoje ant namo stogo, iškilusioje virš viso 
miesto. Aplink šimtai tokių pat baltų, tylių, mėnulio ap- 
šviestų terasų, kurios pakopom leidžiasi prie jūros. Vė- 
jas iš kažkur atneša gitaros skambesį. 

„Staiga danguje pasklinda švelni, skaidri kaip siety- 
nas, didinga melodija, ir netolimos mečetės minarete 
pasirodo gražus muedzinas, kurio siluetas ryškiai bal- 
tuoja sodrioj nakties mėlynėj; giedodamas nuostabiu 
balsu, sklindančiu toli aplinkui, jis garbina Alachą. 

Baja tuojau padeda gitarą, ir jos didelės akys, nuk- 
reiptos į muedziną, rodos, gerte geria jo maldą. Kol 
skamba giesmė, ji taip ir tūno virpėdama, paskendusi 
ekstazėje lyg rytiečių šventoji Teresė... Tartarenas, di- 
džiai sujaudintas, žiūri, kaip ji meldžiasi, ir galvoja sau 
vienas, kad religija, galinti sužadinti tokį maldingumo 
svaigulį, turi būti išties didinga ir puiki. 

Taraskone, prisidenk veidą iš gėdos! Tavo Tartare- 
nas ketina tapti renegatu. 


XII 
Mums rašo iš Taraskono 


Vieną gražų popietį Sidi Tartri raitas ant mulo grįžo 
242 


visai vienas iš savo sodo... Dangus buvo giedras, pūtė 
šiltas vėjelis. Išskėtęs kojas ant plačių pintų krepšių, iš- 
sipūtusių nuo citrinų ir arbūzų, liūliuojamas didelių bal- 
nakilpių žvangesio ir visu kūnu linguodamąs į gyvulio 
žingsnių taktą, narsusis vyras jojo vaizdinga vietove, 
susidėjęs rankas ant pilvo, palaimingai apsnūdęs nuo 
kaitros. 

Prie miesto vartų jį staiga pažadino kažkieno perkuū- 
niškas balsas: 

— E! Kas per velniava! Ar čia tik ne ponas Tartare- 
nas? 

Išgirdęs savo vardą ir smagią pietietišką tarseną, ta- 
raskonietis pakėlė galvą ir už kelių žingsnių išvydo pa- 
žįstamą tamsiai įdegusį veidą: tai buvo šaunusis Barba- 
su, „Zuavo kapitonas. Jis rūkė pypkę prie mažos kavi- 
nės durų ir girkšnojo absentą. 

— Ė!l Sveikas, Barbasu,— tarė Tartarenas, sustabdy- 
damas mulą. 

Užuot atsakęs, Barbasu valandėlę žiūrėjo į jį, išplė- 
tęs akis, o paskui kad ims kvatoti — taip kvatoti, jog 
Sidi Tartri, sėdėdamas ant savo arbūzų, visai suglumo. 

— Vargše mano Tartarenai, koks jūsų turbanas!.. Tai 
jūs iš tiesų virtote terku?.. O kaip ta šelmė Baja? Ar ji 
vis dar tebedainuoja „Marko, gražuole“? 

— „Marko, gražuole“! — sušuko pasipiktinęs Tar- 
tarenas.— Žinokit, kapitone, kad mergina, apie kurią 
jūs kalbate, yra padori maurė ir nė žodžio nemoka pran- 
cūziškai. 

— Baja? Nė žodžio prancūziškai?.. Ar jūs iš mėnulio 
nukritote? 

Ir šaunusis kapitonas ėmė dar garsiau kvatoti. 

Paskui, pamatęs ištįsusį vargšo Sidi Tartri veidą, susi- 
griebė: 

— Beje, gal tai ne ta... Aš turbūt apsirikau... Tik žino- 
te, ponas Tartarenai, aš vis dėlto jums patarčiau pasi- 
saugoti Alžyro maurių ir Juodkalnijos kunigaikščių!.. 

Tartarenas pasistiebė kilpose ir rūsčiai pasipūtė. 

— Kunigaikštis yra mano draugas, kapitone. 

— Gerai, gerai, tik nepykit... Gal išgertumėt absento? 
Ne? Ką pasakyti nuo jūsų taraskoniečiams?.. Nieko?.. 
Na, tai laimingos kelionės!.. Beje, drauguži, aš turiu ge- 
ro prancūziško tabako, gal norėtumėt paimti kelioms 

pypkėms?.. Imkit gi, imkit! Jums bus į sveikatą... Tas 
prakeiktas rytietiškas tabakas susuko jums galvą. 

Tai taręs, kapitonas vėl įsipylė absento, o Tartare- 
nas, labai susimąstęs, lengva risčia leidosi namo. Kilnia- 
dvasis mūsų didvyris nenorėjo tikėti šmeižikiškom Bar- 
basu užuominom, ir vis dėlto jam pasidarė liūdna. O 
pietietiški kapitono keiksmai ir tenykštė tarsena suža- 
dino jam lyg ir sąžinės priekaištus. 

Namie jis nieko nerado. Baja buvo pirty... Negrė jam 
pasirodė bjauri, namai liūdni... Nežinodamas kur dėtis 
iš nūdulio, jis atsisėdo prie fontano ir prisikimšo pypkę 
Barbasu tabako. Tasai tabakas buvo įvyniotas į „Semafo- 
ro“ laikraščio skiautę. Išskleidus tą skiautę, jam krito 
į akis gimtojo miesto vardas. 


„MUMS RAŠO Iš TARASKONO: 


Miestas labai sunerimęs. Jau keletas mėnesių nėra 
jokių žinių apie Tartareną, liūtų naikintoją, išvykusį 
Afrikon medžioti stambiųjų plėšrūnų. Kas atsitiko mūsų 
didvyriui?.. Žinodami jo karštą būdą, jo narsumą ir nuo- 
tykių troškimą, mes negalime be susijaudinimo apie tai 
nė galvoti... Nejaugi smiltynai prarijo ir jį kaip daugelį 
kitų, O gal jį sudraskė savo baisiais dantimis vienas tų 
Atlaso siaubūnų, kurių kailius jis buvo pažadėjęs muni- 
cipalitetui!.. Siaubinga nežinia! Tiesa, negrai pirkliai, 
atvykę į Bokero mugę, tvirtina sutikę dykumos vidury 
vieną europietį, vykstantį į Timbuktu. Sprendžiant iš jo 
žymių, tai turėjo būti mūsų Tartarenas. Tesaugo jį die- 
vas!“ 


Perskaitęs straipsnelį, taraskonietis paraudo, išblyš- 
ko, sudrebėjo. Akyse jam stojo visas Taraskonas: klu- 
bas, kepurių medžiotojai, žalias krėslas pas Kostekal- 
dą ir viršum viso to — milžiniški narsiojo vado Bravi- 
dos ūsai, sklandą lyg erelis, plačiai išskėtęs sparnus. 

Taraskoniečiai mano, jog Tartarenas naikina plėšrius 
žvėris, O jis tuo tarpu niekingai tupi sau ant demblio! 
Pagalvojęs apie tai, Tartarenas iš Taraskono susigėdo 
ir apsiverkė. 

Staiga didvyris pašoko ir suriko: 

— Pas liūtus! Pas liūtus! 

Puolęs į dulkėtą palėpę, kur ilsėjosi jo palapinė, vais- 

tinėlė, konservai, ginklų dėžė, jis ištempė viską į kiemo 
vidurį. 

Tartarenas-Sanča gavo galą; liko tik Tartarenas-Ki- 
chotas. 

Sužiūrėjęs savo mantą, apsiginklavęs, apsikrovęs, 
užsitraukęs ilgaaulius batus, parašęs porą žodžių kuni- 
gaikščiui ir pavedęs jam globoti Bają, kyštelėjęs į voką 
keletą ašarom sudrėkintų mėlynų banknotų, bebaimis 
taraskonietis negaišuodamas sėdo į diližaną ir išvažiavo 
Blidaho keliu, palikęs namie apstulbusią negrę prie nar- 
gilės, turbaną, šlepetes ir visą musulmonišką Sidi Tartri 
aprangą, netvarkingai išmėtytą po baltomis trilapėmis 
galerijos palmetėmis. 


TRECIAS EPIZODAS 


PAS LIUŪTUS 
I 


Ištremtas diližanas 


Tai buvo senas, prieštvaninis diližanas, pagal senovi- 
nę Madą išmuštas stora mėlyna, jau visai išblukusia 
gelumbe, su didžiuliais kietais dlnoniais pomponais, 
kurie po kelių valandų kelionės pritrina jums pūsles 
nugaroje... Tartarenas iš Taraskono gavo vietą užpaka- 
linio skyriaus kampe; patogiai ten atsisėdęs, didvyris 
laukė, kada į jį padvelks muskusinis stambiųjų Afrikos 
plėšrūnų aromatas, tuo tarpu tenkindamasis maloniu 
seno diližano kvapu — keistu mišiniu iš įvairiausių 
kvapų: vyrų, arklių,-moterų ir odų, maisto produktų ir 
supelėjusių šiaudų. 

Publika šiame skyriuje buvo gana marga: vienuolis 
trapistas, keli žydai pirkliai, dvi kokotės, kurios vijosi 
savo dalinį — 3-iąjį husarų pulką, fotografas iš Orlean- 
vilio... Draugija atrodė maloni ir įvairi, tačiau tarasko- 
nietis nebuvo nusiteikęs leistis į šnekas ir sėdėjo susi- 
mąstęs, užsikišęs ranką už diržo, pasistatęs tarp kelių 
karabinus... Staigus išvykimas, juodaakė Baja, baisi me- 
džioklė, į kurią jis važiuoja, — visa tai sumaišė jam gal- 
vą, o romus patriarchalinis europietiškas diližanas, neti- 
kėtai užtiktas Afrikoje, atgaivino minty miglotus jau- 

nystės vaizdus — anų laikų Taraskoną, iškylas į užmies- 
tį, pusryčius Ronos pakrantėse, sužadino spiečių pri- 
siminimų... 

Palengva sutemo. Konduktorius uždegė žibintus... 
Surūdijęs diližanas girgždėdamas šokinėjo ant savo se- 
nų lingių; arkliai bėgo risčia, žvangučiai dindėjo... Ret- 
karčiais viršuje, po imperialo brezentu, šiurpiai sužle- 
gėdavo geležis... Tai žŽvangėjo didvyrio amunicija. 

Jau beveik snausdamas, Tartarenas iš Taraskono dar 
valandėlę žiūrėjo į keleivius, kurie juokingai kratės ir 
šokinėjo prieš jį kaip keisti šešėliai, paskui jo akys ap- 
siblausė, mintys pakriko, ir jis tiktai lyg per sapną gir- 
dėjo, kaip cypia ratai ir braška diližano sienos... 

Staiga kažkoks balsas, senos fėjos balsas, kimus, gar- 
gždus, prislopęs, pašaukė taraskonietį vardu: 

— Ponas Tartarenai! Ponas Tartarenai! 

— Kas čia? 

— Tai aš, ponas Tartarenai; jūs manęs nepažįstate?.. 
Aš — senas diližanas, prieš dvidešimt metų važinėjęs 
tarp Taraskono ir Nimo... Kiek kartų esu jus vežęs, jus 
ir jūsų draugus, kai vykdavote šaudyti kepurių į Žon- 
kjerą ar Belgradą... Iš pradžių aš jūsų nepažinau: jūsų 
kepurė terkiška, be to, jūs gerokai įsiganėte, bet vos tik 
pradėjote knarkti, šimts perkūnų, aš tuoj atsigodau! 

— Gerai, gerai! — truputį pyktelėjęs, sumurmėjo 
Tartarenas. 

Paskui atlyžęs švelniau paklausė: 

— Kaipgi tu čia patekai, senuk? 

— Ak brangusis pone Tartarenai, patikėkit, aš čia 
atekau ne savo noru... Kai tik buvo baigtas Bokero ge- 
ežinkelis, jie nutarė, kad aš niekam nebetinku, ir išsiun- 

tė mane į Afriką... Ir ne mane vieną! Beveik visi Pran- 
cūzijos diližanai buvo ištremti, kaip ir aš. Jie nusprendė, 
kad mes per daug reakcingi, ir štai visi velkame čia ka- 
torgos jungą... Jūs, prancūzai, tai vadinate Alžyro ge- 
ležinkeliais. 

Senasis diližanas giliai atsiduso, paskui varė toliau: 

— Ak ponas Tartarenai, kaip aš ilgiuosi gražiojo 
Taraskono! Geri tada man buvo laikai — aš buvau jau- 
nas! Būtumėt matę tuomet mane rytą, prieš išvažiuojant, 
švariai nuplautą, visą blizgantį, naujai nulakuotais ra- 
tais, su žibintais, panašiais į dvi saules, ir brezentu, visa- 

dos įtrintu alyva! O kaip būdavo puiku, kai vežėjas 
pliaukšteli kelissyk botagu, pritardamas melodijai: 
„Tam ta ra ta ta, Taraska, Taraska!“, o konduktorius su 
savo ragu, pasietu per petį, su išsiuvinėta kepure ant šo- 
no, vienu rankos mostu sviedžia visuomet piktą savo šu- 
niuką ant imperialo brezento ir užšoka pats ant sėdynės, 
šaukdamas: Važiuojam! Važiuojam!“ Tada mano ket- 
vertas trukteli, Žvangučiai suskamba, šunys pagauna 
skalyti, ragas sugaudžia, atsidaro namų langai, ir visas 
Taraskonas su pasididžiavimu žiūri į diližaną, riedantį 
vieškeliu. 

Koks puikus, koks platus kelias, ponas Tartarenai! 
vienodais atstumais supiltos mažos krūvelės žvyro, o 
abiejose pusėse — akį veriantys alyvmedžių laukai ir 
vynuogynai... Kas dešimt žingsnių — užeigos, kas pen- 
kios minutės — stotelės... O kokie garbūs Žmonės buvo 
mano keleiviai! Merai ir klebonai, vykstą į Nimą pas 
prefektą ar vyskupą, šilko pirkliai, oriai grįžtą iš savo 
fermų, atostogų paleisti koledžų mokiniai, kaimiečiai 
išsiuvinėtais marškiniais, rytą švariai nusiskutę, O vir- 
šuj, imperiale, jūs visi, ponai kepurių medžiotojai! Vi- 
sada jūs būdavote tokie linksmi, o vakare žvaigždėms 
šviečiant, taip gražiai dainuodavote kiekvienas savąjį 
romansą!.. 

Dabar visai kas kita... Dievas žino, kokius žmones man 
tenka vežioti! Gauja basurmanų, iš kažkur atsibeldusių, 
apkrečia mane utėlėmis, negrai, beduinai, kareiviai, vi- 
sų šalių perėjūnai, nuskarę kolonistai nuodija mane sa- 
vo pypkėmis, ir visi šneka tokia kalba, kurios nė pats 
Niekad nenušveis, niekad neišplaus. Gaili net tepalo ma- 
no ašims... Nebėra stambių, gerų, ramių arklių — čia va 
arabiški arkliukai, kurie daužosi lyg velnio apsėsti, kan- 
džiojasi, šokinėja bėgdami lyg ožkos, spardosi, laužo 
ienas... Oi, oi!.. Štai vėl prasiseda... O keliai! Čia dar pa- 
kenčiama, nes mes netoli nuo vyresnybės, bet ten toliau 
nieko nebėra, jokio kelio. Važiuojam kur pakliūva, per 
kalnus ir lygumas, per žemaūgių palmių ir mastikmedžių 
miškelius... Nustatytų stotelių nėra. Stojame ten, kur 
užsigeidžia konduktorius: čia vienoj fermoje, čia kitoje. 

Kartais tas niekšas priverčia mane apsukti dviejų my- 

lių lankstą, kad galėtų aplankyti savo draugą ir išgerti 
su juo absento arba kavos su vynu... O paskui čaižyk 
arklius, vežike! Reikia atsigriebti už sugaištą laiką. Sau- 
lė kepina, dulkės svilina. Niekis, čaižyk! Užkliūvam, 
apvirstam... Dar smarkiau čaižyk! Per upes — plaukte, 
peršąlam, peršlampam, nardom po vandeniu... Čaižyk, 
čaižyk, čaižyk!.. Paskui vakare, visas permirkęs,— tai 
kaip tik dera man, senam reumatikui! — turiu nakvoti 
po atviru dangum, karavansarajaus kieme, atvirame vi- 
siems vėjams. Naktį šakalai ir hienos uostinėja mano 
kėbulą, o visokie valkatos, pabūgę rasos, susiropščia į 
mane sušilti!.. Štai kaip aš gyvenu, brangusis pone Tar- 
tarenai! Ir taip gyvensiu iki tos dienos, kada, saulės 
suskrudintas, naktų drėgmės supūdytas, nebepajėgda- 
mas daugiau judėti, sugriūsiu blogo kelio posūuky, ir 
arabai, susikūrę laužą iš senų mano griaučių liekanų, 
išsivirs kuskusą... 

— Blidahas! Blidahas! — atidaręs dureles, sušuko 
konduktorius. 


1 
Pasirodo mažasis ponas 


Pro aprasojusius langų stiklus Tartarenas iš Tarasko- 
no šiaip taip įžiūrėjo gražius suprefektūros rūmus ir 
prieš juos taisyklingą aikštę, apjuostą arkadomis ir ap- 
sodintą apelsinmedžiais, kurios vidury rausvoje ryto 
migloje mMarširavo mažučiai, sakytum švininiai, karei- 
viukai. Kavinės atidarinėjo langines. Viename aikštės 
kampe — daržovių rinka... Viskas labai žavu, bet liūtų 
nė kvapo. 

— Į pietus! Tolyn į pietus! — šnabždėjo šaunusis Tar- 
tarenas, sprausdamasis į savo kampą. 

Tą akimirksnį atsidarė durelės. Siūbtelėjo gryno oro 
srovė, drauge su žydinčių apelsinmedžių kvapu savo 
sparnais įnešdama mažutį poną rudu surdutu, seną, su- 
džiūvusį, raukšlėtą, nepaprastai mandagų, kumščio di- 
dumo veidu, su juoda šilkine kaklajuoste penkių pirštų 
pločio, su odiniu portieliu ir skėčiu, — tipišką kaimo 
notarą. 

Mažasis ponas atsisėdo kaip tik priešais taraskonietį. 

Užmatęs savo kaimyno ginklus, jis, matyt, didžiai nus- 
tebo ir atkakliai, įkyriai ėmė stebėti Tartareną. 

Iškinkė arklius pakinkė naujus, ir diližanas vėl pa- 
judėjo... Mažasis ponas vis tebežiūrėjo į Tartareną... 
Pagaliau taraskoniečio kantrybė trūko. 

— Kas čia jums taip nuostabu? — paklausė jis, savo 
ruožtu įsmeigęs akis mažajam ponui tiesiai į veidą. 

— Ne nuostabu, tik nepatogu, — visai ramiai atsakė 
šis. Iš tikrųjų palapinė, revolveris, du šautuvai makšty- 
se, Medžioklinis peilis, nekalbant jau apie įgimtą pa- 
ties Tartareno kompleksiją, užėmė daug vietos... 

Mažojo pono atsakymas supykdė taraskonietį. 

— (Gal jūs kartais manote, kad aš eisiu liūtų medžioti 
su jūsų skėčiuė — išdidžiai tarė didysis žmogus. 

Mažasis ponas pažvelgė į savo skėtį, maloniai nusi- 
šypsojo, paskui vis tokiu pat abejingu balsu pratarė: 

— Tai jūs, pone, esat?.. 

— Tartarenas iš Taraskono, liūtų naikintojas! 

Tai sakydamas, bebaimis taraskonietis krestelėjo tar- 
si karčius savo šešijos spurgą. 

Visas diližanas apstulbo. 

Trapistas persižegnojo, kokotės sukliko iš baimės, 
o Orleanvilio fotografas prislinko artyn prie liūtų nai- 
kintojo, svajodamas apie didžią garbę jį nufotografuoti. 

Bet mažasis ponas nesumišo. 

— Ar daug liūtų jau esat nušovęs, ponas Tartare- 
nai? — paklausė jis visai ramiai. 

Taraskoniečiui nereikėjo ieškot žodžio už dantų: 

— Ar daug esu jų nušovęs!.. Linkėčiau jums tiek 
plaukų turėti ant galvos. 

Visas diližanas prapliupo juoktis: ant mažojo pono 
kiaušo stirksojo trys geltoni plaukeliai — visai kaip Ru- 
selio Jaunesniojo. 

Į pokalbį įsiterpė Orleanvilio fotografas: 

— Baisus jūsų amatas, ponas Tartarenai... Kartais 
tenka pergyventi sunkių momentų... Sakysim, vargšas 
ponas Bombonelis 

— Ak taip, panterų medžiotojas... — sušuko Tartare- 
nas su gan aiškia panieka. 


* Bombonelis ir toliau minimas Šasenas — pagarsėję ano meto 
prancūzų medžiotojai. 

— Jūs jį pažįstate? — paklausė mažasis ponas. 

— Aš? Po perkūnais!.. Kaipgi nepažinsi... Mes dau- 
giau kaip dvidešimt kartų su juo drauge medžiojome. 

Mažasis ponas nusišypsojo: 

— Tai jūs medžiojate ir panteras, ponas Tartarenai? 

— Kartais, kai nėra kas veikti... — piktai sumurmėjo 
taraskonietis. 

Jis išdidžiai kilstelėjo galvą, tuo mostu iškart paverg- 
damas abiejų kokočių širdis, ir pridūrė: 

— Tai jums ne liūtas! 

— Iš tikrųjų, — išdrįso įterpti Orleanvilio fotogra- 
fas, — pantera — tai tik didelė katė... 

— Visai teisingai! — patvirtino Tartarenas. Jam buvo 
ne pro šalį kiek sumenkinti Bombonelio garbę, ypač da- 
moms gircint. 

Tuo metu diližanas sustojo, konduktorius atidarė du- 
reles ir labai pagarbiai tarė mažajam seneliui: 

— Štai ir atvažiavote, pone. 

Mažasis ponas pakilo, išlipo ir, prieš uždarydamas 
dureles, pasakė: 

— Leiskite man duoti jums vieną patarimą, ponas 
Tartarenai. 

—- Kokį? 

— Klausykite, jūs, kaip man regis, šaunus vyras, ir 
aš norėčiau jums pasakyti, kaip iš tikrųjų yra... Tuojau 
grįžkit į Taraskoną, ponas Tartarenai... Čia jūs tuščiai 
gaištate laiką... Tiesa, šalies centre dar yra likusios ke- 
lios panteros, bet jums tai per menkas grobis... O kai 
dėl liūtų — viskas baigta! Jų nebėra Alžyre... Mano 
draugas Šasenas neseniai nušovė paskutinį. 

Tai taręs, mažasis ponas atsisveikino, uždarė dureles 
ir juokdamasis nuėjo su savo portifeliu ir skėčiu. 

— Konduktoriau,— paklausė Tartarenas, papūtęs 
lūpą, — kas yra tas žmogelis? 

— Kaip? Jūs jo nepažįstate? Juk tai ponas Bombone- 
lis. 


III 
Liūtų vienuolynas 


Milianahe Tartarenas iš Taraskono išlipo, o diližanas 
varėsi tolyn į pietus. 

Dvi dienas mūsų didvyris bjauriai kratėsi, dvi naktis 
nesumerkė akių, žiūrėdamas pro langą, ar nepasirodys 
laukuose, palei kelią, didžiulis liūto šešėlis, — žodžiu, 
tiek patyrė nerimasčių, jog dabar tikrai turėjo teisę ke- 
lias valandas pailsėti. Ir pagaliau, atvirai pasakius, po 
nemalonaus nuotykio su Bomboneliu garbingasis taras- 
konietis, kad ir ginkluotas, ir su raudona kepure, ir pik- 
tai papūtęs lūpą, vis dėlto nesmagiai jautėsi prieš Orle- 
anvilio fotografą ir dvi 3-iojo husarų pulko merginas. 

Taigi jis ėjo plačiomis Milianaho gatvėmis, apsodin- 
tomis gražiais medžiais, gėrėjosi fontanais, bet, ieško- 
damas tinkamo viešbučio, vargšelis niekaip negalėjo 
pamiršti Bombonelio žodžių... O jeigu tai tiesa? Jeigu 
Alžyre nebėra liūtų?.. Kuriam galui tada tiek kelio, tiek 
vargo?.. 

Staiga, pasukęs už kampo, mūsų didvyris susidūrė 
akis į akį... su kuo? Spėkite... Su puikiu liūtu! Jis tupėjo 
karališka poza ant savo užpakalio prie kavinės durų, ir 
jo rudi karčiai tviskėjo saulėje. 

— O man dar pasakoja, kad jų nebėra! — sušuko ta- 
raskonietis, atšokdamas atgal... 

Išgirdęs tą šūktelėjimą, liūtas nuleido galvą ir, snukiu 
paėmęs medinį dubenėlį, padėtą ant šaligatvio, nuolan- 
kiai jį atkišo į nustėrusį Tartareną... Arabas, eidamas 
pro šalį, metė į dubenėlį du sū, liūtas pavizgino uodega... 
Tada Tartarenas viską suprato. Jis išvydo tai, ko iš pra- 
džių nematė, kadangi buvo per daug susijaudinęs: mi- 
nią, susibūrusią aplink vargšą aklą prijaukintą liūtą, ir 
du augalotus negrus su lazdomis, kurie vedžiojo jį po 
miestą kaip savojiečiai dresiruotus švilpikus. 

Taraskoniečiui užvirė kraujas. 

— Niekšai! — suriko jis griausmingu balsu.— Taip 
pažeminti kilnų žvėrį! 

Ir, pribėgęs prie liūto, ištraukė niekingą dubenėlį iš 
jo karališkų nasrų... Negrai pamanė, kad tai vagis, ir, 
iškėlę lazdas, puolė taraskonietį... Kilo baisus sąmyšis... 
Negrai mušė, moterys spiegė, vaikai juokėsi. Senas Žy- 
das batsiuvys šaukė iš savo krautuvėlės: „Paš taikoš 
teišėją! Paš taikoš teišėją!“ Net liūtas, nors ir aklas, mė- 
gino stūgtelėti, o nelaimingasis Tartarenas po nelygios 
kovos susmuko žemėn ant pabirusių monetų ir šiukšlių. 

Tuo metu kažkoks žmogus praskyrė minią, vienu vie- 

ninteliu žodžiu atbloškė negrus, vienu rankos mostu — 
moteris ir vaikus, pakėlė Tartareną, nuvalė jį, papurtė 
ir pasodino šniokštuojantį ant stulpelio prie šaligatvio. 

— Ką aš matau? Tai jūs, kunigaikšti?..— sušuko 
gerasis Tartarenas, trindamasis šonus. 

— Taip, mano narsusis bičiuli, tai aš. Gavęs jūsų laiš- 
ką, palikau Bają jos brolio globoje, išsinuomojau pašto 
karietą, atidūmiau galvotrūkčiais penkiasdešimt mylių, 
ir Štai aš čia kaip tik laiku, nes kas gi būtų išgelbėjęs jus 
nuo tų laukinių įniršio?.. Dieve teisingasis, ką gi jūs pa- 
darėte, kad užsitraukėte tokią bėdą? 

— Ką aš turėjau daryti, kunigaikšti?.. Pamatęs tą 
vargšą liūtą su dubenėliu dantyse, pažemintą, apgėdintą, 
paniekintą, visų šitų driskių musulmonų išjuoktą.., 

— Jūs klystate, mano kilnusis bičiuli... Atvirkščiai, 
šį liūtą jie godoja ir garbina. Tai šventas gyvulys, jis 
priklauso dideliam liūtų vienuolynui, kurį prieš tris šim- 
tus metų įsteigė Mahometas-ben-Auda. Tas vienuolynas 
— tai lyg kokia baisi, niūri trapistų buveinė, tiktai pri- 
dvisusi plėšrūnų kvapo. Čia be atvangos staugia liūtai, 
kuriuos ypatingi vienuoliai šimtais auklėja ir jaukina, 
o paskui su broliais, renkančiais aukas, siunčia į visus 
Šiaurės Afrikos kraštus... Aukos, kurias tie broliai su- 
renka, eina vienuolynui ir jo mMečetei išlaikyti, ir kaip 
tik todėl tuodu negrai taip įniršo: jie įsitikinę, kad jeigu 
iš surinktos išmaldos jie pavogdins ar kitaip pražudys 
bent vienintelį sū, jų vedžiojamas liūtas tuojau juos 
sudraskys. 

Išklausęs šį neįtikėtiną, bet teisingą pasakojimą, Tar- 
tarenas iš Taraskono net sušnirpštė iš pasitenkinimo. 

— Iš viso to man svarbu tik vienas dalykas, — padarė 
jis išvadą.— Teneįsižeidžia ponas Bombonelis, bet Alžy- 
re dar yra liūtų... 

— Ir dar kiek! — karštai sušuko kunigaikštis... — 
Rytoj pat mes trauksime į Šelifo lygumą, ir jūs pamaty- 
site!.. 

— Ką jūs sakot, kunigaikšti?.. Argi ir jūs ketinate 
medžioti? 

— Po velnių! Negi jūs manot, kad aš leisiu jus vie- 
ną į Afrikos glūdumas, kur gyvena laukinės tautelės? 
Juk jūs nežinot nei jų papročių, nei kalbos... Ne, ne! 
Saunusis Tartarenai, aš jūsų daugiau nebepaliksiu... 
Eisiu su jumis kad ir į pasaulio kraštą. 

— O kunigaikšti, kunigaikšti!.. 

Ir Tartarenas nušvitęs prispaudė prie krūtinės drąsų- 
jį Grigorijų, su pasididžiavimu galvodamas, kad, pana- 
šiai kaip Žiulį Žerarą Bombonelį ir visus kitus garsiuo- 
sius liūtų naikintojus, į medžiokles jį taip pat lydės sve- 
timšalis kunigaikštis. 


IV 
Karavanas kelionėje 


Ryto metą, vos prašvitus, bebaimis Tartarenas ir toks 
pat bebaimis kunigaikštis Grigorijus, pustuzinio negrų 
nešėjų lydimi, ištraukė iš Milianaho ir ėmė leistis žemyn 
į Šelifo lygumą gražiu stačiu takeliu, apaugusiu pavė- 
singais jazminais, tujomis, pupmedžiais, laukiniais alyv- 
medžiais, tarp žalitvorių, juosiančių nedidelius to kraš- 
to sodelius, ir aibės linksmų upeliūkščių, kurie čiurlen- 
dami šokinėjo nuo uolos ant uolos... Tikras Libano pei- 
zažas! 

Kunigaikštis Grigorijus buvo taip pat apsikarstęs 
ginklais, kaip ir didysis Tartarenas, tik jis dar turėjo 
puikią, nepaprastą kepę, apsiūtą auksiniais apvadais ir 
papuoštą ąžuolo lapais, išsiuvinėtais sidabro gijomis. 
Užtat jo didenybė panėšėjo lyg į Meksikos generolą, 
lyg į stoties viršininką kurioje nors padunojės šalyje. 

Įmantrioji kepė labai sudomino taraskonietį, ir jis ne- 
drąsiai paprašė paaiškinti, kas tai per daiktas. 

— Be tokios kepės negalima nė leistis į Afriką, — 
oriai atsakė kunigaikštis; ir, rankogaliu blizgindamas 
kepurės snapelį, jis paaiškino savo naiviajam bendrake- 
leiviui, kokį svarbų vaidmenį turi kepė mūsų santykiuo- 
se su arabais. Joks kariškas ženklas nesukelia jiems to- 
kios baimės, todėl civilinė administracija buvo privers- 
ta aprūpinti tokiomis kepėmis visus savo tarnautojus, 
nuo kelio sargo iki mokesčių rinkėjo. Kunigaikštis pa- 
reiškė nuomone, kad, norint valdyti Alžyrą, ne tik nerei- 
kia išmintingos galvos, bet iš viso nereikia galvos. Pa- 
kanka vienos kepės, gražios, akį maginančios kepės su 
apvadais, kuri kėpsotų ant karties galo kaip Geslerio 
skrybėlė. 

Taip besišnekant ir befilosofuojant, karavanas slinko 

savo keliu. Nešėjai basomis kojomis šokinėjo nuo uolos 
ant uolos, šūkaudami kaip beždžionės. Ginklų dėžės 
žvangėjo. Šautuvai blyksėjo saulėje. Sutikti čiabuviai 
lenkės iki žemės prieš stebuklingąją kepurę... Arabų 
kanceliarijos viršininkas, išėjęs su savo žmona pavaikš- 
tinėti gryname ore ant Milianaho tvirtovės pylimo, iš- 
girdo neįprastą triukšmą, pro šakas pamatė blizgančius 
ginklus ir pamanęs, kad tai antpuolis, įsakė nuleisti pa- 
keliamąjį tiltą, trimituoti visuotinį aliarmą ir nedelsiant 
paskelbti mieste apsiausties padėtį. 

— Nieko sau pradžia žygiui prieš liūtus! 

Nelaimė, į vakarą reikalai dar pablogėjo. Vienam neg- 
rui nešėjui ėmė baisiai raižyti vidurius: jis mat suvalgė 
pleistro gabalą iš vaistinėlės. Kitas krito pakely, negy- 
vai pasigėręs nuo kamparinio spirito. Trečias, kuris nešė 
kelionės albumą, susiviliojo paauksuotomis jo sagtimis 
ir manydamas, kad tai Mekos brangenybės, leidos, kiek 
įkabina kojos, su albumu į Zakarą... Reikėjo apgalvoti, 
kas daryti... Karavanas sustojo pasitarti seno tigmedžio 
šešėlyje. 

— Mano manymu,— tarė kunigaikštis, nesėkmingai 
bandydamas ištirpinti buljono tabletę patobulintame 
kaistuve su trigubu dugnu, — mano manymu, nuo šio va- 
karo mums reiktų atsisakyti nešėjų negrų... Netoli nuo 
čia kaip tik yra arabų turgus. Geriausia būtų mums ten 
stabtelėti ir nusipirkti keletą lėpausių... 

— Ne, nel!.. Tik ne lėpausių...— iš karto pertraukė jį 
didysis Tartarenas, kuris, prisiminęs Juodį, nukaito kaip 
žarija. 

Ir diplomatiškai pridūrė: 

— Jūs norite, kad tokie maži gyvuliukai temptų visą 
mūsų Mantą? 

Kunigaikštis nusišypsojo. 

— Čia jūs klystate, mano garsusis bičiuli. Kad ir koks 
liesas ir menkas jums atrodo alžyriečių lėpausis, bet 
jo strėnos tvirtos... Šiaip jis nepakeltų viso to, ką jam 
tenka pakelti... Paklauskite arabų... Stai kaip jie aiškina 
mūsų kolonijų valdymo sistemą: viršuje, sako jie, sėdi 
musju gubernatorius ir dideliu vėzdu muša karininką; 
karininkas atsikeršydamas muša kareivį, kareivis muša 
kolonistą, kolonistas muša arabą, arabas muša negrą, 
negras muša žydą, žydas savo ruožtu muša asilą; O varg- 

šas asilėlis, neturėdamas ką mušti, atstato nugarą ir vis- 
ką atlaiko. Atlaikys jis ir jūsų dėžes, galite neabejoti. 

— Vis tiek, — spyrėsi Tartarenas iš Taraskono.— Aš 
manyčiau, kad asilai tik sugadintų bendrą mūsų karava- 
no vaizdą... Reikėtų ko nors labiau rytietiško... Saky- 
sim, jei mes galėtume įsigyti kupranugarį... 

— Kiek tik norite, — atsakė jo didenybė, ir jie pasuko 
į arabų turgų. 

Turgus buvo už kelių kilometrų, ant Šelifo kranto... 
Penki ar šeši tūkstančiai skarmaluotų arabų knibžda 
ten saulės atokaitoje ir triukšmingai derasi tarp ąsočių 
su juodom alyvom, puodų su medum, maišų su priesko- 
niais ir krūvų cigarų. Liepsnoja laužai, ant kurių kepa 
ištisi avinai, varvindami į ugnį lajų; skerdyklose po at- 
viru dangumi nuogi negrai, braidydami po kraują, 
raudonomis rankomis pjausto peiliukais ant karties pa- 
kabintus ožiukus. 

Viename turgavietės kampe, palapinėje, užlopytoje 
įvairiausių spalvų skiautėmis, sėdi akiniuotas mauras 
notaras su didele knyga. Kitur — minia žmonių, įnirtin- 
gi riksmai: čia veikia ruletė, įtaisyta ant javų saiko, 0 
aplinkui — kabilai, kurie bematant griebiasi peilių... 
Ten toliau — trypimas, juokai, linksmybės: žmonės žiūu- 
ri, kaip žydas pirklys su savo mulu murdosi Šelife... O 
kas šunų, varnų, skorpionų! O musių galybės!.. 

Na, o kupranugarių lyg tyčia nebuvo. Galų gale vis 
dėlto rado vieną, kuriuo mzabitai seniai jau norėjo nu- 
sikratyti. Tai buvo tikras dykumos kupranugaris su il- 
ga beduino galva ir nuo ilgo pasninkavimo suglebusia 
kupra, melancholiškai svyrančia ant šono. 

Tartarenas taip buvo juo sužavėtas, jog panoro su- 
krauti ant jo visą karavaną... Vis ta rytietiška manija!.. 

Kupranugaris atsiklaupė. Pririšo krovinius. 

Kunigaikštis atsisėdo jam ant kaklo. Tartarenas, kad 
atrodytų kuo didingiau, užsikorė ant pat kupros, tarp 
dviejų dėžių; puikiai ten įsitaisęs, jis išdidžiu, kilniu 
mostu atsisveikino su visu turgum, subėgusiu artyn, ir 
davė ženklą išvykti... Po perkūnais, kad taraskoniečiai 
būtų galėję jį tada matyti!.. 

Kupranugaris pakilo ir, tiesdamas į priekį ilgas gum- 
buotas kojas, leidos į kelionę... 

O siaube! Po kelių žingsnių Tartarenas pasijuto blykš- 

tąs, ir didvyriškoji šešija vėl įgavo vieną po kitos tas 
pačias padėtis kaip „Zuavo“ laive. Prakeiktasis kupra- 
nugaris supo kaip fregata. 

— Kunigaikšti, kunigaikšti, — šnibždėjo  perbalęs 
Tartarenas, įkibęs į sausas pakulas, želiančias ant gyvu- 
lio kupros,— kunigaikšti, lipkim žemyn... Aš jaučiu... 
jaučiu... kad padarysiu gėdą Prancūzijai... 

Bet kur tau! Kupranugaris jau buvo įsiėjęs, ir niekas 
jo nebegalėjo sulaikyti. Keturi tūkstančiai arabų bėgo 
paskui, basi, mojuodami rankomis, kvatodami kaip 
bepročiai, ir šeši šimtai tūkstančių baltų dantų blizgėjo 
saulėje... 

Didysis taraskonietis turėjo nusilenkti likimui. Jis 
liūdnai susigūžė ant kupros. Šešija kaip tinkama keitė 
savo padėtį... ir Prancūzijai buvo padaryta gėda. 

e 


V 


Naktinė pasala oleandrų giraitėje 


Nors ir kaip patrauklus buvo naujasis keliavimo 
būdas, liūtų naikintojai iš pagarbos šešijai turėjo jo 
atsisakyti. Taigi toliau jie vėl žingsniavo pėsčiomis, ir 
karavanas ramiai, nedideliais pažygiais traukė į pietus: 
taraskonietis priešaky, juodkalnietis užpakaly, o vidu- 
ry — kupranugaris su ginklų dėžėmis. 

Ekspedicija tęsėsi apie mėnesį. 

Visą tą mėnesį rūstusis Tartarenas, ieškodamas nebe- 
randamų liūtų, klajojo iš duaro į duarą po neaprėpiamą 
Šelifo lygumą, po tą baisų ir juokingą prancūzų Alžyrą, 
kur senųjų Rytų kvapai maišosi su aštriu ąbsento ir ka- 
reivinių kvapu, kur Abraomas puikiai sugyvena su 
Zuzu“, kur pasakiška egzotika neatskiriama nuo paiko 
farso: tai sakytum puslapis Senojo testamento, atpasa- 
kotas seržanto La Ramė ar viršilos Pitu... Įdomus regi- 
nys akims, mokančioms matyti... Laukinė ir jau suga- 
dinta tauta, kurią mes civilizuojame, perduodami savo 
ydas... Žiauri, nekontroliuojama valdžia fantastinių 


7 ' +: Č Š ž = Ona 
Taip buvo pravardžiuojami zuavai — prancūzų kareiviai 
Alžyre. 

bašagų“, kurie oriai šnypščiasi nosį į plačius Garbės 
legiono ordino kaspinus ir už menkiausią nieką įsako 
mušti žmones lazdomis per padus. Nesąžiningi teismai, 
kur bylas sprendžia akiniuoti kadžiai, tie Korano ir įsta- 
tymo tartiufai, kurie, sėdėdami po palmėmis, tesvajoja 
apie rugpjūčio penkioliktąją' bei paaukštinimą ir par- 
davinėja savo nuosprendžius kaip Ezavas pirmagimys- 
tės teisę už lešienės dubenį arba, tikriau sakant, už sal- 
dinto kuskuso lėkštę. Ištvirkėliai ir girtuokliai kaidai, 
buvę kokio nors generolo Jusufo pasiuntiniai, maukia 
šampaną su mahonietėmis skalbėjomis ir ryja keptą 
avieną, O tuo tarpu prieš jų palapines čiabuviai miršta 
badu ir varžosi su šunimis dėl liekanų nuo viršininkų 
puotos stalo. 

O aplink visur dirvonuoja laukai, žolė saulės išde- 
ginta, stirkso pliki krūmokšniai, kaktusų ir mastikme- 
džių brūzgynai. Ir tai Prancūzijos aruodas!.. Aruodas, 
deja, be grūdų, jis turtingas tik šakalų ir blakių. Apleis- 
ti duarai, išgąsdintos gentys, kurios traukia nežinia 
kur, bėgdamos nuo bado ir kelius nuklodamos lavonais. 
Vienur kitur — prancūzų kaimeliai: trobos apgriuvu- 
sios, laukai neįdirbti, nepasotinami skėriai graužia net 
langų užuolaidas, o visi kolonistai kavinėse geria sau 
absentą, ginčydamiesi dėl reformos ir konstitucijos 
projektų. 

Štai ką būtų pamatęs Tartarenas, jei būtų norėjęs 
matyti; tačiau visiškai apakęs nuo savo aistros liūtams- 
garbusis vyras iš Taraskono ėjo tiesiai prieš save, nesi- 
žvalgydamas nei į dešinę, nei į kaire, atkakliai. įbedęs 
akis į tas įsivaizduotas pabaisas, kurios vis nesirodė. 

Kadangi palapinė užsispyrė neatsidaryti, o buljono 
tabletės — netirpti vandeny, karavanas norom nenorom 
turėdavo prašytis nakvynės arabų kaimuose. Išvydę 
kunigaikščio Grigorijaus kepę, arabai mūsų medžioto- 
jus visur priimdavo išskėstomis rankomis. Jie apsis- 
todavo pas agas, keistuose jų rūmuose — dideliuose 


Bi Ss , - 
Bašaga — arabų genties vyresnysis, pavaldus prancūzų admi- 
nistracijai. 
Ž Rugpjūčio penkioliktąją — valstybinės šventės dieną — buvo 
skirstomi tarnybiniai apdovanojimai. 

baltuose namuose be langų, kur gali pamatyti visko — 
nargilę ir raudonmedžio komodą, Smirnos kilimą ir 
modernios konstrukcijos lempą, kedro skrynią, pilną 
turkiškų cechinų, ir sieninį laikrodį su Liudviko Pilypo 
stiliaus figūrėlėmis... Visur Tartarenui buvo rengiamos 
ištaigingos šventės — difos, fantazijos... Jo garbei sa- 
liutuodavo ištisi būriai čiabuvių kavaleristų saulėje 
švytuojančiais burnusais. Paskui, po visų saliutų, gera- 
širdis aga prieidavo prie Tartareno ir pateikdavo sąs- 
kaitą... Tai toks yra arabų svetingumas. 

O liūtų kaip nėra, taip nėra. Jų čia ne daugiau kaip 
ant Naujojo tilto Paryžiuje!.. 

Tačiau taraskonietis nenusiminė. Jis drąsiai traukė 
vis tolyn į pietus, diena po dienos skindamasis kelią per 
brūzgynus, karabinu naršydamas neužaugas palmes ir 
prie kiekvieno krūmo šaukdamas: „Frr! Frr! O vaka- 
rais, prieš guldamas, dar dvi ar tris valandas tūnodavo 
pasaloje... Tuščios pastangos! Liūtas nesirodė. 

Tačiau vieną vakarą apie šeštą valandą, kai karavanas 
žengė per violetinį mastikmedžių mišką, kur riebios 
putpelės, apsunkusios nuo šilumos, šokinėjo per žolę, 
Tartareno ausį pasiekė tolimas tolimas, vos vos girdi- 
mas, vėjo nustelbtas žavusis staugimas, kurį jis tiek 
kartų buvo girdėjęs ten, Taraskone, už Miten žvėryno 
palapinės. 

Iš karto didvyris pamanė, kad tai sapnas... Tačiau po 
valandėlės staugimas vėl pasigirdo, vis dar tolimas, bet 
jau aiškesnis, ir šį kartą visuose duaruose aplinkui ėmė 
loti šunys, o kupranugariui iš baimės sudrebėjo kupra, 
sužlegindama ginklų dėžes ir konservus. 

Jokios abejonės. Tai liūtas... Greičiau, greičiau pasa- 
lon. Negalima gaišti nė akimirkos. 

Kaip tik netoli buvo senas marabu (šventojo kapna- 
mis) su baltu kupolu, su niša virš durų, kur buvo padė- 
tos didelės geltonos velionio šliurės; sienos buvo nuka- 
binėtos keisčiausiomis maldininkų aukomis: burnusų 
skvernais, auksiniais siūlais, ilgomis rudų plaukų sruo- 
gomis... Tartarenas iš Taraskono ten paliko kunigaikštį 
ir kupranugarį, o pats leidos ieškoti vietos pasalai. Ku- 
nigaikštis Grigorijus norėjo jį lydėti, bet taraskonietis 
atsisakė: jis troško susigrumti su liūtu vienas prieš 
vieną. Tačiau dėl visa ko paprašė jo didenybę niekur 

nepasitraukti ir perdavė jam saugoti savo portfelį, sto- 
rą portielį, pilną vertybinių popierių ir banknotų, kad 
liūtas savo nagais jo nesudraskytų. Po to mūsų didvyris 
nuėjo tykoti liūto. 

Už šimto žingsnių nuo marabu, ant beveik išdžiūvu- 
sios upės kranto, prieblandos šydu apsigaubusi virpėjo 
nuo vėjelio maža oleandrų giraitė. Tenai ir pasirinko 
Tartarenas vietą pasalai. Pagal visas taisykles jis prik- 
laupė ant vieno kelio, paėmė karabiną, o didelį medžiok- 
linį peilį grėsmingai įsmeigė prieš save į atkrantės 
smėlį. 

Atėjo naktis. Oras, iš vakaro rausvas, pamažu tapo 
violetinis, paskui tamsiai mėlynas... Žemai, tarp akme- 
nų upės dugne, lyg rankinis veidrodis blizgėjo maža 
skaidraus vandens valka. Tai plėšriųjų Žvėrių gėrykla. 
Kito kranto šlaite vos vos bolavo takas, kurį tarp mas- 
tikmedžių pramynė jų stambios letenos. Tas paslaptin- 
gas šlaitas kėlė šiurpą. O čia dar neregimas Afrikos 
naktų gyvenimas: paliestos šakos šlamesys, aksominiai 
klajoklio žvėries žingsniai, raižus šakalo kauksmas, o 
aukštai, danguje, už šimto, dviejų šimtų metrų, dideli 
būriai gervių, klykiančių it pjaunami vaikai... Iš tiesų 
buvo ko jaudintis, ar ne? 

Tartarenas jaudinosi. Ir net labai. Vargšui barškėjo 
dantys, o jo graižtvuoto šautuvo vamzdis kaukšeno į 
žemėn įbesto medžioklinio peilio rankeną lyg pora kas- 
tanječių. Ką padarysi! Būna tokių momentų, kada žmo- 
gui sunku suimti save į nagą, o be to, jeigu didvyris 
niekados nepatirtų baimės, ko būtų verti jo nuopelnai? 

Taip, Tartarenas bijojo, bijojo visą laiką. Vis dėlto 
jis ištvėrė valandą, dvi valandas. Bet ir didvyriškumui 
juk yra ribos... Staiga netoliese, išdžiūvusioje upės 
vagoje, taraskonietis išgirsta gurgždant akmenėlius: 
kažkas eina! Pagautas siaubo, jis pašoka nuo žemės. 
Nesitaikydamas paleidžia abu šūvius į tamsą ir, kiek 
kojos neša, dumia į marabu, palikęs savo peilį, styrintį 
smėlyje, — liūdną atminimą klaikios baimės, kokia dar 
niekad nebuvo surakinusi pabaisų tramdytojo širdies. 

— Kunigaikšti, čionai!.. Liūtas!.. 

Tyla. 

— Kunigaikšti, kur jūs? 

Kunigaikščio nebebuvo. Ant baltos marabu sienos 

mėnulio šviesoje juodavo vien keistas gerojo kupra- 
nugario šešėlis... Kunigaikštis Grigorijus paspruko su 
portieliu ir banknotais... Ištisą mėnesį jo didenybė lau- 
kė tokios progos... 


VI 


Pagaliau!.. 


Kitą dieną po to nuotykingo ir tragiško vakaro, kai 
mūsų didvyris, anksti pabudęs, įsitikino, kad kunigaikš- 
tis su visu lobiu tikrai dingęs, negrįžtamai dingęs, kai 
jis pasimatė besąs vienas baltame kapnamyje, apgau- 
tas, apiplėštas, vienas laukinio Alžyro glūdumoje, nes- 
kaitant kupranugario, ir tik su keliom smulkiom mone- 
tom kišenėje, — tik tada pirmą kartą taraskonietis paju- 
to nusivylimą. Nusivylė jis Juodkalnija, nusivylė 
draugyste, nusivylė šlove, nusivylė net liūtais; ir nely- 
ginant Kristus Getsemanės sode didysis žmogus karčiai 
apsiverkė. 

Ir tuo metu, kai jis susimąstęs sėdėjo prie marabu 
durų, parėmęs galvą rankomis, laikydamas karabiną 
tarp kelių, atidžiai stebimas kupranugario, staiga prieš 
jį prasiskyrė krūmokšniai ir apstulbęs Tartarenas už 
dešimties žingsnių išvydo milžinišką liūtą, kurs žengė 
iškėlęs galvą ir taip baisiai staugė, jog drebėjo marabu 
sienos, apkabinėtos skurliais, ir net šventojo šliurės 
nišoje. 

Tik vienas taraskonietis nesudrebėjo. 

— Pagaliau! — sušuko jis pašokdamas ir pakėlė šau- 
tuvą prie peties. Pykšt! pykšt! Pff! pff! Baigta... Liūtas 
gavo į galvą dvi sprogstamąsias kulkas... Vienu aki- 
mirksniu į liepsnojantį Afrikos dangų ištryško siaubin- 
gas smegenų, garuojančio kraujo ir kuokštais išdrikusių 
rudų gaurų fejerverkas. Paskui viskas išsisklaidė ir 
Tartarenas pamatė... du augalotus negrus, kurie įdūkę, 
iškėlę vėzdus, bėgo į jį. Du negrus iš Milianaho! 

O varge! Tai buvo prijaukintasis liūtas, vargšas nere- 
gys iš Mahometo vienuolyno,— štai ką pakirto taras- 
koniečio kulkos. 

Šį kartą, prisiekiu Mahometu, Tartarenui pavyko išsi- 
sukti. Aukų rinkėjai, fanatiško įniršio apsvaiginti, tikrai 

būtų jį sudraskę į gabaliukus, jei krikščionių dievas 
nebūtų atsiuntęs jam į pagalbą angelo globėjo — Orle- 
anvilio bendruomenės laukų sargo, su kardu po pažasčia 
atbėgusio nuošaliu taku. 

Pamačius pareigūno kepę, negrų pyktis išsyk atlėgo, 
tvarkos sergėtojas ramiai ir didingai surašė protokolą, 
liepė užkrauti ant kupranugario tai, kas liko iš liūto, 
įsakė ieškovams ir atsakovui eiti kartu su juo ir patrau- 
kė į Orleanvilį, kur visą bylą perdavė į teismo rankas. 

Prasidėjo ilga, varginanti procedūra. 

Apkeliavęs arabų genčių Alžyrą, Tartarenas iš Taras- 
kono dabar pažino kitą Alžyrą, ne mažiau juokingą ir 
baisų — miestų, teismų ir advokatų Alžyrą. Pažino suk- 
tus agentus, rezgančius savo pinkles kavinių kampuose, 
teisininkų bohemą, bylų aplankus, dvokiančius absentu, 
baltus kaklaraiščius, aplaistytus kava su vynu; pažino 
antstolius, įgaliotinius, patikėtinius, visus tuos perka- 
rusius, liesus skėrius, kurie ryja žyminį popierių ir ėste 
suėda kolonistą iki pat batų aulų, palikdami jį nuskaby- 
tą kaip kukurūzą... 

Pirmiausia reikėjo išaiškinti, ar liūtas buvo nušautas 
civilinėje ar karinėje teritorijoje. Pirmuoju atveju byla 
būtų spręstina komerciniame teisme, antruoju Tartare- 
nas būtų teisiamas karinio tribunolo, o išgirdęs Žodžius 
„karinis tribunolas“, jautrusis Tartarenas beregint išvy- 
do save sušaudytą pylimo papėdėje arba trūnijantį po- 
žemiuose... 

Baisiausia, kad Alžyre labai sunku tas dvi teritorijas 
atskirti... Visą mėnesį pareigūnai bėgiojo, intrigavo, 
stoviniavo saulėkaitoj arabų kanceliarijų kiemuose ir 
pagaliau išaiškino, kad, viena vertus, liūtas nušautas 
karinėje teritorijoje, bet, kita vertus, šaudamas Tartare- 
nas buvo civilinėje teritorijoje. Byla atiteko civiliniam 
teismui, ir pagal jo nuosprendį mūsų didvyris turėjo 
sumokėti du tūkstančius penkis šimtus frankų, neskai- 
tant teismo išlaidų. 

Iš kur paimti tiek pinigo? Keli piastrai, likę po api- 
plėšimo, jau seniai buvo išleisti: tiek reikėjo pripirkti 
žyminių ženklų ir absento teisėjams! 

Nelaimingasis liūtų naikintojas buvo priverstas dali- 
mis, šautuvą po šautuvo, išparduoti savo ginklų dėžę. 
Pardavė kinžalus, malajiečių durklus, kastetus... Vienas 

krautuvininkas nupirko konservus, vaistininkas — vVi- 
sa, kas liko iš pleistrų. Net ilgaauliai batai susilaukė 
tokio pat likimo ir nukeliavo draug su patobulinta pala- 
pine pas senienų pirklį, kuris juos priskyrė prie reteny- 
bių iš Kochinchinos. Viską sumokėjus, Tartarenui liko 
tik liūto kailis ir kupranugaris. Kailį jis rūpestingai 
įpakavo ir pasiuntė į Taraskoną narsiojo vado Bravidos 
vardu. (Mes tuojau pamatysime, kokį efektą padarė tas 
pasakiškas trofėjus.) O dėl kupranugario, tai mūsų did- 
vyris tikėjosi, kad tas jam padės nukakti į Alžyrą: joti 
jis neketino — tenorėjo parduoti ir gautais pinigais 
apmokėti kelionę diližanu. Ar tai ne pats geriausias 
būdas keliauti kupranugariuė Deja, gyvulį sunku buvo 
iškišti: niekas už jį nedavė nė liaro. 

O Tartarenui reikėjo žūt būt pasiekti Alžyrą. Jis sva- 
jojo kuo greičiau vėl pamatyti mėlyną Bajos korsažą, 
savo namelį, savo fontanus ir pailsėti po baltom savo 
galerijos palmetėm, kol ateis pinigai iš Prancūzijos. Ir 
mūsų didvyris nesvyravo: skaudama širdimi ir tuščia 
kišene, bet nepalaužtas, jis pasiryžo keliauti trumpais 
pažygiais pėsčiomis. 

Kupranugaris nepaliko jo bėdoje. Kas gali paaiškinti, 
kodėl tas keistas gyvulys taip didžiai prisirišo prie savo 
šeimininko? Pamatęs Tartareną išeinantį iš Orleanvilio, 
jis nuolankiai išsekė paskui jį, taikydamasis prie jo 
žingsnio ir nė per pėdą neatsilikdamas. 

Iš pradžių Tartarenas net susigraudino: šis atsida- 
vimas, ši išbandyta ištikimybė jaudino jo širdį, juoba 
kad gyvulys buvo nereiklus ir maitinosi bet kuo. Tačiau 
po kelių dienų taraskoniečiui nugriso liūdnas bendrake- 
leivis, atkakliai sekąs jo pėdomis ir primenąs visas ne- 
sėkmes; pagaliau jį suėmė pyktis, jis ėmė šlykštėtis 
ir niūria gyvulio išvaizda, ir jo kupra, ir pažabotos žą- 
sies eisena. Žodžiu, jis ėmė nekęsti kupranugario ir 
tegalvojo, kaip juo atsikratyti; bet šis nesiliko... Tar- 
tarenas bandė pasislėpti — kupranugaris jį susirado; 
mėgino bėgti — kupranugaris buvo greitesnis... Šaukė 
jam: „Šalin!“ ir mėtė akmenimis. Kupranugaris susto- 
davo ir liūdnai žiūrėdavo į jį, bet po valandėlės vėl leis- 
davosi į žygį ir visad pavydavo jį. Tartarenas turėjo 
nusilenkti likimui. 

Tačiau po aštuonių ilgų kelionės dienų, kai sudulkė- 

jęs, išvargęs taraskonietis iš tolo pamatė tarp žalumynų 
švytint pirmąsias baltas Alžyro terasas, kai atsidūrė prie 
miesto vartų triukšmingame Mustafos kelyje, tarp zua- 
vų, biskariečių, mahoniečių, susibūrusių aplinkui ir 
žiopsančių į keistą keleivį, lydimą kupranugario, jo 
kantrybė staiga trūko: „Ne, ne! — tarė jis sau,— tai 
neįmanoma... Negaliu įžengti į Alžyrą su tokiu gyvuliu!' 
Pasinaudojęs vežimų susigrūdimu, jis staiga pasuko į 
laukus ir šoko į griovį. 

Pakėlęs galvą, jis veikiai pamatė kupranugarį, kuris, 
baimingai ištiesęs kaklą, pradūmė vieškeliu pro šalį. 

Lengviau atsikvėpęs, mūsų didvyris išlindo iš slėp- 
tuvės ir grįžo į miestą aplinkiniu taku, einančiu pro jo 
sodelį. 


VII 


Nelaimė po nelaimės 


Priėjęs savo mauriškąjį namelį, Tartarenas sustojo 
apstulbęs. Artėjo vakaras, gatvė buvo tuščia. Pro žemas 
skliautuotas duris, kurias negrė užmiršo uždaryti, buvo 
girdėti juokas, stiklų skambesys, šampano kamščių poš- 
kėjimas, ir visą tą mielą triukšmą stelbė linksmas ir ty- 
ras dainuojančios moters balsas: 

Marko, gražuole, ar patinka 
Tau šokti salėj tarp gėlių?.. 

— Kas per velnias! — sušuko taraskonietis blykšda- 
mas ir puolė į kiemą. 

Vargšas Tartarenas! Koks reginys jo laukė!.. Po mažos 
galerijos skliautais, tarp butelių, saldumynų, išmėtytų 
pagalvių, pypkių, tamburinų, gitarų, stovėjo Baja, be 
mėlynos bliuzės ir be korsažo, vienais tik marškiniais iš 
sidabro spalvos gazo ir plačiomis šviesiai rausvomis 
kelnėmis, užsismaukus ant ausies laivyno karininko ke- 
purę, ir dainavo „Marko, gražuole ,o prie jos kojų, per- 
sisotinęs meile ir uogiene, ant demblio sėdėjo Barbasu, 
klastingasis kapitonas Barbasu ir, klausydamasis jos, 
vos neplyšo juokais. 

Kai pasirodė Tartarenas, nusivaręs, sulysęs, apdulkė- 

jęs, liepsnojančiomis akimis, su aukštyn styrančia šeši- 
ja, šita žavinga, pusiau turkiška, pusiau marselietiška 
orgija iš karto nutrūko. Baja sucipo kaip išgąsdintas kur- 
tas ir šmurkštelėjo vidun. O Barbasu nė kiek nesumi- 
šo — jis tik dar garsiau nusikvatojo: 

— Na ponas Tartarenai, ką jūs į tai pasakysite? Dabar 
pats matote, kad ji moka prancūziškai! 

Tartarenas iš Taraskono įsiutęs puolė prie jo: 

— Kapitone! 

— Pasakyk, brangusis, tegul jis ateina! — sušuko 
maurė gryniausia Provanso tarme, su šelmišku grakštu- 
mu persilenkusi per balkono baliustradą. 

Vargšas taraskonietis, galutinai priblokštas, susmuko 
ant tamburino. Jo maurė bemokanti net marselietiškai! 

— Aš juk sakiau — saugokitės alžyriečių! — pamo- 
komu balsu tarė kapitonas Barbasu.— Jos to paties ga- 
lo, kaip ir jūsų kunigaikštis. 

Tartarenas sukluso. 

— Jūs žinote, kur kunigaikštisė 

— O, jis netoli. Apsigyveno penkeriems metams gra- 
žiame Mustafos kalėjime. Pačiupo nenaudėlį nusikalti- 
mo vietoje... Beje, jau nebe pirmą kartą jį patupdė. Jo 
didenybė trejus metus jau atsėdėjo kažkokiame kalėji- 
me... palaukit, ar tik ne Taraskone? 

— Taraskone!..— staiga atsitokėjęs sušuko Tartare- 
nas.— Tai štai kodėl jis pažįsta tik vieną mūsų miesto 
dalį... 

— Na taip, be abejo... Taraskono vaizdas pro kalėji- 
mo langą... Ak brangusis ponas Tartarenai, šitoj vel- 
niškoj šaly reikia būti budriam ir apdairiam, nes bema- 
tant įklimpsi į bėdą... Štai kad ir jūsų istorija su muedzi- 
nu... 

— Kokia istorija? Su kokiu muedzinu? 

— Se tau! Su muedzinu iš va šitos mečetės, su tuo, kur 
sukosi apie Bają... Neseniai apie tai buvo rašyta „Akba- 
re ',ir visas Alžyras dar ir dabar tebesijuokia... Na, ar ne 
juokinga: muedzinas, giedodamas maldas jūsų panosėje 
ir šaukdamasis Alacho, siųsdavo mažytei iš savo minare- 
to meilės prisipažinimus ir skirdavo jai pasimatymus... 

— Tai, vadinasi, šiame krašte visi niekšai? — prašvo- 
kštė nelaimingasis taraskonietis. 

Barbasu filosofiškai skėstelėjo rankomis. 

— Ką gi padarysi, mano brangusis, nauji kraštai... Na, 
tiek to! Aš patariu jums kuo greičiau grįžti į Taraskoną. 

— Grįžti... Lengva pasakyti... O pinigai?.. Jūs, matyt, 
nežinote, kaip mane apiplėšė ten, dykumoje!.. 

— Didelio čia daikto! — tarė juokdamasis kapito- 
nas.— „Žuavas“ išplaukia rytoj, ir, jei norite, aš jus nu- 
vešiu į tėvynę... Sutinkate, drauguži?.. Na tai puiku. 
Jums belieka tik vienas dalykas: čia dar liko keli bute- 
liai šampano, šiek tiek užkandos... Sėskite! Kas buvo — 
pražuvo!.. 

Padorumo dėlei valandėlę pasvyravęs, taraskonietis 
galiausiai sutiko. Jis atsisėdo, ir juodu sudaužė taurė- 
mis; Baja, išgirdusi skimbtelint, nusileido žemyn ir bai- 
gė dainuoti „Marko, gražuole“ Puota užtruko iki vėly- 
vos nakties. 

Apie trečią valandą ryto, lengva galva ir sunkiomis 
kojomis palydėjęs savo draugą kapitoną, gerasis Tarta- 
renas grįžo namo. Eidamas pro mečetę, jis prisiminė mu- 
edziną bei jo pokštus ir susijuokė. Ir čia pat šovė į gal- 
vą puiki idėja: jis nusprendė atkeršyti muedzinui. Du- 
rys buvo atdaros. Žengė vidun, perėjo ilgus koridorius, 
nuklotus dembliais, pakilo aukštyn, paskui dar aukštyn 
ir pagaliau atsidūrė mažoje turkiškoje koplytėlėje, kur 
palubėj kabojo raižytas geležinis žibintas, marginąs bal- 
tas sienas keistais šešėliais. 

Muedzinas buvo ten; su dideliu turbanu, su kailiais 
apvedžiotu baltu apsiaustu jis sėdėjo ant kanapos, rūkė 
Mostaganemo pypkę ir pamaldžiai sriūbčiojo iš didelės 
taurės gaivų absentą, laukdamas valandos, kada reiks 
šaukti tikinčiuosius maldai... Pamatęs Tartareną, jis iš 
baimės išmetė pypkę. 

— Nė žodžio, kunige! — sušuko taraskonietis, vyk- 
dydamas savo sumanymą.— Greičiau šen turbaną ir ap- 
siaustą!.. 

Turkų kunigas, visas drebėdamas, atidavė savo turba- 
ną, apsiaustą — visa, ko iš jo reikalavo. Tartarenas apsi- 
rengė ir iškilmingu žingsniu išėjo į minareto aikštelę. 

Tolumoje blizguliavo jūra. Balti stogai tviskėjo mėne- 
sienoje. Vėjas nuo jūros nešė į miestą vėlybų gitarų 
skambesį... Muedzinas iš Taraskono susikaupė, paskui 
iškėlė rankas ir laibu balseliu užgiedojo: 

— La Alach il Alach... Mahometas — senas juokda- 

rys... Rytai, Koranas, bašagos, liūtai, maurės — viskas 
neverta nė sudilusio skatiko!.. Terkų nebėra... Belikę tik 
apgavikai... Tegyvuoja Taraskonas!.. 

Garsusis Tartarenas keistu, pusiau arabišku, pusiau 
provansietišku žargonu svaidė į visas keturias puses, 
į jūrą, į Miestą, į lygumą, į kalnus žaismingus tarasko- 
niškus prakeikimus; kiti muedzinai — pirmiau artimuos, 
paskui ir tolimesniuos minaretuos — skambiais, iškil- 
mingais balsais jam pritarė, o dar nesumigę Aukštutinio 
miesto tikintieji maldingai mušėsi į krūtinę. 


VIII 
Taraskonas! Taraskonas! 


Vidudienis. „Zuavas“ pasirengęs išplaukti, tuojau kels 
inkarą. „Valentino“ kavinės balkone ponai karininkai 
nutaiko žiūroną, o paskui, pulkininko vedami, pagal 
vyresniškumą eina pažvelgti į laimingą laivuką, išplau- 
kiantį Prancūzijon. Tai maloniausia viso štabo pramo- 
ga... Žemai mirguliuoja prieplauka. Palei krantinę įkas- 
tų senų turkiškų patrankų spynos blizga saulėje. Kelei- 
viai skuba. Biskariečiai ir mahoniečiai krauna į valtis 
bagažą. 

Tartarenas iš Taraskono neturi bagažo. Štai jis eina 
su savo bičiuliu Barbasu Laivyno gatve, pro mažą turga- 
vietę, užverstą bananais ir arbūzais. Nelaimingasis ta- 
raskonietis maurų krante paliko savo ginklų dėžę ir sa- 
vo iliuzijas ir štai dabar plauks į Taraskoną tuščiomis 
rankomis... Vos tik jis įšoka į kapitono valtį, kažkoks 
gyvulys, sunkiai šniokštuodamas, atidumia nuo aikštės 
žemyn į krantinę ir šuoliais puola prie jo. Tai kupranu- 
garis, ištikimasis kupranugaris, ištisą parą ieškojęs Al- 
Žyre savo šeimininko. 

Pamačius jį, Tartarenui ištįsta veidas, jis apsimeta jo 
nepažįstąs; o kupranugaris dūksta, blaškosi po krantinę 
ir šaukia savo draugą, graudžiai žiūrėdamas į jį. „Paimk 
ir mane,— tarytum sako jo liūdnas žvilgsnis, — nuga- 
benk mane laivu toli, kuo toliau nuo šitos butaforinės 
Arabijos, nuo šitų juokingų Rytų, kur tiek daug loko- 
motyvų ir diližanų, kur man, visų atstumtam vienkup- 
riui, nebėra kas veikti. Tu esi paskutinis turkas, 0 aš — 

paskutinis kupranugaris... Kaipgi mes galime skirtis, 
o Tartarenai?.. 

— Ar tas kupranugaris jūsų? — klausia kapitonas. 

— Ne, ką jūs! — atsako Tartarenas. Jį nukrečia šiur- 
pas, vien pagalvojus, kad reiks įžengti į Taraskoną su to- 
kiu juokingu palydovu, ir, begėdiškai išsigynęs savo 
nelaimių draugo, jis koja atstumia laivelį nuo Alžyro 
žemės. Kupranugaris pauosto vandenį, ištiesia kaklą, 
jog net sąnariai subraška, puola stačia galva paskui lai- 
velį ir plaukia kartu su juo prie „Zuavo'; pūpsanti jo 
kupra plūduriuoja it moliūgas, o ilgas kaklas kyšo virš 
vandens lyg galeros pirmagalys. 

Laivelis ir kupranugaris kartu priplaukė prie garlai- 
vio. 

— O man gaila to vienkuprio,— tarė sujaudintas ka- 
pitonas Barbasu.— Aš jį paimsiu į laivą... Kai nuplauk- 
sim į Marselį, padovanosiu jį zoologijos sodui. 

Nuo jūros vandens pasunkėjusį kupranugarį lynais ir 
blokais šiaip taip užkėlė ant denio, ir „Zuavas“ išplaukė. 

Abi kelionės dienas Tartarenas praleido vienas savo 
kajutėje; ne dėl to, kad jūra būtų buvusi audringa ir še- 
šijai būtų tekę daug kentėti, bet kad tas prakeiktas kup- 
ranugaris, lig tiktai denyje pasirodydavo jo šeiminin- 
kas, juokingiausiais būdais imdavo jam reikšti savo ak- 
lą meile... Dar niekados nebuvo matyta, kad kupranuga- 
ris kam nors būtų padaręs tiek gėdos!.. 

Kartas nuo karto žvilgtelėdamas pro iliuminatorių, 
Tartarenas matė, kaip blykšta Alžyro dangaus mėlis; 
pagaliau vieną rytą jis išgirdo sidabriniame rūke gau- 
džiant visus Marselio varpus ir nušvito džiaugsmu. Jie 
atplaukė. „Zuavas“ išmetė inkarą. 

Mūsų herojus, neturėdamas bagažo, tylomis išlipo, 
kone tekinas perbėgo Marselį, vis bijodamas, kad kupra- 
nugaris nesektų iš paskos, ir atsikvėpė tik trečios kla- 
sės vagone, lekiančiame Taraskono link... Apgaulinga 
ramybė! Nuvažiavus vos dvi mylias nuo Marselio, visi 
keleiviai puola prie langų, visi šūkčioja iš nuostabos, 
Tartarenas taip pat žiūri ir... ką jis mato?.. Kupranuga- 
rį, ponai, įkyrųjį kupranugarį, kuris liuoksi pabėgiais 
paskui traukinį per Kro lygumą, nė kiek nuo jo neatsi- 
likdamas. Tartarenas sukrėstas įsispraudė į kampą ir už- 
simerkė. 

Po tokios nesėkmingos ekspedicijos jis ketino sugrįžti 
namo slapta. Bet visą reikalą gadino tas keturkojis 
griozdas. Nieko sau sugrįžimas, dieve gailestingas! Be 
jokio sū, be iiūtų, be nieko... Tik kupranugaris!.. 

— Taraskonas!.. Taraskonas!.. 

Metas išlipti... 

O siaube! Vos tik didvyrio šeši ja pasirodė vagono du- 
ryse, garsus šauksmas „Tegyvuoja Tartarenas!“ sudre- 
bino įstiklintus stoties skliautus. „Tegyvuoja Tartare- 
nas! Tegyvuoja liūtų naikintojas!" Sugriaudė trimitai, 
užtraukė dainą choras... Tartarenas vos nenualpo: jam 
pasirodė, kad iš jo tyčiojamasi. Bet ne! Susirinkęs visas 
Taraskonas, ir visi mėto į orą kepures, visi Maloniai 
šypsosi. Štai narsusis vadas Bravida, ginklininkas Kos- 
tekaldas, teismo pirmininkas, vaistininkas ir visas įžy- 
musis kepurių medžiotojų korpusas — visi jie grūdasi 
aplink savo vadą ir pergalingai neša jį laiptais. 

Kaip keistai gali paveikti miražas! Viso šito triukšmo 
kaltininkas buvo aklojo liūto kailis, pasiųstas Bravidai. 
Tas kuklus kailis, išstatytas klube, apsvaigino tarasko- 
niečių, o drauge ir visų pietiečių galvas. Ir „Semaforas“ 
tarė savo žodį. Pramanė ištisą epopėją. Tartarenas nu- 
kovęs ne vieną liūtą, bet dešimt, dvidešimt — balažin 
kiek liūtų! Taigi jau tada, kai „Zuavas“ atplaukė į Mar- 
selį, Tartarenas, pats to nežinodamas, buvo tapęs garse- 
nybe, ir entuziastinga telegrama, pasiųsta į jo gimtąjį 
miestą, aplenkė jį dviem valandom. 

Bet visuotinis džiūgavimas peržengė visas ribas, kai 
už mūsų didvyrio pasirodė apdulkėjęs ir suplukęs fan- 
tastinis gyvulys, kuris klupdamas nukopė stoties laip- 
tais. Taraskonui pasivaideno, kad vėl atgimė jo Taraska. 

Tartarenas nuramino miestiečius: 

— Tai mano kupranugaris, — tarė jis. 

Ir, jau paveiktas Taraskono saulės, tos nuostabios 
saulės, kuri verčia žmogų nekaltai meluoti, jis pridūrė, 
glostydamas savo bičiulio kuprą: 

— Kilnus gyvulys!.. Jis matė, kaip aš nušoviau visus 
savo liūtus. 

Tada jis paėmė draugiškai už parankės narsųjį vadą, 
raustantį iš laimės, ir, lydimas savo kupranugario, ap- 
suptas kepurių medžiotojų, džiaugsmingai sveikinamas 
visų gyventojų, kaip niekur nieko patraukė į namelį su 

baobabu ir, jau eidamas, ėmė pasakoti apie nepaprastus 
savo medžioklių nuotykius: 

— Įsivaizduokite, — kalbėjo jis,— vieną vakarą, pa- 
čiam Sacharos vidury... 

Pietų Prancūzijos žmones. Šioje knygoje tarsi 
gyvena visas Provansas: žydi vynmedžiai, 
dulka saulės išdeginti keliai, siaučia mistralis, 

linksmi, trykšte trykšta gyvu liaudies humoru, 
kiti liūdni, bet visi dvelkia autoriaus | 
simpatija paprastam darbo žmogui, 
nuoširdžia užuojauta visiems, kurie kenčia. 

